7<:3       / 


m  -y 


CHR.  BALLING 


é 


EN  SOMMER 

I  AMERIKA 


KØBENHAVN 
KARL   SCHØNBERGS   FORLAG 

BIANCO    LUNOS    BOGTRYKKERI 
1902 


^37 


For  en  Del  Aar  siden  var  det  et  stærkt  Ønske  hos 
mig  at  kunne  komme  til  at  se  mig  om  i  Amerika^  hvor 
jeg  havde  mange  Venner  og  bekjendte,  navnlig  efter  at 
en  stærk  Udvandring  var  sket  her  fra  Sognet  {Linde- 
balle  V,  Vejle)  fra  Firserne  af.  Med  Ønsket  forbandt 
der  sig  dog  ikke  nogen  Tanke  om,  at  det  nogen  Sinde 
skulde  blive  opfyldt;  thi  ^Jænger  der  er  til  Amerika  end 
til  Tante  Lise  paa  Landet''^  som  det  hedder  i  Chr, 
Winthers  bekjendte  Sang:  ,.,Flugten  til  Amerika^',  Men 
saa  kom  Rejsen  uventet  i  Stand  ved  en  rask  Afgjerelse. 
Min  gamle  Ven  Anders  Utoft,  der  i  i88g  udvandrede 
her  fra  Lindeballe  til  Tyler  i  Minnesota,  indbed  mig 
med  Penge  i  Haanden  til  at  besøge  sig.  Samtidig  blev 
en  Foredragsrejse  til  danske  Nybygder  og  Menigheds- 
kredse ordnet  af  Pastor  A,  Bobjerg,  Forstander  for 
Folkehej  skolen  i  Dannebod  ved  Tyler,  og  den  2g.  Maj 
igoi  stod  Kursen  ud  fra  Esbjerg,  Jeg  vilde  nemlig 
nytte  Lejligheden  til  at  rejse  gjennem  England  og  tog 
derfor  med  den  engelske  Cunard-Linie, 


Gjennem  England. 

Jernbanekjørselen  gjennem  England  fra  Harwich 
til  Liverpool  foregik  heldigvis  om  Dagen  og  i  smukt 
Solskinsvejr.  Der  var  ingen  Knaphed  paa  Plads  i 
Toget.  Vort  lille  Rejseselskab  paa  5  Personer  fik 
en  hel  Vogn  at  raade  over.  Kun  en  eneste  med- 
rejsende kom  under  Kjørselen  ind  til  os  paa  et 
Stykke  af  Vejen,  saa  vi  havde  god  Udsigt  til  hvilken 
Side,  vi  vilde  vælge.  Landet  er  bølgeformigt,  over- 
alt gjennemskaaret  af  levende  Hegn,  mest  Tjørn, 
der  dog  ikke  bliver  holdt  strængt  under  Saksen. 
Men  med  Mellemrum  rager  der  store  Løvtræer  op 
af  Hegnet.  Disse  spredte  Træer  give  i  Forbindelse 
med  de  smaa  Lunde,  der  hyppig  findes,  Landet  Ud- 
seende af  en  eneste  sammenhængende,  smuk  Park. 
Man  finder  Ahorn,  Birk,  Eg,  Kastanje,  Elm,  Poppel, 
Pil  osv.  Alt  stod  grønt  og  foraarsfriskt.  Vaarkornet 
var  noget  fremmeligere  end  i  Jylland  og  dækkede 
mange  Steder  helt  Jorden.  Radsaaning  var  almin- 
delig, kunde  man  se.  Betydelige  Arealer  vare  ind- 
tagne til  Rodfrugt,  og  uafladelig  saa  man  Folk  i 
Gang  med  at  kamme  op,  hakke  eller  kjøre  Gjød- 
ning.  Ofte  blev  denne  ført  paa  efter  Opkamningen, 
derpaa   spredt  mellem  Kammene,   og  disse  derefter 


flækkede  med  Ploven,  saa  at  Gjødningen  kom  til 
at  ligge  inde  i  den  ny  Kam.  Det  maa  siges,  at  alt 
gav  Indtryk  af  omhyggelig  Drift.  Men  Jorden  syntes 
paa  dette  Strøg  ikke  at  være  af  allerbedste  Slags. 
Der  fandtes  meget  af,  hvad  der  i  Jylland  noget  ned- 
sættende kaldes  «Trilleler»,  og  hele  Strækninger 
bestod  af  lettere  Jord  paa  Kalk  eller  Grus.  Inde  i 
Landet  var  der  megen  moseagtig  Jord.  Paa  en  god 
Græsmark  lægges  der  i  England  megen  Vægt.  Man 
saa  hist  en  hel  Indtægt  med  Rødkløver  alene,  her 
en  anden  med  Lucerne,  dér  en  tredje  med  Snegle- 
bælg eller  Blodkløver;  i  Almindelighed  var  dog 
Græs  og  Kløver  blandet.  Aftøjring  fandt  ikke  Sted. 
Køer,  Heste  og  Faar  gik  løse  mellem  hverandre 
paa  de  indhegnede  Græsmarker.  Alle  saa'  de  vel- 
nærede ud.  Det  syntes  at  grænse  til  Ødselhed,  naar 
undertiden  nogle  faa  Kreaturer  gik  og  vadede  om 
i  en  Græsmark,  der  kunde  have  født  det  flerdobbelte 
Antal.  Gaarde  som  i  Danmark  saa's  saa  godt  som 
aldrig,  heller  ikke  egentlige  Landsbyer.  Men  nogen 
egentlig  Bondestand  findes  der  jo  heller  ikke  i  Eng- 
land. Der  er  Godsejere,  Forpagtere  og  Landarbej- 
dere. En  Del  Smaaforpagtere  maa  der  dog  være; 
thi  man  kunde  af  og  til  skjelne  den  mindre  Bedrift. 
Man  saa'  da  et  grundmuret,  toetages  Hus  ligge  for 
sig  selv  og  nogle  Udhuse  spredte  rundt  omkring  i 
Nærheden.  Noget,  der  kunde  kaldes  Have,  fandtes 
sjældent  ved  disse  Beboelser. 

Da  vi  havde  naaet  hen  imod  den  store  Fabriks- 
stad  Sheffield,  blev  Egnen  kjendelig  forandret.  Byen 
selv  ligger  med  sin  Skov  af  Fabriksskorstene  dels 


nede  i  en  Dal,  dels  op  ad  stejle  Skrænter.  Banen 
var  lagt  paa  Siden  af  den  ene  Skrænt,  og  man 
havde  herfra  en  storartet  Udsigt  over  den  vidtstrakte 
By.  Lignende  Udsigter  aabnede  sig  nu  ofte  paa 
Resten  af  Vejen.  Landet  her  er  nemlig  et  lavt 
Bjærgland,  bestaaende  af  Kalk  og  af  en  graa  Stenart, 
der  i  denne  Del  af  Landet  træder  i  Stedet  for  de 
levende  Hegn,  idet  Markstykkerne,  ja  selv  Lande- 
vejene indrammes  af  lave  Stensætninger.  Ikke  sjæl- 
dent ser  man  en  Strækning  bevokset  med  Lyng 
eller  kraftige  Gyvelbuske.  Men  Landet  er  i  al  sin 
ejendommelige  Skjønhed  lidet  frugtbart.  Henimod 
Liverpool  ligner  Naturen  igjen  Øst  Englands,  dog 
med  videre  Udsigter.  Af  disse  er  der  nemlig  kun 
faa  i  det  østlige  England.  Man  ser  kun  et  lille 
Stykke  Land  ad  Gangen,  og  det  ene  er  omtrent 
som  det  andet.  Hvor  smukt  og  venligt  alt  end  er, 
virker  det  dog  i  Længden  noget  ensformigt. 

Liverpool  er  en  By  med  ca.  700,000  Mennesker. 
Jeg  har  været  i  adskillige  af  Fastlandets  Storbyer 
(Hamborg,  Køln,  Miinchen,  Dresden,  Berlin);  men 
i  ingen  af  dem  har  jeg  set  saa  mange  pjaltede 
Mennesker  som  i  det  rige  Liverpool.  Men  England 
er  jo  paa  én  Gang  baade  Rigdommens  og  Fattig- 
dommens Land,  hvor  Fordelingen  ikke  er  saaledes, 
at  «faa  har  for  meget,  og  færre  for  lidt».  Man  kan 
komme  i  trykket  Stemning  ved  at  se  en  saadan 
Samhng  af  Mennesker,  især  Kvinder  og  Børn,  ind- 
hyllede i  snavsede,  fedtede  Laser.  Men  et  mægtigt 
Forretnings-  og  Handelsrøre  er  der  i  Liverpool. 
Svære  engelske  Bryggerheste  trak  det  ene  Kæmpe- 

læs  efter  det  andet.  Naar  der  er  to  Heste  for  Vog- 
nen, gaa  de  ikke  Side  om  Side,  men  den  ene  foran 
den  anden.  Det  største  Liv  var  der  ved  den  umaade- 
lige  Havn.  Det  forekom  mig,  at  der  her  var  endog 
større  Færdsel  af  frem-  og  tilbagegaaende  Dampere 
end  i  Hamborg.  Paa  et  bestemt  Sted  lagde  de 
Dampere  til,  der  gaar  mellem  Liverpool  og  de 
nærmest  liggende  Kystbyer.  Den  ene  Damper  fyld- 
tes eller  tømtes  efter  den  anden,  og  paa  Bryggen 
var  der  ligefrem  Trængsel  af  Mennesker.  Her  kunde 
man  ret  iagttage  det  engelske  Folkeliv.  Man  kunde 
godt  se  paa  Ansigterne,  at  man  var  i  fremmed  Land. 
Dette  kom  vel  noget  af,  at  der  her  paa  Englands 
Vestside  er  blandet  en  Del  irsk  Blod  ind.  Af  og 
til  stak  et  Negeransigt  frem.  Ingen  Person  vakte 
dog  min  Opmærksomhed  saa  meget  som  et  3V2 
Alen  højt,  tyndt  Menneske,  klædt  i  en  særegen 
Uniform.  Ved  at  se  nærmere  paa  ham  opdagede 
man,  at  der  paa  hans  Uniform  var  broderet  en  Del 
Læsning.  Det  var  et  Firma,  der  paa  den  Maade 
gjorde  Reklame  for  sine  Varer.  Og  Reklamen  var 
ikke  ilde.  Enhver  skulde  se  dette  Vidunder,  hvis 
Hoved  og  lange  Hals  saas  over  Mængden  baade 
nær  ved  og  paa  Afstand.  —  Mange  af  de  engelske 
Kvinder  gik  i  Sørgedragt.  Jeg  tænkte  mit  derved: 
Jeg  tænkte  paa  Boererkrigen,  denne  Krig,  der  har 
bragt  England  saa  liden  Hæder,  men  saa  store  Tab 
baade  af  Penge  og  Menneskeliv. 


Paa  Atlanterhavet. 

Da  Cunard-Liniens  Damper  «Campania»  ud  paa 
Eftermiddagen  d.  i.  Juni  forlod  Liverpool,  var  Kajen 
stuvende  fuld  af  Mennesker,  tildels  skjulte  under  et 
Hav  af  Paraplyer;  thi  det  begyndte  at  regne.  Der 
var  ingen  S  vingen  med  Hatte  som  i  Danmark; 
Hatten  sidder  godt  fast  paa  Engelskmanden  ligesom 
paa  Amerikaneren.  Men  der  viftedes  med  en  Del 
Lommetørklæder  og  hilsedes  af  med  nogle  kraftige 
Hurraer.  Paa  Grund  af  stærk  Lavvande  gik  Skibet 
i  et  Par  Timer  meget  sagte.  Men  saa  tog  Farten 
til  sydpaa  gjennem  den  irske  Kanal.  Da  vi  Søndag 
Morgen  d.  2.  Juni  stod  ud  af  Køjerne,  laa  vi  stille 
ved  Byen  Queenstown  paa  Sydsiden  af  Irland  og 
kunde  saaledes  ogsaa  faa  et  Indtryk  af « den  grønne  0», 
som  Irland  kaldes  paa  Grund  af  sine  altidgrønne 
Græsgange.  Kysten  bestod  af  lave  Klipper.  Ved 
Queenstown  kom  der  en  Slump  Irlændere  om  Bord. 
De  spredtes  straks  omkring  mellem  de  oprindelige 
Passagerer,  og  man  kunde  ikke  undgaa  at  lægge 
Mærke  til  den  fremmedartede  Indblanding,  der  plud- 
selig var  sket.  De  nykomne  vare  just  ikke  smukke 
Folk.  Irlænderen  har  et  bredt,  noget  fladt  Ansigt. 
Han  hører  ikke  til  de  Indvandrere,  Amerikanerne 
sætte  særlig  Pris  paa.  De  kalde  ham  « Fløjels- 
mund »  :  slesk  i  Munden,  men  lumsk  i  Grunden.  At 
Irlænderen  er  bleven  saaledes,  skyldes  sagtens  for 
en  Del  den  Mishandling,  han  i  saa  lang  en  Aar- 
række  har  lidt  under  det  engelske  Regimente.  Sært 
nok  er  det,  at  han  med  disse  Egenskaber  ikke  desto 

mindre  findes  brugbar  til  i  de  større  Byer  i  Amerika 
at  udføre  Polititjeneste;  næsten  alle  de  blaakjolede, 
kraftige  Gadebetjente  med  de  store,  graa  Stanley- 
hatte ere  Irlændere.  Op  paa  Formiddagen  passerede 
vi  «Fastened  Rock»,  en  Klippe,  der  staar  for  sig 
selv  et  Stykke  fra  Kysten.  Lidt  efter  tabte  vi  Irland 
af  Syne.     Vi  vare  ude  paa  Atlanterhavet. 

Noget  efter  holdtes  der  engelsk  Søndagsguds- 
tjeneste i  første  Klasses  store  og  pragtfulde  Spisesal. 
Til  denne  Gudstjeneste  havde  anden  Klasses  Passa- 
gerer ogsaa  Adgang  —  men  ikke  tredje  Klasses. 
For  dem  blev  der  slet  ingen  Gudstjeneste  holdt. 
Dette  kunde  synes  underligt.  Men  der  fandtes  ikke 
noget  Lokale,  der  var  stort  nok  til  at  rumme  dem, 
—  og  hvilket  Sprog  skulde  der  have  været  brugt? 
De  625  Passagerer  paa  tredje  Klasse  vare  Emigranter 
fra  forskjellige  Lande,  hver  med  kun  sit  eget  Lands 
Sprog.  Af  I.  Klasses  156  Passagerer  var  der  vel 
mødt  Tredjeparten,  af  2.  Klasses  190  Passagerer  var  vi 
kun  mødt  nogle  faa.  Gudstjenesten  bestod  mest  i 
Oplæsning,  Det  lød  underligt  at  høre  Vorherre 
blive  kaldt:  «Our  Lord».  Nogle  faa  Salmer  bleve 
sungne,  og  Sangen  lød  afdæmpet,  men  smukt.  En 
Mand,  der  sad  bag  ved  mig,  havde  en  dejlig,  klang- 
fuld Stemme,  og  min  Sidemand  satte  en  smuk 
Andenstemme  til. 

«Campania»  er,  ligesom  Søsterskibet  «Lucania», 
i  alle  Henseender  en  Førsteklasses  Passagerdamper. 
Den  er  313  AL  lang  og  drives  af  2  Maskiner  med 
tilsammen  30,000  Hestes  Kraft.  Gjennemsnitlig  gaar 
den  5V3  danske  Mil  i  Timen  og  bruger  i  Million 

Pund  Kul  i  Døgnet.  Den  faste  Besætning  udgjør 
ikke  mindre  end  419  Mand,  og  der  er  Plads  til 
1 5  50  Passagerer.  Vi  var  dog  kun  971;  men  sammen 
med  Besætningen  blev  vi  alligevel  1390  «Sjæle»  om 
Bord.  Skibet  oplyses  ved  Elektricitet,  og  hele  Lys- 
styrken svarer  til  Lyset  fra  22,000  Stearinlys.  En 
Sejler,  der  kommer  forbi  Skibet  ved  Aftenstid,  naar 
det  elektriske  Lys  straaler  ud  fra  Kolossens  «Koøjne» 
og  Salonvinduer,  vil  modtage  et  storartet  Indtryk, 
et  Indtryk  som  fra  et  svømmende  Palads. 

Naturligvis  var  alt  flottere  paa  den  ikke  saa  lidt 
dyrere  første  Klasse  end  paa  anden ;  men  paa  denne 
sidste  havde  vi  det  dog  saa  godt  og  flot,  at  mere 
vilde  have  været  til  Overflod.  Foruden  Kahyts- 
rummene  var  der  en  smuk  Spisesal,  en  Rygesalon 
og  en  Damesalon,  hvortil  dog  ogsaa  ikkerygende 
Mænd  havde  Adgang.  Desuden  var  der  en  rumme- 
lig Dæksplads  med  Solsejl  over.  Passagererne  her 
tilhørte  nærmest  Middelstanden.  Enkelte  vare  saa- 
danne  Velhavere,  som  ikke  mente  sig  forpligtede 
til  at  rejse  paa  dyreste  Plads.  Englændere  og  Ameri- 
kanere udgjorde  det  overvejende  Antal.  De  sidste 
havde  været  paa  Besøg  i  Europa  og  vendte  nu 
hjem  eller  vare  lige  som  Englænderne  Forretnings- 
folk, der  havde  Forbindelser  paa  begge  Sider  af 
Atlanterhavet.  En  af  disse  kunde  paa  denne  Rejse 
holde  et  Slags  Jubilæum.  Det  var  nemlig  den  25de 
Gang,  at  han  sejlede  over  Atlanten.  Et  Par  Inge- 
niører, en  dansk  og  en  svensk,  rejste  til  Amerika 
for  at  søge  Uddannelse  i  deres  Fag,   og  en  Del  af 

de  yngre  Englændere,  vistnok  af  Handelsfaget,  rejste 
sandsynlig  i  lignende  Ærinde. 

Et  Selskab,  der  er  samlet  paa  den  Maade,  lever 
sig  hurtig  sammen  som  en  stor  Familie.  Der  sam- 
tales, musiceres  og  synges,  og  i  godt  Vejr  øves  der 
forskjellig  Slags  Sport  paa  Dækket.  Englænderen 
optraadte  i  det  hele  langt  mere  fri  og  utvungen, 
end  jeg  havde  forestillet  mig. 

Der  holdtes  tre  Maaltider  om  Dagen.  Men  Maden 
blev  ikke,  saaledes  som  paa  danske  Skibe,  baaret 
ind.  Ret  efter  Ret,  til  hele  Bordet  paa  én  Gang. 
Ved  hvert  Bord,  hvert  med  Plads  til  tolv  Personer, 
laa  der  Spisesedler,  som  for  hver  Dag  bleve  trykte 
i  Skibets  eget  Trykkeri.  Paa  disse  fandtes  Maal- 
tidets  Retter  opgivne.  Man  nævnede  da  for  Op- 
varteren ved  Bordet  den  Ret,  man  ønskede,  og  han 
hentede  den.  Man  kunde  ved  hvert  Maaltid  vælge 
mellem  en  5 — 6  forskjellige  Retter  —  eller  tage  dem 
alle  paa  Rad,  hvis  man  ikke  havde  Respekt  for, 
hvad  en  Mave  bør  nøjes  med.  Ved  Middagsbordet 
var  der  rigeligt  med  Frugt  til  Efterret:  Æbler, 
Appelsiner,  Bananer,  Nødder  osv.  Kl.  9  Aften  rin- 
gedes der  sammen  til  Kiks  med  Smør  samt  The, 
Kaife  eller  Mælk  efter  enhvers  Smag. 

Paa  3.  Klasse  var  der  mange  Skandinaver,  sær- 
lig Svenskere.  Saa  godt  som  alle  vare  Folk,  der  i 
Amerika  vilde  søge  et  rundeligere  Udkomme,  end 
de  mente  at  kunne  naa  hjemme.  De  fleste  vare 
unge,  ugifte  Folk;  men  der  var  ogsaa  Mænd  med 
Hustru  og  smaa  Børn;  undertiden  fulgte  en  gammel 
Bedstemoder  med.     De  havde  ikke  megen  Plads  at 

vende  sig  paa;  men  naar  Vejret  var  godt,  var  Hu- 
møret det  ogsaa.  De  lo  og  spøgte  og  sluttede  Be- 
kjendtskaber.  Enkelte  fandt  et  Sted,  hvor  de  lige 
havde  Albuerum  til  at  kunne  faa  et  Slag  Kort,  og 
de  holdt  trolig  ud  dermed.  Andre  læste,  ikke  sjæl- 
dent i  en  eller  anden  Vejledning  til  at  lære  Engelsk. 
En  Svensker  forstod  ret  flinkt  at  haandtere  en  Har- 
monika, og  han  samlede  stadig  en  Flok  af  danse- 
lystne om  sig.  Men  det  var  mindre  heldigt,  at 
Pladsen  kun  tillod  2 — 3  Par  at  danse  ud  ad  Gangen. 
Baade  paa  3.  og  paa  2.  Klasse  saa'  man  ikke  sjæl- 
dent hist  og  her  en  lille  Flok,  der  samledes  for  at 
synge  Hjemlandets  fædrelandske  eller  gudelige  Sange. 

Den  meste  Tid  var  Vejret  smukt  med  prægtigt 
Solskin.  Atlanterhavet  laa  da  med  sine  blaa,  glim- 
tende Vover  i  en  Rundkreds  omkring  Skibet;  man 
saa'  kun  Himmel  og  Hav.  Nogle  enkelte  Gange 
om  Dagen  øjnedes  et  andet  Skib.  De  Dampere,  der 
gik  samme  Vej  som  vi,  indhentedes  alle  efter  kortere 
eller  længere  Tids  Forløb  og  bleve  forbisejlede.  Et 
stort  Sejlskib  med  udspændte,  bugnende  Sejl  var 
det  et  smukt  Syn  at  møde.  Alle  Kikkerter  kom 
da  frem  og  gik  fra  Haand  til  Haand. 

Et  Døgn  var  Vejret  noget  haardt.  Da  stod  Hu- 
møret lavt  hos  mange,  og  det  var  en  Ynk  at  se 
dem,  syge  og  blege,  hænge  paa  Stole  eller  Bænke, 
undertiden  en  3 — 4  lænede  op  ad  hinanden.  Af  og 
til  ilede  én  hen  til  Rælingen,  bøjede  sig  ud  over 
denne  og  gav  Havet,  hvad  Havet  krævede.  Vi  var 
den  Dag  kun  Tredjeparten  til  Stede  ved  Maaltiderne; 
Resten  havde  fattet  Lede  for  alt,  hvad  der  hed  Mad. 

Fra  Irland  gik  Skibets  Rute  i  sydvestlig  Retning 
til  Højden  af  Portugal.  Derfra  sejledes  der  omtrent 
i  vestlig  Retning.  Hele  Ruten  fra  Irland  til  Amerika 
er  620  danske  Mil.  Man  kunde  nu  ikke  undgaa  at 
bemærke,  at  Solen  her  stod  højere  paa  Himlen  end 
i  Danmark.  Og  at  vi  kom  mere  og  mere  mod 
Vest,  kunde  vi  se  paa  vore  Lommeure.  For  hver 
Dag  maatte  vi  stille  dem  tilbage,  idet  vi  rettede  dem 
efter  Skibsuret,  der  en  Gang  om  Dagen  blev  stillet 
efter  det  Klokkeslet,  som  det  Sted  havde,  hvorpaa 
vi  befandt  os.  Vi  vidste  paa  en  bestemt  Dag,  at 
naar  vi  paa  «Campania»  havde  Middag,  var  man 
f.  Eks.  i  Vejle  saa  fremmelig,  at  man  var  ved  at 
tænke  paa  Eftermiddagsteen.  I  Vejle,  der  laa  saa 
mange  Mil  længer  mod  Øst,  havde  man  nemlig 
haft  Solopgang  saa  mange  Timer  tidligere  end  vi, 
og  disse  Timer  vare  vi  blevne  bagefter.  Et  Lommeur, 
der  gik  efter  Vejle  Klokkeslet,  maatte  altsaa  stilles 
ca.  6  Timer  tilbage. 

Til  BehageHghederne  paa  Skibet  hørte,  at  man 
kunde  faa  Søbade,  kolde  eller  varme  efter  Behag. 
Saadant  et  Bad  i  det  saltholdige  Atlanterhavsvand 
var  en  stor  Nydelse.  Sært  nok  var  der  forholdsvis 
■faa,  der  gjorde  Bademesteren  Ulejlighed. 

Efter  6^2  Døgns  Sejlads  nærmede  vi  os  Lørdag 
Morgen  d.  8.  Juni  New  York.  Indsejlingen  til 
Byen  kan  nok  fange  Opmærksomheden.  Man  har 
Amerikas  Fastland  paa  venstre  Side,  Øen  Long 
Island  paa  højre  Side,  og  foran  sig  faar  man  den 
kileformede  0  (Manhattan),  hvorpaa  det  egentlige 
New  York  er  bygget.    Før  man  naar  ind  til  Byen,  , 

hilses  man  af  « Frihedens*  Gudinde,  en  Statue,  der 
staar  paa  en  Klippeø  i  Sejlløbet  og  er  en  Gave, 
skjænket  af  den  franske  Republik  1886.  Gudinden 
staar  paa  et  Fodstykke,  der  er  ligesaa  højt,  som  hun 
selv  er,  og  hendes  Højde  kan  man  danne  sig  en 
Forestilling  om,  naar  man  faar  at  vide,  at  hendes 
Arm  er  ca.  40  Fod  lang.  Hun  staar  med  Straaler 
om  sit  Hoved  og  med  en  Fakkel  i  den  oprakte 
højre  Haand;  om  Natten  straaler  der  et  elektrisk 
Blus  ud  fra  Fakkelen.  Ansigtet  vender  hun  mod 
de  indsejlende  Emigranter,  hvem  hun  byder  Vel- 
kommen til  « Frihedens  Land».  Landet,  hun  ind- 
byder til,  har  ogsaa  været  godt  for  mangen  Emi- 
grant; men  Emigranterne  har  til  Gjengjæld  ogsaa 
bragt  meget  godt  med  til  dette  Land :  friskt  Blod  og 
energisk  Foretagsomhed.  Det  er  oprindelig  engelsk 
Driftighed,  der  er  flyttet  over  til  Nord-Amerika. 
Men  det  skyldes  vistnok  for  en  stor  Del  den  ikke- 
engelske  Indvandring,  især  den  fra  Skandinavien  og 
Tyskland,  at  Driftigheden,  der  er  fremstaaet  i  dette 
Blandingsfolk,  i  flere  Retninger  er  kommen  til  at 
overgaa  den,  der  findes  i  Gammel-England.  Det 
er  en  ung  Nation,  der,  staaende  paa  en  ældre  Kul- 
turs Skuldre,  her  udfolder  sig.  At  Nationen  maa 
sidde  inde  med  nogen  Sundhed,  tør  man  vel  ogsaa 
slutte  deraf,  at  den  aarlig  kan  optage  henimod  en 
halv  Million  Indvandrere,  uden  at  dens  Fordøjelse 
kommer  i  Uorden  derved. 

Under  Indsejlingen  ser  man  uafladelig  Skibe  gaa 
og  Skibe  komme.  Kysterne  kranses  mere  og  mere 
af  Bygninger,  ja  af  hele  Byer.    Bag  ved  disse  højner 

Landet  sig  med  grønne  Skrænter  eller  Skove.  Man 
aner,  at  der  bag  ved  maa  ligge  et  herligt  Land, 
hvilket  tildels  ogsaa  er  Tilfældet. 


New  York. 

Det  er  ikke  uden  Vidtløftighed,  at  man  sUpper 
i  Land  i  New  York.  Toldvæsenet  er  ret  skrapt. 
Til  min  lille  Rejsekuifert  nærede  man  ingen  Mis- 
tanke; jeg  lukkede  den  bare  op.  Men  jeg  saa'  dem, 
som  fik  hele  deres  Pik-Pak  strøet  ud  paa  Gulvet  i 
det  kolossale  Pakhus.  Man  siger  rigtignok,  at  en 
halv  eller  hel  Dollar  kan  gjøre  Toldpersonalet  saa 
grant  seende,  at  det  slet  ikke  behøver  at  faa  Kuffer- 
terne aabnede.  Der  bliver  desuden  ført  skarp  Kon- 
trol med,  hvem  Indvandreren  er,  og  om  han  har 
nogen  Mønt  paa  Lommen,  saa  at  han  kan  klare  sig 
selv  for  det  første.  Sidste  Aar  bleve  3879  Ind- 
vandrere afviste;  Skibene,  som  bragte  dem,  maatte 
tage  dem  med  tilbage  igjen.  Dette  har  nødvendig- 
gjort, at  Dampskibslinierne  ogsaa  føre  deres  Kon 
trol  med,  hvem  de  vil  indskrive  som  Passagerer. 

Slipper  man  omsider  fri  og  kommer  i  en  Spor- 
vogn, faar  man  straks  et  overvældende  Indtryk  af, 
at  man  er  i  en  Storstad.  Det  er  her,  man  finder 
de  saakaldte  « Skyskrabere »,  Huse  med  indtil  32 
Etager.  Jeg  boede  paa  Broadway  (Bredvej,  Bred- 
gade), et  af  Byens  Hovedstrøg  med  mange  Pragt- 
bygninger. Da  jeg  saa'  ud  af  Vinduet,  faldt  mit 
Øje  paa   Gjenbohuset;    det  havde  16  Etager.     Det, 

man  dog  mest  undres  over,  er  den  store  Hænge- 
bro, der  fører  fra  selve  New  York  over  til  Bydelen 
Brooklyn  paa  Øen  Long  Island.  Broen,  der  anses 
for  at  være  et  afVerdens  tekniske  Vidundere,  hænger 
135  Fod  over  Vandet,  saa  at  selv  store  Skibe  let 
kan  gaa  under  den.  Den  hviler  i  hængende  Jærn- 
tove.  Disse  udgaa  fra  Jærnkabler,  der  ere  fastgjorte 
i  Land  og  føres  op  over  mægtige  Murpiller,  der 
hæve  sig  fra  Søens  Bund.  Hver  Kabel  er  153/^ 
Tomme  i  Tværmaal  og  bestaar  af  5296  Jærntraade, 
der  ere  sammenklemte  og  derefter  indkapslede  i  en 
Masse,  der  skjuler  de  enkelte  Traade.  Broen  blev 
fuldført  1883,  efter  at  der  var  arbejdet  paa  den  i 
13  Aar.  Den  kostede  15  Mill.  Dollars  (over  50 
Mill.  Kroner).  Den  er  6537  Fod  lang  og  har  en 
Bredde  af  85  Fod.  For  Fodgængere  er  der  Plads 
midt  paa  Broen.  Til  begge  Sider  er  der  Baner, 
dels  for  Cyclister,  dels  for  Sporvogne  og  alminde- 
lige Vogne.  Ved  Broens  Endepunkter  er  der  mæg- 
tige, overdækkede  Rum,  hvor  Sporvognene  holde. 
Her  befinder  man  sig  som  i  en  mægtig  Myretue. 
Enhver  holder  Øje  med  den  Sporvogn,  han  skal 
med,  og  søger  hen  til  det  Sted,  hvor  den  plejer  at 
holde.  I  et  Nu  bliver  den  fyldt  af  siddende  og 
staaende.  Man  ser  Folk  staa  op  paa  Trinbrættet 
og  holde  sig  fast  dér.  Men  alt  foregaar  uden  Uorden 
og  Vrøvl.  Til  ingen  Tid  er  der  saadan  en  Sværm 
af  Mennesker  som  Morgen  og  Aften  mellem  Kl.  6 
og  7,  naar  Folk  gaa  til  og  fra  deres  Arbejdsplads. 
I  denne  ene  Time  passeres  Broen  af  en  14,000 
Mennesker.  Jeg  kom  over  Broen  flere  Gange,  baade 

c.  Balling:     En  Sommer  i  Amerika.  2 

gaaende  og  kjørende.  Man  glemmer  det  aldrig, 
naar  man  en  Dag  i  klart  Vejr  har  staaet  deroppe 
og  set  ud  over  den  store  By  og  den  umaadelige 
Havn  med  Frihedsgudindens  Statue  staaende  langt 
ude  i  Sejlløbet.  En  Bro  til  af  samme  Bygning  var 
forøvrigt  under  Opførelse  et  Stykke  derfra.  Men 
Søjlerne  eller  Pillerne  vare  her  ikke  af  Murværk, 
men  af  Jærn. 

I  en  By  paa  op  imod  5  Mill.  Mennesker  vil 
man  finde  en  umaadelig  Færdsel,  især  paa  Hoved- 
gaderne. Ejendommeligt  var  Synet  af  de  mange 
Negere.  De  gaa  som  levende  Minder  om  den  store 
Uret,  den  hvide  Mand  i  Amerika  øvede,  da  han 
indførte  den  sorte  Mand  fra  Afrika  og  gjorde  ham 
til  Slave.  Efter  den  fireaarige,  blodige  Borgerkrig 
(i 861 — 1865)  er  vel  Negerslaveriet  hævet.  Men  den 
sorte  Mand  vil  altid  blive  ved  at  være  som  en 
fremmed  i  Landet.  Den  hvide  overser  ham  og  skyr 
hans  Selskab,  hvortil  vel  ogsaa  bidrager  den  ubehage- 
lige Lugt,  hans  Hududdunstninger  har.  I  andre 
store  Byer,  navnlig  i  Chicago,  ser  man  ligeledes 
talrige  Negere.  —  Den  ægte  Amerikaner  praktiserer 
ligesom  Franskmændene  Systemet  med  ét  eller  to 
Børn.  Negeren  kjender  her  ingen  Økonomi  og  for- 
merer sig  betydelig  stærkere  end  den  hvide  Mand. 
Dette  kan  gjerne  engang  føre  til  skjæbnesvangre 
Kampe  mellem  de  to  Racer. 

Det  bedste  Skue  over  New  Yorks  Befolkning 
kan  man  sikkert  bedst  faa  ved  en  Søndag  Efter- 
middag at  tage  ud  i  Centralpark.  Her  er  mange 
Mennesker   samlede,    og   her   er   Plads   til    mange. 

Parken  rummer  over  looo  Acres  {750  Tdr.)  Land, 
hvoraf  Femtedelen  bestaar  af  Søer.  Spadseregangene 
i  Parken  har  tilsammen  en  Længde  af  6  danske 
Mil,  og  Kj  ørevej  ene  en  Længde  af  2  Mil.  Der  er 
Plantninger  i  Mængde  og  smukke  Plæner,  hvilke 
sidste  man  ikke  blot  maa  se  paa,  men  ogsaa  gaa 
paa.  Børn  og  unge  Mennesker  boltrede  sig  her 
under  al  Slags  Sport,  og  paa  Søerne  roedes  der  i 
Baade.  Smaa  Klippepartier  bryde  hist  og  her  frem 
i  Parken  og  bidrage  ikke  lidt  til  at  forsk jønne  den. 
Hele  New  York  med  Omegn  hviler  forøvrigt  paa 
Klippegrund.  I  Parken  findes  der  to  store  Museer, 
et  Kunstmuseum  og  et  naturhistorisk  Museum.  Saa- 
vidt  jeg  naaede  hen,  var  Parken  fyldt  med  Menne- 
sker i  Søndagspynt.  Mest  pyntede  vare  dog  Neg- 
rene. Den  sorte  Mand  og  ikke  mindre  den  sorte 
Kvinde  ere  som  Børn  efter  Pynt.  Der  var  saa 
mange  af  dem,  at  de  udgjorde  en  fremtrædende 
Del  af  de  spadserende. 

Den  danske  Præst  R.  Andersen  i  Brooklyn  havde 
opfordret  mig  til  om  Søndagen  at  tale  i  hans  Kirke. 
«Vor  Frelsers  Kirke »  i  Brooklyn  er  Hlle,  men  lys 
og  venlig.  Det  var  den  første  danske  Kirke  i  Ame- 
rika, jeg  var  i.  Her  traf  jeg  ogsaa  den  første  Dan- 
sker, som  jeg  kj  endte  her  hjemme  fra.  Det  var 
Ingeniør  Aage  Schrøder,  en  Søn  af  Forstander 
L.  Schrøder  i  Askov. 

Fra  New  York  til  Tyler. 

Fra  New  York  til  Tyler  i  Minnesota,  mit  første 
Bestemmelsessted,  er  der  1500  engl.  (ca.  320  danske) 
Mil,  og  disse  tilbagelagde  jeg  under  uafbrudt  Jærn- 
banekjørsel  i  knap  2  Døgn.  Toget  gik  først  langs  med 
den  smukke  Hudsonflod.  Men  det  blev  snart  Aften. 
Da  Landskabet  næste  Dag  blev  synligt,  viste  der  sig 
en  Egn,  der  i  adskilligt  mindede  om  Østengland. 
Der  veksledes  med  Skov,  Smaalunde,  enkeltstaaende 
Træer,  Kornagre  og  Græsmarker,  hvor  venlige  Bo- 
liger laa  spredte  med  Mellemrum.  Paa  større  Stræk- 
ninger gik  Toget  langs  med  Eriesøens  sydlige  Kyst. 
Jorden  bestod  af  gult,  stift  Ler.  Efter  de  tynde  og 
spidse  Rugafgrøder,  der  stod,  maatte  man  tænke,  at 
Jorden  ikke  egnede  sig  til  Kornavl.  Men  et  Frugt- 
land maatte  det  være;  thi  store  Strækninger  vare 
dækkede  af  Frugthaver  og  Vinmarker.  Vinen  er 
ikke  her,  saaledes  som  i  Sydeuropa,  bunden  til 
Stænger,  men  føres  hen  ad  Metaltraade,  der  ere 
trukne  fra  Pæl  til  Pæl.  Det  var  underligt  at  se 
den  samme  Lerjord  strække  sig  Hundreder  af  en- 
gelske Mil.  Senere  afløstes  den  af  Klippegrund,  der, 
igjen  strakte  sig  Hundreder  af  Mile.  Her  gav  Frugt- 
avlen mere  Plads  for  Kornavl.  Men  hele  Vejen  lige; 
til  Mississippifloden  er  Jorden  opdyrket  Skovland. 
Den  er  langt  fra  udnyttet,  som  den  kunde,  og  dette 
venlige,  tildels  frugtbare,  noget  ensformige  Land,: 
kunde  med  Tiden  føde  en  betydelig  større  Befolk-i 
ning,  end  den  nu  har.    Vi  standsede  en  Times  Tid 

i  Buffalo,  ligeledes  i  Chicago,  Byer,  jeg  saaledes 
ikke  denne  Gang  fik  at  se. 

Ved  Byen  Vinona,  en  300  eng.  Mil  N.  V.  for 
Chicago,  kom  vi  over  Mississipifloden.  Fra  Floden 
gaar  Toget  op  gjennem  en  skjøn  Klippedal.  Skrænten 
saas  jævnlig  klædt  med  Smaaskov,  vild  Vin,  Tjørn 
og  blomstrende  vilde  Roser.  Saa  megen  Skjønhed 
gaar  man  ikke  ind  til,  naar  man  kommer  op  gjen- 
nem Mississipidalen.  Da  er  man,  i  alt  Fald  geogra- 
fisk set,  kommen  fra  Skovlandet  ud  paa  Prærien, 
Græslandet. 

Paa  Prærien  laa  Tyler,  hvor  jeg  agtede  at  gjøre 
mit  første  og  længste  Ophold.  Hvad  jeg  her  saa- 
velsom  paa  min  videre  Fart  oplevede,  samlede  sig 
væsentlig  om  mine  Landsmænd  selv  og  de  Omgi- 
velser og  Forhold,  de  levede  i.  De  vare  at  finde 
baade  paa  Prærien  og  i  Skoven  samt  i  Byerne. 


Paa  Prærien. 

'  Man  forestille  sig  den  bølgeformige  jydske  Hede 
dækket  med  Græs  istedetfor  med  Lyng  og  Jord- 
bunden bestaaende,  ikke  af  goldt  Sand,  men  af  fra 
I — 3  Fod  dyb  Muld  paa  et  Underlag  af  stift  Ler, 
—  saa  har  man  Prærien  for  sig. 

Det  er  disse  uendelige,  bølgende  Sletter  hinsides 
Mississippi,  der  efterhaanden  ere  blevne  opdyrkede. 
For  30  Aar  siden  var  det  endnu  let  at  blive  Ejer 
af  en  betydelig  Strækning  Præriejord.  Da  kunde 
en    Acre    (6  Skp.  Land)   kjøbes    for    5—6   Dollars, 

hvilket  svarede  til  en  24  Kr.  pr.  Td.  Land.  Nu 
maa  man  give  det  5 -dobbelte  eller  mere.  Den  uop- 
dyrkede Prærie  er  bevokset  med  Græs.  Paa  lavere 
liggende  Steder  er  Græsset  ret  fint  og  saftigt;  ellers 
er  det  stift  og  tørt;  men  Høet  deraf  ædes  dog 
gjerne  af  Kreaturerne.  Græsset  er  alle  Steder  blandet 
med  Planter,  som  ethvert  Dyr  vrager,  og  som  for 
saa  vidt  med  Rette  kan  kaldes  Ukrudt.  Dette  Ukrudt 
bliver  altsaa  stadig  «fredet»  af  de  græssende  Kreatu- 
rer, og  efter  nogle  Aars  Forløb  er  det  omtrent 
eneherskende  paa  Græsmarken.  Det  optræder  meget 
fordringsfuldt,  og  naar  Græs  og  Korn  visner  hen 
under  en  Tørke,  staar  Ukrudtet  ubesejret;  det  er 
lige  saa  sejglivet,  som  det  er  allestedsnærværende, 
og  enkelte  Arter  af  det  kan  naa  en  Mands  Højde. 
Dette  stive,  tørre  Ukrudt  bærer  imidlertid  smukke 
Blomster,  saaledes  den  lille  Prærierose  og  enkelte 
Liljer.  En  Nellike,  der  vokser  paa  lavere  Steder, 
bærer  en  yndefuld,  lillafarvet  Blomst,  og  de  kæmpe- 
mæssige, grove  Solsikker,  der  danne  som  en  Skov 
af  Ukrudt,  prange  med  mægtige,  gule  Blomster. 

Det  første.  Nybyggeren  gjorde,  naar  han  skulde 
til  at  skabe  sig  et  Hjem  paa  Prærien,  var  at  faa  sig 
en  Bolig  indrettet.  Han  satte  Spaden  i  Jorden  og 
opførte  sig  et  Hus  af  Græstørv.  Jyden  kalder  dem 
«Saaj»,  og  man  gjenfinder  mulig  dette  Ord  i  det 
engelske  «Sod».  Endnu  kan  man  finde  enkelte 
Jordhuse.  Jeg  saa'  en  Dag  i  Nebraska  et  saadant  i 
nogen  Afstand  fra  Vejen.  Vi  kjørte  derhen.  Far- 
meren, en  gammel  Polak,  modtog  os  i  Gaarden,  og 
vi  gik  med  ham   ind,    hvor  hans  Hustru  stod  og 

strøg  noget  Tøj.  Der  var  ialt  kun  2  Stuer  med  et 
Vindue  mod  Syd  i  hver  Stue.  Væggene  vare  ind- 
vendig overklinede  med  Ler  og  derefter  kalkede. 
Der  var  ikke  megen  Plads;  men  der  var  hyggeligt 
og  rent,  og  Solen  skinnede  oplivende  ind  mellem 
Blomsterne  i  Vindueskarmen.  Jordhusene  have  den 
Fordel,  at  de  ere  forholdsvis  kjølige  om  Sommeren 
og  varme  om  Vinteren.  Men  disse  Behageligheder 
maa  Beboerne  gjerne  dele  med  Snoge,  Rotter  og 
andre  selvbudne  Gjæster.  Noget  efter  at  vi  havde 
forladt  dette  Jordhus,  fik  vi  Øje  paa  et  andet,  ikke 
saa  lidt  tarveligere.  Det  var  Prærieulven,  der  her 
havde  gravet  sig  i  Jorden. 

Prærien  er  ikke  vanskelig  at  bryde.  Allerede 
efter  den  første  Pløjning  kan  der  saas  Hør  eller 
endog  Hvede.  Hørfrøet  sælges  til  Oliemøllerne  og 
kan  give  en  betydelig  Indtægt.  Sidste  Aar  har  en 
Tønde  Hørfrø  kostet  20 — 25  Kroner.  Hveden  er 
som  Regel  Eoraarshvede.  Hvede,  der  er  saaet  om 
Efteraaret,  har  nemlig  ondt  ved  at  taale  den  lange 
og  strenge  Vinter;  med  Rugen  gaar  det  bedre;  men 
Rug  dyrkes  kun  undtagelsesvis.  Derimod  dyrkes 
der  Byg,  mest  seksradet,  samt  Havre.  Denne  sidste, 
der  dog  ikke  opnaar  en  saa  vægtig  Kjerne  som  i 
Danmark,  bruges  særlig  til  Hestefoder.  Paa  store 
Strækninger  lægges  Hovedvægten  paa  Majs,  der  dels 
saas  til  at  give  Kjerne,  dels  bruges  som  Foderplante. 
De  enkelte  Planter  staa  da  tættere  sammen,  høstes 
og  vejres  og  fodres  op  baade  med  Stængel  og 
Kjerne.  Hen  paa  Efteraaret  plukkes  Kolberne  af 
den  Majs,    der  ikke   er  bestemt  til  Opfodring,    og 


24 


opbevares  i  særegne  Tremmehuse,  hvorigjennem 
Luften  har  fri  Adgang.  Paa  en  Maskine  pilles 
Kornene  af,  eftersom  der  bliver  Brug  for  dem,  og 
de  afpillede  Kolber  bruges  til  Brændsel.  Kornene 
anvendes  til  Hestefoder,  men  navnlig  til  Fedning  af 
Svin  og  Kreaturer.  Der  saas  en  Art  Hirse,  som 
kaldes  «Millet».  Hen  i  August  afhugges  den  grøn 
og  gjøres  i  Hø.  Af  Rodfrugter  dyrkes  kun  Kar- 
toflen, dog  ikke  i  nogen  betydelig  Udstrækning. 
Dens  Top  overfaldes  regelmæssig  af  Kartoffelbillen, 
hvis  Larver  vilde  gjøre  det  helt  af  med  den,  dersom 
den  ikke  i  Tide  blev  oversprøjtet  med  Parisergrønt. 
En  betydelig  Del  af  Jorden  henligger  til  Græsning. 
Der  udlægges  især  med  Timote.  Det  er  nemlig 
ikke  saa  nær  overalt,  at  Kløver  og  finere  Græsser 
ville  lykkes;  de  fryse  bort  i  Vinterens  Løb,  eller 
Tørken  tager  dem  om  Sommeren.  Sært  nok,  at 
Hundegræsset  ikke  er  kommen  i  Brug.  Dette  er 
jo  haardført  baade  overfor  Kulde  og  Hede.  1  Ne- 
braska dyrkes  paa  enkelte  Steder  Lucernen,  der 
synes  at  kunne  have  en  Fremtid  for  sig. 

Den  af  Naturen  saa  frugtbare  Præriejord  kan 
give  store  Afgrøder.  Det  hænder  ikke  sjældent,  at 
en  bestemt  Afgrøde  et  enkelt  Aar  er  værdifuldere 
end  den  Jord,  hvorpaa  den  er  avlet.  Under  heldige 
Forhold  kan  en  « Farmer »  (Landmand)  paa  Prærien 
derfor  i  Løbet  af  nogle  faa  Aar  gjøre  rivende  øko- 
nomisk Fremgang.  Men  Heldet  følger  ikke  altid 
saa  stærkt,  og  Afgrøderne  paa  Prærien  trues  af 
Farer,  større  end  vi  her  hjemme  kjende  dem.  Hvir- 
velstorme, ledsagede  af  Haglnedslag,  kunne  i  nogle 


25 


faa  Minutter  jævne  alle  Bygninger  med  Jorden  og 
fuldstændig  ødelægge  Afgrøderne.  Hede  Vinde 
kunne  i  Løbet  af  nogle  Dage,  ja  Timer  afsvide 
Majsens  Blomster,  saa  at  Majsen  bliver  svang.  Naar 
disse  Vinde  blive  ved  i  længere  Tid,  modne  de  Af- 
grøderne i  for  stor  Hast,  saa  at  K  jern  en  bliver  spids 
og  tynd.  Dette  var  for  en  Del  Tilfældet  1901. 
Den  8.  Juli  kjørte  jeg  paa  Vogn  35  engl.  Mil  over 
Syd  Dakotas  Prærie.  Vinden  syntes  til  Tider  at 
komme  ud  af  en  Bagerovn.  Under  denne  Vinds 
Indflydelse  steg  Barometeret  til  35  Gr.  R.  i  Skyggen. 
En  Fjende  har  Afgrøderne  ogsaa  i  Insektangreb. 
Man  kunde  jævnlig  se  større  eller  mindre  Stykker 
Majs  ødelagte  af  et  Insekt,  der  levede  inde  i  Majsens 
Stængel.  Endelig  maa  Afgrøderne  føre  Kamp  med 
det  mægtige  og  allestedsnærværende  Prærieukrudt. 
Foruden  de  alt  nævnte  Arter  kan  nævnes  vild  Byg, 
den,  vi  dyrke  herhjemme  som  Zirplante  i  Haverne. 
Den  ses  ogsaa  vildtvoksende  i  Svejts  og  Sydtysk- 
land, men  optræder  ikke  dér  nær  saa  kraftigt  som 
paa  den  amerikanske  Prærie.  Indblandet  i  Høet  er 
den  ligefrem  skadelig,  idet  dens  Haser  sætte  sig  fast 
under  Tungen  paa  Dyrene  og  fremkalde  smertelige 
Betændelser.  Af  indført  Ukrudt  spiller  vild  Sennep 
(Agerkaal)  allerede  mange  Steder  en  ødelæggende 
Rolle.  Men  det  ene  Aar  med  det  andet  er  Heldet 
dog  gjerne  større  end  Uheldet,  og  der  kan  samles 
Velstand  paa  Prærien.  Naar  man  kommer  til  en 
dansk  Koloni  og  ser  Velstand  bo  ved  Siden  af  Vel- 
stand  i   smukke    Bygninger,    omgivne   af  rige  Af- 

grøder,  da  har  man  ondt  ved  at  forestille  sig,  at  alt 
for  en  30  Aar  siden  laa  hen  i  vild  Prærie. 

Da  Regjeringen  solgte  Jorden,  blev  denne  ved 
brede  Veje  inddelt  i  regelmæssige  Firkanter.  En 
Firkant,  der  holder  en  engelsk  Mil  paa  hver  Side, 
kaldes  en  Sektion.  Den  bestaar  af  640  Acres  (480  Td.) 
Land.  Der  er  Farmere,  der  ejer  en  hel  Sektion,  og 
ikke  faa  ejer  en  halv  eller  en  kvart.  Men  alminde- 
ligst er  det  vel  at  eje  80  Acres.  Paa  mindre  end 
40  Acres  (30  Td.  Land)  anses  det  ikke  heldigt  at 
drive  almindeligt  Landbrug;  thi  der  skal  omtrent 
de  samme  Maskiner  til  paa  en  saadan  Farm  som 
paa  en  større.  En  anden  Sag  er  det,  naar  Jorden 
ligger  i  Nærheden  af  en  By  og  kan  drives  have- 
mæssig.  Enhver  Farm  er  i  Almindelighed  indhegnet 
med  Pigtraad,  og  desuden  er  Farmens  Græsmarker 
indhegnede  paa  samme  Maade;  at  tøjre  Kreaturerne 
bruges  nemlig  ikke;  man  kjender  kun  Løsgang. 
Medens  Kreaturerne  i  Tyskland  hele  Sommeren 
igjennem  staa  bundne  i  Stalden,  gaa  de  amerikanske 
løse  paa  Græsgangen.  Der  er  ingen  anden  Vogt 
over  dem  end  Pigtraaden.  Denne  kunde  ikke  møde 
dem,  dersom  de  kom  bissende  imod  den.  Men  da 
der  ingen  Oksebremser  findes,  er  der  heller  ingen 
Bissen.  Paa  adskillige  Farme  haves  en  Hyrdehund 
til  at  hente  Køerne  hjem,  naar  de  Morgen  og  Aften 
skal  malkes.  Den  faar  sin  Ordre:  <iFetch  them 
hornes  (hent  dem  hjem!)  og  haler  afsted  med  god 
Vilje.  Saa  snart  Kreaturerne  øjne  den  i  Afstand, 
gjøre  de  sig  øjeblikkelig  hjemfærdige.  Inden  de  dog 
kom  saa  vidt  i  Afretning,   maatte  deres  Ben  nogle 

Gange  gjøre  Bekjendtskab  med  Hundens  Tænder. 
Dette  var  ikke  behageligt,  og  de  opgav  snart  Krigen 
med  Hunden,  der  da  paa  sin  Side  ogsaa  blev  frede- 
lig, saa  at  den  ikke  engang  jager  med  dem,  blot 
den  ser,  at  de  give  sig  paa  Vej. 

Farmens  Bygninger  ere  alle  af  Træ.  Af  Hensyn 
til  Ildsvaade  ligge  de  ikke  samlede,  men  spredte, 
undertiden  endog  noget  vidt  fra  hverandre.  I  Af- 
stand faar  man  først  Øje  paa  den  store  Stald,  der 
gjerne  er  rødmalet  med  hvidmalede  Dør-  og  Vin- 
dueskarme. Den  ikke  blot  huser  Farmens  Besæt- 
ning, men  har  paa  sit  høje  Lad  Plads  til  en  Masse 
Hø.  Til  Svinebesætningen  er  der  særegne  Stalde 
med  Folde  udenom.  Saa  er  der  Majsladen  med 
sine  Tremmevægge,  Kornlade  (eller  Lader)  samt 
Vognskur.  Højt  over  det  altsammen  hæver  sig  et 
pyramideformigt  Stillads  af  Jærn  med  et  Vindhjul 
paa  Toppen.  Det  er  Farmens  Pumpeværk,  der 
henter  Drikkevandet  op  fra  en  Dybde  af  100—200 
Fod.  Saa  dybt  ligger  det  vandførende  Lag  som 
Regel  under  Leret.  Vandet,  hentet  fra  en  saadan 
Dybde,  er  dejlig  kjøligt,  men  ikke  velsmagende. 
Det  er  «haardt»,  jærn-  og  kalkholdigt,  altsaa  ikke 
egnet  til  enhver  Brug,  hvorfor  ogsaa  Regnvandet 
mange  Steder  opsamles  i  Kar  eller  Cisterner.  Stue- 
huset eller  «Levehuset»  er  en  større  eller  mindre 
Trævilla,  altid  forsynet  med  Veranda,  hvor  der  i 
den  varme  Aarstid  er  Skygge  og  frisk  Luft.  Man 
kan  næsten  sige :  ligesaa  mange  Huse,  ligesaa.  mange 
Stilarter.  Som  Regel  ere  disse  Huse  vakre  og  pynte- 
lige, ofte  særdeles  rummelige.     Der  kan  være  5 — 6 

Værelser  i  nederste  Stokværk  og  lige  saa  mange 
ovenpaa.  Selv  i  mindre  Stuehuse  højner  Loftsrum- 
met sig  næsten  altid  og  giver  Plads  til  et  Par  Væ- 
relser. Væggene  bestaa  af  to  Lag  Brædder  med  et 
hult  Rum  imellem,  hvis  indvendige  Sider  ere  klistrede 
med  tykt  Papir.  De  indre  Husvægge  ere  optrukne 
med  Kalkpuds  og  derefter  malede  eller  tapetserede. 
Saavel  Vinduer  som  Døre  ere  forsynede  med  Screen, 
Rammer  med  Staaltraadsvæv  i,  omtrent  som  ved  et 
Flueskab.  Derved  hindres  Fluerne  fra  at  trænge  ind  i 
Huset.  Disse  Rammer  bruges  dog  kun  om  Som- 
meren; men  der  er  da  inde  i  Huset  en  bestandig 
Gjennemtræk.  I  Begyndelsen  er  man  ængstelig 
derved;  men  i  den  tørre  Luft  synes  Trækvind  ikke 
at  skade.  Hos  nogenlunde  velstaaende  Farmere  er 
der  rigeligt  med  Gulvtæpper,  og  der  findes  ikke 
sjældent  et  Harmonium  eller  Piano  samt  smukke, 
undertiden  flotte  Møbler.  Derimod  hører  Billederne 
paa  Væggene  næsten  altid  til  den  tarveligste  Slags. 
Sengene  ere  meget  brede.  De  ere  forsynede  med 
Tæpper  og  staa  som  Regel  paa  et  højt  Trin  af 
Properhed.  Brolægning  uden  om  Huset  kjendes 
ikke;  Prærien  er  fattig  paa  Sten.  Derimod  kan  der 
findes  et  Fortov  af  tværsliggende  Brædder.  Have- 
væsenet er  endnu  i  sin  Barndom  paa  Prærien;  men 
uden  om  hver  Farm  findes  der  gjerne  mod  Nord 
og  Vest  en  Læplantning,  i  Regelen  bestaaende  af 
Box  Elders,  en  Slags  Ahorn.  En  større  Farm  med 
sine  mange,  spredte  Bygninger,  i  Læ  af  en  Plant- 
ning som  en  lille  Lund,  kan  tage  sig  næsten  herre- 
gaardsagtig  ud.     Og   laa  dens  2 — 300  Tdr.  Land, 

udmærkede  Jorder,  i  Danmark,  vilde  den   jo  ogsaa 
være  en  Herregaard. 

Kosten  er  vistnok  fuldt  saa  udsøgt  som  her 
hjemme,  hvoraf  dog  ikke  følger,  at  man  synes 
bedre  om  den.  Det  vilde  sikkert  vare  en  Stund, 
inden  man  hørte  op  med  at  savne  den  vante 
« Skeemad »,  som  Danskerne  have  opgivet  ovre  i 
den  ny  Verden,  ligesom  de  i  det  hele  ere  gaaede 
bort  fra  dansk  Tillavning.  Der  holdes  tre  Maaltider 
om  Dagen:  Breakfast*)  (udtales  Brækfæst),  Dinner 
og  Supper,  engelske  Benævnelser,  som  Danskerne 
næsten  alle  Steder  har  optaget;  de  give  endog  deres 
Heste  «Brækfæst»,  «Dinner»,  «Supper».  Alle  Maal- 
tider ligne  hinanden  og  nærme  sig  til,  hvad  vi 
vilde  kalde  en  Frokost.  Jeg  var  etsteds  budt  med 
til  et  Bryllup.  Vielsen  blev  holdt  i  Huset  ved  Mid- 
dagstid, og  derefter  gik  vi  til  Bords.  Men  det  blev 
ogsaa  til  « Frokost »,  om  end  ganske  vist  en  « bedre » 
Frokost.  Paa  Bordet  findes  der  til  hvert  Maaltid 
gjerne  en  Kjødret,  enten  Bøf  (stegt  Oksekjød)  eller 
stegt  Skinke  sammen  med  Spejlæg.  Jeg  lærte  aldrig 
at  skatte  en  saa  solid  Morgenmad,  heller  ikke  at 
spise  friskbagte  Pandekager  til  Morgenkaffen.  Saa 
er  der  Brød  og  Smør  samt  Ost,  undertiden  hen- 
kogt Fisk  (Laks,  Sardiner),  som  kjøbes  i  tilloddede 
Blikdaaser.  Der  er  ofte  rigeligt  med  Syltetøj  og  en 
Slags  Tærte  som  kaldes  «Pie»  (udtales:  Pej),  bestaa- 
ende  af  Frugtafkog  mellem  to  Lag  Kagedej.  Og 
til  hvert  Maaltid  er  der  Kaffe  (eller  The).     I  varmt 


*)  Det  Maaltid,  der  brækker  eller  bryder  Fasten. 

Vejr  nydes  stundom  Citronvand:  koldt  Brøndvand, 
hvori  der  kommes  Sukker  og  Citronsaft.  Det  er 
en  fortræffelig  Drik.  Nogen  Nationaldrik  haves 
ikke  —  det  skulde  da  være  Vand.  Farmerne  tage 
en  Dunk  Brøndvand  med  i  Marken,  og  Fiskerne 
tage  en  lignende  med  ud  paa  Søen.  Saa  længe 
Vandet  er  koldt,  kan  det  drikkes  med  Lyst.  Men 
snart  er  det  lunkent,  og  da  smager  dette  «haarde» 
Vand  afskyeligt.  Dog,  man  tager  til  Takke.  En 
Skare  Arbejdsmænd  ere  antagne  f.  Eks.  ved  et  Jærn- 
baneanlæg.  Her  er  ikke  Tale  om  «Bajere»,  end 
sige  andet  01.  Et  Menneske  er  lejet  til  at  «vande» 
dem.  Han  gaar  med  Spand  og  Øse  fra  Mand  til 
Mand.  Hver  drikker  efter  Behag  af  Øsens  Indhold 
og  kaster  det  levnede  paa  Jorden.  Naar  Spanden 
er  tømt,  gaar  den  lejede  Mand  hen  efter  en  frisk 
Spand  Vand.  «Man  arbejder  ikke  haardt  ved  Vand- 
spanden»,  siger  et  dansk  Ordsprog.  Men  det  kan 
man  alligevel  gjøre  i  Amerika. 

Haardt  maa  der  nemlig  arbejdes.  Folkeholdet 
er  baade  dyrt  og  vanskeligt,  og  saa  ser  enhver  saa- 
vidt  muligt  at  hjælpe  sig  selv.  En  Karl  maa  lønnes 
med  20 — 30  Dollars  (ca.  75 — iio  Kr.)  maanedlig. 
Ikke  sjældent  møder  han  med  Hest,  som  bliver 
fodret  og  græsset  i  samme  Handel;  undertiden 
møder  han  ogsaa  med  Kjøretøj.  Husbonden  kan 
da,  naar  der  en  Søndag  er  morgensyslet,  se  ham 
tage  Vogn  og  Hest  og  kjøre  af  By  uden  saa  meget 
som  at  give  Husbonden  et  Ord.  Eller  det  samme 
sker  ved  Fyraftenstid;  og  det  kan  hænde,  at  Karlen 
ikke  just  kommer  hjem  fra  sin  Udflugt  i  god  Tid. 

Sidste  Sommer  vedtog  Tjenestepigernes  Fagforening 
i  Chicago  følgende  ret  betegnende  Bestemmelser: 
Lønnen  for  Husholdersker  og  Kjøkkenpiger  sættes 
til  5 — 7  Doll.  om  Ugen,  for  Piger  til  almindeligt 
Husarbejde  4 — 5  Doll.  og  for  unge,  uerfarne  Piger 
3 — 4  Doll.  (altsaa  for  en  aldeles  uøvet  Pige  11 — 15 
Kr.  ugentlig  foruden  Kost  og  Bopæl).  At  modtage 
et  begrænset  Antal  Venner  skal  ikke  være  forbudt, 
forudsat,  at  Pigen  selv  betaler  Forfriskningerne. 
Herrefremmede  maa  ikke  udelukkes  fra  Kjøkkenet 
eller  Verandaen  paa  Husets  Bagside,  og  Husets  Med- 
lemmer maa  ikke  afbryde  Samtaler  under  saadanne 
Besøg  (!).  —  Disse  Bestemmelser  ere  heldigvis  endnu 
ikke  traadte  i  Kraft  i  Chicago  og  end  mindre  ude 
paa  Landet.  Men  man  forstaar,  at  Farmerne  kan 
være  henviste  til  mest  muligt  at  hjælpe  sig  selv. 
Men  hvor  Arealerne  ere  saa  store,  kræver  dette  et 
stadigt  Slid.  Arbejdet  bliver  endda  kun  nogenlunde 
tilfredsstillende  passet  derved,  at  Maskiner  baade 
ude  og  inde  blive  tagne  i  Brug  efter  en  storartet 
Maalestok. 

Man  vil  mulig  undre  sig  over,  at  en  Karl  holder 
Hest.  Men  med  en  Hest  mere  eller  mindre  tages 
det  ikke  saa  nøje,  især  i  gode  Aaringer.  Farmeren 
selv  gaar  ikke  nogensteds  hen.  Han  spænder  for 
og  kjører,  og  paa  Farmen  findes  ofte  én  eller  flere 
Heste  til  let  Brug.  Det  er  en  Slags  store  Ponyer 
eller  Blodsheste,  hvad  man  nu  vil  kalde  dem,  og 
de  ere  overordentlig  hurtige  og  udholdende.  Naar 
de  blive  spændte  for  den  lille  lette  «Buggy»,  gaar 
det  med  Iltog.     «Buggy»en   er  en  én-  eller  tosædet 

Fjedervogn,  i  Regelen  med  «Top»  over,  hvorved 
Vognen  bliver  til  en  Caleche.  Toppen  bestaar  af 
tyndt  Læder,  som  er  fastgjort  paa  tynde  Jærnstæn- 
ger;  den  kan  slaas  op  og  ned  efter  Behag.  Naar 
Farmeren  i  sin  «Lumbervogn»,  et  stort,  klodset 
Kjøretøj,  kjører  til  Stationsbyen  efter  «Lumber» 
(Tømmer)  eller  med  sine  Varer,  ser  han,  mildest 
talt,  ikke  fin  ud.  Men  naar  han  en  Sommerdag  i 
sin  Buggy  kommer  farende  til  Kirke  eller  paa  Besøg, 
da  er  han  flot.  Selv  kan  han  sidde  i  stivet  Man- 
chetskjorte, medens  hans  Kvinder,  i  alt  Fald  hans 
Døtre,  sidde  i  hvide  Kjoler  eller  dog  i  lyse,  lette 
Dragter.  Seletøjet  svarer  til  den  smukke  Vogn  og 
de  prægtige  Heste.  Man  faar  Indtryk  af,  at  det 
maa  være  et  « Herskab »,  der  kommer.  Men  over- 
rasker man  saa  paa  en  Arbejdsdag  disse  Farmerfolk 
hjemme,  ja  da  vidner  deres  Udseende  ikke  meget 
om  det  herskabelige.  Nu,  Forholdene  byde,  at  de 
maa  tage  alvorlig  fat,  og  man  skal  jo  være  sit  Ar- 
bejde ligt.  Men  det  forekommer  mig  alligevel,  at 
der  kunde  være  en  Middelvej,  hvad  enten  Udjæv 
ningen  nu  skete  paa  den  Maade,  at  man  til  den 
ene  Tid  ikke  var  slet  saa  fin,  eller  man  til  den 
anden  Tid  ikke  var  slet  saa  ligt  sit  Arbejde. 

Enkelte  Farmere  tage  deres  væsentligste  Indtæg- 
ter gjennem  Faarehold.  Der  er  ogsaa  Steder,  hvor 
de,  som  hos  os,  faa  den  gjennem  Mælkeri.  De  har 
da  Fællesmejerier,  indrettede  efter  dansk  Mønster, 
og  man  ser  der  ligesom  her  Mælkevognene  færdes 
paa  Vejene  til  og  fra  Mejeriet,  idet  Naboer  slaar  sig 
sammen  og  skiftes  til  at  kjøre.    Smørret  gaar  til  de 

større  Byer  og  betales  med  Priser,  der  staa  noget 
under  dem,  vi  faa  fra  England.  Men  vistnok  Ho- 
vedmassen af  Farmere  lægger  sig  især  efter  Svine- 
hold og  Kreaturfedning.  Det  er  ikke  sjældent,  at 
man  paa  en  Farm  ser  fra  loo  til  200  Svin,  saagodt- 
som  altid  sorthaarede.  Hvor  der  drives  Kvægfed- 
ning i  større  Udstrækning,  holdes  der  ikke  mange 
Malkekøer.  —  Den  Tid  er  forbi,  da  Kreaturerne 
ikke  fandt  andet  Husly  end  det,  de  søgte  paa  Læ- 
siden af  Levehuset.  Nu  er  der  bygget  gode  Stalde. 
Man  kan  desuagtet  nok  sige,  at  Kreaturerne  op- 
holde sig  den  meste  Tid  uden  for  Stalden.  Om 
Foraaret  lukkes  de  ud  til  Løsgang  paa  Græsmarkerne, 
og  hver  Vinterdag,  naar  Vejret  tillader  det,  faa  de 
Lov  til,  naar  de  har  været  til  Vands,  at  gaa  ude 
flere  Timer,  idet  de  søge  hen  til  Majsmarken,  hvor 
Stokkene  med  Blade  ere  blevne  staaende,  eller  til 
de  store  Halmstakke,  som  Tærskemaskinen  har 
blæst  fra  sig,  for  at  æde  efter  Behag.  Man  kunde 
tænke,  at  de  snart  vilde  splitte  en  saadan  Stak  ad 
og  træde  den  ned.  Men  de  mangle  det  væsent- 
ligste Redskab  til  dette  Arbejde,  nemlig  Hornene. 
Disse  ere  nemlig  ved  Hjælp  af  en  Maskine  blevne 
klippede  af  dem  i  en  ung  Alder,  saa  at  de  ere 
blevne  kullede.  Om  Sommeren  opholde  de  sig 
Dag  og  Nat  paa  Græsgangene.  Disse  ere  indheg- 
nede med  Pigtraad,  og  fra  hver  Græsgang  er  der 
anlagt  en  smal  Vej,  ligeledes  indhegnet  med  Pig- 
traad, op  til  den  Vandbeholder,  der  staar  ved  Far- 
mens Brønd,  saa  at  Kreaturerne  stadig  har  Adgang 
til  Vand,  ligesom  de  ogsaa  har  Adgang  til  Salt,  der 

er  henlagt  til  dem  i  Truge;  uden  Tilførsel  af  Salt 
vilde  de  afmagres  og  dø.  Pigtraadene  ere  ikke 
ufarlige.  Et  Dyr  kan  saare  sig  paa  dem  og  faa 
Blodforgiftning,  og  under  Tordenvejr  fremkalder 
Pigtraadene  ofte  Drab  af  Dyr.  Disse  lade  sig  drive 
frem  af  Vinden  og  Regnen,  indtil  Hegnstraadene 
standse  dem.  Her  blive  de  saa.  Men  Lynet,  der 
søger  Metaltraadene,  springer  let  fra  disse  over  paa 
den  sammenhobede  Dyreflok.  Paa  Græsgangen  gaar 
ogsaa  de  Heste,  der  ikke  daglig  skal  bruges  til  Ar- 
bejde. Arbejdshestene  staa  nemlig  i  Arbejdstiden 
paa  Stald  og  faa  da  Kjernefoder  deres  tre  Gange 
om  Dagen.  Oftere  spiser  Farmeren  ikke  selv,  og 
oftere  fodres  heller  ikke  Hestene.  Hver  Gang  heldes 
der  et  Maal  (almindelig  omkring  ved  et  Fjerdingkar)  I 
Havre  eller  knust  Majs  eller  en  Blanding  af  begge 
Dele  i  Krybben,  og  der  sørges  for,  at  der  er  Hø  i 
Hækken.  Dermed  er  den  Fodring  forbi.  Ingen 
Minutfodring  som  hos  os,  ingen  Hakkelseskjæring. 
Hvor  Høet  mangler,  bruges  Halm;  men  Hakkelse- 
skjæringen  maa  Hestene  selv  besørge.  Der  spares 
meget  Arbejde  derved,  og  Hestene  staa  sig  godt. 
Ikke  sjældent  træder  Mulæsler  i  Stedet  for  Heste. 
Mulæslet  er  Afkommet  af  en  almindelig  Hoppe  og 
en  Æselhingst.  Jeg  saa  en  saadan  Hingst  opstaldet 
i  en  Stationsby  i  Nebraska.  Den  tilkjendegav  sin 
Nærværelse  ved  en  hæslig,  gjennemtrængende  Skry- 
den.  Det  var  et  smukt  og  velvoksent  Dyr.  Mul- 
dyrene naa  samme  Størrelse  som  Hestene;  de  ere 
samtidig  fuldt  saa  udholdende  og  mere  nøjsomme; 
men  noget  stædige  kan  de  være. 

Der  er  Egne,  f.  Eks.  i  Iowa  og  det  østlige 
Nebraska,  hvor  der  ikke  blot  er  betydelige  Plant- 
ninger omkring  Gaardene,  men  hvor  der  ogsaa  er 
plantet  Træer  langs  med  Vejene.  Saadanne  Egne 
kan,  naar  man  ser  ud  over  dem,  minde  om  visse 
Egne  paa  Sjælland  eller  i  Østjylland.  Men  Prærien 
kan  i  det  hele  ikke  siges  at  eje  synderlig  Natur- 
skjønhed.  Det  hører  til  Sjældenheder,  at  man  op- 
lever Nydelsen  af  en  rigtig  smuk  Udsigt,  og  idylliske 
Smaakroge  er  det  ligesaa  sjældent  at  finde.  Prærien 
er  ensformig  og  ejer  ikke  —  synes  det  i  alt  Fald 
mig —  den  Poesi,  som  kan  findes,  selv  over  fattige 
jydske  Hedeegne.  Istedetfor  de  smilende  jydske 
Aaløb  har  man  den  amerikanske  «Krihk»  (creek), 
et  Aaleje,  der  om  Sommeren  er  delvis  tørt,  delvis 
opfyldt  af  Mudderpytter.  Og  til  Fuglesang  er  der 
paa  Prærien  kun  Tilløh.  Derimod  er  der,  foruden 
Frøernes  Kvækken,  en  fordringsfuld  « Syngen »  af 
store  og  smaa  Græshopper.  Deres  Musik  lyder  ved 
Nat  som  ved  Dag  og  ikke  blot  fra  Græs-  og  Korn- 
marker, men  fra  Træernes  Grene.  Hvad  det  grove, 
allestedsnærværende  Prærieukrudt  er  for  Øjet,  det 
er  den  evindelige  Græshoppekoncert  for  Øret. 

Til  Skade  for  Præriens  Skjønhed,  maaske  ogsaa 
for  dens  Fugtighed,  er  det,  at  Søerne  efterhaanden 
udtørres.  Regnvandet,  der  før  løb  oven  ad  den 
haarde  Prærie  ned  til  Lavningerne  og  dannede 
staaende  Vandsamlinger,  opfanges  nu  af  det  løse, 
opdyrkede  Muldlag  og  opsluges  af  Jorden. 

Prærien  har  udpræget  Fastlandsklima:  efter  en 
hed   Sommer   følger  der   en  kold  Vinter.     Det  er 

ikke  blot  om  Dagen,  at  Varmen  virker  ubehagelig, 
men  ogsaa  om  Natten.  Den  strømmer  da  ud  fra 
de  om  Dagen  ophedede  Vægge  og  gjør  Nattesøvnen 
urolig.  Først  paa  Natten  nøjes  man  med  kun  at 
have  et  Lagen  over  sig  og  har  det  endda  med  stor 
Hede,  skjønt  man  ligger  for  aabne  Vinduer.  Det 
er  først  hen  ad  Morgenstunden,  at  Nattens  Kjølig- 
hed  er  i  Stand  til  at  gjøre  sig  gjældende  inden 
Døre.  Men  er  Sommeren  varm,  saa  er  Vinteren 
til  Gjengjæld  kold.  Da  maa  «Stoven»  (Ovnen) 
sættes  op,  efter  at  den  Sommeren  har  været  sat  til 
Side  for  ikke  at  fylde  op  i  Stuen,  og  den  søges 
ikke  sjældent  holdt  varm  ogsaa  om  Natten.  Da 
gjemmes  det  lyse,  lette  Lintøj,  og  Skindpelsene 
ledes  frem.  Men  Vinteren  er  stadig.  Afvekslende 
Frost  og  Tø  kj endes  ikke.  Naar  det  er  Vinter,  saa 
er  det  Vinter,  og  man  indretter  sig  derefter.  Der 
kan  falde  store  Masser  af  Sne;  men  dette  er  dog 
ikke  Regelen.  Et  Gode  er  det,  at  den  høje  Frost- 
luft tillader  Solen  at  skinne  den  meste  Tid.  Dette 
virker  oplivende  og  er  tillige  sundt.  Det  er  jo  et 
gammelt  Ord,  at  hvor  Solen  ikke  kommer,  der 
kommer  Lægen.  Mellem  Vinter  og  Sommer  er  der 
et  Foraar  med  megen  Pløre,  inden  Jorden  bliver 
optøet  saa  meget,  at  den  kan  indsuge  Overflade- 
vandet. Da  er  der  et  slemt  Ælte  uden  Døre,  og 
det  er  langt  fra  nogen  «vis  Vej»,  man  kommer 
paa,  naar  man  skal  ud  at  køre.  Da  Prærien  er 
fattig  paa  Sten,  savnes  der  Materiale  baade  til  Bro- 
lægning og  til  Vejenes  Grundforbedring.  Mellem 
Sommer   og  Vinter   er   der    et  Efteraar,    som   kan 

være  Aarets  smukkeste  Tid,  den  saakaldte  indianske 
Sommer.  Luften  er  da  klar  og  rolig  og  af  en 
behagelig  Varmegrad,  og  Løvet  pranger,  inden  det 
falder  af,  med  overordentlig  smukke  Farver. 

Mit  Besøg  i  Amerika  var  en  sand  Fornøjelses- 
tur; men  dersom  jeg  skulde  have  taget  stadigt  Op- 
hold derovre,  tror  jeg  sikkert,  at  jeg  vilde  være 
kommen  til  at  længes  —  saaledes  som  Tilfældet  er 
med  saa  mange  Danske.  Men  hvad  der  navnlig 
vilde  have  fremkaldt  og  vedligeholdt  Længselen, 
er,  at  Naturen  gjennemgaaende  er  saa  lidet  dansk. 
Menneskene  derovre  kunde  jeg  befinde  mig  vel 
imellem.  Blandt  dem  følte  jeg  mig  forunderlig 
hjemme.  Men  Naturen  syntes  mig  bestandig  frem- 
med, mest  dog  paa  den  endeløse  Prærie. 


I  Skoven. 

Ogsaa  i  Skovegnene  har  Nybyggeren  fæstet  Bo 
som  Agerdyrker.  Hans  Arbejde  er  dog  ikke  altid 
her  paa  første  Haand.  Andre  har  været  forud  for 
ham  og  banet  ham  Vej,  nemlig  de  store  Skovkom- 
pagnier, der  af  Regjeringen  har  kjøbt  Tusinder  af 
Acres  Skovland  og  udnyttet  Skovens  Stammer  til 
Gavntømmer.  —  Inden  Skovhugsten  begynder,  op- 
føres der  en  <Lcampi>,  d.  v.  s.  en  lille  Samling  af 
Blokhuse  til  Bolig  for  Skovarbejderne,  som  «cam- 
pere»,  d.  v.  s.  lejre  sig,  sove  og  spise  i  disse  Træ- 
hytter. Det  er  ved  Vintertid,  at  Skovhugsten  gaar 
for  sig.     Da  staar   meget  andet  Arbejde  stille,   og 

der  kommer  derfor  megen  Arbejdskraft  til  Skov- 
campen.  «Skovmændene»  har  ikke  Ord  for  at  være 
«gentlemeny>,  d.  e.  Mænd  med  «gentil»  (fin,  dannet) 
Opførsel.  Der  høres  mangen  Raahed  i  ca?npen. 
Men  Arbejdet  betales  godt,  og  mangen  ordentlig 
Karl  har,  uden  selv  at  blive  smittet,  holdt  dette 
Selskab  ud  for  at  kunne  tjene  en  god  Vinterløn. 

Med  Økse  og  Skovsav  i  Haanden  giver  Skov- 
mændene sig  i  Kast  med  de  Stammer,  der  ere 
kraftige  nok  til  at  kunne  g j øres  i  logs  (overskaarne 
Blokke  paa  12 — 14 — 16 — 18  Fods  Længde).  For  at 
Arbejderne  ikke  skal  staa  i  altfor  krumbøjet  en 
Stilling  under  Arbejdet,  sker  Oversavningen  et  lille 
Stykke  fra  Jorden,  saa  at  en  Stub  paa  omkring  ved 
en  Alens  Længde  bliver  siddende  paa  Roden.  Ikke 
sjældent  hænder  det,  at  det  faldende  Stortræ  vælter 
til  en  anden  Side  end  paaregnet  og  lemlæster  eller 
knuser  en  Mand  i  Faldet.  Tæt  udenfor  Kirkedøren 
i  en  dansk  Nybygd  i  Skovlandet  er  der  en  Grav, 
som  den  gamle  Præst,  der  viste  mig  Kirken,  stand- 
sede ved.  Graven  gjemmer  hans  egen  Søn,  der 
fandt  sin  Død  under  et  faldende  Skovtræ.  Skoven 
har  forskjellig  Slags  Træ;  men  Hodvedmassen  be- 
staar  af  Fyr  og  Maple  (udtales  Mæpel),  en  Slags 
Ahorn.  Maplen  er  et  brugeligt  Gavntømmer;  dens 
Saft  kan  paa  Frostdage  under  Solskinsvejr  tappes 
ud  og  omdannes  til  Sirup. 

Naar  Stammerne  ere  fældede  og  forvandlede  til 
logs,  føres  disse  til  Savmøllen  for  at  overskjæres  til 
Planker  og  Brædder.  Fyrren,  der  kan  svømme, 
bringes  paa  Slæde  eller  Vogn  til  nærmeste  Flodløb, 


39 

styrtes  i  dette  og  « flødes »  ned  til  Savmøllen.  Maplen, 
der  synker  til  Bunds,  maa  bringes  til  Savmøllen 
over  Land,  altsaa  føres  til  nærmeste  Jærnbane.  Ikke 
sjældent  anlægger  Skovkompagniet  selv  en  Bane, 
indrettet  til  Tømmertransport. 

Skovkompagniet  hugger  for  Fode  og  har  kun 
den  øjeblikkelige  Fordel  for  Øje.  Af  det  Tømmer, 
der  saaledes  er  ført  bort,  er  der  ganske  vist  gjort 
en  smuk  Anvendelse,  idet  det  har  afgivet  Materiale 
til  de  Millioner  af  hyggelige  Villaer,  hvori  der  leves 
paa  Land  og  i  By.  Men  man  har  baaret  sig  ad 
med  at  skaffe  dette  Materiale  til  Veje,  som  naar 
man  vilde  slagte  Faaret  for  at  faa  dets  Uld.  Skoven 
er  mange  Steder  ødelagt  som  Skov.  Vistnok  er 
Hugsten  kun  gaaet  ud  over  de  svære  Stammer,  og 
de  tyndere,  der  ikke  egnede  sig  til  Tømmer,  ere 
blevne  staaende,  forsaavidt  de  da  ikke  ere  blevne 
væltede  ved  de  stores  Fald ;  men  idet  de  store  Træer 
ere  blevne  fældede,  har  Vinden  faaet  saadant  Indpas 
i  Skoven,  at  de  tilbagestaaende  Stammer  er  gaaede 
ud;  kun  Purlet  staar  grønt.  Jeg  kjørte  i  Staten 
Michigan  en  halv  Dags  Tid  gjennem  Strækninger, 
der  var  blevne  slagtede  af  Skovkompagnierne.  Det 
hele  afgav  et  trist  Skue.  Det  var,  som  om  man 
kjørte  over  en  Valplads,  overstrøet  med  faldne. 
Udgaaede,  tildels  halvt  forkullede  Stammer  laa  ved 
Siden  af  og  over  hverandre,  og  op  i  Luften  over 
Purl  og  Smaaskov  ragede  udgaaede,  tynde  Træ- 
stammer, som  om  der  stod  Mast  ved  Mast  eller 
Flagstang  ved  Flagstang.  Hvilke  Masser  af  Brændsel 
laa  der  ikke  her!    Savet  og  kløvet  kunde  det  have 

udgjort  Favn  ved  Favn.  Men  ingen  rørte  det.  Saa- 
vel  Arbejdsløn  som  Afstand  fra  Station  er  for  stor 
til,  at  det  kan  lønne  sig  at  slaa  det  i  Favntræ.  Hist 
og  her  i  denne  Skovørken  laa  der  en  enkelt  Farm. 
Dens  Beboere  saa   næppe  hver  Dag  Naboer. 

Naar  Kompagniet  har  slagtet  de  kjøbte  Skov- 
strækninger, byder  det  Jorden  til  Salg,  og  her  kan 
Skovmænd  og  andre,  der  har  samlet  lidt  Kapital, 
skaffe  sig  Jord  til  rimelige  Priser.  De  store  Stammer 
ere  borte;  dem  er  Farmeren  fri  for  at  fælde;  men 
det,  der  er  blevet  tilbage,  ikke  mindst  Stubbene, 
kan  give  ham  Arbejde  nok.  Maplens  Stubbe  og 
Rødder  er  det  lettest  at  faa  Bugt  med;  7 — 8  Aar 
efter  Fældningen  af  Stammen  er  de  blevne  saa 
skjøre,  at  det  hele  kan  tages,  naar  man  lægger  en 
Lænke  om  Stubben  og  rykker  til  med  Hestekraft. 
Fyrren  sidder  langt  fastere,  og  her  maa  en  Løfte- 
maskine eller  Kran  med  Hestegang  tages  til  Hjælp. 
For  hver  Omdrejning  hæves  Maskinen  et  lille  Stykke, 
og  Stub  og  Rod  følger  med.  Men  Farmeren  kan 
ikke  bie  saa  længe  med  at  kræve  Afgrøder  af  Jorden. 
Han  harver  da  Jorden  mellem  Stubbene  og  saar 
Græsfrø  og  Kløver.  Eller  han  pløjer  mellem  Stub- 
bene, saa  godt  det  lader  sig  gjøre  for  Trærødderne, 
der  idelig  gribe  i  Plovjærnet,  og  saar  Korn,  og 
omsider  skjørnes  Stubbe  og  Rødder  og  blive  lettere 
at  fjerne. 

Det  er  imidlertid  ikke  altid,  at  Skovjorden  har 
været  i  Skovkompagniets  Hænder,  inden  Farmeren 
indtager  den  til  Dyrkning,  og  da  maa  han  overtage 
hele  Rydningsarbejdet.     At  fremskaffe  Agerland  er 

ulige  møjsommeligere  her  end  paa  den  nøgne 
Prærie.  I  Skoven  kan  der  kun  gaas  langsomt 
frem,  og  et  lille  Stykke  maa  tages  for  ad  Gangen. 
Det  koster  Arbejde  at  fælde  Træerne,  og  naar  de 
saa  ligge  paa  Jorden  som  slagne  Kæmper,  har  Far- 
meren sin  Nød  med  at  faa  gjort  ryddelig  for  dem. 
Han  griber  da  til  Ildens  Hjælp,  og  hvad  der  kunde 
gjøre  godt  i  mangen  en  Ovn  ved  Vintertid,  gaar 
hensynsløst  op  i  Luer.  Altid  ryger  det  i  Skoven, 
hvor  denne  indtages  til  Farmland.  Der  tændes  ikke 
blot  Ild  i  de  fældede  Træer,  men  ogsaa  paa  de  til- 
bagesiddende Stubbe.  Naar  disse  paa  alle  Sider 
blive  forkullede,  gaar  Livet  ud,  ogsaa  i  Stubbenes 
Rødder,  og  disse  blive  da  lettere  at  rykke  op. 
Undertiden  tager  Ilden  selv,  og  der  opstaar  Skov- 
brande, der  kan  blive  skjæbnesvangre  for  Farmerens 
Huse  og  Indbo.  Nogle  af  Stammerne  brændes  ikke, 
men  føres  til  Udkanterne  og  lægges  paa  en  sindrig 
Maade  over  hverandre,  saa  at  der  fremstaar  Hegn, 
der  gaar  i  zigzagformede  Linier. 

Skovfarmeren  har  i  Almindelighed  ikke  saa  store 
Strækninger  Jord  som  Præriefarmeren.  Han  kommer 
heller  ikke  saa  hurtig  som  denne  til  Velstand.  Men 
der  kan  ogsaa  skabes  gode  Kaar  i  Skoven.  Skov- 
jorden giver  smukke  Afgrøder;  især  afgiver  den  et 
fortrinligt  Græsland.  Præriens  svage  Sted  er,  fore- 
kommer det  mig,  dens  Græsmarker,  der  i  Frodig- 
hed ikke  kan  maale  sig  med  dens  Kornmarker. 
Mange  Steder  paa  Prærien  kan  Kløveren  ikke  trives, 
og  det  er  egentlig  kun  Timotegræsset,  som  der 
maa   bygges  paa;    men  dette  er   jo  ikke  af  første 


42 


Klasses  Græs.  I  det  ryddede  Skovland  derimod 
vokser  al  Slags  Græs  villigt.  Især  føler  Kløveren, 
Agerbrugets  værdifuldeste  Foderplante,  sig  fuldstæn- 
dig hjemme  her.  Man  kan  se  det  derpaa,  at  Hvid- 
kløveren kommer  af  sig  selv,  saasnart  Skoven  er 
forsvunden.  Aldrig  har  jeg  set  en  saadan  Kløver- 
afgrøde, som  jeg  en  Dag  saa'  paa  et  Stykke  ryddet 
Skovland  i  Minnesota.  Jeg  kjørte  der  forbi,  men 
maatte  af  Vognen  for  rigtig  at  se  og  beundre  Her- 
ligheden. 

Og  saa  kan  det  jo  ikke  nægtes,  at  der  er  lunt 
i  Skoven,  hvor  denne  endnu  veksler  med  det  op- 
dyrkede Land.  Dog  maa  man  ikke  forestille  sig, 
at  Skoven  har  samme  Karakter  i  Amerika  som  i 
Danmark.  Den  savner  den  danske  Ynde.  Den  er 
ensformig  paa  sin  Vis,  ligesom  Prærien  er  det  paa 
sin.  Jeg  kjørte  en  Dag  paa  Vogn  gjennem  en  tæt 
Skov  i  det  nordlige  Wisconsin,  hvorigjennem  der 
nys  var  anlagt  en  Vej.  Man  saa'  det  samme  og 
atter  det  samme.  Jeg  stod  af  Vognen  og  gik  ind  i 
Skoven.  Træ  stod  ved  Siden  af  Træ.  Ingen  Af- 
brydelser fandtes,  ingen  bare  Steder  med  Grønnin- 
ger eller  med  Udsigter.  Ingen  Skovbund  var  der; 
men  af  og  til  traadte  man  paa  en  liggende  Træ- 
stamme, udgaaet  og  halvraadden.  Der  kan  være 
ensomt  og  indeklemt  i  Skovegnene.  Medens  man 
paa  Prærien  føler  sig  indestænget  af,  hvad  man 
ikke  ser :  den  uendelige  Udstrækning,  idet  man  véd, 
at  der  til  alle  Sider  er  Prærie .  og  Prærie  og  atter 
Prærie,  føler  man  sig  i  Skoven  indestænget  af,  hvad 

man  ser:   den  nære  Skov,    der  som  en  Mur  om- 
slutter én  paa  alle  Sider. 


I  de  Floder,  der  komme  fra  de  store  Skovstræk- 
ninger, ser  man  Tømmerstokkene  komme  flydende. 
Der  er  indhugget  visse  Mærker  i  enhver  Stok,  saa 
at  det  kan  ses,  til  hvilken  Savmølle  den  er  bestemt. 
Jeg  stod  en  Dag  paa  en  Bro  ved  en  By  tæt  ved 
Michigansøen  og  saa  paa,  hvorledes  de  flydende 
logs  bleve  ledede  til  deres  Bestemmelsessted.  Ved 
Hjælp  af  nedrammede  Pæle  var  der  trukket  Stoppe- 
kjæder  over  Dele  af  Floden.  Kjæderne  bestod  af 
sammenhængende  Bjælker.  Der  dannedes  derved 
ligesom  Baase,  hvori  Tømmerstokkene  bleve  inde- 
spærrede, eller  Stokkene  bleve  ledede  ind  i  Render, 
ogsaa  dannede  af  Tømmerkjæder,  for  gjennem  disse 
Render  at  føres  til  det  fjernere  liggende  Bestemmel- 
sessted. Paa  Tømmerbroer  stod  der  Arbejdere  med 
lange  Brandhager  i  Haanden.  De  undersøgte  hvert 
kommende  Stykke  Tømmer,  vendte  og  drejede  det 
med  Brandhagen,  til  Mærket  blev  synligt,  og  derpaa 
skubbede  de  det  hen  i  den  Rende,  der  vilde  føre 
det  paa  Vej  til  den  rette  Savmølle. 

I  Baasene  udenfor  Savmøllen  ophobes  saa  det 
til  den  bestemte  Tømmer.  En  Arbejder  staar  med 
sin  Brandhage  og  trækker  Stykke  efter  Stykke  hen 
foran  Savmøllen.  Det  var  navnlig  i  Byen  Manistee 
ved  Michigansøen,  at  jeg  fik  Lejlighed  til  at  se  en 
Savmølle  i  Virksomhed.  En  «Rem»,  ikke  af  Læder, 
men  bestaaende  af  Jærnled,  gaar  lige  ned  til  Vandet, 

hvor  Tømmerstokkene  ligge  i  Baas.  Remmen  er 
forsynet  med  Hager  eller  Tænder.  Med  sin  Brand- 
hage fører  Arbejderen  nu  den  ene  Ende  af  et  Stykke 
Tømmer  hen  til  Remmen,  Kjædens  Tænder  gribe 
fat,  og  Tømmeret  glider  med  Remmen  opad,  ind  i 
Møllen.  Her  staar  Folk,  rede  til  at  rulle  det  af. 
Det  glider  ned  mod  en  Indretning,  der  nærmest 
kunde  lignes  ved  en  stor  Høvlebænk.  Bænken 
hviler  ikke  paa  Ben,  men  glider  frem  og  tilbage 
ad  et  Par  Jærnskinner.  Saasnart  Tømmeret  er  naaet 
ned  til  Høvlebænken,  springer  der  en  stor  Jærnklo 
op,  som  det  lige  er  rullet  hen  over.  Kloen  klem- 
mer det  med  Kraft  ind  imod  Bænken;  et  Par  andre 
Jærnkløer  springe  frem  fra  selve  Bænken  og  holder 
det  fast  til  denne,  og  nu  glider  Bænken  frem  paa 
Skinnerne,  til  den  naar  forbi  et  stort  Savhjul.  Den 
svinger  lidt  til  Siden,  hvorved  en  Kant  af  Tømme- 
ret kommer  til  at  ligge  lige  for  Hjulet.  Idet  Bænken 
med  Tømmeret  nu  gaar  tilbage  paa  Skinnerne, 
høres  der  et  mægtigt:  Ritsch!  og  en  Planke  er 
skaaret  af.  Det  hele  foregaar  raskere,  end  det  kan 
fortælles.  Høvlebænken  gaar  atter  frem,  standser, 
svinger  lidt  til  Siden,  og  en  ny  Planke  bliver  savet 
af  Træet. 

Paa  den  frem  og  tilbage  farende  Høvlebænk  staar 
der  to  Arbejdere.  Den  ene  skal  faa  Jernkløerne  til 
at  springe  frem  i  rette  Tid  og  atter  lade  dem  give 
Slip,  f.  Eks.  naar  Tømmeret  skal  drejes  for  at  faa 
en  anden  Side  vendt  mod  Savhjulet.  Den  anden 
skal  sørge  for,  at  Bænken  svinger  ind  mod  Sav- 
hjulet —  saa  meget  netop,    at  Planken    kan   blive 

savet  af  i  den  rette  Tykkelse.  Hver  af  dem  har 
Plads  ved  en  Jærnopstander,  som  han  staar  bøjet 
over.  Ved  at  bevæge  denne  paa  en  passende  Maade 
frem  og  tilbage  udfører  han  sit  Arbejde.  Men  ingen 
af  dem  raader  for,  hvor  hurtig  Bænken  skal  gaa. 
Det  er  der  en  anden  Mand,  der  sørger  for.  Ogsaa 
han  udfører  sit  Arbejde  ved  at  haandtere  en  Jærn- 
opstander, og  han  har  sin  staaende  Plads  i  Nær- 
heden af  Savhjulet,  saa  han  er  ikke  «kjørende»  saa- 
ledes  som  de  to  andre.  Det  følger  af  sig  selv,  at 
jo  hurtigere  Høvlebænken  gaar  sin  Omgang,  desto 
flere  Planker  bliver  der  afskaaret.  Den  Arbejder, 
der  leder  Bænkens  Hastighed,  er  derfor  en  betroet 
Mand  med  god  Dagløn.  Han  sørger  nemlig  for, 
at  Bænken  gaar  saa  hurtigt,  at  alle  Arbejderne  faar 
« tilstrækkeligt »  at  bestille. 

Naar  Plankerne  ere  savede  af,  glide  de  bort  fra 
Saven,  blive  sorterede  og  ende  tilsidst  paa  Tømmer- 
pladsen uden  for.  De  ringeste  Barkfjæl  naa  dog 
ikke  saa  langt,  men  føres  af  en  Arbejder  hen  mod 
et  Savhjul;  her  skjæres  de  i  mindre  Stykker  og 
dumpe  ned  gjennem  et  Hul.  Ned  i  dette  Hul 
glider  ogsaa  alt  Savsmullet,  og  dette  Affald  bruges 
til  at  fyre  med  under  Dampkjedlerne.  Det  ledes 
hen  over  en  «Rem»,  atter  bestaaende  af  Jærnled, 
og  hvert  Led  dannende  en  lille  Kasse.  Idet  Kasse 
efter  Kasse  glider  opad,  glider  Affaldet  med.  Naar 
den  enkelte  Kasse  er  kommen  helt  op,  er  den  jo 
kommen  til  det  Sted,  hvor  Remmen  vender  for  at 
gaa  nedad.  Kassen  vendes  derved  om,  og  Ind- 
holdet styrter  ud.     Den   næste  Kasse   kommer,    og 

dens  Indhold  styrter  ligeledes  ud.  Remmen  gaar 
altsaa  opad  med  fyldte  Kasser,  nedad  med  tomme. 
Affaldet  ledes  nu  ved  Hjælp  af  et  andet  Maskineri 
hen  over  Ildstederne,  hvor  det  falder  ned  paa  Ilden 
og  holder  denne  vedlige.  Det  er  her,  som  forøvrigt 
overalt,  paafaldende,  hvor  overordentlig  kløgtigt 
Amerikanerne  forstaa  at  benytte  Maskinkraften.  Heri 
ere  de  uden  Tvivl  Verdensmestre. 

Sammen  med  Savmøllen  blev  der  drevet  et  stort 
Saltværk.  Man  bliver  særlig  overrasket  ved  at  er- 
fare, at  der  ved  Michigansøen  findes  Saltlejer.  De 
maa  have  afsat  sig  i  en  Fortid,  da  denne  Egn  saa' 
helt  anderledes  ud  end  nu;  men  de  ligge  ogsaa 
2000  Fod  under  Jordoverfladen,  og  man  naar  kun 
ned  til  dem  ved  at  gjennembore  et  dobbelt  Lag 
Sten  og  Sand.  Ned  til  Saltlaget  fører  en  Pumpe. 
Uden  om  denne  er  der  en  Cylinder,  hvorigjennem 
ferskt  Vand  ledes  ned  til  Saltlaget.  Det  ferske  Vand 
blandes  da  med  Saltet  og  omdannes  til  ^2Xxlage. 
Lagen  pumpes  nu  op  og  renses,  og  Saltet  deri  ud- 
skilles gjennem  Bundfældning  i  store,  langstrakte 
Beholdere.  I  disse  mægtige  «Truge»  ser  man  Saltet 
ligge  paa  Bunden,  hvorfra  det  tages  op  med  store 
Skovle.  Vandet  i  Beholderne  er  meget  hedt,  hvor- 
for Arbejderne  ikke  ere  iførte  andet  Tøj  end  Ben- 
klæder og  Sko.  Sveden  løber  i  Strømme  ned  ad 
den  nøgne  Overkrop,  og  ikke  sjældent  ses  en  Ar- 
bejder ile  hen  i  den  aabentstaaende  Dør  eller  helt 
udenfor  for  at  afsvale  sig.  Indenfor  Døren  staar 
der  en  Spand  Vand  —  amerikanske  Arbejderes  sæd- 
vanlige Drik.     Der  tilvirkes  daglig  800  Tdr.  Salt  å 

300  Pd.  Tønderne  blive  lavede  paa  Stedet.  Stav- 
rene komme  ovre  fra  Savmøllen.  En  Mand  passer 
dem  til  forneden  i  en  Gjordramme  og  slaar  et 
Baand  om.  En  anden  snører  dem  sammen  for 
oven  og  lægger  her  et  Baand  om.  Tønden  har  nu 
fast  Form  og  trilles  hen  til  en  tredje  Mand,  der 
sætter  en  Bund  i  og  lægger  nok  et  Baand  om, 
hvorefter  en  fjerde  Mand  faar  Tønden  og  lægger 
Midtbaand  om.  Det  hele  varer  kun  nogle  Minutter, 
idet  hver  Mand  har  en  umaadelig  Færdighed  i  at 
udføre  den  Del  af  Arbejdet,  han  har  med  at  gjøre. 
Den  samme  Færdighed  viser  senere  den  Mand,  der 
slaar  de  fyldte  Tønder  til.  Den  Hurtighed,  hvor- 
med han  sætter  Sømmene  i  og,  aldrig  fejlende, 
rammer  dem  ind  med  sin  Hammer,  gjør  næsten 
Indtryk  af  Taskenspillerkunster. 

I  Vintermaanederne  staar  Savværket  stille;  Isen 
standser  nemlig  da  Tømmerflødningen.  Men  da 
det  kun  betaler  sig  at  drive  Saltværket  sammen 
med  Savmøllen,  staar  ogsaa  Saltværket  stille.  Ar- 
bejderne fra  begge  Steder  maa  da  leve  af  Somme- 
rens overskydende  Fortjeneste  eller  søge  tilfældigt 
Arbejde.  Mange  blive  da  til  « Skovmænd »;  de  søge 
til  Skovcampen  for  at  være  med  til  at  fælde  de 
Træer,  som  de  maaske  komme  med  til  at  save 
næste  Sommer,  naar  Møllen  atter  kommer  i  Gang. 

Mange  ere  blevne  Millionærer  ved  at  kjøbe  Skov- 
strækninger og  lade  Træet  gjøre  i  Tømmer;  og 
hele  Byer  ere  opstaaede  omkring  de  store  Savmøller. 
«Lad  os  gaa  ud  og  se,  hvad  vi  leve  af»,  sagde  en 
Mand,  jeg  besøgte,  til  mig  i  en  saadan  By.    Vi  gik 

ud  -og  saa'  da  Savværk  ved  Savværk,  omgivne  af 
umaadelige  Stabler  af  Tømmer.  Gjennem  denne 
store  Virksomhed  bliver  der  Fortjeneste  ikke  blot 
til  selve  Arbejderne  paa  Møllerne,  men  til  alle 
næringsdrivende  i  Byen.  Men  saa  sker  det,  at 
Træet  i  Skoven  slipper  op.  Da  gaar  en  saadan  By 
sin  økonomiske  Undergang  i  Møde,  hvis  det  ikke 
lykkes  den  at  slaa  ind  paa  anden  Storindustri. 


I  Byerne. 

Overalt  i  Amerika  hører  man  Dampvognenes 
Fløjten  og  Klokkeringen.  Der  skal  i  de  forenede 
Stater  findes  200,000  Lokomotiver.  Hvor  en  Jærn- 
banelinje  kommer  til  at  gaa,  opstaar  der  Stationer, 
og  uden  om  dem  gror  der  Stationsbyer  op.  Disse 
udvide  sig  ikke  sjældent  til  ret  betydelige  Kjøb- 
stæder.  I  en  amerikansk  By  er  der  altid  et  særligt 
Forretningskvarter,  ofte  kun  en  eneste  Gade,  hvor 
Butikkerne  findes  Side  om  Side.  I  Almindelighed 
vende  disse  Huse  Gavlen  ud  mod  Gaden,  hvorved 
Butikken  faar  en  aflang  Figur,  hvis  korteste  Ud- 
strækning vender  mod  Gaden,  medens  den  længste 
forsvinder  i  Baggrunden  i  større  eller  mindre  Dun- 
kelhed. I  mangen  saadan  Butik  findes  omtrent  alt, 
hvad  nævnes  kan.  Selv  i  et  Apothek  kan  man 
finde  de  vidunderligste  Ting,  og  kun  en  mindre 
Del  af  Rummet  er  helliget  Apothekerkrukkerne.  Da 
mit  « Danmarks  »-Ur  tog  Skade  derovre,  maatte  jeg 
have  mig  et  amerikansk,   og  jeg  kjøbte  det  —  pi 

Apotheket  i  en  Stationsby.  Udenfor  Husene  ligger 
der  et  Fortov  [Side-walk]  af  tværsliggende  Brædder, 
og  mellem  begge  modstaaende  Fortove  ligger  Gaden, 
der  kan  være  belagt  med  Asfalt,  Grus  eller  Affald 
fra  Savmøllerne  eller  ogsaa  være  brolagt  enten  med 
Sten  eller  med  overskaarne,  nedrammede  Træblokke. 
I  mindre  Byer  deler  Gaden  Kaar  med  en  almindelig 
Prærievej  og  danner  til  visse  Tider  af  Aaret  et  sandt 
Uføre.  En  sær  Skik  er  det,  at  man  kaster  alt  Slags 
Skrammel  og  Aifald  ud  paa  Gaden  og  tænder  et 
Baal  deraf  for  paa  den  Maade  at  blive  af  med  det, 
og  man  kan  finde  saadanne  luende  Baal,  uden  at 
den,  der  har  antændt  dem,  er  bleven  til  Stede  for 
at  vogte  Ilden,  skjønt  Gadens  Bygninger  i  Alminde- 
lighed ere  af  Træ.  Det  skete  i  en  By,  hvor  jeg 
opholdt  mig,  at  et  Barn  i  en  let  Dragt  kom  for 
nær  til  et  saadant  Gadebaal  og  blev  ynkelig  for- 
brændt. Forretningsgaden  er  saa  bred,  at  der  ved 
hvert  af  Fortovene  er  rigelig  Holdeplads  til  en 
Række  forspændte  Kjøretøjer.  Hestene  bindes  til 
Pæle  eller  Rækværk,  der  findes  langs  med  Fortove- 
nes Yderkant,  og  dér  ser  man  saa  Kj øretøj  staa  ved 
Siden  af  Kjøretøj,  idet  Hestens  Hoved  vender  ind 
mod  Fortovet,  og  Bagenden  af  Vognen  vender  ud 
mod  Gaden.  Her  kan  Hestene  staa,  medens  Far- 
meren besørger  sine  Byærinder,  uden  hverken  at 
faa  vaadt  eller  tørt,  snart  i  Solens  Brand,  snart  i 
Regn  og  Kulde.  Hestene  ere,  som  tidligere  omtalt, 
ikke  forvænnede  i  Amerika.  —  Paa  længere  Jærn- 
banerejser  farer  man  gjennem  mangfoldige  mindre 
Byer  og  ser  Dele  af  dem  fra  Vognene.     Men  altid 

c.  Balling:     En  Sommer  i  Amerika.  4 

er  det  det  samme  Syn,  man  har,  af  denne  brede 
Forretningsgade  med  de  holdende  Kj  øretøj  er  langs 
op  ad  den. 

Uden  om  Forretningskvarteret  ligger  saa  de 
Gader,  hvori  Beboelseslejlighederne  findes.  Ameri- 
kaneren ynder  ikke  at  blive  indkvarteret  i  en  Ka- 
serne, og  derfor  ere  Husene  indrettede  enten  til 
Bopæl  for  én  Familie  eller  højst  for  nogle  enkelte. 
De  ligge  heller  ikke  tæt  op  til  hverandre  og  heller 
ikke  lige  ud  til  Fortovet,  men  saaledes,  at  der 
bliver  Plads  foran  og  ved  Siden  af  Huset  til  en 
Græsplæne  eller  lidt  Blomsteranlæg.  Imellem  For- 
tovet, der  i  finere  Byer  kan  være  af  Cement  eller 
Asfalt,  og  Gaden  er  der  gjerne  en  Kant  med  Grøn- 
svær, hvori  der  med  Mellemrum  er  plantet  en 
Række  Løvtræer.  Gaden  har  saaledes  Udseende  af 
en  Allé  mellem  to  Rækker  Villaer,  for  det  meste 
byggede  af  Træ.  Mange  Steder  har  det  hele  et 
temmelig  ufærdigt  Præg;  men  der  kan  være  Gader, 
ja  hele  Kvarterer,  der  udmærke  sig  ved  stor  Pynte- 
lighed, for  ikke  at  sige  Pragt,  samt  en  egen  landlig 
Hygge  midt  inde  i  den  store  By. 

Da  Husene  ligge  saa  vidt  spredte,  kommer  Byen 
til  at  brede  sig  over  en  stor  Flade.  I  Chicago  er 
den  længste  Gade  8  danske  Mil,  og  flere  nærme 
sig  den  i  Længde.  Jo  længere  ude,  desto  billigere 
at  bo;  man  nærmer  sig  jo  stærkt  til  at  være  kom- 
men ud  paa  Landet.  Men  man  er  da  fjernet  fra 
Forretningskvarteret,  hvor  de  fleste  har  deres  Arbejde. 
Derpaa  bliver  der  imidlertid  raadet  Bod  ved  de 
utallige  elektriske  Sporvogne,    der  naa  ud  til  hver 

Del  af  Byen.  En  Sporvejstakst  er  ikke  under  5  Cent 
(18  Øre);  men  for  den  kan  man  saa  ogsaa  kjøre 
et  meget  langt  Stykke  Vej.  Dog,  det  bliver  til 
Penge  i  Aarets  Løb,  og  det  bliver  Tidsspilde;  der 
er  dem,  der  baade  Morgen  og  Aften  maa  opholde 
sig  fra  V2 — V4  Time  i  en  Sporvogn.  Ikke  faa  bruge 
Cyklen  til  og  fra  deres  Forretning.  Mangen  Arbejder 
paa  en  Fabrik  eller  i  en  Forretning  er  ved  Flid  og 
god  Økonomi  bleven  Ejer  af  et  Hus  i  Villa-By- 
delen; men  selv  om  han  kun  er  Lejer  deraf,  bor 
han  langt  friere  og  hyggeligere  end  i  en  Arbejder- 
kaserne. Villaen  ligner  alt  andet  end  en  «To-  eller 
Treværelseslejlighed » ;  den  har  ikke  sjældent  5 — 6 
rummelige  Værelser. 

I  et  tidligere  Stykke  har  jeg  fortalt  om  mit  Indtryk 
af  New  York.  Den  By,  der  derefter  fængslede  mig 
mest,  var  Chicago,  hvor  jeg  opholdt  mig  fire  Dage. 
De  tre  Aftener  talte  jeg  i  forskjellige  danske  Kirker, 
og  den  fjerde  Aften  i  «Højskolehjemmet»,  der  fuld- 
stændig er  indrettet  efter  dansk  Mønster.  Jeg  skylder 
at  sige,  at  jeg  sjælden  har  haft  Indtryk  af  at  staa 
over  for  en  mere  forstaaende  Kreds  end  den,  der 
den  Aften  samledes  i  Højskolehjemmets  Læsesal. 
Om  Dagen  gjorde  jeg  mig  bekjendt  med  Byen, 
vejledet  af  én  eller  anden  Landsmand;  særlig  var 
Pastor  Brockmeyer  utrættelig  i  at  vise  mig  omkring. 
Paa  Forhaand  havde  jeg  den  Forestilling  om  Chicago, 
at  man  i  denne  By  hverken  kunde  være  sikker  paa 
Penge  eller  paa  Liv.  Jeg  beholdt  dog  begge  Dele 
og  mærkede  hverken  dér  eller  andetsteds  til  den 
berygtede  amerikanske  Usikkerhed.    Der  maa  kunne 

være  noget  tiltrækkende  ved  at  bo  i  Chicago;  thi 
det  er  ikke  sjældent,  at  Folk,  der  er  %ttede  fra 
Byen,  drages  tilbage  til  den  igjen. 

« Chicago »  er  et  indiansk  Ord,  der  betyder  «vild 
Løg»,  og  omkring  Floden  Chicago,  der  har  givet 
Byen  Navn,  findes  der  en  Overflødighed  af  vilde 
Løg,  hvis  blegrøde  Blomster  ses  i  lang  Afstand. 
Byen  er  vokset  op  med  en  eventyrlig  Hurtighed. 
I  1825  stod  der  paa  dette  Sted  14  Hytter.  I  1837 
anerkj  endtes  Chicago  som  By  og  havde  da  4,170 
Indbyggere.  Nu  rækker  Byen  op  mod  2  Millioner 
og  har  en  uhyre  Udstrækning.  Den  ligger  ved  den 
over  1000  D  Mil  store  Ferskvandssø  Michigan.  G j en- 
nem  Byen  strømmer  Floden  Chicago.  Alt  Spilde- 
vand fra  Byen  gik  tidligere  ud  i  Floden  og  med 
den  ud  i  Søen.  Men  da  Drikkevandet  tages  her, 
kunde  dette  ikke  undgaa,  især  under  Paalandsvind, 
at  blive  blandet  med  Kloakvandet,  hvor^^ed  det 
gjordes  modbydeligt  og  usundt.  Man  gav  sig  da  i 
Kast  med  et  kjæmpemæssigt  Foretagende.  Der  blev 
gravet  en  Kanal,  hvorigjennem  Flodens  Vand  kunde 
ledes  i  helt  modsat  Retning  og  føres  ned  til  Missis- 
sippifloden, altsaa  ud  i  den  mexikanske  Bugt  Hun- 
dreder af  Mile  mod  Syd  istedetfor  ud  i  Michigan- 
søen. Arbejdet  er  nu  for  saa  vidt  fuldført,  at  Største- 
delen af  Kloakvandet  føres  ad  den  ny  Vandvej,  og 
Byens  Drikkevand  er  upaaklageligt.  Langt  ude  i 
Søen  er  der  muret  « Brønde »,  der  se  ud  som  smaa 
Søforter.  Gjennem  mægtige  Rør  føres  Vandet  ved 
Dampkraft  ind  i  Byens  Vandledninger.    Men  Byerne 

langs  med  Mississippi  syntes  ikke  om  at  blive  for- 
synede med  Millionstadens  Uhumskheder.  Det  blev 
endog  til  Proces  mellem  Chicago  og  St.  Louis. 
Chicago  blev  imidlertid  frikjendt. 

Den  egentlige  By  kan  ikke  kaldes  smuk,  og  jeg 
vilde  have  draget  bort  fra  Byen  med  en  fejl  Fore- 
stilling om  den,  hvis  jeg  ikke  var  kommen  paa  en 
længere  Fart.  En  dansk  Mand  (L.  Mosbek),  der 
driver  et  stort  Gartneri  udenfor  Byen,  kom  med 
sit  Kjøretøj  og  hentede  mig  ud  til  sit  Hjem.  Paa 
Vejen  dertil  kom  vi  gjennem  smukke  Bydele  med 
brede,  træplantede  Gader,  brede  Fortove  og  smukke, 
villalignende  Bygninger,  hvori  der  bor  Millionærer 
og  velhavende  Forretningsfolk.  Vi  kom  gjennem 
Washington  Park  med  udstrakte,  velholdte  Plæner, 
skjønne  Blomsteranlæg  og  store  Drivhuse.  Derefter 
naaede  vi  ind  i  Jackson  Park,  hvor  den  store  Ver- 
densudstiUing  i  1893  holdtes.  Adskillige  af  Ud- 
stilHngens  Bygninger  staa  der  endnu  og  ere  tagne 
i  Brug,  tildels  af  det  offentlige.  Betydeligt  er  Jack- 
son Museet,  der  ligner  et  stort  Slot.  Her  findes 
bl.  a.  det  norske  Vikingeskib,  der  var  én  af  Ud- 
stillingens mærkeligste  Gjenstande.  Originalen  blev 
funden  1880  i  en  norsk  Gravhøj  og  ført  til  Kri- 
stiania,  hvor  den  opbevares.  I  Anledning  af  den 
forestaaende  Udstilling  lod  saa  Nordmænd,  der  vare 
bosiddende  i  Chicago,  et  Skib  bygge,  aldeles  ligt 
det  højfundne.  Af  norske  Sømænd  under  Kaptejn 
Andersen  blev  det  sejlet  over  Atlanterhavet  og  gjen- 
nem Hudsonfloden,  Eriekanalen  og  de  store  Søer  ført 
til  Chicago  som  et  norsk  Bidrag  til  Udstillingen.  Det 

blev  siden  skjænket  til  Museet  i  Jackson  Parken. 
Dets  Længde  er  ck.  75  Fod. 

Det  var  i  høj  Grad  interessant  at  se  dette  Skib, 
egentlig  kun  en  stor,  aaben  Baad.  I  saadanne  var 
det,  at  Nordboere  i  sin  Tid  gik  over  Havene  — 
ogsaa  til  Amerika;  thi  ad  denne  Vej  satte  Nord- 
boere deres  Fod  paa  Amerikas  Jord,  før  Kolumbus 
gjorde  det,  ham,  der  er  bleven  kaldt  den  egentlige 
Opdager  af  Amerika.  Hans  Bedrift  blev  da  heller 
ikke  glemt  paa  Udstillingen.  Ligesom  af  Vikinge- 
skibet saaledes  blev  der  nemlig  lavet  Efterligninger 
af  de  tre  smaa  spanske  Skibe,  hvormed  Kolumbus 
sejlede,  da  han  1493  opdagede  Amerika.  De  fik 
Plads  i  en  lille  Havn  ved  Michigansøen,  og  der 
ligge  de  endnu  i  Rad  med  deres  høje  For-  og  Bag- 
stavne. Ganske  vist  er  de  ikke,  saaledes  som  Vikinge- 
skibet, aabne  Baade;  men  der  er  næppe  ret  mange, 
der  i  vore  Dage  vilde  betro  deres  Liv  til  saadanne 
Atlanterhavsfarere.  Jackson  Park  naar  ud  til  Michi- 
gansøen, langs  ad  hvilken  der  paa  dette  Sted  fører 
en  udmærket  Kjørevej.  Her  kan  man  staa  og  se 
ud  over  den  havlignende  Sø,  der  en  Sommerdag 
breder  sig  stille  og  blaa  med  sin  umaadelige  Flade, 
pløjet  af  store  og  smaa  Sejlere. 

En  smuk  Park  er  ogsaa  Lincoln  Parken.  Her 
findes  der  en  Billedstøtte  af  den  tidligere  amerikanske 
Præsident  Abraham  Lincoln,  ham,  der  sejrende 
gjorde  Ende  paa  Negerslaveriet,  men  derefter  faldt 
for  en  Snigmorders  Haand.  I  overnaturlig  Størrelse 
staar  han  oppe  paa  en  stor  Granitplatform,  hvortil 
en  Stentrappe   fører  op.     Det  gjorde  et  smukt  Ind- 

tryk  at  se  en  Mand  gaa  op  paa  det  øverste  Trappe- 
trin og  blotte  sit  Hoved,  medens  han  betragtede 
Lincoln,  der  jo  —  ligesom  Georg  Washington  — 
hører  til  de  ædleste  Mænd,  Amerika  har  baaret.  I 
Parken  findes  ogsaa  en  mægtig  Billedstøtte  af  den 
danske  Digter  Hans  Chr.  Andersen.  Den  er  ud- 
ført af  Danskeren  Joh.  Gelert  og  rejst  af  danske, 
bosiddende  i  Chicago,  1896. 

En  Dag  var  jeg  omkring  paa  de  store  Slagterier 
eller,  som  de  hedde  i  Chicago:  Union  S  to  ck  Yards, 
det  er,  ordret  oversat:  den  forenede Kvæggaard.  Der 
er  nemlig  tre  Kompagnier,  der  danne  det  hele  store 
Foretagende.  Masser  af  Kvæg,  Faar  og  Svin  stod 
opstaldede,  og  den  Dag,  jeg  var  der,  blev  der  paa 
hele  Etablissementet  slagtet:  6000  Stykker  Kvæg, 
17,000  Faar  og  24,000  Svin.  Det  Kompagni,  jeg 
havde  Lejlighed  til  at  se,  og  hvor  jeg  blev  vist  om- 
kring af  en  dansk  Funktionær  i  en  overordnet  Stil- 
Ung,  var  Swift  &  Co. 

Først  blev  jeg  ført  ind  i  Kontoret,  der  sagdes 
at  være  det  største  i  Verden.  Dette  siges  forresten 
om  saa  meget  af  det,  man  ser  i  Amerika.  Men 
stort  var  nu  dette  Kontor.  Personalet,  som  sad 
derinde  og  arbejdede,  udgjorde  650,  dels  Mænd, 
dels  Kvinder.  Hos  Swift  &  Co.  i  Chicago  var  der 
ialt  6500  Personer  i  Arbejde.  Men  langt  større 
bliver  Tallet,  naar  alle  Filialer  rundt  omkring  i 
Amerika  tages  med;  thi  da  stiger  det  til  32,000. 
Der  var  hos  Swift  &  Co.  gjort  Forsøg  med  en  8 
Timers  Arbejdsdag,  der  jo  er  Arbejderorganisationer- 
nes  store    Maal.      Men    Compagniet    tabte    alt   for 

mange  Penge  derved  og  gik  atter  over  til  de  ic 
Timer.  lo  Timer  ved  dette  Arbejde  vilde  je^ 
imidlertid  kalde  en  baade  lang  og  trang  Dag. 

Hvert  af  de  Kreaturer,  der  skal  slagtes,  bliver 
lukket  ind  i  et  Fjællerum,  stort  nok  til,  at  Dyret 
lige  kan  bevæge  sig  'derinde.  Der  er  32  saadanne 
Rum,  og  32  af  Arbejderne  har  det  Hverv  at  slaa 
Kreaturerne  for  Panden.  Med  en  stor  Jærnhammer 
paa  et  langt  Skaft  gives  der  Dyret  et  Slag  paa 
Hovedet.  Dette  Slag  skulde  fuldkommen  bedøve 
Dyret  —  men  gjør  det  langt  fra  hver  Gang.  Ikke 
sjældent  bringes  Dyret  kun  til  at  rave  omkring  i 
det  lille  Rum ;  eller  det  styrter  til  Jorden,  men  staar 
op  igjen.  Dette  er  et  stygt  Syn,  og  paa  en  Anstalt, 
hvor  ellers  alt  er  drevet  næsten  til  det  fuldkomne, 
burde  Slaget  første  Gang  være  afgj ørende,  eller  en 
sikrere,  øjeblikkelig  Dødsmaade  findes.  —  Saasnart 
Dyret  anses  for  at  være  fuldstændig  bedøvet,  sænkes 
Fjællerummets  Bund  ned  mod  den  Side,  der  vender 
ind  mod  det  egentlige  Slagterum.  Dyret  glider  der- 
ind, og  i  et  Øjeblik  har  tilstedeværende  Arbejdere 
hængt  det  op  i  begge  Bagben.  Et  Øjeblik  derefter 
er  Halsen  overskaaret,  og  nu  glider  Dyret  videre 
fra  Haand  til  Haand,  bliver  skaaret  op,  renset,  flaaet, 
parteret  o.  s.  v.,  indtil  de  enkelte  Dele  ende  hver 
paa  sit  bestemte  Sted.  Hvert  enkelt  Kreatur  har  da 
været  behandlet  af  117  Mand.  —  Vi  gik  ind  i  Is- 
huset, hvor  Halvkroppe  hang  i  store  Rækker.  Gulvet 
er  af  Renlighedshensyn  overstrøet  med  Savspaaner. 
Isen  iigger  oven  over  det  store  Rum  og  frembringer 

i  dette  en  isnende  Temperatur,  der  snart  skal  faa 
én  til  at  tilendebringe  sit  Besøg  derinde. 

Svinene,  næsten  alle  sorthaarede,  blive  legeledes 
drevne  ind  i  et  Rum,  dog  ikke  enkeltvis,  men  i 
mindre  Flokke.  De  gribes  ved  Bagbenene  og  hænge 
snart  med  Hovedet  nedad,  to  og  to  sammen,  hvor- 
efter de  glide  ind  i  selve  Slagterummet.  « Stikkeren » 
staar  til  Rede  med  sin  Kniv;  et  Stik  i  Struben,  og 
en  Blodpøl  vælter  ud.  Sit  Arbejde  synes  han  at 
gjøre  med  stor  Færdighed  og  Sikkerhed.  De  stakkels 
Dyr  give  ganske  vist  nogle  ynkelige  Spjat,  idet  den 
glidende  Kjæde,  hvorpaa  de  ere  ophængte,  fører 
dem  videre ;  men  det  varer  kun  nogle  Minutter,  før 
al  Bevægelse  hører  op.  Dyrene  styrtes  da  i  et  stort 
Bassin  med  kogende  Vand  for  at  blive  skoldede, 
hænges  atter  paa  Kjæde,  som  Dampmaskineriet, 
regelmæssigt  som  et  Ur^^ærk,  fører  videre.  De  gaa 
fra  Haand  til  Haand,  idet  hver  Arbejder  staar  paa 
sin  Plads,  rede  til  at  give  sit  særlige  Bidrag  til  Ar- 
bejdet. En  tager  f.  Eks.  blot  Milten  ud,  en  anden 
bærer  Indvoldene  bort  o.  s.  v. 

Noget  lignende  som  med  Svinene  finder  Sted 
med  Faarene,  der  dræbes  ved,  at  Halsen  bliver 
skaaren  over  paa  dem,  efter  at  de  er  blevne  hængte 
op  i  Bagbenene.  De  synes  at  faa  en  hurtig  Død. 
I  Modsætning  til  Svinene  føre  de  ingen  Klage;  men 
man  kan  som  Tilskuer  ikke  lade  være  med  at 
beklage  de  stakkels  Dyr,  der  maa  dø,  for  at  vi  kan 
leve.  Ved  at  se  dette  regelrette  Myrderi  paa  Kreaturer, 
Svin  og  Faar  og  dette  Hav  af  Blod  kommer  man 
uvilkaarlig  til  at  tænke  paa,    om  man  ikke  kunde 

leve  uden  dette  Kjød.  Med  andre  Ord:  man  faar 
et  Stød  hen  imod  at  blive  Vegetarianer. 

Man  maa  nu  ikke  tro,  at  der  hos  Swift  &  Co. 
kun  slagtes.  Nej,  der  drives  her  en  mangeartet 
Virksomhed.  Intet  maa  gaa  til  Spilde,  og  derfor 
tilberedes  der  ogsaa  saadanne  Ting  som  Sæbe  og 
Margarine.  Ja  endog  Dyrenes  Gjødning  afbenyttes, 
nemlig  ved  kunstig  Frysning  af  Vand.  Dertil  skal 
der  bruges  Saltlage  og  Ammoniak,  hvilken  sidste 
udvindes  bl.  a.  af  Gjødning.  Saavel  i  Slagteriets  Is- 
huse som  i  Isvognene,  der  fører  Kjødet  med  Togene, 
bruges  der  en  Mængde  Is,  og  Swift  &  Co.  «fryser» 
daglig  372  Millioner  Pund. 

Alt  Smaakjød  bliver  naturligvis  ogsaa  nøje  af- 
benyttet, især  til  Pølser  og  «Daase»-Kjød.  En  hel 
Hærskare  af  Arbejdere,  især  kvindelige,  er  her  i 
Virksomhed.  Nogle  sortere  Kjødet,  andre  putte  det 
i  Blikdaaser,  andre  lægge  Laag  paa,  andre  lodde  til, 
medens  andre  koge  de  saaledes  tilpakkede  og  til- 
loddede Daaser. 

Den  Mand,  der  staar  og  slaar  Kreaturer  for 
Panden,  har  3  Doll.  (c.  11  Kr.)  daglig.  Det  er  jo 
en  pæn  Dagløn;  men  han  har  ogsaa  et  stygt  Ar- 
bejde. Der  er  dog  Arbejdere,  der  for  deres  blodige 
Daad  har  højere  Løn. 

Paa  EtabHssementet  har  dette  selv  en  Restaura- 
tion, hvor  dets  Personale  kan  spise  for  en  moderat 
Betahng. 

Swift  &  Co.s  Varer  forsendes  i  egne  Jærnbane- 
vogne  til  alle  Kanter.  Jeg  saa  en  Dag  i  Byen 
Cleveland,  Ohio,  fra  mit  Vindue  et  Godstog  rulle 

forbi.  Jeg  talte  35  Vogne.  De  fleste  af  dem  til- 
hørte Swift  &  Co.  Uden  paa  dem  stod  der  malet 
med  store,  sorte  Bogstaver  paa  gul  Grund :  aSwift's 
Premium  Breakfast  Bacon».  Det  er:  Swifts  præ- 
mierede Frokostflæsk. 

Jeg  var  inde  paa  et  Par  af  de  uhyre  «Depart' 
ment-stores»  (Butikker  med  mange  Afdelinger),  der 
findes  i  Chicago.  En  saadan  Kjæmpebutik  gaar 
gjennem  adskillige  Etager,  og  man  kan  komme  fra 
den  ene  til  den  anden  med  Elevator  (Hejseværk). 
Elevatoren  ser  ud  som  et  lille  Værelse  med  Dør 
for,  der  aabnes  og  lukkes  for  « Passagererne »,  saa 
ofte  Elevatoren  under  Op-  eller  Nedgang  passerer 
en  Etage.  Hver  Etage  rummer  sin  særegne  Art  af 
Varer.  I  én  er  der  Fødevarer,  i  en  anden  Beklæd- 
ningsgjenstande,  i  en  tredje,  hvad  der  hører  til  Møb- 
lering af  et  Hus  o.  s.  v.  Der  er  vanskelig  den  Ting, 
som  man  ikke  kan  faa.  Husmoderen  kommer  med 
sin  Kurv  og  kan  her  kjøbe  alt,  hvad  hun  skal 
bruge  i  Huset,  om  det  saa  er  fersk  Fisk,  hvilke  op- 
bevares paa  Is,  ej  at  tale  om  Ost,  Pølse,  Grøntsager, 
Sukker,  Kaffe,  Kaffekande  o.  s.  v.  o.  s.  v.  Ønsker 
hun  ej  selv  at  tage  Varerne  med  hjem,  sendes  de  i 
kortest  mulig  Tid  fra  Butikken  uden  særligt  Veder- 
lag. For  Smaahandlerne  er  disse  Stores  slemme 
Konkurrenter.  Men  for  Forbrugerne  i  det  hele  maa 
de  jo  siges  at  være  en  Vinding.  Hvad  man  ønsker 
at  kjøbe,  findes  her  samlet,  saa  man  behøver  ikke 
at  trave  Byen  rundt  for  at  finde  det,  og  Varerne 
ere  fortrinlige  og  mindst  lige  saa  billige  som  i 
mindre  Butikker. 

En  elektrisk  Højbane  fører  rundt  om  et  stort 
Stykke  af  den  indre  By.  Dette  Spor,  der  gaar  oppe 
i  lige  Linje  med  anden  Etage,  maa  man  ofte  be- 
nytte, naar  man  vil  omkring  i  Byen.  Fra  sit  op- 
højede Stade  har  man  en  god  Oversigt.  Snart 
følger  man  en  Gade,  snart  skjærer  man  én  og  har 
da  under  Overkjørselen  Gaden  i  sin  hele  snorlige 
Længde  liggende  for  sig,  hvad  enten  det  nu  er  en 
Forretningsgade  med  sin  travle  Menneskevrimmel, 
eller  det  er  en  mere  stille  Gade  i  et  Villakvarter, 
ofte  saa  lang,  at  den  helt  forsvinder  i  Synskredsen. 
Fra  Højbanen  af  kan  man  rigtig  se,  hvad  der  for- 
staas  ved  en  «Block>'>.  Det  er  en  Firkant  af  Huse, 
og  uden  om  hver  Side  af  Firkanten  løber  der  Gade. 
Husene  vende  Forsiden  til  Gaden,  og  Bagsiden 
vender  ud  til  en  Gyde,  der  altsaa  er  lige  saa  lang 
som  hver  af  de  to  Gader,  den  løber  imellem.  Hvor 
to  Gader  skjære  hinanden  (og  dette  sker  for  hver 
Block,  man  passerer),  bliver  der  fire  Gadehjørner. 
Paa  de  tre  findes  der  regelmæssig  en  Saloon  (et 
Udskjænkningssted  for  spirituøse  Drikke),  og  paa 
det  fjerde  en  Drug-store  (et  Apothek).  Saloon- 
Værten  maa  yde  en  meget  betydelig  aarlig  Udgift 
for  at  have  Udskjænkningstilladelsen.  Men  han 
lader  sig  saa  igjen  betale  af  Kunderne  ved  at  tage 
meget  for  Varerne.  Al  Spiritus  er  gjort  dyr  i 
Amerika.  En  Pot  Whisky  (Brændevin)  koster  4 
Kroner,  en  Pot  Taffel-Akvavit  henved  5  Kroner. 
Det  er  altsaa  i  Amerika  dyrt  at  blive  fuld.  Og 
Saloonen  er  tilmed  ikke  et  Sted,  det  skulde  synes 
behageligt    at    opholde    sig    paa.      Kunderne    maa 

staaende  tage  Plads  ved  en  Disk.  Alligevel  er  der 
dem,  der  gaa  fra  Saloon  til  Saloon  og  drikke,  til 
de  blive  fulde.  Og  Søgning  maa  der  være,  siden 
Værten  ikke  blot  kan  udrede  den  høje  Skat,  sjæl- 
dent under  looo  Dollars  aarligt,  men  endog  tilbyde 
gratis  Mad  til  sine  Gjæster.  I  Saloonen  staar  der 
nemlig  belagt  Smørrebrød  eller  Smaakager  til  gratis 
Beværtning  for  enhver,  der  kun  kjøber  et  Glas 
<.<Beer^>  (01)  til  5  Cent  (18  Øre).  Men  de  Gjæster, 
der  søge  Saloonerne,  ere  vistnok  mere  tørstige  end 
sultne. 

Der  findes  i  Chicago  et  meget  stort  offentligt 
Bibliothek.  Om  det  saa  var  kjøbenhavnske  Dag- 
blade, kunde  man  træffe  dem  i  Læseværelset.  Det 
var  en  Fornøjelse  efter  flere  Maaneders  Forløb  at 
gjense  saadanne  gamle  bekj endte,  og  jeg  gav  mig 
straks  til  at  se  efter  nyt  hjemmefra.  Paa  Væggene 
i  den  store  Forhal  var  der  malet  en  Del  Citater. 
Der  stod  saaledes:  «Den,  som  elsker  Bøger,  vil 
aldrig  mangle  en  trofast  Ven,  en  gavnlig  Raad- 
giver,  en  opmuntrende  Ledsager  og  en  virknings- 
fuld Trøster«  [Isaac  Barrozv).  Men  paa  en  anden 
Væg  stod  der  de  lige  saa  sande  Ord:  «Vi  blive 
lige  saa  let  fordærvede  af  Bøger  som  af  Mennesker« 
[Fielding).  bogvalg  maa  der  til.  Jeg  kom  til  at 
tænke  paa,  hvad  jeg  havde  set  foran  i  Bøgerne  fra 
en  Læseforening  derovre: 

«Læs  det  bedste, 
lev  det  læste, 
lad  det  lyse 

over  Landet!« 

Der  findes  ogsaa  et  Kunstmuseum  med  tilhørende 
Kunstskole  (Ar^  instituté),  som  imidlertid  langt  fra 
kan  maale  sig  med,  hvad  man  af  den  Slags  ser  i 
europæiske  Byer  som  Dresden,  Berlin,  ja  selv  Kjø- 
benhavn.  Hvad  Kunst  angaar,  da  staar  Amerika 
betydeligt  tilbage  for  Europa.  Deres  betydeligste 
Billedhuggere  der  ovre  (Joh.  Gelert  og  Rohl-Smith) 
har  de  faaet  fra  Danmark.  Jeg  saa'  et  af  Smiths 
større  Arbejder  staa  paa  en  offentlig  Plads  i  Chicago 
i  Nærheden  af  Michigansøen.  Det  forestiller  en 
Kamp  mellem  hvide  Mænd  og  Indianere.  Kunst- 
skolens Elever  har  Ferie  i  tre  Sommermaaneder. 
De  ubemidlede  af  dem  søge  da,  ved  hvad  Arbejde, 
de  kan  faa  fat  paa,  at  tjene  noget  til  Vinteropholdet 
paa  Skolen. 

Af  andre  større  Byer  besøgte  jeg  ogsaa  Minneapo- 
lis i  Minnesota.  Der  bor  her  en  Mængde  Skandi- 
naver. En  Forstad  til  Byen  kaldes  Minnehaha,  hvor 
der  findes  en  større  Park  med  tilhørende  zoologisk 
Have.  Det  smukkeste  og  interessanteste  her  er  dog 
det  Vandfald,  der  har  givet  Bydelen  Navn.  Minne- 
haha er  et  indiansk  Ord,  der  betyder:  «det  leende 
Vand»  (ha,  ha!).  Vandfaldet  dannes  ved,  at  en  Aa 
styrter  ned  fra  nogle  skovbevoksede  Klipper.  Der 
er  altsaa  ingen  stor  Vandmasse ;  men  Vandet  dr3^sser 
i  hvide  Skumstriber  « leende »  ned  fra  en  ikke  ube- 
tydehg  Højde.  Der  er  anlagt  Spadseregange  rundt 
om  Faldet.  Minneapolis  ligger  ligesom  sin  nære 
Nabo  og  Konkurrent  St.  Paul  ved  Mississippi,  og 
begge  Byer  skylde  denne  Flod  deres  Tilblivelse  og 
Udvikling.    Floden  fører  Tømmer  fra  Skovene  ned 

til  de  mange  Savværker,  og  dens  Vandkraft  driver 
de  talrige  Kornmøller.  Der  er  Savværker  her,  der 
skjære  400,000  D  Fod  Tømmer  i  Døgnet,  og  der  er 
Møller,  der  i  et  Døgn  forvandler  12,000  Tdr.  Hvede 
til  Flormel.  Møllerne  i  Minneapolis  have  i  1901 
tilvirket  11  Mill.  Tdr.  Mel. 

De  mindre  Byer  omkring  Michigansøen  (Racine, 
Marinette,  Menominee,  Manistee,  Muskegon  o.  fl.) 
har  et  vist  hyggeligt  Præg;  Søens  oplivende  Nær- 
hed bidrager  vel  sit  hertil.  Det  samme  gjælder  om 
Byerne  ved  Eriesøen.  I  Cleveland,  Ohio,  saa'  jeg 
den  smukkeste  Kirkegaard,  jeg  traf  i  Amerika.  I 
Almindelighed  se  Kirkegaardene  triste  ud  derovre. 
Der  er  kjøbt  et  lille  Stykke  Prærieland  noget  uden- 
for Byen.  Det  er  indhegnet  med  Pigtraad.  Inden 
for  Hegnet  gror  alting  vildt;  men  oven  ud  af 
Præriegræsset  rager  nogle  Smaakors,  der  betegne, 
hvor  der  er  Grave.  Jeg  stod  en  gloende  hed  Som- 
merdag paa  en  saadan  Kirkegaard  og  saa'  en  lille 
Barnekiste  blive  sænket  ned  i  den  haarde,  stive, 
tørre  Lerjord  og  forstod  da  noget  af,  hvad  en  dansk 
Kvinde  havde  sagt:  Jeg  gruer  ved  at  tænke  paa, 
om  jeg  skulde  komme  til  at  gjemme  nogen  af  mine 
i  en  Præriegrav.  I  Cleveland  derimod  gaar  der 
brede  Kj ørevej  e  og  Spadseregange  igjennem  Kirke- 
gaarden,  der  er  en  Slags  Park,  en  stor,  bølgeformig, 
vel  holdt  Græsplæne,  udover  hvilken  der  er  spredt 
en  Mængde  høje  Løvtræer.  Gravtuer  findes  ikke; 
de  er  jævnede  ud  og  gjorte  i  Plæne.  Men  over 
selve  Gravstedet  ligger  der  en  Gravsten.  Denne 
kan  være  meget  lille  og  tarvelig,    men  ogsaa  stor 

Og  monumental,  eller  der  er  bygget  et  helt  Grav- 
kapel over  Graven.  Som  en  Kjæmpe  mellem  disse 
hæver  sig  paa  et  højt  Sted  i  Parken  en  mægtig, 
kuplet  Bygning.  Det  er  den  i  1881  myrdede  Præ- 
sident Garfields  Gravsted.  I  Kjælderen  staar  Kisten, 
og  i  et  ovenover  liggende  Rum  ses  Præsidenten 
staaende  i  Gibs.  Et  betydeligt  Antal  Trappetrin 
fører  op  til  en  stor  Altan,  hvorfra  der  er  en  vid 
Udsigt  over  Byen  og  Eriesøen.  En  Mængde  besø- 
gende færdes  i  og  uden  om  Bygningen.  Jeg  lagde 
bl.  a.  Mærke  til  et  ualmindelig  flot  Kjøretøj.  Paa 
bageste  Sæde  sad  to  Damer,  paa  forreste  en  mid- 
aldrende Mand,  sagtens  « Herren*  selv.  Ved  hans 
højre  Side  sad  Kusken,  en  kulsort  Neger,  der  med 
fast  og  sikker  Haand  styrede  det  prægtige  Spand  — 
aldeles  som  «Onkel  Tom»  i  «Onkel  Toms  Hytte». 
Negeren  havde  faaet  sin  Plads  paa  Bukken  i  Kraft 
af,  hvad  der  var  « moderne ».  Han  sad  her  paa 
højre  Side  af  Herren,  men  regnedes  nok  ellers  i 
ingen  Henseende  at  staa  paa  Siden  af  ham.  Og 
dog  —  kunde  det  ikke  her  i  «Frihedens  Land»  ske, 
at  han  en  Dag  naaede  derop?  Garfield,  der  endte 
som  Præsident,  havde  jo  ogsaa  en  Gang  været  Kusk. 
Jo,  det  kunde  ske,  hvis  hans  Hud  ikke  havde 
været  sort.  —  Det  var  Lørdag  den  14.  Septbr.,  at 
jeg  saa'  Garfields  Gravsted,  og  da  vidste  jeg,  at  der 
atter  var  myrdet  en  Præsident,  den  tredje  i  Rækken. 
Om  Morgenen  Kl.  472  var  vi  nemlig,  i  det  Hus, 
hvor  jeg  boede,  blevne  vækkede  ved,  at  en  Avis- 
dreng kom  og  raabte  ved  Døren:  Præsidenten  er 
død!  •  Han   var   bleven    saaret   den   6.   Septbr.,    og 

medens  Garfield  overlevede  sit  Saar  i  80  Dage, 
overlevede  Mac  Kinley  kun  sit  i  8  Dage.  Inde  i 
Byen  var  man  i  travl  Virksomhed  med  at  drapere 
de  offentlige  Bygninger  med  sort. 

Ved  Eriesøen  ligger  ogsaa  Buffalo,  hvor  den 
store  Udstilling  holdtes,  og  hvor  Mac  Kinley  havde 
faaet  det  dødbringende  Revolverskud  under  sit  Ud- 
stillingsbesøg. Jeg  gjorde  Ophold  i  BufFalo  baade 
for  at  se  Udstillingen  og  endnu  mere  for  at  se  det 
berømte  Vandfald  Niagara,  som  findes  i  Byens  Nær- 
hed. Om  Vandfaldet  skal  jeg  senere  berette.  Men 
da  jeg  kom  derfra  og  nærmede  mig  Buffalo,  over- 
raskedes jeg  ved  at  faa  Øje  paa  en  Mængde  Taarne 
og  Spir,  det  ene  tæt  ved  det  andet,  men  alle  sam- 
lende sig  om  et  meget  højt,  slankt  Taarn.  Jeg 
tænkte:  Hvorledes  kan  en  Stad  med  en  Folke- 
mængde som  Kjøbenhavn  have  en  Bydel  med  saa 
mange  paladslignende  Bygninger!  Men  saa  gik  det 
op  for  mig:  Det  er  jo  Udstillingsbygningerne!  Med 
den  Slags  Bygninger  har  det  sig  som  med  Markens 
Lilier:  De  staa  i  Dag,  men  i  Morgen  kastes  de  i 
Ovnen.  De  ere  alle  Bræddehuse.  Banker  man  paa 
en  Væg,  fremkommer  der  en  hul  Lyd;  mellem 
Væggens  to  Bræddelag  er  der  nemlig  et  hult  Rum. 
Men  hvis  man  kun  bruger  Øjnene,  ser  man  tykke 
Mure,  idet  de  ydre  Vægge  ere  trukne  op,  saa  at  de 
har  en  skuffende  Lighed  med  Murværk.  De  store, 
prægtige  Søjler  ere  ligeledes  af  Træ  og  hule  ind- 
vendig. Men  det  hele  er  jo  kun  bygget  for  en 
Sommer,  og  saa  længe  kan  det  afgive  et  pragtfuldt, 
skuffende  Syn. 

c.  Balling:     En  Sommer  i  Amerika.  5 

Indgangsbilletten  kostede  en  halv  Dollar.  Men 
for  denne  halve  Dollar  kjøbte  man  sig  strengt  taget 
Lejlighed  til  at  give  endnu  flere  halve  Dollars  ud. 
Naar  man  nemlig  vilde  ind  i  de  enkelte  Udstillings- 
bygninger, maatte  man  ofte  igjen  af  med  Indgangs- 
penge.  Men  det  kan  ikke  nægtes:  man  fik  noget 
for  SkiUingen.  Allerførst  stilede  jeg  mod  det  store 
Midttaarn,  Kjæmpen  mellem  alle  Udstillingsbygnin- 
gerne. Man  kunde  gaa  op  i  Taarnet;  men  det 
kostede  Møje  at  klatre  op  og  ned  ad  de  mangfol- 
dige Trappetrin,  og  det  tog  Tid,  den  kostbare  Tid, 
som  man  skulde  bruge  til  ret  at  se  sig  om.  Saa  gav 
man  gjerne  en  Kvart  Dollar  for  at  komme  op  og  ned  i 
Elevator.  Der  oppe  fra  havde  man  en  prægtig  Ud- 
sigt over  hele  Udstillingspladsen  og  Omegnen. 

Nær  ved  det  store  Taarn  var  der  en  bred  Gade. 
Naar  man  kom  ind  her,  maatte  man  tænke  sig  hen- 
sat paa  Dyrehavsbakken  eller  paa  et  almindeligt 
Marked.  Ved  Porte  og  Døre  stod  Udraabere,  der 
med  skingrende  Røst  kaldte  PubUkum  indenfor. 
Eller  der  blæstes  i  Trompet  eller  sloges  paa  Tromme. 
Jeg  tænkte:  Sikkent  Gjøgl!  Men  saa  gik  Døren  et 
Øjeblik  op  for  den  Helligdom,  jeg  netop  stod  uden 
for.  Jeg  saa'  derind,  og  straks  blev  min  Nysgjerrig- 
hed  vakt.  Jeg  saa'  nemlig  ind  i  «En  Gade  i  Kairo ». 
Jeg  ofrede  min  Kvart  Dollar,  gik  ind  og  følte  mig 
som  hensat  i  Ægyptens  Hovedstad.  Paa  Gaden 
færdedes  der  Kameler  og  Æsler  med  deres  Drivere.  | 
Der  gik  virkelige  Arabere  i  deres  nationale  Dragter, 
og  der  var  fuldt  op  af  Boder  med  ægyptiske  Varer, 
som  man  kunde  kjøbe,  om  man  havde  Lyst. 

Jeg  havde  nu  faaet  Blod  paa  Tand,  tog  atter 
Pengepungen  frem  og  kom  ind  i  den  filippinske 
Afdeling,  hvor  man  hensattes  til  de  Øer,  Amerika 
har  frataget  Spanierne.  Der  gik  indfødte  Filippinere, 
meget  smaa  Folk  med  opvakte  Ansigter.  Man  saa' 
deres  Huse  af  Bambusrør,  tækkede  med  Palmeblade. 
Man  kunde  godt  gaa  ind  i  Husene.  I  et  Hus  var 
en  Haarskjærer  ved  at  klippe  en  Mands  blaasorte 
Haar.  I  et  andet  Hus  sad  der  tre  smaa  Kvinder  og 
drak  Kaffe  under  livlig  Passiar.  I  et  tredje  holdt 
Husmoderen  Storvask.  Uden  for  gik  der  et  Par 
Haner ;  ogsaa  de  vare  smaa,  men  de  kunde  slaas  — 
ligesom  de  smaa  Filippinermænd  jo  kunde  slaas  med 
Spaniere  og  siden  med  Amerikanere  og  give  dem 
nok  at  bestille. 

Saa  var  der  en  vældig,  gammeldags  Gaard,  over 
hvis  Port  der  stod:  ^<Alt Nurnherg-f>,  d.  v.  s. :  Gam- 
mel Niirnberg.  Dér  maatte  jeg  da  ogsaa  ind.  Der 
var  en  stor  Gaardsplads,  omgivet  af  store  Bygninger 
i  middelalderhg  Stil,  med  Taarne,  Karnapper  o.  s.  v. 
Sommeren  forud  havde  jeg  besøgt  det  virkelige 
Niirnberg  og  dér  set  adskillige  gamle  Bygninger, 
bevarede  i  deres  oprindelige  Stil.  Jeg  maa  sige,  at 
de  eftergjorte  paa  Udstillingen  lignede  dem  godt 
nok.  Inde  i  en  Kjæmperestauration  optraadte  fem 
kvindelige  og  fem  mandlige  Personer  paa  en  Tri- 
bune, iførte  middelalderlige  Dragter.  Mændene  bar 
saaledes  korte  Trøjer  og  Jægerhatte  med  Fjer  i, 
havde  Knæbukser  samt  bare  Ben  i  Skoene.  De  sang 
middelalderlige  Folkeviser  flerstemmigt  og  gjorde 
det  saa  godt,  at  jeg  syntes,  jeg  vilde  høre  én  Sang 

til  og  endnu  én  og  nok  én,  inden  jeg  gik.  Mellem 
Sangene  afvekslede  de  med  Folkedanse,  som  de 
ogsaa  sang  til.  At  sidde  og  se  og  høre  paa  dette 
slugte  vistnok  for  meget  af  den  Tid,  jeg  havde; 
men  det  var  altsammen  saa  kjønt. 

Da  jeg  endelig  havde  revet  mig  løs,  slap  jeg 
ind  til  Japaneserne.  Disse  Folk  synes  jo  bestemte 
til  at  spille  en  fremtrædende  Rolle  i  Verdenshisto- 
rien, og  jeg  kunde  derfor  ikke  modstaa  Lejligheden 
til  at  se  virkelige  Japanesere,  endda  i  ret  betydeligt 
Antal,  boende  i  japanesiske  Huse  eller  siddende  i 
japanesiske  Boder.  Japaneserne  er  alle  ligesom  Filippi- 
nerne smaa  af  Vækst,  men  velbyggede  og  forholds- 
vis kraftige.  Man  kunde  ved  at  se  dem  godt  tænke 
sig,  at  de  smaa  japanesiske  Soldater  kan  være  saa 
raske  og  tillige  saa  udholdende,  som  de  har  Ord 
for  at  være.  Hudfarven  er  graagul,  og  Haaret  er 
hos  dem  alle  glinsende  blaasort.  Øjnene  ere  vel 
noget  skjævtstillede;  men  Ansigterne  ere  ingenlunde 
uskjønne.  Og  saa  er  der  et  umiskj endeligt  Præg 
af  Intelligens,  af  Opvakthed  over  dem.  De  japane- 
siske Kvinder  har  en  paafaldende  dæmpet,  behage- 
ligt lydende  Latter,  —  modsat  de  amerikanske  Damer, 
hvis  Latter  kan  være  ret  støjende  og  højrøstet.  I 
Jærnbanevognene  maa  man  undertiden  uvilkaarlig 
vende  sig  om  efter  dem  for  at  se,  hvad  det  dog 
er,  der  kan  fremkalde  et  saa  ubehersket  Latterud- 
brud. I  den  japanesiske  Restauration  forlangte  jeg 
en  Portion  Suppe.  En  lille  Japaneserinde  bragte 
mig  den,  slæbende  sig  nok  saa  rask  frem  paa  sine 
nationale  Trætøfler. 

Jeg  forlod  saa  Gaden  for  at  komme  hen  til, 
hvad  jeg  vilde  kalde  den  egentlige  Udstilling:  Pro- 
dukter, Maskiner,  Kunst  o.  s.  v.  Men  saa  stødte  jeg 
forinden  paa  Indmner-Afådingen,  og  her  maatte 
jeg  ind;  thi  siden  jeg  som  Barn  læste  Coopers 
«Den  sidste  Mohikaner»,  har  jeg  bestandig  interes- 
seret mig  for  Indianerne.  Jeg  blev  atter  25  Cent 
lettere  og  kom  ind  paa  en  cirkuslignende  Plads, 
hvor  Indianere  i  Snesevis  traadte  op  til  Hest  og  til 
Fods,  pyntede  og  tatoverede.  Under  vilde  Krigshyl 
og  skingrende  Krigssange  forestillede  de,  at  de  op- 
førte Kampe  med  hverandre.  Efter  endt  ForestiUing 
kunde  man  —  naturligvis  mod  en  lille  Ekstrabeta- 
ling —  komme  ind  i  en  indre  HelHgdom,  hvor 
man  saa'  endnu  en  Forestilling  og  kunde  gaa  om- 
kring i  den  indianske  Teltby.  —  Indianerne,  den 
Befolkning,  Europæerne  forefandt,  da  de  tog  Amerika 
i  Besiddelse,  er  vel  ikke  « Rødhuder* ,  som  man  har 
kaldt  dem,  men  dog  af  en  svag  kobberbrun  Farve. 
De  ere  kraftigt  byggede,  med  mørkt,  noget  stridt 
Haar  og  ualmindelig  storformede  Ansigter.  Kind- 
benene ere  især  fremtrædende.  De  brune  eller  sorte 
Øjne  ere  derimod  forholdsvis  smaa.  Alt  hos  Indiane- 
ren vidner  om,  at  han  hører  til  en  Race,  der  ingen 
Fremtidsmuligheder  har.  Hans  «Sang»  er  et  dyrisk 
Hyl  uden  Spor  af  Melodi.  Hans  Dans  er  en  klodset 
Trippen  uden  nogensomhelst  Kunst  eller  Skjønhed. 
Der  er  ikke  Gnist  af  Intelligens  over  den  Race,  jeg 
i  min  Opvækst  var  saa  begejstret  for.  Man  vil 
ingen  Sinde  spørge  noget  verdenshistorisk  mærke- 
ligt fra  den  legemsstore  Indianer,  men  langt  snarere 

fra  den  lille  Japaneser.  —  Af  Staten  gjøres  der  i 
øvrigt  meget  for  Indianerne,  Landets  tidligere  Be- 
siddere. Der  er,  spredt  over  forskjellige  Stater, 
bygget  ck.  130  Indianerskoler.  Paa  disse  optages 
Indianerbørn  (f  T.  16,000  i  alt)  fra  deres  5. — 18. 
Aar  og  faar  her  frit  Ophold  og  Skoleundervisning 
samt  Oplærelse:  Drengene  i  et  Haandværk  eller  i 
Farmeri,  Pigerne  i  Husholdning.  Hver  Elev  paa 
disse  Skoler  koster  Staten  c.  150D0II.  aarlig.  Senere 
kan  de  faa  Pengeunderstøttelse  til  at  komme  i  Vej 
for.  Der  er  imidlertid  dem,  der  alvorligt  mener,  at 
Statens  Hjælp  er  forfejlet,  idet  den  modarbejder 
Selvhjælpsdriften.  Den  unge  Indianer,  der  bliver 
reven  ud  af  sine  naturlige  Omgivelser,  modtager 
paa  Skolen  en  Uddannelse,  som  han  sjælden  evner 
at  føre  sig  til  Nytte,  naar  han  er  vendt  tilbage  igjen 
til  sine  egne.  Han  stryger  snart  den  modtagne 
Kulturfernis  af  sig  og  kryber  ind  i  sin  oprindelige 
Ham.  Hans  Oplærelse  er  da  væsentlig  spildt.  Staten 
vil  gjøre  gammel  Uret  god  igjen  og  hjælper  day^r 
meget.  Men  Indianeren  er  vist  i  det  hele  vanskelig 
at  hjælpe.  Han  bliver,  hvad  han  er.  —  Jeg  tog  en 
Dag  ud  til  Byen  Pipestone  i  det  sydvestlige  Minne- 
sota, hvor  der  findes  en  Indianerskole.  Det  var  en 
meget  anselig  Anstalt  med  Kosthus,  Skolelokaler, 
Værksteder  o.  s.  v.,  og  paa  Skolen  var  der  iio 
Elever  i  forskjellige  Aldere.  Da  jeg  kom  ind  i 
Gaarden,  lød  der  et  stærkt  skraldende  Tordenbrag 
lige  oven  over.  Nogle  Indianerbørn,  der  stode  paa 
Hovedtrappen,  fore  sky  tilbage.  Men  straks  efter 
kom  de  og  vilde  tigge  Penge.  —  Tætved  er  der  en 

saakaldt  Reservation,  en  Sektion  Land,  der  er  for- 
beholdt Indianerne  til  Brug.  Reservationen  er  ind- 
hegnet med  Pigtraad  og  henligger  som  Prærie.  Her 
er  et  Stenbrud,  og  den  rødlige  Sten,  her  findes, 
bliver  brugt  bl.  a.  til  Forfærdigelse  af  Kunstgjen- 
stande,  især  i  Form  af  Tomahawker  (indianske 
Stridsøkser)  og  Piber.  Indianerne  komme  langvejs 
fra  hertil  og  henter  denne  « Pibesten »  [pipestone], 
som  de  skaffe  sig  en  Indtægt  af  at  bearbejde.  Den 
Dag,  jeg  var  der,  stod  der  en  Indianervogn  i  Reser- 
vationen, og  ved  Siden  af  Vognen  iaa  der  et  Indianer- 
telt. To  dejlige  Hopper  og  et  Føl  gik  og  aad  Græs. 
Men  Indianerne  var  der  ikke;  de  var  sandsynlig 
gaaede  til  Byen  Pipestone.  —  I  det  nordlige  Wis- 
consin gjorde  jeg  mig  megen  Umag  for  at  komme 
hen  til  en  Farm,  der  beboedes  af  en  Indianerfamilie. 
Farmen  Iaa  inde  i  en  Skov.  Til  Farmen  kom  jeg; 
men  jeg  traf  ingen  Indianere;  de  vare,  sagde  Nabo- 
erne, dragne  15  engl.  Mil  bort  til  «hellig  Dans». 
Huset,  der  var  aflaaset,  var  lille,  og  alt  saa'  yderst 
tarveligt  ud.  Men  selv  bosiddende  Indianere  ofre 
mere  Tid  paa  Omstrejfen,  Jagt  og  Fiskeri  end  paa 
Farmeri.  Ligesom  Taterne  blive  de  helst  i  Natur- 
tilstand. Man  kan  dog  i  Byerne  stundom  træffe  en 
Indianer  som  almindelig  Arbejder. 

Omsider  slap  jeg  da  ind  paa  —  havde  jeg  nær 
sagt  —  den  mere  alvorlige  Del  af  Udstillingen.  Jeg 
søgte  med  Flid  hen  til  Kunstgalleriet.  Men  her  var 
der  ikke  meget  at  se.  Det  seværdigste  var  nogle 
store  Slagstykker  (i  Lighed  med  Sonnes  Malerier 
hér  hjemme)  fra  Borgerkrigen,  malede  af  en  Kaptejn. 

Saa  kom  jeg  ind  i,  hvad  man  kunde  kalde  Krigs- 
museet, og  her  var  der  mere  at  se. 

Inde  i  Krigsmuseet  laa  der  en  Staalmodel  til  en 
stor  Kanon,  overskaaren  paa  langs,  saa  at  man 
kunde  se  Krudtrummet,  Riffelgangene  o.  s.  v.  Ved 
Siden  af  laa  Projektilet  (Kuglen):  iioo  Pund.  Der 
var  ogsaa  Smaamodeller  af  de  forenede  Staters  Krigs- 
skibe, alt  af  Staal,  altsaa  Skibe,  saaledes  som  de  i 
Virkeligheden  er,  men  i  mange  Gange  formindsket 
Maalestok.  Den  amerikanske  Hær  og  Marine  var 
fremstillet  i  Voksfigurer,  paaklædte,  saaledes  som 
Officerer  og  Mandskab  er  uniformerede.  Jeg  saa' 
ogsaa  her  det  i  Kolonialkrige  saa  ofte  omtalte  Bjærg- 
skyts.  Det  er  smaa  Kanoner,  som  kan  transporteres 
af  Muldyr.  Der  stod  tre  udstoppede  Muldyr.  Den 
ene  bar  paa  sin  Ryg  selve  Kanonen  samt  Hjulene. 
Den  anden  bar  Lavetten,  som  Kanonen  skal  opstilles 
paa.     Den   tredje  var  belæsset  med  Ammunitionen. 

Saa  var  der  Landbrugsudstillingsafdelingen.  Her 
fandtes  der  naturligvis  en  Uendelighed  af  Maskiner 
og  Redskaber,  Plove,  Harver  o.  s.  v.  i  alle  mulige 
Konstruktioner  og  saa  blanke  som  Sølv.  Men  Grebe, 
Forke  og  Skovle  manglede  heller  ikke,  alt  let  og 
hændigt  og  samtidig  stærkt.  Ogsaa  i  Danmark  har 
vi  jo  lært  at  skatte  de  «amerikanske  Redskaber»; 
*de  har  gjort  os  mangt  et  Arbejde  lettere.  Nogle 
Maskinmodeller  var  i  Arbejde,  vistnok  drevne  ved 
Elektricitet.  Mest  iøjnefaldende  var  Modellen  af  en 
Slaamaskine  i  Virksomhed.  Et  Par  Smaaheste  af 
Staal  trak  den  lille  Maskine,  paa  hvis  Sæde  Kusken 
sad.    Hestenes  Halse  og  Hoveder  nikkede  mekanisk 

og  gjorde  Bevægelsen  ganske  levende.  Maskinen 
huggede  ind  i  noget,  der  forestillede  en  Ager  Græs, 
og  et  Skaar  af  dette  saas  at  segne  om.  Men  saa- 
snart  Maskinen  havde  vendt  og  begyndt  at  slaa  paa 
den  modsatte  Side  af  Ageren,  rejste  det  slaaede 
Græs  sig  igjen.  Mekanismen  var  altsaa  den,  at 
naar  de  Tappe,  hvortil  det  grønne  var  befæstet, 
klemtes  ned  ved  den  ene  Side,  rejste  de  sig  ved 
den  anden.  Snildt  var  det  lavet,  og  skuffende  saa 
det  ud.  —  Et  Sted  i  samme  Bygning  var  der  op- 
stillet nogle  Panoramaglas,  hvorigjennem  man  saa' 
en  Række  levende  Billeder,  der  forestillede  Optrin 
af  det  amerikanske  Folkeliv.  Man  saa'  Artillerister 
springe  fra  en  Løbegrav  op  til  en  Kanon  og  lade 
den.  De  løb  hurtig  ned  i  Løbegraven  igjen.  Ka- 
nonen løftede  sig,  Skuddet  gik  af,  og  Folkene  viste 
sig  atter  for  at  lade.  Eller  man  saa'  ned  ad  en 
Kjøbstadgade.  Noget  bevægede  sig  langt  nede  i 
Gaden;  det  kom  nærmere  og  nærmere.  Det  var 
en  hvid  Hest,  som  i  susende  Galop  trak  en  Vogn 
efter  sig;  men  inden  man  ret  fik  at  se,  hvad  der 
var  paa  Vognen,  drejede  den  til  højre  og  forsvandt. 
Kort  efter  kom  nok  en  Vogn  op  ad  Gaden.  Den 
gik  ved  Damp.  Ah,  det  maatte  være  Sprøjterne! 
Efter  den  anden  fulgte  en  tredje  Vogn,  læsset  med 
Brandfolk,  Stiger  o.  s.  v.  Ligesom  denne  Vogn  ogsaa 
skulde  til  at  forsvinde  til  højre,  fo'r  en  Hund  ud 
fra  Fortovet  og  satte  efter  Vognen.  Det  hele  for- 
svandt i  et  Øjeblik.  Men  kort  efter  viste  den  hvide 
Hest  sig  igjen  langt  nede  i  Gaden,  og  det  hele  Op- 
tog fo'r   atter  forbi  med  den  vrede  Hund  til  sidst. 

Der  er  noget  ængsteligt  spændende  ved  at  se  Brand- 
væsenet rykke  ud  i  rasende  Galop.  Hvad  jeg  oftere 
havde  set  i  Virkeligheden  i  de  amerikanske  Gader, 
fik  jeg  nu  her  opfrisket  ved  levende  Billeder.  Jeg 
stod  længe  og  saa'  gjennem  Glasset,  og  da  jeg 
senere  atter  kom  i  Nærheden  af  Stedet,  maatte  jeg 
hen  til  Billederne  en  lille  Stund  endnu. 

I  særegne  Bygninger  var  der  opstillet  forskjellige 
Racer  af  Malkekvæg,  saaledes  en  holstensk-frisisk 
sortbroget  Race  samt  det  fine  Jersey-Kvæg,  der  er 
meget  udbredt  i  Amerika.  Det  er  gulbrunt  med  en 
lys  Ring  om  Snuden.  Som  bekjendt  stammer  det 
fra  de  smaa  Jersey-Øer  i  den  engelske  Kanal.  Dets 
Ydeevne  er  betydelig. 

UdstilUngen  i  Buffalo  var  ingen  Verdensudstil- 
Hng,  men  en  særlig  amerikansk  Udstilling.  Hver 
Stat  havde  sin  Bygning,  hvor  dens  Produkter  og 
Næringsveje  fremstilledes.  Alaska  fremviste  saaledes 
et  Guldgraven  og  Guldvadskeri.  Oregon  fremviste 
især  Træsorter,  baade  i  raa  og  poleret  Tilstand. 
Der  laa  her  oversavede  Stammer,  som  i  Diameter 
maalte  mindst  4  Alen. 

Næsten  alle  Vegne  læste  man:  Hånds  off!  Det 
er:  bort  med  Hænderne!  Der  var  ogsaa  Ting,  som 
ikke  vilde  haft  godt  af  ret  megen  Berøring,  og 
hvem  véd,  om  selve  Hænderne  vilde  have  taalt  Be- 
røring med  de  fire  levende  Slædehunde,  der  i  Alaska- 
Afdelingen  laa  forspændte  en  Hundeslæde. 

Ud  fra  en  Niche  i  den  ene  Side  af  det  store 
Midttaarn  strømmede  bestandig  en  meget  stor  Vand- 
masse.   Vandet  styrtede  sig  skummende  ned  ad  en 

Række  Trapper,  der  skuflFende  lignede  Marmor,  og 
samledes  i  et  uhyre  Bassin,  hvori  der  fandtes  flere 
prægtige  Springvande.  Det  hele  afgav  et  pragtfuldt 
Skue.  Prægtigere  endnu  var  det  Syn,  Udstillingen 
frembød  om  Aftenen.  Lyset  fra  de  Tusinder  af 
elektriske  Lamper  fik  da  Udstillingsbygningerne  til 
at  straale  som  Tryllepaladser.  Tillige  afbrændtes 
der  et  overordentlig  prægtigt  Fyrværkeri.  Det  hele 
saas  langt  ind  over  Byen. 

Jeg  fik  ikke  alt  at  se  paa  Udstillingen.  Jeg  havde 
kun  én  Dag  at  anvende  derpaa,  om  jeg  vilde  naa 
at  komme  med  det  Skib,  hvorpaa  jeg  havde  bestilt 
Plads  til  Europa.  Men  jeg  gik  paa  Udstillingen  en 
Dag  fra  Morgen  til  Aften  og  havde  en  sjælden 
interessant  Dag.  Da  jeg  tog  bort  derfra,  saa'  jeg  en 
hel  lille  By  af  Telte  paa  en  Mark  udenfor  Udstil- 
hngspladsen.  Det  var  Sovetelte,  opslaaede  af  et 
privat  Selskab  eller  maaske  af  en  privat  Mand,  som 
her  mente  at  kunne  gjøre  Business  (udtales:  Bts- 
nes)  d.  e.  Forretning.  For  en  rimelig  Betaling  kunde 
man  her  finde  Natteleje;  og  Mad  kunde  man  kjøbe 
inde  paa  selve  UdstiUingen.  Meget  dyrt  vel?  Aa 
nej,  det  kunde  der  ikke  klages  over.  Det  eneste, 
der  forekom  mig  dyrt,  ublu  dyrt,  var  Drosketaksten. 
Ved  min  Ankomst  til  Buffalo  vilde  jeg  tage  en 
Droske  til  mit  Kvarter.  En  Dollar  (33/^  Kr.)!  «Nej 
Tak!»  Jeg  gik  til  en  anden  Droskekusk.  En  Dollar! 
Saa  spurgte  jeg  en  Politibetjent  om,  hvilken  Spor- 
vogn jeg  kunde  tage  med.  Jeg  kjørte  saa  med  den 
lige  til  Døren  for  5  Cents. 

Jeg  gik  en  Aften  gjennem  Hovedgaden,  Main 

Street.  Den  elektriske  Belysning  var  tagen  i  Brug 
efter  en  stor  Maalestok.  Smaa  kulørte  Blus  vare 
satte  sammen,  saa  at  de  dannede  Bogstaver,  af  hvilke 
der  igjen  dannedes  Navne.  Først  kom  ét  Bogstav 
frem,  saa  et  andet.  Man  ligesom  stavede  og  lagde 
sammen,  og  naar  man  saa  godt  og  vel  havde  Navnet, 
forsvandt  de  enkelte  Bogstaver  igjen,  eller  hele  Navnet 
forsvandt  paa  én  Gang  for  kort  efter  enten  lidt  efter 
lidt  eller  med  ét  at  komme  frem  paa  ny.  Ud- 
stillingen i  Butiksvinduerne  var  særdeles  pragtfuld. 
En  Damekjole,  paahængt  en  Voksfigur,  kostede  kun 
125  Dollars  (rigelig  450  Kroner).  Den  Maade,  hvor- 
paa  Stofferne  vare  anbragte  om  den  afdøde-  Præsi- 
dents Billede,  saa  at  de  dannede  et  Sørgeflor  eller 
Draperi,  var  ofte  yderst  smagfuld. 

Mississippi. 

Mississippi,  et  indiansk  Ord,  der  betyder:  Strøm- 
menes Fader,  anses  for  at  være  Verdens  længste 
Flod.  Regner  man  dens  Begyndelse  fra  Udspringet 
af  dens  længste  Biflod:  Missouri,  bliver  Længden 
næsten  1000  danske  Mil.  Mississippi  hører  til  de 
Navne  i  Geografien,  man  fra  Barn  af  bliver  bekjendt 
med,  og  til  Navnet  knytter  sig  Forestillingen  om 
noget  uendelig  fjernt.  Det  er  derfor  med  en  ejen- 
dommelig Følelse,  at  man  ser  sig  hensat  til  dens 
Bredder  eller  paa  dens  Vande.  Jeg  saa'  den  første 
Gang,  da  jeg  ved  Byen  Winona  kjørte  over  den.  Ved 
dens  Bredder  naaede  jeg  først  at  gaa,  da  jeg  kom 
til  Minneapolis  i  Minnesota. 

En  tidligere  Skoleelev  fra  Lindeballe,  der  har  én 
Mælkefarm  udenfor  Forstaden  Minnehaha,  kjørte  en 
Eftermiddag  ud  med  mig  for  at  vise  mig  de  sevær- 
digste Steder.  Vi  kom  ind  i  Soldaterhjemmets  park- 
lignende Have.  Fra  en  høj  Skrænt  i  denne  har 
man  Mississippi  strømmende  neden  under  sig,  medens 
en  lignende  kratbevokset  Skrænt  viser  sig  paa  den 
modsatte  Side  af  Floden.  En  lille  Floddamper  laa 
ved  en  Landgangsbro  i  Nærheden;  den  fik  nogle 
Passagerer  om  Bord  og  dampede  saa  ned  ad  Floden, 
ilende  forbi  de  talrige  Tømmerstokke  (lo^s),  som 
Flodens  Vande  førte  samme  Vej.  Flere  gamle  Sol- 
dater i  en  Dragt,  der  havde  et  militært  Snit,  stod 
og  saa'  til.  « Onkel  Sam»  (den  amerikanske  Stat) 
sørger  godt  for  sine  gamle  Soldater.  Soldaterhjem- 
met udgjorde  en  Samling  store  og  smukke  Bygnin- 
ger med  Sove-  og  Spiserum,  Læseværelser  o.  s.  v., 
hvor  Soldaterne  blive  fuldt  ud  forsørgede,  de  Sol- 
dater nemlig,  der  ikke  foretrække  at  bruge  deres 
Pension  uden  for  Soldaterhjemmene.  Et  saadant 
Hjem  har  Lighed  med  et  bedre  Pensionat  i  stor 
Stil.  Saa  godt  er  det  at  være  pensioneret  Soldat  i 
Amerika,  at  Pensionisterne  i  Stedet  for  at  dø  bort 
—  stadig  blive  flere  og  flere  i  Antal.  Der  er  for 
Tiden  flere  Pensionister  fra  Borgerkrigen,  end  der 
nogen  Sinde  har  været,  siden  Krigen  afsluttedes  for 
37  Aar  siden,  —  et  Vidnesbyrd  om,  at  det  ikke 
gaar  helt  rigtig  til  i  Onkel  Sams  Husholdning.  Der 
er  <.<something  rottens  i  det  store  Amerika.  —  For- 
uden i  Haven  ses  de  gamle  Soldater  at  færdes  i 
Parken    ved  Minnehaha.     De   ere  i   det   hele   ikke 

vanskelige  at  træffe  paa.  Da  jeg  opholdt  mig  i 
Byen  Cleveland,  myldrede  Gaderne  af  gamle  Sol- 
dater fra  Borgerkrigen.  De  vare  fra  nær  og  f]ern 
samlede  til  Fest  her.  Mange  vare  saa  behængte 
med  Krigsmedailler  og  Baand,  at  man  syntes,  mindre 
kunde  have  gjort  det.  Byen  gjorde  stor  Stads  af 
dem.  Præsident  Mac  Kinley's  Død,  der  indtraf  sam- 
tidig med  Festens  Afholdelse,  lagde  imidlertid  en 
Dæmper  paa  Festlighederne ;  bl.  a.  blev  et  stort  Fyr- 
værkeri,  hvortil  alt  var  tilrettelagt,   ikke  afbrændt. 

Man  kan  dog  ogsaa,  naar  man  gjæster  Minne- 
apolis, faa  unge  Soldater  at  se.  Dér  ligger  nok  af 
dem  i  Fort  Snelling,  et  Stykke  uden  for  Byen.  De 
ligne  mere  Jægere  end  Soldater.  Paa  Hovedet  har 
de  en  bredskygget,  graa  Jægerhat.  Uniformen  er 
en  mørkeblaa  Jakke.  Over  de  ligeledes  mørkeblaa 
Benklæder  har  de  graa  Gamacher.  Jeg  ytrede  nogle 
Gange  lejlighedsvis,  at  jeg  tvivlede  paa,  at  ameri- 
kanske Tropper  kunde  tage  Kampen  op  med  vel- 
disciplinerede europæiske  Soldater.  Men  hver  Gang 
svarede  man  mig,  at  ingen  Tropper  i  Verden  kunde 
maale  sig  med  de  amerikanske  paa  Grund  af  disses 
store  Skydefærdighed,  den,  der  er  indøvet  fra  Barn 
af  Ingen  véd  det  imidlertid,  saalænge  det  ikke  er 
bleven  forsøgt;  thi  af  Sejren  over  Spanierne  kan 
man  ikke  slutte  noget  afgj  ørende.  Men  vist  er  det, 
at  Amerikanerne,  ogsaa  de  danskfødte,  stole  paa 
«de  blaa  Drenge ». 

Den  Mand,  der  kjørte  mig  omkring,  havde  sin 
Farm  liggende  op  til  Mississippi.  Der  var  ogsaa 
her  skovklædte  Skrænter,  uberørte  som  da  Indianerne 

strejfede  om  paa  disse  Steder.  Farmens  Kreaturer 
havde  adskillige  Aar  uden  Uheld  svømmet  over  til 
en  græsrig  0  ude  i  Floden.  Men  Dagen  før  mit 
Besøg  var  to  af  dem  blevne  indeklemte  mellem  de 
drivende  Tømmerstokke.  De  kunde  ikke  arbejde 
sig  ud  og  druknede.  Heldigvis  kunde  Manden  taale 
Tabet.  Han  er  Mælkefarmer,  d.  v.  s. :  han  sælger 
Mælk  til  Bybefolkningen,  en  Næringsvej,  der  har 
været  indbringende  for  mange  Danske  i  Amerika. 
Han  havde  endnu  42  Køer  tilbage  at  tage  Mælk  af. 
Senere  hen  under  min  Rejse  saa'  jeg  Mississippi 
ved  Byen  Clinton  i  Iowa,  den  By,  hvor  F.  L.  Grundt- 
vig har  været  Præst.  Der  er  ogsaa  her  smukke 
Skrænter  et  Stykke  fra  Byen,  og  fra  den  store  Bro, 
der  fører  over  Floden,  har  man  en  prægtig  Udsigt 
ud  over  Floden  og  dens  Omgivelser.  Ved  min  Af- 
rejse kunde  jeg  et  Stykke  benytte  Dampskib,  og 
jeg  greb  den  LejHghed,  der  tilbød  sig,  til  at  faa  en 
Sejltur  paa  Mississippi,  nemlig  fra  Clinton  ned  ad 
Floden  til  Byen  Davenport.  Det  var  en  smuk  Som- 
mereftermiddag, og  Sejlturen  varede  en  tre  Timers 
Tid.  Bredderne  ere  her  ret  flade  og  ensformige. 
En  lille  Sandbræmme  som  Flodbred,  bagved  Bræm- 
men en  lav  Sandskrænt,  bagved  Skrænten  Smaa- 
skov,  —  det  er,  hvad  man  mest  har  for  Øje,  naar 
ikke  en  Bygning  eller  en  hel  By  træder  i  Stedet. 
Flodvandet  har  endnu  en  ret  ren  Farve.  Længere 
nede  blandes  det  med  Bifloden  Missouris  Vand  og 
bliver  da  stygt  plumret.  Jeg  havde  tidligere  set 
Missouri;  dens  Vand  har  mest  Lighed  med  Ler- 
vælling. —  En  Sejltur  paa  Mississippi  kan  langtfra 

maale  sig  med  en  Sejltur  paa  Mjøsen  (i  Norge)  eller 
paa  Rhinen.  Men  den  brede  Strøm  flyder  mellem 
venlige  Bredder,  nok  værd  at  se,  og  Floden  er  jo 
—  Mississippi. 

Michigansøen. 

I  Nordamerika  findes  der,  som  bekjendt,  fem 
meget  store  Ferskvandssøer,  alle  forbundne  med 
hverandre.  Den  næststørste  af  dem  og  samtidig 
Jordens  næststørste  Ferskvandssø  er  Michigan,  1073 
D  Mil.  Dens  Flade  kan  være  stille  og  venlig,  men 
ogsaa  urolig  og  bister,  og  da  kan  Baade  og  Skibe 
gaa  under  her  ligesom  paa  Havene.  Skibbruddene 
paa  Søen  løbe  op  til  indtil  100  om  Aaret.  Jeg  sej- 
lede tværs  over  den  en  Maaneskins  Nat;  men  jeg 
kom  ogsaa  ud  at  sejle  paa  den  ved  Dagens  Lys. 
Mens  jeg  opholdt  mig  i  Racine.  en  venlig  By  ved 
Søens  vestlige  Bred,  spurgte  Pastor  Gøtke  mig,  om 
jeg  havde  Lyst  til  næste  Morgen  at  komme  paa 
Fiskeri.  Jo,  det  havde  jeg  netop  stor  Lyst  til.  Vi 
mødte  da  næste  Morgen  Kl.  6  nede  ved  Havnen, 
hvor  en  dansk  Fisker  med  sin  Besætning  af  4  Mand 
laa  rede  til  med  sin  Dampbaad  at  gaa  2  danske  Mil 
ud  i  Søen  for  at  røgte  sine  Bundgarn.  Søen  var 
ret  urolig  den  Morgen,  og  da  Rælingen  ikke  kunde 
naa  os  højere  end  til  Knæerne,  kunde  vi  ikke 
bevæge  os  frit  om  saaledes  som  de  søvante  Fiskere. 
Vi  maatte  sidde  stille  og  se  til  og  endda  af  og  til 
holde  os  fast,  naar  Baaden  fik  Siden  mod  Søerne. 
Fiskegarnene  staa  ligesom  et  7  Fod  højt  Gitter  nede 

paa  Søens  Bund.  Den  underste  Kant  holdes  nede 
ved  Blylodder;  den  øverste  holdes  oppe  ved  Træ- 
flaad.  Naar  nu  den  intet  anende  Fisk  kommer  svøm- 
mende nær  Søbunden,  løber  den  med  Hovedet  ind 
gjennem  Maskerne.  Den  bliver  overrasket  ved,  hvad 
der  møder  den,  og  vil  trække  sig  tilbage;  men  dens 
udstaaende  Gjællelaag  gribe  fat  i  Garnene.  Den  er 
fangen.  Det  gjaldt  nu  om  at  faa  fat  paa  de  Fisk, 
som  det  foregaaende  Døgn  vare  blevne  hængende 
i  den  Garnstrækning  paa  flere  danske  Mil,  som, 
delt  i  5 — 6  Længder,  stod  ude  i  Søen.  Til  Enden 
af  hver  Længde  er  der  fastgjort  et  svømmende 
Mærke,  en  Bøje.  Naar  en  Bøje  er  funden,  begynder 
Optagningen  af  Garnet.  Det  rulles  op  om  en  stor 
Træbom.  Enhver  Fisk,  der  viser  sig  i  Garnet, 
vikles  ud  af  dette  og  bliver  foreløbig  henlagt  i  Baa- 
dens  Siderum.  Naar  denne  Garnlængde  er  optaget, 
sættes  en  ny  ud  i  Stedet,  og  Længden  Nr.  2  ledes 
op.  At  faa  alle  Garn  røgtede  tog  rigelig  6  Timer. 
Under  Hjemfarten,  der  skete  i  roligere  og  smukkere 
Vejr,  blev  Fiskene  opskaarne  og  lagte  i  store  Truge. 
Denne  Fisk,  der  fangedes  paa  20  Favne  Vand,  havde 
Lighed  med  Ørred.  Garnene  indeholdt  den  Dag 
c.  600  Pund.  Solgte  til  almindelig  Pris:  7  Cent 
(25  Øre)  Pundet  vilde  de  indbringe  42  Dollars 
(godt  150  Kr.).  Men  om  Efteraaret  kan  en  Natte- 
fangst  ikke  sjældent  indbringe  1000  Kr.  Man  vil 
mulig  sige:  Denne  Fisker  maatte  da  kunne  skovle 
Penge  sammen.  Vistnok  tjente  han  Penge.  Men 
forat  træfle  det  rette  maa  man  ogsaa  tænke  paa 
hans  Udgifter.    Han  havde  ialt  12  Mand  i  Arbejde, 

idet  nogle  maatte  tørre  og  bøde  Garn,  andre  maatte 
pakke  og  henbringe  Fisken  o.  s.  v.  Hans  dyreste 
Mand  fik  12  Dollars  om  Ugen.  Alene  til  Indkjøb 
af  nye  Garn  medgik  der  c.  1000  Dollars  om  Aaret. 
—  Fisken  solgtes  mest  til  Fiskehandlere.  En  stor 
Del  gik  til  Chicago.  Foruden  Ørred  fangedes  der 
en  mindre  Fisk,  der  i  Udseende  ligner  Sild.  Gar- 
nene skal  til  dette  Fiskeri  sættes  paa  75  Favne 
Vand.  —  Ved  Afskeden  spurgte  den  venlige  Fisker 
os,  om  han  maatte  ulejlige  os  med  at  give  os  en 
Fisk  med  hjem.  Han  udsøgte  derpaa  én,  der  vel 
vejede  en  7 — 8  Pund,  pakkede  den  pænt  ind  i  Papir, 
og  hos  Præstens  spiste  vi  saa  kogt  Ørred  til  Aften. 


Ved  Niagara. 

Da  jeg  fra  New  York  rejste  til  Minnesota,  hed 
det  sig,  at  Toget  vilde  gaa  forbi  Niagara  og  holde 
stille  nogle  Minutter  paa  en  Bro  lige  foran  Vand- 
faldet. Saadant  sker  ogsaa  med  nogle  Tog,  nemlig 
de,  der  gaa  Norden  om  Eriesøen.  Men  det  Tog, 
jeg  kom  med,  gik  Sønden  om,  og  jeg  fik  altsaa 
ikke  Niagara  at  se.  At  gjæste  Amerika  uden  at  se 
det  verdensberømte  Vandfald  gaar  jo  imidlertid  ikke 
an;  det  er  som  at  gaa  glip  af  det  allermest  sevær- 
dige. Jeg  besluttede  derfor,  at  jeg,  om  muligt,  vilde 
se  Niagara  paa  Hjemrejsen.  Det  lykkedes  ogsaa. 
Jeg  standsede  i  Buffalo  og  tog  derfra  straks  ud  til 
Niagara.  Der  er  et  Par  Timers  Kjørsel  derud  med 
den  elektriske  Sporvogn  gjennem  en  flad,  ensformig 

Egn,  hvor  man  mest  lægger  Mærke  til  den  Mængde 
Æbletræer,  der  findes  ved  enhver  Farm. 

De  fem  store  Søer  i  Amerika  ere  alle  forbundne 
med  hverandre.  Hvor  Eriesøen  gjennem  Floden 
Niagara  strømmer  ud  i  Ontariosøen,  opstaar  paa  et 
bestemt  Sted  i  Flodløbet  det  berømte  Niagara  Vand- 
fald. Niagara  (udtales:  Nej^gara),  er  et  indiansk 
Ord,  der  betyder:  «Det  larmende  Vand».  Faldet 
skal  -kunne  høres  i  8  danske  Miles  Afstand.  Men 
saa  maa  Vejr-  og  Vindforhold  vistnok  være  særlig 
heldige.  Jeg  havde  forestillet  mig,  at  jeg  allerede 
inde  i  Sporvognen  kunde  høre  Bulderet  fra  Vand- 
faldet. Men  heri  tog  jeg  fejl.  Heller  ikke  da  jeg 
steg  ud  af  Vognen,  der  standser  i  den  By,  der  har 
rejst  sig  tæt  ved  Faldet,  var  der  noget  at  høre.  Det 
blæste  rigtignok  ogsaa  en  Del  den  Dag,  og  inde  i 
Byen  var  der  Gadelarm.  Men  da  jeg  kom  udenfor 
Byen,  mødtes  Øret  af  Vandfaldets  Buldren,  en  Lyd 
som  fra  en  Mængde  Sluseværker  i  samlet  Kor.  Jeg 
fremskyndede  min  Gang  for  at  se  det  storartede 
Naturskuespil. 

Inden  Niagarastrømmen  naar  Faldet,  bliver  den 
af  en  lille  skovbev okset  Klippeø,  Gedeøen,  der  lig- 
ger i  selve  Strømmen,  delt  i  to  Arme.  Saasnart 
man  er  udenfor  Byen,  har  man  Gedeøen  liggende 
foran  sig,  og  i  Retning  af  den  ser  man  Folke- 
strømmen bevæge  sig.  En  bred  Kjørebro  fører 
over  til  Øen,  og  fra  dennes  Kystskrænter  er  det, 
at  man  kan  se  ned  over  Faldene.  Til  højre  faar 
man  da  den  Flodarm,  Broen  førte  én  over,  og  den 
styrter  her  ned  under  Navn  af  Amerikafaldet.     Til 

venstre  faar  man  den  anden,  næsten  dobbelt  saa 
brede  Flodarm,  og  den  styrter  her  ned  under  Navn 
af  Kanadafaldet,  saaledes  kaldet,  fordi  det  naar  over 
til  Kanadas  Kyst.  Det  kaldes  ogsaa  Hesteskofaldet 
efter  sin  liesteskoformige  Bøjning  indad.  Der  er 
saa  langt  mellem  Faldene,  at  man  fra  Øen  kun 
ufuldkomment  kan  overskue  dem  begge  paa  én 
Gang.  Man  nærmer  sig  derfor  først  det  ene,  saa 
det  andet  Fald,  og  der  er  forskjellige  Udsigtspunkter, 
som  man  kan  stille  sig  paa.  Den  virkningsfuldeste 
Udsigt  har  man  fra  en  stor  fremspringende  Klippe, 
som  Øen  skyder  ud  lige  ved  Siden  af  Hestesko- 
faldet. Et  forsvarligt  Rækværk  tillader,  at  man  kan 
gaa  lige  hen  til  Kanten,  og  her  ser  man  da  den 
umaadelige  Vandmasse  styrte  ned  nedenunder  sig 
med  et  tordenlignende  Bulder.  Alt  opløses  i  Skum 
og  Sprøjt  under  Nedstyrtningen  og  bliver  paa  Fal- 
dets Bund  til  vældige  Skumhvirvler.  Man  kan  ikke 
staa  og  stirre  ned  i  dette  vildt  oprørte  Dyb  uden 
at  forestille  sig,  hvad  man  vilde  blive  til,  dersom 
man  styrtede  ned  i  det.  Da  jeg  den  Dag  stod  og 
saa'  ned  i  Hesteskofaldet,  kom  jeg  til  at  mindes, 
hvad  der  engang  var  sket  netop  paa  dette  Sted.  En 
Mand  med  Hustru  og  to  Døtre  samt  den  ene  Datters 
Forlovede  besøgte  Niagara  og  stod  her  ved  Heste- 
skofaldet. I  Overgivenhed  tog  den  unge  Mand  fat 
paa  sin  Forlovedes  Søster,  endnu  et  Barn,  løftede 
hende  op  og  sagde:  Nu  kaster  jeg  dig  udi  I  sin 
Rædsel  gjorde  Barnet  en  Kraftanstrengelse  for  at 
blive  fri.  Hun  blev  det  ogsaa  —  men  styrtede  ud 
over  KHppen  og  ned  i  Faldet.     Fortvivlet  kastede 

den  unge  Mand  sig  instinktmæssig  ud  efter  hende 
for  at  redde  hende.  Først  flere  Dage  efter  fandt 
man  begges  Lig  et  Stykke  nedenfor  Faldene. 

Man  kan  ogsaa  komme  ned  paa  Klippeøens 
Strandbred  i  Nærheden  af  Faldet  og  ser  da  dette 
nedenfra.  Ad  nogle  Trapper  føres  man  ned  til  et 
Trætaarn,  inden  i  hvilket  en  Mængde  Trappetrin  i 
Sneglegang  fører  videre  ned  til  Flodbredden.  Jeg 
lagde  Mærke  til,  at  der  sammen  med  mig  steg 
nogle  Personer  ned,  fuldstændig  dækkede  af  gule 
Oheklæder.  De  gik  med  Stranden  til  højre  om  ad 
Amerikafaldet  til.  Jeg  gik  bagefter,  men  mærkede, 
at  jeg  vilde  blive  overstænket  af  Vand.  Desuden 
kom  jeg  til  at  se,  at  KHppen  ludede  helt  ud  over 
den  Vej,  man  skulde  gaa.  Jeg  opgav  da  at  gaa 
videre,  men  gik  i  det  Sted  til  venstre,  saa  langt 
hen  mod  Hesteskofaldet,  som  jeg  kunde  komme. 
Da  jeg  gjennem  Trætaarnet  atter  var  kommen  op 
paa  Klippeøen,  mødte  jeg  et  nyt  Hold,  klædt  i 
Olietøj.  Jeg  fik  nu  at  vide,  hvor  man  kunde  faa 
saadant  til  Leje,  og  hvorhen  Farten  gjaldt.  Den 
gik  til  «Cave  of  the  windsy>,  det  er:  Vindenes 
Hule,  som  findes  inde  under  selve  Amerikafaldet. 
Det  er  nemlig  muligt  at  komme  ind  i  det  Rum, 
der  dannes  under  den  fremad  ludende  Klippe,  hvor- 
fra Faldet  styrter  sig  ned  i  en  udadstaaende  Bue. 
Det  er  dog  langt  fra  det  hele  Amerikafald,  der  paa 
den  Maade  er  tilgængeligt,  men  kun  en  mindre 
Arm  deraf,  der  afskjæres  ved  den  lille  0 :  Limaøen. 
Jeg  kunde  nu  ogsaa  have  faaet  Olieklæder  og  kom- 
met med  de  andre  under  en  Førers  Ledelse.     Men 

jeg  havde  ingen  Lyst  til  at  komme  ind  i  Vindenes 
Hale,  hvor  der  er  en  stærk  Kasteregn  fra  Faldet,  en 
øredøvende  Larm  og  et  voldsomt  Lufttryk.  At  gaa 
derind  vilde  forekomme  mig  uhyggeligt  og  ikke 
ufarligt.  Saa  vilde  jeg  hellere  have  været  med  én 
af  de  mindre  Dampere,  som  jeg  saa'  arbejde  sig  op 
imod  Hesteskofaldet,  indtil  den  var  det  saa  temme- 
lig nær,  hvorpaa  den  vendte  tilbage  med  sine  Pas- 
sagerer, der  stod  paa  Dækket  under  et  stort  Regn- 
sejl, der  skulde  holde  dem  fri  for  Sprøjtet  fra  Faldet. 
Men  da  jeg  opdagede,  fra  hvilket  Sted  Damperne 
gik  ud,  var  det  blevet  for  silde  paa  Dagen. 

Derimod  naaede  jeg  at  komme  over  den  Bro, 
der  fører  over  Flodløbet  en  Fjerdingvej  nedenfor 
Faldene.  Broen  er  en  Hængebro,  bygget  af  Ingeniør 
Kobling,  den  samme  Mand,  der  siden  byggede 
Hængebroen  fra  New  York  til  Brooklyn.  Niagara- 
floden løber  her  i  et  Klippeleje,  og  Broen  fører  fra 
den  ene  Klippebred  til  den  anden.  Den  fører  sam- 
tidig fra  det  ene  Land  til  det  andet,  nemlig  fra  de 
Forenede  Stater  til  den  engelske  Koloni  Kanada. 
Broen  har,  om  man  saa  maa  sige,  2  Etager.  Den 
underste  er  for  kjørende  og  gaaende,  den  øverste 
for  Jærnbanetogene.  Det  er  paa  denne  Bro,  at 
Togene  holde,  for  at  Passagererne  kan  se  Niagara- 
faldene. Her  er  ogsaa  en  ypperlig  Udsigt  til  dem, 
og  fra  Kj ørebroen  her  tog  jeg  Afsked  med  dem. 

Er  det  da  saa  storartet  at  staa  ved  Niagara?  Vist 
er  det  storartet  og  tillige  prægtigt,  især  paa  en  Sol- 
skinsdag, naar  Skumsprøjtet  staar  i  alle  Regnbuens 
Farver.     Faldets  Højde  er  just  ikke  saa  stor;   den 


8? 


er  ikke  fuldt  loo  Alen.  Men  Vandmassen,  der 
styrter  ned  fra  denne  Højde,  er  saa  umaadelig;  den 
er  jo  de  fire  store  amerikanske  Søers  Udløb  i  den 
femte.  Jeg  har  tidligere  set  Trollhåttevandfaldet  i 
Sverige  og  Rhinfaldet  ved  Schaffhausen.  Det  var 
ogsaa  storartet,  og  jeg  tør  ikke  sige,  at  Niagara- 
faldet gjorde  større  Indtryk  paa  mig,  endda  det  er 
langt  vældigere.  Men  det  er  saa  udstrakt,  at  man 
kun  kan  komme  nær  til  en  Del  af  det  ad  Gangen 
og  ikke  rigtig  kan  modtage  et  samlet  Indtryk  af 
dets  Vælde  uden  i  alt  Fald  paa  Afstand.  Hvor  man. 
desuden  —  og  dette  er  vel  Tilfældet  her  —  gjør 
sig  overdrevne  Forventninger,  der  maa  man  jo 
være  beredt  paa  nogen  Skuffelse. 

Paa  Hudsonfloden. 

Fra  Buffalo  tog  jeg  d.  i8.  Septbr.  med  Morgen- 
toget til  Byen  Poughkeepsie,  der  ligger  ved  Hud- 
sonfloden, 1 6  d.  Mil  Nord  for  New  York.  Jeg 
skulde  i  denne  By  træffe  sammen  med  Præsten 
R.  Andersen  fra  Brooklyn,  der  havde  været  saa 
venlig  at  indbyde  mig  til  at  besøge  sig.  Vi  skulde 
næste  Dag  tage  med  en  Hudsondamper  til  New 
York,  og  jeg  vilde  derved  faa  én  af  de  smukkeste 
Sejlture  —  for  ikke  at  sige  den  smukkeste  — , 
Amerika  har  at  byde.  Fra  Buffalo  til  Poughkeepsie 
er  der  omtrent  80  d.  Mil,  og  de  bleve  tilbagelagte 
i  rigelig  10  Timer.  Jeg  var  kommen  igjennem  de 
samme  Egne  paa  min  Henrejse.  Da  var  det  For- 
sommer.    Majsen,    som    den  Gang   lige   var  spiret 


frem  af  Jorden,  stod  nu  høstet  og  opsat  i  pyramide- 
formige,  gulgraa  Smaastakke  for  at  vejres.  Vinløvet 
var  pletvis  ved  at  visne;  men  Rankerne  hang  til 
Gjengjæld  fulde  af  modne  Druer.  Træernes  Løv 
begyndte  allerede  at  gulne  eller  havde  hist  og  her 
antaget  saa  skinnende  røde  Farver,  at  jeg  kunde 
danne  mig  en  Forestilling  om  den  Farvepragt,  de 
amerikanske  Skove  har  Ord  for  at  iklæde  sig  under 
Indian  summer. 

Pastor  Andersen  havde  indkvarteret  mig  hos  en 
dansk  Familie  i  Poughkeepsie.  Jeg  erfarede  dér, 
hvad  jeg  saa  ofte  under  mit  Ophold  blandt  Danske 
i  Amerika  havde  erfaret,  at  man  forunderlig  snart 
bliver  kjendt  med  dem  og  hjemme  hos  dem.  Om 
Aftenen  maatte  jeg  tale  i  Kirken,  hvor  Andersen 
holdt  Gudstjeneste  og  Altergang.  Næste  Formiddag 
viste  min  Vært  mig  omkring  i  Byen,  og  Kl.  henved 
2  lagde  Damperen  til  i  Nærheden  af  den  store  Bro, 
der  fører  over  Hudsonfloden. 

Hudsonfloden  har  Æren  af  at  have  baaret  det 
første  brugehge  Dampskib.  Det  var  her,  at  Robert 
Fulton  1807  gjorde  sin  berømte  Prøvefart  med  sit 
lille  Dampskib  «Clermont».  Nu  pløjes  Floden 
uafladelig  af  Dampere.  Dette  skyldes  Millionstaden 
New  Yorks  Nærhed.  Men  New  York  skylder  paa 
en  Maade  igjen  Floden  sin  Storhed.  Det  er  nemlig 
Hudsonflodens  Munding,  der  med  begge  sine  Arme: 
North  River  og  East  River,  giver  Plads  til  New 
Yorks  store  og  udmærkede  Havn.  Man  har  kaldt 
Hudsonfloden  Amerikas  Rhin,  og  der  er  dem,  der 
ville  sige,  at  den  i  Skjønhed  overgaar  Rhinen.    Det 


tør  jeg  dog  ikke  være  med  til.  Men  herlig  er  en 
Sejltur  paa  Hudsonfloden,  og  der  er  meget  her,  der 
minder  om  Rhinen.  Begge  Floder  ere  omgivne  af 
anselige,  skovklædte  Klipper.  I  Omegnen  af  Pough- 
keepsie  ere  Skraaningerne  endogsaa,  ligesom  langs 
med  Rhinen,  beplantede  med  Vin,  og  her  kunde 
man  godt  tro  sig  hensat  paa  Rhinfloden.  Der  er 
ogsaa  af  og  til  «Borge»,  der  knejse  paa  Klipperne; 
men  det  er  g  jerne  enten  Hoteller  eller  Millionær- 
paladser, og  de  savne  den  Romantik,  der  hviler 
over  de  middelalderlige  Borgruiner  langs  Rhinen. 
Et  Fortrin  har  Hudsonfloden:  den  er  smuk  paa  en 
længere  Strækning,  end  Rhinen  er  det.  Den  er 
ogsaa  meget  bredere;  men  dette  gjør  den  egent- 
lig ikke  skjønnere;  thi  derved  faar  man  Kysterne 
mere  paa  Afstand,  og  det  er  Kysterne,  der  give 
baade  Hudsonfloden  og  Rhinen  deres  Skjønhed. 
Hvor  er  det  smukt  at  sejle  i  denne  brede  Sten- 
rende,  hvor  Klipperne  hæve  sig  til  begge  Sider  og 
bestandig  afveksle  i  Størrelse,  Form  og  Udseende! 
Kjæmpen  blandt  dem  alle  er  Storm  King  (Storm- 
kongen), en  mægtig,  næsten  fritstaaende,  bred  Kegle. 
Et  iøjnefaldende,  mærkeligt  Klippeparti  er  « Palisa- 
derne«. Paa  en  Strækning  af  omkring  ved  6  danske 
Mil  langs  den  vestre  Side  af  Flodbredden  staa  Klip- 
perne aldeles  lodrette  i  Form  af  vældige  Planker, 
der  ere  stillede  ved  Siden  af  hverandre.  Mange 
andre  Steder  i  Amerika  kan  man  se  KHpperne  lej- 
rede i  vandrette  Lag;  dette  er  Tilfældet  næsten  i 
ethvert  Stenbrud.  Men  i  the  Palisades  ere  Lagene 
lodrette.  Det  ser  ud,  som  om  en  vulkansk  Revolution 

her  havde  rejst  de  vandret  Uggende  Lag  lodret  op 
og  givet  dem  dette  Udseende  af  mægtige  Sten- 
planker. Palisaderne  naa  en  Højde  af  indtil  700 
Fod.  De  levne  ikke  saa  megen  Strandbred,  at  der 
bliver  Plads  til  Jærnbanen,  som  ellers  gaar  langs 
med  Floden.  Paa  Flodens  Østside  er  dette  i  hvert 
Fald  Tilfældet.  Uafladelig  ser  man  her  travle  Tog 
ile  afsted  langs  Kysten,  snart  i  én  Retning,  snart  i 
en  anden.  Man  mærker,  at  man  befinder  sig  ved 
en  af  Færdselens  Hovedaarer. 

Da  jeg  den  19.  Septbr.  sejlede  ned  ad  Hudson- 
floden,  var  det  Mac  Kinleys  Begravelsesdag.  Kl.  3 
om  Eftermiddagen  skulde  Begravelsen  gaa  for  sig 
i  hans  Hjemby  Canton  i  Ohio.  Da  Klokken  viste 
3  paa  Damperen,  holdt  denne  stille  paa  Floden. 
Den  store,  flot  udstyrede  Damper  havde  tre  Dæk, 
og  paa  andet  Dæk,  hvor  et  Musikkorps  havde  Plads 
og  jævnlig  lod  sig  høre,  samledes  Mandskab  og 
Passagerer,  adskillige  Hundrede  Mennesker.  Mand- 
skabet opstillede  sig  efter  Ordre  paa  Omgangen 
langs  med  Rælingen,  men  saaledes,  at  den  « hvide » 
Del  af  Besætningen  stod  paa  Skibets  højre  Side, 
den  «sorte»  (Negrene)  paa  den  venstre.  Om  dette 
nu  var  det  gamle,  endnu  bestaaende  Raceskjel,  der 
her  gjorde  sig  gj ældende,  eller  det  var  til  forment- 
lig dekorativ  Stads  for  Præsidenten,  véd  jeg  ikke. 
Et  Kirkekor,  som  bestod  af  Drenge  og  unge  Mænd, 
og  som  var  tagen  med  ombord  i  Anledning  af 
Højtideligheden,  stillede  sig  under  deres  Sangmesters 
Anførsel  op  nærmest  Musikkorpset  og  sang  først 
Salmen:    «Led  mig,  venligt  Lys!»    Dernæst:    «Nær- 

mere,   Gud,   til  Dig!»    og   til    Slutning    den   ameri- 
kanske Nationalsang:   «My  country »  (Mit 

Land )*).     Kirkesangkoret  førte  smukt  og 


^)  Sangen  lyder  saaledes,   oversat  af  Pastor  R.  Andersen 
Brooklyn : 

(Tone:    Gud,  sign  vor  Konge  god!) 

Mit  Land,  jeg  elsker  dig, 
du  Land  paa  Frihed  rig, 

for  dig  min  Sang! 
Her  Fædre  gik  til  Ro, 
her  Pilgrim  fandt  sin  Bo, 
lydt  fra  hvert  Bjærg  saa  fro 

hør  Friheds  Klang! 

Mit  Fødeland  saa  kjær, 
fri,  ædle  Mænd  bo  her, 

o,  elsket  Navn! 
Jeg  elsker  Bjærg  og  Dal 
og  Skovens  grønne  Sal, 
mit  Hjertes  Tonefald, 

o,  elsket  Land! 

Fyldt  med  Musikkens  Brus 
og  gennem  Træers  Sus 

syng  Friheds  Sang! 
Hver  Tunge,  syng  med  Lyst, 
læg  Sang  i  hvert  et  Bryst, 
giv  Klippen  selv  en  Røst 

til  Jubelklang! 

Vor  Fader,  Du  vor  Gud, 
som  gav  os  Friheds  Bud, 

o.  Herre  kjær! 
Vort  Land  tag  i  Din  Haand, 
giv  Friheds  rette  Aand, 
løs  hvert  et  Trællebaandl 

Vor  Konge  vær! 

kraftigt  an  firstemmigt ;  navnlig  havde  de  unge  Men- 
nesker, der  sang  anden  Bas,  ganske  fortræffelige 
Stemmer.  Ogsaa  Forsamlingen  sang  godt  med,  og 
alle  stod  med  blottede  Hoveder,  saa  at  det  hele 
havde  et  virkelig  højtideligt  Præg.  De  to  Salmer 
var  Præsidentens  Yndlingssalmer.  Den:  «Nærmere, 
Gud,  til  Dig!»  nynnede  han  sagte  og  stødvis  paa, 
inden  han  døde.  Han  tilhørte  det  metodistiske 
Samfund  og  skal  have  været  en  Mand  med  person- 
lig Religiøsitet. 

Jo  mere  vi  nærmede  os  New  York,  desto  mere 
var  Bredderne  bebyggede,  indtil  vi  saa  at  sige  sej- 
lede inde  i  den  store  By.  Med  Sporvogn  tog  vi 
gjennem  New  York  og  derfra  med  Færge  over  til 
Brooklyn,  hvor  der  endda  var  et  godt  Stykke  Spor- 
vognskjørsel  til  R.  Andersens  Præstebolig.  Den  for- 
enede danske  Kirkes  Atlanterhavskreds  holdt  i  disse 
Dage  sit  Kredsmøde  i  Salems  Kirken  i  Brooklyn. 
Jeg  havde  hidtil  paa  enkelte  Undtagelser  nær  kun 
haft  Indbydelser  fra  den  «danske»  Kirke,  der  har 
grundtvigsk  Præg.  Nu  modtog  jeg  her  Indbydelse 
fra  den  anden  Side,  der  har  indre-missionsk  Præg, 
om  at  tale  denne  Aften  ved  Gudstjenesten  i  Salems- 
kirken,  og  jeg  modtog  Indbydelsen.  «Kredsmødet» 
svarede  paa  en  Maade  til  vore  Efteraarsmøder.  Det 
varede  i  fire  Dage  og  havde  samlet  Folk  fra  for- 
skjellige  Steder.  Den  Aften,  jeg  talte,  skulde  der 
tillige  tale  en  Præst,  der  var  kommen  fra  Staten 
Maine.  Han  begyndte,  og  jeg  sluttede.  Skjønt  de 
to  Talere  vilde  det  samme,  var  der,  tror  jeg,  ikke 
saa  lidt  Forskjel  paa   deres  Taler  og  Maade  at  tale 

paa.  Men  hvorfor  ogsaa  altid  samme  bestemte  Form  I 
Den  ene  Form  passer  for  én  Tilhører,  den  anden 
for  en  anden.  Betegnende  herfor  var  det  maaske, 
at  jeg,  da  vi  kom  ud  af  Kirken,  hørte  en  Tilhører 
sige  til  en  anden:  «I  Aften  fik  vi  noget  æ//^- 
sammen.^-}  —  Der  var  talrigt  Besøg  i  Kirken,  og 
Sangen  lød  smukt  og  kraftigt. 

Vi  kom  tilbage  til  Pastor  Andersens  ved  almin- 
delig Sengetid,  og  jeg  anede  mindst,  at  jeg  endnu 
samme  Aften  skulde  komme  til  Bryllup.  Dette  blev 
imidlertid  Tilfældet.  I  Præstens  Stue  sad  der  et 
Par  yngre  Folk  (norske),  der  ønskede  at  blive  viede. 
Efter  at  en  Del  mundtlige  og  skriftlige  Formaliteter 
vare  iagttagne,  fandt  Vielsen  Sted  paa  borgerlig  Vis. 
Men  Ægteparret  ønskede  ogsaa  kirkelig  Vielse,  og 
begge  gik  med  Forloverne  ind  i  Kirken,  der  i  den 
Anledning  var  bleven  oplyst.  Præstekonen  satte  sig 
hen  til  Orgelet,  Præsten  gik  op  foran  Alteret,  og 
nu  —  henved  Kl.  1 1  om  Aftenen  —  foregik  Vielsen 
aldeles  paa  samme  Maade,  som  den  gaar  for  sig 
hjemme  i  en  Kirke  i  Danmark. 

I  Amerika  er  der  ikke  saa  mange  Vanskeligheder 
som  i  Danmark  ved  at  opnaa  Vielse,  og  endnu 
færre  ved  at  opnaa  Skilsmisse.  Ved  at  være  Vidne 
til  denne  Vielse  her  i  Brooklyn,  hvor  Papirerne 
vistnok  var  i  bedste  Orden,  kom  jeg  til  at  mindes, 
hvad  en  dansk  Præst  i  Chicago  havde  fortalt  mig. 
Der  kom  et  Par  til  ham  og  forlangte  Vielse.  Men 
deres  Papirer  tilfredsstillede  ham  ikke,  og  hans  Sam- 
vittighed forbød  ham  at  foretage  Vielsen.  Han 
spurgte   senere   lejlighedsvis    en   amerikansk   Præst, 

hvad  han  mente  om  et  saadant  Tilfælde.  «Jeg 
mener»,  svarede  den  amerikanske  Præst,  «at  De  har 
handlet  aldeles  korrekt.  Men  —  og  her  gav  han 
nogle  Slag  paa  sin  Lomme  —  De  er  gaaet  glip 
af  ^  Dollarsh^ 

Med  Toget. 

Da  min  Rundrejse  i  selve  Amerika  havde  en 
Udstrækning  af  henimod  6000  eng.  Mil,  tilbragte 
jeg  ikke  saa  lidt  Tid  i  Jærnbanevognene.  Det  kan 
ikke  nægtes,  at  det  er  behageligere  at  sidde  i  et 
amerikansk  Tog  end  i  et  dansk.  Vognene,  der  har 
en  Dør  i  hver  Gavl,  ere  rummelige  og  sammen- 
koblede saaledes,  at  man,  ogsaa  under  Kjørselen, 
kan  gaa  fra  den  ene  Vogn  i  den  anden  hele  Toget 
igjennem.  Synes  man  ikke  om  den  Plads,  man 
har  valgt,  kan  man  uden  Vanskelighed  finde  sig  en 
anden;  thi  Vognenes  Antal  er  gjerne  saa  rigeligt, 
at  der  sjældent  er  overfyldt.  Man  løser  Billet  paa 
Stationen,  men  kan  ogsaa  faa  den  inde  i  Vognen. 
Dette  medfører  imidlertid  en  lille  Merudgift,  hvilken 
man  dog  senere  kan  faa  tilbage  igjen.  Konduktøren 
billetterer  ikke  udenfra,  saaledes  som  i  Danmark; 
han  færdes  inde  i  Vognene  fra  Ende  til  anden.  Han 
forlanger  heller  ikke  at  se  Billetten  igjen  med  visse 
Mellemrum.  Han  stikker  et  lille  Papirsmærke  ind 
ved  éns  Hattebaand.  Derpaa  kj ender  han  senere, 
hvorhen  man  skal,  og  naar  han  kommer  og  tager 
det  igjen,  véd  man,  at  der  enten  skal  skiftes,  eller 
at  man  er  nær  ved  Rejsens  Maal.    Enhver  rejsende 

har  gjerne  en  trykt  Togplan  med  sig,  hvorpaa  Sta- 
tioner og  Afgangstider  ere  angivne.  Man  kan  for- 
lange en  saadan,  naar  man  kjøber  Billetten,  og  den 
udleveres  uden  Betaling.  Paa  de  større  Stationer 
ere  Planerne  henlagte  i  Ventesalene,  hvor  man  frit 
kan  tage  af  dem  efter  Behag.  Undertiden  inde- 
holder Planen  endog  et  Landkort.  Jeg  beholdt  med 
mig  herhjem  Togplanen  for  «New  York  Central 
Railroad)>  (o:  Skinnevej).  Deri  findes  der  et  Kort 
over  store  Strækninger  af  Amerika. 

I  en  Jærnbanevogn  findes  der  to  Rækker  Bænke 
eller  rettere  Sofaer,  overtrukne  med  Plys.  De  staa 
langs  Vinduerne,  saaledes,  at  der  bliver  en  Gang 
midtvogns  mellem  begge  Rækker.  Hver  Sofa  er 
bestemt  for  to  Personer.  Ryglænet  kan  vippes  over 
saaledes,  at  man  kan  kjøre  forlæns  eller  baglæns 
efter  Behag.  Mænd  og  Kvinder  sidde  i  samme 
Vogn.  Den  har  Plads  til  et  halvt  Hundrede  Per- 
soner. Ethvert  Tog  medfører  særegne  Rygevogne, 
hvor  de,  der  vil  smoke  (smøge,  ryge),  kan  gaa  hen. 
Smoki7tg-y ogntnQ  ere  noget  tarveHgere  udstyrede, 
og  kun  i  disse  gaar  det  an  at  « spytte  paa  Gulvet, 
hvor  man  vil,  og  lade  Cigarerne  brænde».  De 
andre  Vogne  ere  propre  og  hyggelige.  Der  er  i 
det  hele  sørget  godt  for  de  rejsendes  Bekvemmelig- 
heder. Den  tørstige  kan  gaa  hen  til  en  Beholder 
og  tappe  sig  et  Bæger  Isvand,  som  han  dog,  naar 
han  er  forsigtig,  drikker  af  med  Maade  og  ikke  for 
hastigt.  Gjennem  Toget  gaar  der  stadig  en  Mand, 
der  snart  har  Frugt  at  sælge,  snart  Kager  eller 
« Candy^^  (Sukkergodt).   I  hver  Vogn  findes  i  Regelen 


96 


et  Vadskerum,  hvilket  især  paa  længere  Rejser  er 
en  stor  Behagelighed.  I  det  « demokratiske »  Amerika 
rejser  alle  paa  samme  Klasse.  Der  er  nemlig  kun 
én  Klasse.  Dog,  den  er  ikke  billig.  I  Egnene  Vest 
for  Chicago  er  Rejsen  4  Gange  saa  dyr  som  paa 
tredje  Klasse  i  Danmark.  Øst  for  Chicago  er  den 
omtrent  3  Gange  saa  dyr.  Den  almægtige  Dollar 
gjør  dog  et  lille  Brud  paa  det  demokratiske,  idet 
man  nemlig  for  Penge  kan  skaffe  sig  Plads  i  en 
Pullmans  Salon-  eller  Sovevogn. 

De  amerikanske  Tog  føre  en  uafladelig  Klokke- 
ringning med  sig.  Over  Lokomotivet  er  der  op- 
hængt en  Metalklokke,  fra  hvilken  en  Snor  fører 
ind  til  Maskinrummet.  Herfra  sættes  Klokken  i 
Svingning,  naar  Toget  nærmer  sig  en  Station  eller 
afgaar  fra  den,  samt  naar  det  passerer  befærdede 
Strøg.  I  Førstningen  virker  denne  Lyd  ubehagelig; 
det  er,  som  om  man  var  til  Jordefærd.  Men  efter- 
haanden  vænner  man  sig  til  den. 

Det  var  i  Sommertiden,  jeg  rejste.  Mændene 
sad  da  næsten  alle  uden  Frakke  og  Vest,  kun  iført 
en  farvet  Manchetskjorte.  Benklæderne  holdtes  under- 
tiden oppe  af  et  Skjærf  Men  som  oftest  saas  et 
Par  Seler  uden  over  Manchetskjorten.  Dette  Syn 
kunde  jeg  aldrig  forlige  mig  med.  Det  saa'  saa 
upaaklædt  ud.  Kvinderne  bar  en  Nederdel  af  mørkt 
Stof,  dertil  en  Trøje  af  tyndt,  lyst  Tøj.  Skjønt  saa 
let  klædte,  at  Armene  bleve  synlige  under  den  flors- 
agtige  Beklædning,  yndede  de  meget  at  sidde  i 
Trækvind.  De  skulde  nok  passe  at  faa  Vinduet 
ved  deres  Plads  lukket  op,  og  det  maatte  Naboerne 

finde  sig  i.  I  Amerika  anmoder  man  ikke  en  med- 
rejsende, allermindst  da  en  Dame,  om  at  lukke  til 
Hun  maa  jo  finde  Behag  i  at  have  Vinduet  aabent, 
siden  hun  ikke  har  lukket  det.  Nej,  man  opsøger 
sig  en  anden  Plads,  hvor  man  saa  selv  kan  raade 
for  Vinduet.  I  det  hele  skjøtter  hver  sig  selv.  Man 
føler  sig  paa  sit  eget  dér,  hvor  man  sidder,  men 
respekterer  ogsaa  den  Plads,  en  anden  har  indtaget. 
At  trænge  paa,  at  give  ondt  af  sig  hører  vist  til 
det  meget  sjældne.  Ligesaa,  at  nogen  skulde  gøre 
Vrøvl  med  Konduktøren.  Men  heller  ikke  Condiic- 
tor  gjør  Vrøvl.  Vrøvl  er  i  det  hele  ikke  amerikansk. 
Paa  en  Rejse  ser  man  i  Amerika  ligesom  andre 
Steder  Folk  af  forsk jellig  Bygning  og  Udseende. 
En  bestemt  amerikansk  Type  er  dog  ret  fremtræ- 
dende. Manden  er  høj,  tynd,  langhalset,  noget  hul- 
brystet med  en  deraf  følgende  noget  foroverbøjet 
Holdning.  Saadan  ser  i  hvert  Fald  gjennemgaaende 
den  yngre  Amerikaner  ud,  og  de  uundgaaelige  høje 
Flipper  om  den  lange  Hals  gjør  deres  til  at  frem- 
hæve hans  Figur.  For  at  skaane  disse  Flipper  fra 
at  tabe  deres  Stivelse  ser  man  ham  iøvrigt  hyppig 
paa  varme  Dage  stikke  sit  Lommetørklæde  ned 
mellem  dem  og  Halsen.  —  Den  amerikanske  Kvinde 
er  høj  og  slank.  Smuk  altsaa?  Ja,  hvorfor  ikke. 
Jeg  er  dog  tilbøjelig  til  ogsaa  i  den  Henseende  at 
sige:     «Jeg  tror,  der  er  skjønnest  i  Danmark*. 


c.  Balling:     En  Sommer  i  Amerika. 

Økonomiske  Forhold. 

Det,  der  har  skyndet  Størsteparten  af  vore  Lands- 
mænd til  at  udvandre  til  Amerika,  er  Haabet  om 
dér  at  kunne  skabe  dem  selv  og  deres  Børn  en  bedre 
økonomisk  Fremtid  end  her  hjemme.  Er  dette 
Haab  saa  blevet  opfyldt?  Naturligvis  ikke  for  alle. 
Der  er  dem,  som  ikke  har  haft  «Lykken»  med  sig, 
og  der  er  andre,  for  hvem  der  ingensteds  gror 
nogen  Fremtid,  fordi  deres  Person  ikke  afgiver  det 
Underlag,  hvorpaa  den  skulde  bygges  op.  Men  om 
mange  maa  det  siges,  at  de  har  fundet  bedre  økono- 
miske Kaar  i  Amerika,  end  de  kunde  have  opnaaet 
i  Danmark.  En  dansk  Mand  skriver  i  den  ameri- 
kanske « Dannevirke » :     « Jeg  er  glad  ved 

min  Farm,  som  jeg  næppe  vilde  have  kunnet  er- 
hverve mig  hjemme».  Lignende  Udtalelser  hører 
man  ofte,  især  fra  saadanne,  som  herhjemme  vare 
henviste  til  at  finde  Udkommet  som  Landarbejdere, 
Fabriksarbejdere  ell.  lign.  Arbejdet  lønnes  nemlig 
bedre  i  Amerika;  en  Dagløn  er  større  dér  end  her. 
Der  er  noget  betegnende  i,  at  Amerikanernes  mindste 
Mønt  (en  Cent)  er  33/4  Gange  saa  værdifuld  som 
vor  mindste  Mønt  (en  Øre);  thi  dermed  er  For- 
holdet mellem  Fortjeneste  dér  og  her  omtrent  an- 
givet. Med  andre  Ord:  man  tjener  lige  saa  let  en 
Dollar  (33/4  Krone)  i  Amerika  som  en  Krone  i 
Danmark.  Dette  vilde  imidlertid  ikke  hjælpe  noget, 
dersom  alt,  hvad  man  skulde  kjøbe,  var  33/4  Gange 
saa  dyrt.  Men  saaledes  er  det  ikke,  hvad  Nødven- 
dighedsartikler  angaar.     De   almindelige   Fødevarer 

og  Klæder  staa  omtrentlig  i  samme  Pris  som  i 
Danmark;  Huslejen  er  ogsaa  omtrent  den  samme, 
og  en  Dagløn  i  Amerika  kan  saaledes  paa  det  nær- 
meste indløse  33/^  Gange  saa  mange  Livsfornøden- 
heder  som  en  Dagløn  i  Danmark.  Der  kan  altsaa 
lettere  dér  end  her  lægges  Penge  op,  samles  Kapital. 
En  anden  Sag  er  det,  naar  man  lader  Indkjøbene 
række  ud  over  de  almindelige  Livsfornødenheder 
og  strejfe  ind  paa  Luksusens  Omraade;  thi  da  gaar 
Dollaren  lige  saa  let  ud  af  Pungen  dér,  som  Kronen 
her.  Man  ser  det  bl.  a.  ved  at  lægge  Mærke  til  de 
ikke  faa  kvindelige  Tyender,  der  ikke  kan  faa  noget 
tilovers  af  deres  store  Løn.  Denne  er  som  Regel 
mindst  300  Kr.  om  Aaret  samt  desuden  Kost  og 
Ophold,  og  den  kan  stige  til  mere  end  det  dobbelte. 
Naar  man  saa  spørger,  hvorledes  denne  store  Løn 
Aar  efter  Aar  kan  bruges  op,  faar  man  gjerne  til 
Svar:  Den  gaar  til  Pynt.  —  Da  jeg  rejste  fra  New 
York  til  Kjøbenhavn,  talte  jeg  paa  Damperen  en 
Del  med  en  ung  Mand,  der  vendte  hjem.  Han 
havde  opholdt  sig  i  New  York  og  arbejdet  paa  et 
Bogtrykkeri.  Hans  Ugeløn  havde  været  12  Dollars, 
og  hans  Udgifter  til  Kost,  Bopæl,  Vadsk  og  Spor- 
vognskjørsel  havde  udgjort  6  Dollars  om  Ugen, 
saa  at  han  altsaa  havde  haft  6  Dollars  (22  Kr.) 
ugentlig  tilovers  til  Klæder,  Adspredelse  o.  s.  v.  eller 
næsten  11 50  Kr.  om  Aaret.  «Saa  har  De  vel  en 
Del  Penge  i  Behold  med  hjem?»  spurgte  jeg  ham. 
Nej,  det  havde  han  ikke.  Han  havde  for  det  første, 
sagde  han,  « supportet*  (understøttet)  sin  gamle  Fader 
i  Danmark.     «Og  naar  man    saa»,    føjede   han  til, 

«vil  more  sig  af  og  til,  saa  tager  det  Penge.  Man 
indbyder  en  Pige  af  sit  Bekjendtskab  og  tager  hende 
med  paa  en  Udflugt  over  til  Long  Island.  Naar 
man  kommer  der  med  Damperen  Kl.  i,  er  man 
bleven  sulten.  Man  forlanger  at  se  Spisesedlen  og 
bestiller  en  Middag  til  i  Dollar  for  hver;  det  er  2 
Dollars.  Man  skal  have  Vin  til;  saa  bliver  det  ialt 
3  Dollars.  Inden  man  tager  tilbage,  skal  man  atter 
have  Mad,  og  Dampskibsbilletten  koster  ogsaa  noget. 
Man  kan  heller  ikke  sidde  hjemme  hver  Aften;  saa 
tager  man  hen  paa  en  Varieté,  og  der  kan  man 
ikke  sidde  uden  at  nyde  noget;  det  kan  tage  et 
stort  Hul  i  en  Dollar  saadan  en  Aften. »  Jeg  kunde 
efter  denne  Forklaring  saa  godt  forstaa,  at  han  ikke 
havde  lagt  noget  til  Side.  Men  hvem  der  vil  gjøre 
økonomisk  Fremgang,  han  har  i  Amerika  gode 
Betingelser  derfor. 

Jeg  har  derovre  55  Elever  her  fra  Lindeballe 
Skole.  Nogle  af  dem  maatte  jeg  nøjes  med  at 
spørge  til;  men  de  36  traf  jeg,  tildels  endog  i  deres 
Hjem.  Alle  kom  de  til  Amerika  med  saa  godt  som 
tomme  Hænder,  nogle  endog  med  Gjæld  for,  hvad 
Overrejsen  havde  kostet.  Men  de  allerfleste  af  dem 
havde  nu  betydelig  bedre  økonomiske  Kaar,  end  de 
efter  alle  Udsigter  kunde  have  naaet  herhjemme. 
Paa  Landet  vare  de  i  Regelen  Ejere  af  en  større 
eller  mindre  Farm.  «Jeg  er  glad  ved,  jeg  fattige 
Dreng  fra  Lindeballe,  at  kunne  vise  min  gamle 
Lærer,  hvor  godt  jeg  har  det»,  sagde  én  af  mine 
Elever  til  mig,  da  jeg  besøgte  ham  paa  hans  Farm. 
Han  ejede   160  Akres  (120  Tdr.)  Land,   havde  en 

stor  og  god  Besætning  og  boede  i  et  «Levehus», 
som,  henlagt  paa  Strandvejen,  vilde  have  kunnet 
tilfredsstille  de  fleste  kjøbenhavnske  Velhaveres  For- 
dringer til  en  Villa.  Ingen  af  «mine»  derovre  havde 
maaske  drevet  det  synderlig  videre.  Men  der  er 
andre  Danske,  der  ere  komne  til  langt  større  Vel- 
stand. «Han  takseres  til  30,000  Dollars»  (110,000 
Kr.)  sagdes  der  til  mig  om  en  Farmer,  hvis  Ejen- 
dom jeg  kjørte  forbi.  Efter  Foredraget  næste  Dag 
kom  han  hen  og  hilsede  paa  mig.  Men  de  30,000 
kunde  man  ikke  mærke  noget  til;  han  gjemte  dem 
under  et  jævnt  og  fordringsløst  Væsen,  og  han  hed 
noget  saa  jævnt  som  Jens  Jensen. 

I  Byerne  er  der  en  Del  Danske,  der  selv  har 
Forretning  og  sidde  i  Velstand;  men  de  fleste 
arbejde  paa  én  eller  anden  Fabrik,  eller  de  har 
Plads  ved  en  Forretning,  kjøre  et  Par  Heste  ell. 
lign.  Ikke  faa  af  disse  har  i  Aarenes  Løb  lagt  saa 
meget  til  Side,  at  de  eje  deres  egen  gode  Bygning, 
vistnok  et  Maal  for  enhver  solid  Arbejder;  i  hvert 
Fald  har  de  gjerne  lejet  en  saadan.  Det  er  et  ensfor- 
migt, bundet,  undertiden  anstrengende  Arbejde,  de 
maa  udføre.  Arbejdstiden  er  sædvanlig  fra  7 — 12 
og  fra  I — 6.  Men  de  ere  gjennemgaaende  fornøjede 
med,  hvad  de  har  opnaaet.  De  bo  langt  bedre, 
rummeligere  og  friere,  end  de  vilde  have  kunnet 
bo  i  en  Arbejderkaserne  her  hjemme;  de  faa  en 
bedre  Kost,  gaa  smukkere  klædte  og  ere,  sige  de, 
«mere  regnede »,  end  en  Arbejder  er  det  i  Danmark. 
Desuden  staar  det  bedre  i  deres  Magt  at  skaff"e  deres 
Børn    en   god    Oplærelse.    I   Chicago   traf  jeg   en 

dansk  Mand,  der  var  Postbud.  Han  havde  looo 
Dollars  i  Løn.  I  en  større  By  i  Michigan  boede 
jeg  hos  en  dansk  Mand,  født  paa  Vejleegnen.  Han 
havde  begyndt  som  almindelig  Fabriksarbejder,  men 
var  nu  Polererformand  paa  en  stor  Møbelfabrik  og 
havde  1500  Dollars  i  aarlig  Løn  (over  5500  Kr.). 
Naturligvis  havde  han  sit  eget  store,  velindrettede 
Hus.  Men  baade  han  og  hans  Hustru,  der  var  fra 
Herningegnen,  var  jævne,  stilfærdige  Mennesker.  Vi 
sad  og  talte  sammen  til  ud  paa  Aftenen.  Saa  tog 
de  Sangbøgerne  frem  og  stemte  op  om  « Danne- 
vang med  grønne  Bred  ved  den  blanke  Vove». 
Hvor  «godt»  de  end  havde  det  i  Amerika,  gik 
deres  Tanker  dog  stadig  tilbage  til  Danmark. 

I  Byen  Cleveland  i  Ohio  opholdt  jeg  mig  nogle 
Dage  hos  en  Gartner,  der  havde  lejet  30  Acres  Land 
i  en  af  Forstæderne.  Jeg  havde  god  Lejlighed  til 
at  blive  kjendt  med  hans  Bedrift.  Den  var  vidt  for- 
skjellig  f  Eks.  fra  Ludv.  Mosbeks  i  Chicago  (se  S.  53). 
Jeg  spurgte  Mosbek,  om  han  snart  var  Millionær. 
«Ja  paa  Sellerier»,  svarede  han.  I  Amerika  spiser 
man  nemlig  Sellerier,  ligesom  vi  spise  Radiser. 
Jorden  bliver  hyppet  eller  pløjet  op  om  de  spæde 
Selleriplanter,  hvorved  Roden  holdes  skjør  og  far\^e- 
løs.  Af  saadanne  Selleriplanter  havde  Mosbek  Række 
ved  Række  en  hel  Mark  igjennem.  En  anden  Mark 
stod  med  grønne  Peberplanter,  som  navnlig  de 
italienske  Arbejdere  ere  Yndere  af,  en  tredje  med 
Hvidkaal  o.  s.  v.,  i  det  hele  med  Grøntsager.  Gart- 
neren i  Cleveland  dyrkede  derimod  næsten  udeluk- 
kende Bærfrugt.    Først  paa  Sommeren  solgte  han 

Jordbær,  saa  Hindbær,  saa  Brombær  og  endelig  Vin- 
druer. Da  jeg  v^r  der,  var  det  i  Vindruetiden.  Paa 
12  Acres  Land  hang  de  blaa  Grapes  (udtales  Grehps 
o:  Druer),  tjenlige  til  Afplukning.  De  bleve  lagte 
i  Spaankurve,  hvoraf  hver  kunde  rumme  8  Pund. 
Hvert  Pund  blev  betalt  i  Cleveland  med  5  å  6  Øre, 
og  dersom  Priserne  ikke  sank,  ventedes  Druerne 
paa  de  12  Acres  Land  at  kunne,  indbringe  c.  2700 
Kr.  3  Acres  Land  dyrkedes  dog  med  andet  end 
Bær,  nemlig  med  Graner,  tjenlige  til  Juletræer, 
hvoraf  der  solgtes  nogle  tusinde  å  35 — 100  Øre. — 
—  En  Ven  af  denne  Gartner  var  ogsaa  Gartner  og 
boede  endnu  længere  uden  for  Byen.  Vi  besøgte 
ham  en  Eftermiddag.  Han  havde  forpagtet  7  Acres 
Land  og  gav  27  Dollars  eller  100  Kr.  for  hver 
Acres  (6  Skp.  Land).  Det  var,  skulde  man  synes, 
en  ublu  Forpagtningsafgift;  den  svarede  til  133  Kr. 
pr.  Td.  Land,  og  saa  maatte  der  holdes  en  Karl, 
som  fik  750  Kr.  i  Løn,  et  Par  Heste,  som  kostede 
Uge  saa  meget,  samt  lejes  Lugekoner,  hvilket  løb 
op  til  1 100  Kr.  om  Aaret.  Men  alligevel  svarede 
Bedriften  sig  godt.  Under  meget  heldige  Forhold 
kunde  en  enkelt  Acres  indbringe  400  Dollars,  d.  e. 
1500  Kr.  —  De  to  Gartnere  vare  imidlertid  trættede 
af  Gartneriet.  De  skulde  op  længe  før  Dag  for  i 
god  Tid  at  kunne  naa  ind  til  Byen  og  forsyne 
Grønthandlerne  med  Varer.  Især  om  Vinteren  var 
dette  besværligt.  Og  nu  i  Aar  havde  de  begge 
kjøbt  Farm  oppe  i  Michigans  Skovegne.  Det  samme 
var  Tilfældet  med  en  tredje  Dansker,  der  var  Fabriks- 
arbejder, men  ejede  selv  sit  Hus,  et  smukt  og  godt 

Hus,  som  jeg  sammen  med  Gartnerne  besøgte  ham 
i  en  Aftenstund.  Hver  havde  kjøbt  40  Acres  Land, 
og  de  kunde  blive  Naboer.  De  tre  Venner  glædede 
sig  stærkt  til  de  rolige  og  gode  Dage,  de  skulde 
faa  som  Farmere,  uden  Folkehold,  uden  Nattekjørsel, 
uden  at  skulle  stille  paa  en  Fabrik  til  bestemt 
Klokkeslet.  Dog,  naar  de  selv  skulde  udføre  alt 
Arbejdet,  tror  jeg  ikke,  de  vilde  faa  det  slet  saa 
mageligt,  som  de  forestillede  sig  det.  Det  var  elsk- 
værdige Mennesker,  og  det  vilde  have  været  mor- 
somt at  kunne  se  ind  til  dem,  naar  de  har  taget 
deres  Kongeriger  i  Besiddelse. 

En  Husmand  udvandrede  her  fra  Egnen  i  Fir- 
serne med  3000  Kroner  og  kjøbte  en  Farm.  Ti 
Aar  derefter  kunde  han,  om  han  havde  villet,  have 
vendt  tilbage  med  det  tidobbelte  Beløb. 

En  af  mine  Værter  i  Amerika  afhentede  mig 
ved  en  Station  med  sin  Vogn.  Fra  Stationen  var 
der  4  danske  Mil  til  hans  Farm,  og  vi  havde  saa- 
ledes  god  Lejlighed  til  at  stifte  Bekjendtskab  med 
hinanden,  et  Bekjendtskab,  som  i  alt  Fald  jeg  kom 
til  at  sætte  megen  Pris  paa.  Han  udvandrede  fra 
Jylland  1870,  men  vendte  efter  nogen  Tids  Forløb 
tilbage  igjen,  kjøbte  sig  Ejendom  og  giftede  sig. 
Han  udvandrede  imidlertid  paa  ny  1883  og  havde 
rigelig  1000  Dollars  til  at  kjøbe  Farm  for.  Men  da 
han  kom  til  en  større  By  i  Michigan,  bleve  hans 
Penge  frastjaalne  ham  paa  2  Dollars  nær.  Der  er 
professionelle  Tyve,  som  forstaa  deres  Kunst  saa 
grundigt,  at  den  bestjaalne  ikke  er  i  Stand  til  at 
fatte,   hvorledes  Tyveriet  har  været  muligt.    Mens 

jeg  opholdt  mig  i  Amerika,  skete  det  to  Gange,  at 
Danske  bleve  bestjaalne  i  Toget  for  de  Penge,  de 
førte  med  sig,  heldigvis  dog  ikke  saa  store  Summer; 
den  ene  havde,  husker  jeg,  80  Dollars  hos  sig.  For 
ham,  der  mistede  de  1000  Dollars  og  kun  havde  2 
tilbage  til  sig  og  Familie,  var  det,  skulde  man 
synes,  et  knusende  Slag.  Ikke  desto  mindre  har 
han  nu  sin  egen  Farm  og  sidder  i  gode  og  hygge- 
lige Kaar. 

Nogle  rejse  over  det  store  Hav,  fordi  de  ere 
blevne  umulige  her  hjemme.  Den  Slags  Mennesker 
blive  gjerne  ogsaa  umulige  i  Amerika.  Men  der  er 
dog  Undtagelser.  En  dansk  Præst  fortalte  mig  en 
saadan  Undtagelse.  En  jydsk  Gaardmandssøn  blev 
gift  med  en  jydsk  Gaardmandsdatter.  For  deres 
samlede  Medgift  kjøbte  de  sig  en  pæn  lille  Gaard. 
Men  Manden  kom  paa  Afveje  og  slog  sig  til  Flasken. 
Det  gik  mere  og  mere  ned  ad  Bakke  med  ham. 
Gaarden  maatte  sælges,  og  Familien  « sendte »  ham 
til  Amerika.  Det  var  en  høj,  svær,  af  Drik  op- 
pustet Skikkelse.  Næsen  var  tyk  og  rødblaa,  og 
under  Overfarten  havde  han  to  Gange  Anfald  af 
Delirium.  Han  fik  Arbejde  hos  en  Farmer,  hvor 
han  blev  gaaende  hele  Sommeren.  Han  nød  ikke 
Spiritus  —  der  var  da  heller  ikke  noget  at  faa.  Lidt 
efter  lidt  svandt  han  ind,  og  Næsen  fik  en  bedre 
Farve.  Da  Efteraaret  kom,  rejste  han  mod  Farmerens 
Forestillinger  til  en  større  By;  det  var  jo  at  vente, 
at  de  gamle  Fristelser  her  vilde  blive  ham  for  stærke. 
Men  dette  skete  ikke.  Han  fik  Arbejde  paa  et 
Slagteri.     Han   gik   stille   omkring   og  passede  sig 

selv  og  sit  Arbejde.  Der  var  nemlig  opstaaet  noget 
i  ham,  som  var  stærkere  end  Fristelserne;  det  var 
Længselen  efter  Hustru  og  Børn.  Da  nogen  Tid 
var  gaaet,  sendte  han  Rejsepenge  hjem  til  dem  og 
bad  dem  komme  over  til  sig.  Familien  turde  ikke 
give  sit  Samtykke  dertil,  men  skrev  til  den  danske 
Præst  paa  Stedet  og  bad  om  Oplysninger.  Han 
svarede,  at  Manden  var  ædruelig  og  ordentlig.  Saa 
kom  Kone  og  Børn.  Manden  havde  lejet  og  møb- 
leret et  pænt  lille  Hus,  hvori  han  kunde  modtage 
dem.  Og  han  holdt  sig  brav.  Takket  være  den 
gode  Dagløn,  en  solid  Mand  kan  tjene  i  Amerika, 
kunde  han  endog  magte  lidt  efter  lidt  at  afbetale 
sin  Gjæld  hjemme  i  Danmark,  hvorved  han  tillige 
viste  sig  som  en  redelig  Mand.  Omsider  lejede  han 
sig  en  Farm,  og  min  Meddeler  vidste  ikke  rettere, 
end  at  det  vedblivende  gik  ham  godt. 

Det  kan  ikke  nægtes,  at  der  er  økonomisk  Frem- 
tid i  Amerika.  Men  det  økonomiske  er  jo  ikke  alt, 
og  man  kan  kjøbe  Guld  for  dyrt.  Har  vore  Lands- 
mænd derovre  maaske  gjort  en  saadan  Handel?  I 
det  næste  Stykke  vil  man  mulig  kunne  finde  i  alt 
Fald  noget  Svar  paa  dette  Spørgsmaal. 


Er  de  Danske  tilfredse  i  Amerika? 

Det    hedder   i    Chr.  Winthers   bekjendte    Sang 

« Flugten  til  Amerika »:  «Og  naar  man  saa  Farten 

overstaar,  fortryder  man  aldrig  Løbet;    man  faar  til 

Foræring  en  Herregaard  og  Penge  oven  i  Kjøbet». 

Nej,  i  økonomisk  Henseende  er  der  vist  kun  faa 
Danske,  der  har  fortrudt,  at  de  kom  til  Amerika. 
Herregaarden  fik  de  vel  ikke  saa  nær  alle;  men 
rundeligere  Kaar,  end  de  kunde  have  opnaaet  her 
hjemme,  fik  de,  og  det  skjønne  de  paa.  Amerika 
har  i  Virkeligheden  indtil  en  vis  Grad  været  et 
Guldland  for  dem.  Men  er  dermed  Tilfredsheden 
naaet?  Denne  er  jo  ikke  just  afhængig  af  Guldet. 
Folk  med  faa  Penge  kan  være  meget  lykkelige,  og 
Folk  med  mange  Penge  kan  være  i  høj  Grad  util- 
fredse. Og  Forholdene  i  Danmark  er  da  heller  ikke 
ringere,  end  at  der  ogsaa  dér  kan  skabes  økonomisk 
Fremtid.  Det  maa  vel  siges,  at  det  Maal  af  Ud- 
komme, der  skal  til,  for  at  man  kan  leve  tilfreds, 
kunde  en  hel  Del  af  de  udvandrede  nok  have  naaet 
her  hjemme.  Og  er  der  saa  ikke  det  her  hjemme, 
som  ikke  kan  findes  i  det  fremmede?  Alle  har  de 
jo  forladt  et  Fædreland,  det  Folkehjem,  hvori  de 
vare  fødte  og  opfødte.  De  udvandrede  faar  endog 
undertiden  at  høre,  at  de  er  Rømningsmænd,  at  de 
troløst  har  svigtet  deres  Fædreland  og  vendt  det 
Ryggen.  Dette  er  Overdrivelse.  Mange  Udvandrere, 
maaske  de  fleste,  er  rejst  bort  i  den  Tanke,  at  de, 
naar  de  havde  set  sig  om  og  tjent  noget  klækkeligt, 
vilde  vende  tilbage  igjen.  De  kom  ikke,  —  og 
hvor  skulde  vi  have  gjort  af  dem,  dersom  de  vare 
komne?  Efter  sidste  Folketælling  (1900)  er  der  i  de 
Forenede  Stater  i  Amerika  154,616  indvandrede 
Danske.  Medregnes  de  Danske,  der  ere  fødte  i 
Amerika  af  Forældre,  hvoraf  den  ene  eller  begge  ere 
fødte   i   Danmark,    stiger   Tallet   til    308,488   (mod 

1,085,841  Svenske  og  787,836  Norske).  Vi  vilde 
vanskelig  have  haft  Plads,  om  denne  store  Familie 
var  vendt  hjem  igjen.  Dette  oplyser,  at  det  endog 
er  nødvendigt,  at  der  sværmes  ud  fra  Folkekuben, 
og  vi  tør  ikke  uden  videre  dadle  dem,  der  har 
været  med  i  Sværmene. 

At  de  fleste  af  de  udvandrede  blev  derovre, 
havde  forskjellige  Grunde.  Nogle  glemte  Moder- 
landet, og  dette  var  vel  navnlig  Tilfældet  med  dem, 
for  hvem  det  økonomiske  var  alt.  De  « vilde  vorde 
rige»  og  slugtes  af  denne  ene  Interesse.  I  Chicago 
gik  jeg  en  Dag  ind  til  en  dansk  Haarskjærer  for 
at  blive  klippet.  Under  Klipningen  spurgte  jeg  ham, 
om  han  ikke  tænkte  paa  at  vende  hjem  til  Dan- 
mark. Nej,  svarede  han,  ikke  paa  den  Maade,  at 
han  vilde  hlive  hjemme;  men  han  kunde  nok  ønske 
at  komme  hjem  i  Besøg,  især  for  at  se  sin  gamle 
Moder,  der  endnu  levede.  «Saa  skriver  De  vel  af 
og  til  hjem  til  hende?*  Nej,  han  havde  ikke  skrevet 
det  sidste  Par  Aar.  «Det  er  virkelig  en  Skam  af 
Dem!»  Ja,  det  var  det  ogsaa;  men  han  kjendte 
ikke  noget  værre  end  at  faa  en  Pen  i  Haanden. 
«Aa,  tag  De  et  Brevkort  og  skriv:  Kjære  Moder! 
Jeg  vil  blot  lade  Dig  vide,  at  jeg  har  det  godt,  — 
saa  lever  hun  paa  det  to  Aar  igjen.  Skriver  hun 
aldrig  til  Dem?»  Jo,  hun  havde  skrevet  to  Gange 
i  det  sidste  Par  Aar.  « Beder  hun  Dem  saa  ikke 
om  at  skrive  ?»  Jo,  det  nævner  hun  baade  først  og 
sidst.  «Da  bør  De  skrive  igjen;  hun  maa  jo  tænke, 
at  De  er  død,  siden  De  ikke  engang  svarer  hende». 
Ja  nu  skulde  hun  ogsaa  faa  Brev  i  næste  Maaned, 

for  da  var  det  hendes  Fødselsdag.  —  Om  det  blev 
til  Alvor,  kan  der  vel  være  Grund  til  at  tvivle  om. 
Men  Haarskjæreren  i  Chicago  er  langt  fra  den 
eneste,  der  glemmer  at  skrive  hjem.  Det  er  bleven 
sagt,  at  der  gaar  flere  Familiebreve  til  Amerika  end 
fra  Amerika.  Dette  vidner  ikke  godt  om  de  ud- 
vandrede og  er  et  Vidnesbyrd  om,  at  Materialismen 
eller  et  andet  Uhyre  maa  have  bjærgtaget  ikke  saa 
faa  af  dem. 

Men  der  er  andre,  hvem  det  gaar  saaledes,  at 
de  først  i  det  fremmede  har  mærket,  at  de  ejer  et 
Fædreland,  og  for  hvem  de  aandelige  Interesser, 
som  de  hjemme  vare  upaavirkede  af,  melde  sig  og 
gjøre  deres  Krav  gjældende.  Mange  af  dem  vil  op- 
dage, at  det  ikke  er  paa  ethvert  Sted  i  Amerika,  at 
disse  Interesser  kan  næres  og  opelskes,  og  dette  vil 
endda  mere  mærkes  af  dem,  der  har  haft  Interesserne 
med  hjemmefra.  Der  kan  være  Pladser,  der  er  som 
aandelige  Ørkener,  hvor  der  sukkes  efter  Sam- 
fund, efter  de  Væld,  hvoraf  man  drak  her  hjemme. 
Og  dertil  kommer  Tanken  paa  Børnene,  hvis  Frem- 
tid man  jo  vilde  betrygge  ved  at  udvandre.  Har 
man  ikke  samtidig  med  at  hjælpe  dem  til  at  finde 
rigeligt  Brød  udsat  dem  for  at  hungre  aandeligt  til 
Døde?  Hvad  Omgang,  hvad  Paavirkning  kan  man 
skaffe  dem?  Vil  de  ikke  uhjælpeligt  sluges  af  Mate- 
rialismen, af  den  Amerikanisme,  der  ikke  holder 
nogen  Sjæl  ved  Live?  Her  ligger  der  en  Bekym- 
ring hos  ikke  faa  Danske  i  Amerika. 

Om  en  Mængde  af  de  udvandrede  gj ælder  det, 
hvad  enten  de  har  faa  eller  mange  aandelige  Interesser, 

at  de  længes,  længes  —  med  ét  Ord  sagt  —  efter 
Danmark.  Dette  Ord  rummer  for  dem  en  Fylde 
af  Ynde,  af  Hygge  og  Hjemlighed.  Dér  og  kun 
dér  synes  det  dem,  at  de  har  deres  virkelige  Hjem. 
De  længes  altsaa  hjem.  Men  Længsel  er  som  en 
tærende  Sygdom.  Længsel  bringer  Smerte,  og  under 
denne  Længselens  Smerte  lider  mange  Danske  i 
Amerika.  Det  var  kun  lidt,  jeg  under  mit  Besøg 
derovre  selv  mærkede  til  den,  idet  jeg  uafladelig 
var  optaget  af  nye  Indtryk;  men  saa  meget  forstod 
jeg,  at  dersom  jeg  havde  været  der  for  at  hlive 
derovre,  saa  vilde  Danmarkslængselen  ogsaa  have 
overfaldet  mig,  saaledes  som  jeg  saa'  den  falde  over 
mine  Landsmænd.  En  af  dem,  hos  hvem  jeg  havde 
boet  nogle  Dage,  skrev  siden  til  mig:  «Det  blev 
saa  sært  tomt,  da  De  var  rejst.  Da  jeg  gik  fra 
Toget  efter  at  have  set  Dem  kjøre,  blev  jeg  helt 
underlig  til  Mode;  det  var,  som  om  jeg  havde  sagt 
Farvel  til  Danmark  igjen.»  Den  overstrømmende 
Gjæstfrihed  og  Venlighed,  mine  Landsmænd  viste 
mig,  maatte  jeg  altid  sætte  i  Forbindelse  med  dette: 
I  min  Person  havde  de  et  Besøg  hjemmefra.  Og 
naar  dette  Besøg  var  forbi,  saa  meldte  Danmarks- 
længselen  sig  paany,  vel  endog  forstærket.  —  I  et 
Brev,  jeg  nylig  modtog  fra  en  anden  Landsmand, 
stod  der:  «Min  Kone  har  ikke  været  rigtig  rask  i 
den  senere  Tid,  og  saa  længes  hun  desuden  stærkt 
efter  Danmark. »  Ja,  denne  Længsel  er  den  stadige 
Pine.  Jeg  glemmer  ikke,  med  hvilken  Alvor  en 
Mand  en  Dag  sagde  til  mig:  «Ja,  vi  er  mange,  der 

længes  efter  Danmark ».  Og  idet  han  heftigt  slog 
sig  for  Brystet,  føjede  han  til:  «Her  er  en  af  dernU 

Men  —  kunde  man  sige  —  hvorfor  vende  de 
saa  ikke  hjem  igjen?  Ja,  dette  er  lettere  sagt  end 
gjort.  Der  er  baade  det  ene  og  det  andet,  der  kan 
holde  tilbage.  Det  er  ikke  saa  let  at  opgive  et  Er- 
hverv, som  giver  godt  af  sig.  Endnu  synes  det 
dem,  de  har  faaet  for  lidt  samlet  til  at  vende  hjem 
med  og  dér  begynde  paa  noget.  Men  om  nogle 
Aar!!  —  Saa  gaar  Aarene.  Men  med  dem  forandres 
Forholdene  gjerne  saaledes,  at  Slægt*  og  Venner 
tyndes  ud  i  Danmark  og  tager  til  i  Amerika.  Og 
paa  dette  sidste  Sted  findes  da  navnlig  Børnene, 
Børn  fødte  i  Amerika,  Børn  gifte  og  bosiddende  i 
Amerika,  Børn  altsaa,  der  mere  eller  mindre  føle 
sig  hjemme  i  Amerika.  Og  saa  blive  Forældrene, 
hvor  de  har  deres  Børn. 

Imidlertid  er  der  jo  dem,  der  er  vendte  hjem. 
Men  det  er,  kan  man  godt  sige,  det  almindelige, 
at  den,  der  i  nogle  Aar  har  levet  i  Amerika,  ikke 
let  slaar  sig  til  Ro  i  Hjemmet.  Han  føler  sig 
skuffet,  naar  han  kommer  hjem.  Han  finder  ikke, 
hvad  han  havde  længtes  efter.  Længselen  er  en 
første  Rangs  Dekoratør,  og  den  maler  helst  med 
lyse  Farver.  Det,  der  i  Fortiden  trykkede  og  pinte, 
kommer  ikke  med  paa  Billedet;  det  er  overstaaet 
og  glemt.  Det  lykkelige,  det  smilende  derimod,  det 
tages  med,  og  det  forstørres  oven  i  Kjøbet;  hver 
Qang  det  tages  frem  til  Eftersyn,  vokser  det,  indtil 
det  har  naaet  en  helt  overnaturlig  Størrelse.  Jeg 
traf  i  Amerika  en  dansk  Præst,  der  lige  var  kommen 

tilbage  fra  et  Danmarksbesøg.  «Nu,  hvorledes  var 
det  saa  at  være  hjemme ?»  spurgte  jeg.  «Det  var 
en  SkufFelse»,  sagde  han.  Han  var  opvokset  dér, 
hvor  Lyngen  gror,  og  havde  i  Amerika  især  gaaet 
og  længtes  efter  den  vide,  uendelige  Hede,  der  jo 
ogsaa  har  sin  Ynde.  «Men»,  sagde  han,  «det  var 
altsammen  bleven  saa  smaat;  jeg  kunde  ikke  gjen- 
kjende  det».  Dette  Udtryk  fandt  jeg  saa  betegnende; 
thi  hvor  synes  alt  ikke  netop  smaat,  naar  man 
efter  mange  Aars  Forløb  gjenser  sit  Barndomshjem! 
Mit  Barndomshjem  laa  paa  Torvet  i  en  lille  Lim- 
fjordsby,  og  dette  Torv  havde,  ved  ofte  at  blive 
taget  frem  i  Mindet,  antaget  større  og  større  Ud- 
strækning. Mit  første  Indtryk  ved  efter  flere  Aars 
Fraværelse  at  gjense  det  var:  Hvor  lille  dog!  Jeg 
kunde  slet  ikke  fatte,  at  dette  var  min  gamle  Lege- 
plads. Men  saaledes  gaar  det  netop  den  hjemvendte 
Amerikafarer.  Det  Danmark,  som  Længselen  havde 
smykket  ud  og  lagt  i  stadig  Solglans  for  hans  Øje, 
naar  han  gjorde  Tankebesøg  hjem  til  det,  det  ser 
anderledes  ud  i  Virkehgheden.  Han  føler  sig  skuffet. 
Qg  dertil  kommer  saa  et  andet.  Naar  nogen  Tid 
er  gaaet,  kommer  Amerika  paa  Afstand.  Dekora- 
tøren optager  atter  sin  Virksomhed,  og  det  er  nu 
Amerika,  der  kommer  under  Penselen;  det  er  dette 
Land  og  Forholdene  dér,  som  nu  kommer  til  at 
ligge  i  Solglans.  Han  kan  ikke  forstaa,  hvorfor 
han  ikke  blev  derovre,  og  Enden  bliver,  at  han 
atter  bliver  Amerikafarer. 

Jeg   oplevede   et   betegnende   Eksempel    derpaa, 
mens  jeg  opholdt  mig  i  Amerika.    Inden  jeg  drog 

derover,  fik  jeg  at  vide,  at  samtidig  med,  at  jeg 
rejste  ///  Amerika,  vilde  én  af  mine  tidligere  Elever 
rejse /r^  Amerika  for  at  tage  varig  Bopæl  i  Dan- 
mark. Jeg  fik  derovre  Meddelelse  om,  at  han  og 
hans  danske  Hustru  var  komne  til  Lindeballe.  Saa 
skulde  jeg  en  Aften  tale  i  én  af  de  danske  Kirker 
i  Chicago,  og  enhver  kan  tænke  sig  min  Over- 
raskelse, da  min  gamle  Elev  pludselig  staar  foran 
mig  og  siger:  God  Aften!  «Men  Karl  dog»,  ud- 
bryder jeg;  «jeg  vidste  ikke  andet,  end  at  Du  nu 
var  i  Danmark  og  var  der  for  at  blive  der».  «Ja», 
sagde  han,  «vi  var  der  ogsaa  —  men  vi  kunde  ikke 
finde  os  til  Rette  derhjemme,  og  nu  er  vi  her 
igjen».  I  det  samme  viste  ogsaa  hans  Hustru  sig 
og  hilsede  paa  mig.  Det,  der  drog  disse  to  tilbage 
igjen  til  Amerika,  var  endda  ikke  en  venlig  Farm 
i  en  dansk  Nybygd.  Nej,  det  var  selveste  —  Chicago. 
Men,  som  tidligere  nævnt,  dér  finde  mange  Danske 
det  godt  at  være.  Det  er  nu  engang  saaledes,  at 
den,  der  har  været  i  Amerika,  i  Almindelighed 
drages  tilbage  dertil  igjen.  «Jeg  føres  aldrig  saa 
langt  af  Led,  var  det  og  til  Verdens  Ende,  jeg  maa 
jo  komme  did  igjen,  før  Solen  hun  monne  oprinde, 
—  siden  jeg  hende  først  saa'!»  siger  den  elveskudte 
Svend  i  Elvehøj  s  visen.  Jeg  mærker  noget  af  denne 
Dragelse  hos  mig  selv,  efter  at  jeg  har  været  i 
Amerika.  Det  er  helt  udenfor  min  Tanke  nogen 
Sinde  at  fæste  Bo  i  Amerika.  Men  paa  en  Maade 
er  jeg  der.  Der  gaar  ikke  nogen  Dag  til  Ende, 
uden  at  jeg  i  Tankerne  finder  Vej  derover,  — 
« siden  jeg  hende  først  saa'». 

c.  Balling:     En  Sommer  i  Amerika.  o 

Man  kunde  spørge:  Mon  de  to,  der  vendte  til- 
bage til  Chicago,  nu  blive  tilfredse  og  falde  til  Ro? 
Helt  sker  det  vel  næppe.  For  Mandens  Vedkom- 
mende er  det  i  hvert  Fald  tredje  Gang,  at  han  er 
rejst  til  Amerika.  Det  er  nu  engang  saaledes,  at 
ethvert  Gode  her  i  Verden  gjerne  koster  noget,  og 
det  synes,  som  om  de  gode  økonomiske  Kaar,  de 
udvandrede  Danske  opnaa  i  Amerika,  ogsaa  har 
deres  Pris,  bl.  a.  den,  at  Ihændehaverne  af  disse 
Kaar  maa  give  Afkald  paa  rigtig  at  kunne  slaa 
Rod  nogetsteds.  Længselen  drager  dem  tilbage  til 
Danmark;  men  naar  de  komme  hjem,  drages  de 
igjen  til  Amerika,  og  der  haves  ikke  faa  Eksempler 
paa,  at  Rejsen  frem  og  tilbage  —  tilbage  og  frem 
over  Atlanten  har  maattet  gjøres  mere  end  én  Gang. 
Men  hvad  vil  dette  sige  andet,  end  at  rigtig  hjemme 
blev  de  ikke  mere  nogetsteds. 

Men  de  Danske,  hvem  Amerika  holder  fast  trods 
deres  Længsel  efter  Danmark,  —  de  har  saa  fundet 
en  Mellemvej;  de  har  søgt  at  hygge  et  Danmark 
op  inde  i  selve  Amerika.    Derom  i  det  følgende. 


Kirkelige  Forhold. 

Naar  man  vil  undersøge,  hvad  de  udvandrede 
Danske  har  sat  i  Værk  i  Amerika  for  ikke  at  løs- 
rives fra  den  Rod,  hvoraf  de  ere  rundne,  maa  man 
især  lægge  Mærke  til  deres  Kirke-  og  Skolevæsen. 

Ofte  har  den  Tanke  meldt  sig  hos  mig:  « Der- 
som Kirken  i  Danmark  ophørte  at  være  Statskirke, 


i 


115 

saa  at  kirkelige  Ydelser  blev  en  frivillig  Sag,  mon 
da  ikke  disse  Ydelser  vilde  blive  meget  smaa?  Der 
vilde  findes  Penge  til  at  bygge  Mejeri  i  hvert  Sogn, 
men  ikke  til  at  bygge  Kirke ».  Imidlertid  maatte 
jeg  indrømme,  at  der  ad  Frivillighedens  Vej  dog 
bygges  Kirker  i  Danmark :  de  kjøbenhavnske  Kirker, 
Valg-  og  Frimenighedskirker,  ligesom  der  ogsaa 
rejses  en  Mængde  Forsamlings-  og  Missionshuse 
hele  Landet  over.  Men  i  Amerika  fik  jeg  ret  at 
se,  hvad  der  frivilligt  kan  ofres  paa  Kirkevæsenet. 
1  Byerne  rager  Kirketaarn  op  ved  Siden  af  Kirke- 
taarn,  og  langs  med  Jærnbanen  har  man  uafladelig 
Synet  af  en  Kirke.  I  Byen  Hutchinson  i  Minne- 
sota, der  kun  har  en  2500  Indbyggere,  findes  der 
ikke  mindre  end  12  Kirker,  idet  hver  Kirkeafdeling 
har  sin.  De  Danske  i  Byen  og  Omegnen  har  for 
ikke  længe  siden  ogsaa  faaet  deres  Kirkebygning. 
Det  er  Højtid  den  Dag,  da  en  dansk  Nybygd  faar 
sin  Kirke  rejst,  og  naar  dens  Kirkeklokke  første 
Gang  lyder  ud  over  Prærien  eller  gjennem  Skoven. 
Nybyggernes  Længsel  efter  hjemlig  dansk  Forkyn- 
delse i  egen  Kirkebygning  har  fundet  et  træffende 
Udtryk  i  Præsten  Adam  Dans  Sang:  «Nybyggerens 
Savn».     Sangen  lyder  saaledes: 

•Den  græder  ej  for  Guld, 

som  aldrig  Guld  mon  eje», 

som  kun  i  Støv  og  Muld 

gik  ad  de  flade  Veje,  — 

saa  græder  den  og  ej 

for  Savn  af  Kirkeglæde, 

som  ej  paa  Kirkevej 

har  haft  sin  Lyst  at  træde. 

Vi  tog  fra  Hjemmet  med 
en  Skat  af  rige  Minder, 
og  tit,  naar  Sol  gaar  ned, 
hos  dem  vi  Lysning  finder; 
de  løfte  højt  vort  Sind 
som  lyse  Lærketoner 
og  kysse  blødt  vor  Kind 
som  Pust  fra  Skovens  Kroner. 

I  Vestens  rige  Land 
med  sine  Folkestrømme, 
med  Guld  paa  hviden  Strand 
og  stolte  Fremtids-Drømme 
staar  mangt  et  Arnested 
af  danske  Hænder  bygget: 
i  stille  Præri'-Fred, 
af  Storskov  overskygget. 

Vel  Haanden  barket  blev, 
og  Ryggen  krum  og  bøjet, 
og  haardført  Arbejd  skrev 
sit  faste  Træk  i  Øjet, 
før  Hjemmet,  kjønt  og  lyst, 
stod  mellem  gyldne  Vange; 
og  endnu  svøbes  tyst 
i  Vemod  vore  Sange. 

Vi  savner  Klokkens  Klang 
midt  i  vor  Søndags-Stilhed, 
vi  savner  Kirkegang 
med  al  dens  Fred  og  Mildhed, 
vi  savner  vort  Gudshus, 
hvor  paa  den  danske  Tunge 
igjennem  Døgnets  Brus 
vi  bede  kan  og  sjunge. 

Vi  lægger  trygt  vort  Savn 
og  vore  Haab  og  Drømme 
i  Hjertebønnens  Favn 
og  ej  i  Glemsels  Strømme; 
saa  vokser  Viljen  frem^ 
der  mere  vil  end  græde, 
og  snart  vort  Kirkehjem 
vi  hilse  højt  med  Glæde. 

Naar  da  en  Salmesang 

derinde  fra  skal  lyde 

ud  over  Mark  og  Vang, 

med  Taarer  vi  os  fryde; 

mens  Klokken  ringer  Fred, 

Guds  Fred  ved  Solbjergstide, 

vil  Savnet  knæle  ned  \ 

med  Smil  ved  Længslens  Side. 

De  danske  Nybyggere  maatte  i  Begyndelsen  søge 
kirkelig  Betjening  hos  norsk-amerikanske  Præster. 
Saa  blev  der  i  Oktober  1869  paa  et  kirkeligt  Møde 
i  Odense  forhandlet  om,  hvad  der  kirkeligt  kunde 
gjøres  her  hjemme  for  vore  Landsmænd  i  Amerika. 
Der  sammensattes  et  Udvalg,  og  i  1871  udsendte 
Udvalget  tre  Mænd:  Pastor  Grove-Rasmussen,  Læg- 
prædikant A.  S.  Nielsen  og  Missionselev  R.  Andersen. 
Den  førstnævnte,  der  nærmest  skulde  undersøge 
Forholdene,  vendte  tilbage  igjen;  den  sidstnævnte 
lod  sig  optage  paa  et  norsk  Præsteseminarium  i  Wis- 
consin for  at  fortsætte  sin  Uddannelse;  A.  S.  Nielsen 
blev  samme  Aar  Præst  for  de  Danske  i  Cedar  Falls, 
Iowa,  efter  at  han  havde  modtaget  Ordination  af 
en  norsk-amerikansk  Præst,  der  forøvrigt  var  dansk 
født.     Samme  Aar  kom  Missionær  Adam  Dan  fra 

Danmark  til  Racine  i  Wisconsin,  idet  de  Danske 
dér,  som  kj endte  ham  fra,  hvad  han  havde  skrevet 
i  «Indre  Missions  Tidende»,  sendte  ham  Kaldsbrev. 
Ogsaa  han  blev  ordineret  af  en  norsk-amerikansk 
Præst. 

Dette  skete  1871.  Under  et  Møde  i  Neenah, 
Wisconsin,  1872  stiftedes  saa  « Kirkelig  Missions- 
forening»,  hvis  Styrelse  kom  til  at  bestaa  bl.  a.  af 
Adam  Dan  og  R.  Andersen,  der  nu  var  bleven 
Præst  i  Waupaca,  Wisconsin.  Samtidig  blev  det 
bestemt,  at  der  skulde  udgives  et  Blad.  Dets  Navn 
blev  « Kirkelig  Samler »,  og  det  udgaar  endnu  under 
samme  Navn.  Men  selve  Foreningen  fik  snart  et 
andet  Navn.  I  1874  enedes  man  om  at  give  « Kirke- 
lig Missionsforening »  Navn  af  <LDen  danske  Kirke 
i  Amerika».  Der  var  da  allerede  34  Menigheder 
med  10  Præster.  Præsterne  uddannedes  først  i  Rys- 
linge, siden  i  Askov,  indtil  Samfundet  fik  sin  egen 
Præsteskole,  først  i  West  Denmark,  Wisconsin,  1887, 
senere  i  Des  Moines,  Iowa,  1896.  Enkelte  theolo- 
giske  Kandidater  fra  Danmark  drog  over  til  Amerika 
for  at  virke  som  Præster,  dog  som  Regel  kun  for 
nogle  Aar. 

Den  Modsætning,  der  her  i  Danmark  kom  frem 
mellem  «Indre  Mission »  og  « Grundtvigianere*,  viste 
sig  ogsaa  i  Amerika,  hvor  den  vel  endnu  blev 
skarpere  end  herhjemme.  Striden  brød  især  frem 
paa  Samfundets  14de  Aarsmøde  i  Clinton,  Iowa, 
1 89 1.  Paa  det  følgende  Aarsmøde  1892  i  Waupaca 
kom  der  dog  et  Slags  Forlig  i  Stand.  Ofret  var, 
at  « Dansk  Folkesamfund »  skulde  opløses  i  Amerika. 

Dette  Samfund  var  stiftet  1887  af  Pastor  F.  L.  Grundt- 
vig i  Clinton  og  havde  til  Formaal  at  fremme  de 
folkelige  Opgaver,  at  bevare  det  danske  Sprog  i 
Amerika  og  vedligeholde  Forbindelsen  mellem  de 
Danske  paa  begge  Sider  af  Atlanterhavet.  Som 
Organ  for  « Dansk  Folkesamfund »  blev  Bladet  «Kors 
og  Stjerne »  stiftet.  Det  udgives  endnu  og  fortjener 
en  større  Udbredelse,  end  det  for  Tiden  har.  I 
1889  var  Grundtvig  hjemme  i  Danmark,  og  hans 
Virksomhed  under  dette  Ophold  vakte  betydeUg 
Interesse  i  Danmark  for  « Dansk  Folkesamfund  »s 
Opgaver,  en  Interesse,  der  senere  desværre  synes 
at  være  aftagen.  Men  « Dansk  Folkesamfund »  i 
Amerika  var  Missionsfolkene  en  Tora  i  Øjet,  og 
for  Freds  Skyld  gik  Grundtvig  som  Formand  for 
« Dansk  Folkesamfund »  ind  paa  at  lade  foretage 
Afstemning  blandt  Medlemmerne  om  Opløsning, 
hvilken  han  tilraadede.  Men  Striden  blussede  kort 
efter  op  paa  ny,  og  paavirket  af  denne  fik  Afstem- 
ningen det  Udfald,  at  der  ikke  blev  Stemmer  nok 
for  Opløsningen  af  « Dansk  Folkesamfund ».  Ud- 
valget herhjemme  i  Danmark  erklærede  endelig,  at 
det  ikke  med  Sandhed  kunde  være  Mellemled  med 
Modermenigheden  for  et  Samfund,  der  var  saa 
splidagtigt,  og  at  det  vilde  opløse  sig,  hvis  der  ikke 
indtraadte  en  bedre  Tilstand.  Der  blev  nu  indvarslet 
til  et  ekstraordinært  Aarsmøde  i  Chicago  den  21. 
Febr.  1893.  Det  saa'  her  virkelig  ud  til,  at  der 
igjen  kunde  blive  Fordragelighed  og  Samarbejde. 
Mødet  varede  til  27.  Febr.,  og  Udfaldet  af  Forhand- 
lingerne blev  en  Del  «Vedtægter»   for  den  danske 

Kirke  i  Amerika.  Vedtægterne  bleve  saa  rumme- 
lige, at  i  alt  Fald  ikke  Indre-Missions  Retningen 
syntes  at  kunne  have  Grund  til  Klage.  Et  af  Strids- 
spørgsmaalene  var,  om  den  hellige  Skrift  kunde 
kaldes  «Guds  Ord»  eller  ej.  Missionsfolkene  holdt 
stærkt  paa,  at  Bibelen  var  Guds  Ord,  og  i  de  ved- 
tagne « Grundregler »  gik  Grundtvigianerne  med  til 
at  udtale  følgende:  «I  den  inderligste  Overensstem- 
melse med  den  kristne  Tro  er  den  hellige  Skrift, 
saavel  den  gamle  som  den  ny  Pagts  kanoniske 
Bøger,  som  vi  derfor  vedkjende  og  antage  som 
Guds  Ord  til  Menigheden,  indeholdende  Visdom  til 
Salighed  for  Troens  Husfæller,  og  som  saaledes  er 
vor  Oplysnings-  og  Opbyggelsesbog  paa  Troens 
Grund».  —  For  at  modvirke  Forkjætrelse,  Mistænke- 
liggj øreise  og  yderliggaaende  Strid  vedtoges  en  Ar- 
tikel om  Samfundstugt  samt  om  Oprettelsen  af  en 
Voldgift,  for  hvis  Kjendelse  de  stridende  Parter 
skulde  bøje  sig. 

Men  Modsætningerne  i  Samfundet  vare  blevne 
for  dybe  til,  at  «Vedtægter»  kunde  jævne  dem  ud 
eller  slaa  Bro  mellem  Parterne.  Allerede  inden  det 
ekstraordinære  Aarsmøde  i  Chicago  udstedte  14 
Præster  (deriblandt  Grundtvig,  Th.  Helveg,  Dan  og 
Kjølhede)  tilligemed  en  Del  Lægfolk  en  Opfordring 
til  dem,  der  mente  at  maatte  bekjæmpe  den  kirke- 
lige Anskuelse  (den  grundtvigske  Opfattelse)  som 
uluthersk  eller  ukristelig,  om  at  træde  ud  af  Sam- 
fundet. Denne  Opfordring  blev  ikke  straks  efter- 
kommet; thi,  som  før  sagt,  kom  det  i  Chicago  til 
en  Overenskomst.     For  større  Klarheds  Skyld  blev 

det  ved  dette  Møde  bestemt,  at  de  Bestemmelser,  der 
vare  vedtagne,  skulde  fremlægges  Menighederne  til 
Underskrift;  de,  der  nægtede  at  underskrive,  skulde 
betragtes  som  udtraadte.  Det  viste  sig  da,  at  Mis- 
sionsfolkene  i  det  hele  ikke  vilde  underskrive,  hvor- 
ved de  altsaa  selv  trak  sig  ud  af  Samfundet.  Dette 
var  Tilfældet  med  17  Præster  og  en  Del  Menig- 
heder. De  har  senere  forenet  sig  med  udtraadte 
Danske  af  «den  dansk-norske  Konference »  og  danner 
sammen  med  dem:  «Den  forenede  danske,  evan- 
gelisk-lutherske  Kirke  i  Amerika »,  for  Kortheds  Skyld 
almindelig  kaldet:  <.< Den  forenede  Kirke>>.  Den 
tæller  for  Tiden  88  Præster.  Tilbage  blev  40  Præster 
i  «Den  danske,  evangelisk-lutherske  Kirke  i  Amerika», 
for  Kortheds  Skyld  almindelig  kaldet:  ^Den  danske 
Kirke-^.    Den  tæller  for  Tiden  49  Præster. 

«Det  volder  sjældent  én,  at  to  trættes»,  siger  et 
gammelt  Ord.  Nej,  der  er  gjerne  Skyld  hos  begge 
de  stridende,  om  end  maaske  ikke  i  samme  Grad. 
Striden  i  den  danske  Kirke  i  Amerika  var  beklage- 
lig, og  det  kan  heller  ikke  andet  end  beklages,  at 
den  blev  ulægelig,  saa  at  den  førte  til  Brud  og 
Skilsmisse.  Det  er  trist,  naar  Landsmænd,  endog 
i  fremmed  Land,  og  Brødre,  endog  kristne  Brødre, 
ikke  kan  enes,  ja  ikke  engang  kan  taale  hverandre, 
men  skal  kriges  indbyrdes.  Som  Forholdene  imid- 
lertid nu  engang  havde  udviklet  sig,  var  Skilsmisse 
vistnok  det  bedste,  der  kunde  naas.  Naar  Brødre 
ikke  kan  enes,  gjør  de  bedst  i,  ligesom  Abraham 
og  Loth,  at  drage  hver  sin  Vej. 

Fra  den  forenede  Kirke  modtog  jeg  kun  et  Par 

Indbydelser.  Jeg  havde  saaledes  alt  for  lidt  Lejlig- 
hed til  at  kunne  danne  mig  nogen  Mening  om 
Forholdene  her.  Derimod  besøgte  jeg  over  40  Me- 
nighedspladser  i  den  danske  Kirke,  og  det  er  om 
Forholdene  indenfor  denne,  at  jeg  udtaler  mig  i 
det  følgende. 

I  adskillige  Aar  havde  jeg  læst  «Kirkelig  Samler», 
der  jævnligt  indeholder  AfhandHnger  eller  Prædike- 
ner af  de  danske  Præster  i  Amerika.  Jeg  maa  til- 
staa,  at  efter  det  Helhedsindtryk,  jeg  derigjennem 
havde  modtaget,  havde  jeg  ikke  store  Tanker  om 
de  danske  Præster.  Men  efter  at  have  besøgt  de 
fleste  af  de  nuværende  Præster  i  deres  Menigheder 
maa  jeg  atter  tilstaa,  at  jeg  har  faaet  et  andet  Ind- 
tryk af  dem.  De  er  bedre  Præster  end  Skribenter. 
De  fylde  gjennemgaaende  smukt  og  godt  paa  deres 
Plads.  De  har,  synes  det  mig,  bevaret  mere  af  det 
^«//2;«^/-grundtvigske,  end  de  grundtvigske  Præster 
i  Almindelighed  har  her  hjemme.  Der  er  noget 
hos  dem  af  sund  Pietisme.  Man  mærker  stadig 
den  kristelige  Understrøm  i  deres  Færd  blandt  Me- 
nigheden og  ikke  mindst  i  deres  Hus  og  Hjem.  I 
ethvert  saadant  er  der  gjerne  en  Præstekone,  og 
jeg  maatte  ved  at  lære  det  ene  Præstehjem  at  kjende 
efter  det  andet  uvilkaarlig  tænke:  Hvor  har  de 
Præster  dog  fundet  disse  fortræffelige  Præstekoner! 
Ja  netop  PræsteVantr^  saadanne  nemlig,  der  kan 
støtte  deres  Mænd  i  selve  Præstegjerningen.  Særlig 
uheldig  gift  er  en  Præst,  naar  han  maa  sige:  «Jeg 
tog  mig  en  Hustru  —  derfor  kan  jeg  ikke  komme 
(Luk.  14,  20)».     Men  særlig  heldig  gift  er  han,  naar 

hans  Hustru  kan  hjælpe  til  at  holde  Præsten  i  ham 
ved  Live. 

De  amerikanske  Præstefolk  danse  i  det  hele  ikke 
paa  Roser.  Dengang  Nybyggerne  vare  fattige,  var 
Præsten  det  ogsaa.  En  Præst  skriver  derom  i  «Kors 
og  Stjerne«  Nr.  ii  for  1898:  «Jeg  har  mange 
Gange  kjørt  50  Mil  (11  danske  Mil)  og  prædiket  3 
Gange  paa  en  Søndag.  Paa  flere  af  de  paagjældende 
Pladser  levede  Folkene  under  smaa  og  fattige  Kaar. 
Jeg  mindes  ved  at  nedskrive  disse  Linier,  hvor 
mange  Gange  jeg  paa  Hjemvejen  har  maattet  fælde 
Taarer  over  at  mangle  det,  der  hørte  med  til  det 
daglige  Livs  Næring.  Det  er  den  unge  Mands 
Kaar.  Men  naar  vi  blive  gamle  eller  syge,  er  vi 
henviste  til  at  blive  Fattiglemmer.  Dog,  Gud  være 
takket,  hidtil  har  Herren  hjulpet».  Nu  er  Menig- 
hedsmedlemmerne mere  almindelig  velstaaende.  Men 
der  er  paa  mange  Steder  faa  nok  til  at  bære  Ud- 
gifterne til  Præst,  Kirke  og  Skole,  og  Splittelsen  i 
to  Samfund  har  ikke  gjort  det  bedre,  men  med- 
ført, at  mangen  en  Plads,  der  før  kun  havde  én 
Præst  og  én  Kirke,  nu  maa  have  to.  Dette  maa  nød- 
vendigvis halvere  Menighedens  Ydeevne.  Det  fore- 
kommer mig  at  være  et  Misforhold,  at  medens 
Menighedsmedlemmerne,  i  alt  Fald  i  de  forhaanden- 
værende  gode  Tider,  har  Udsigt  til  større  og  større 
økonomisk  Fremskridt,  ere  saadanne  Udsigter  lukkede 
for  Præsten.  Han  har  som  Præst  kun  af  Haanden 
og  i  Munden,  kan  intet  af  Betydning  koste  paa 
sine  Børn  og  er  ude  af  Stand  til  at  sikre  sig  et 
Udkomme,  naar  Svaghed  eller  Alderdom  sætter  ham 

fra  Arbejdet.  Med  andre  Ord:  Præstens  Arbejde  i 
Menigheden  er  omtrent  det  eneste,  der  ikke  har 
nogen  økonomisk  Forjættelse.  At  holde  Pige  kan 
Præstefolkene  ikke  evne,  og  Præstekonen  har  da 
mere  end  nok  at  gjøre,  især  hvis  der  en  Flok  smaa 
Børn  i  Huset.  Paa  Landet  maa  Præsten  tillige  være 
Avismand.  Til  Præsteboligen  hører  der  nemlig 
gjerne  nogle  Acres  Land,  hvorpaa  der  om  Somme- 
ren kan  græsses  i  å  2  Heste  og  et  Par  Køer.  Hest 
eller  Heste  er  han  nødt  til  at  holde,  fordi  han 
gjennemgaaende  har  flere  Prædikepladser,  ogsaa  af 
Hensyn  til  Farmenes  spredte  Beliggenhed.  I  Amerika 
er  det  Skik,  at  Mandfolkene  malke,  og  dette  Arbejde 
maa  Præsten  ogsaa  til.  Han  skal  tillige  fodre,  vande, 
strigle,  spænde  for  og  fra  og  i  det  hele  gjøre  Stald- 
tjeneste. En  Rejse  til  en  Prædikeplads,  ofte  4  danske 
Mil  borte,  om  Efteraar  og  Vinter  ad  bundløse  Veje, 
er  noget  helt  andet  end  en  Kjøretur  herhjemme 
«til  Annekset»  med  Søren  Kusk  paa  Forsædet.  Det 
er  almindeligt,  at  Farmerne  levere  Præsten  Vinter- 
foder til  hans  Besætning,  dog  ikke  efter  nogen 
egentlig  Udskrivning  eller  Ligning;  de  mest  offer- 
villige tage  Hovedparten  paa  sig,  og  denne  kan, 
som  sagt,  hvor  Menigheden  ikke  er  talrig,  blive 
betydelig.  Jeg  spurgte  én  af  mine  tidligere  Elever; 
«Hvad  giver  Du  aarlig  i  Kirke-  og  Præstepenge  .^» 
«40  Dollars »,  svarede  han.     Det  er:   150  Kroner. 

Smaat  kan  det  ogsaa  være  i  andre  Samfund.  Da 
jeg  en  Dag  kom  gaaende  gjennem  en  lille  Stationsby, 
mødte  jeg  en  tarvelig  klædt  Mand,  der  trillede  en 
paalæsset  Bør  foran  sig.     «Det  er  en  Præst»,  sagde 

min  Ledsager;  «haii  er  Præst  for  en  svensk  Menig- 
hed.* Næste  Dag  saa'  jeg  den  svenske  Præst  sid- 
dende paa  sit  Tag  for  at  udbedre  sin  Skorsten.  I 
Udkanten  af  en  stor  By  fulgtes  jeg  med  en  tidligere 
Elev.  Han  gik  hen  til  en  lille  Træbod  og  kjøbte 
sig  en  Cigar.  En  tækkelig  ung  Pige  stod  i  Boden. 
«Denne  Bod  ejes  af  en  tysk  Præst»,  sagde  han; 
«han  bor  i  Huset  her  bag  ved  Boden;  han  betjener 
en  tysk  Menighed;  men  han  er  ogsaa  Gartner  og 
har  adskillige  Haver  at  passe  i  Nabobyen. »  Der  er 
ogsaa  danske  Præster,  som  drive  lidt  «Business», 
(Forretning),  og  at  sligt  kan  forenes  med  Præste- 
gjerningen,  har  Apostelen  Paulus  vist;  han  tjente 
sit  Underhold  som  Væver,  uden  at  han  derfor  behø- 
vede at  «væve»  paa  Prædikestolen.  —  Det  maa  imid- 
lertid siges,  at  der  er  danske  Menighedspladser,  der 
kan  lønne  Præsten  ret  rundeligt  og  ogsaa  gjør  det. 
Værre  end  de  økonomiske  kan  de  Vanskelig- 
heder dog  være,  der  opstaar  i  Forholdet  til  selve 
Menigheden.  Noget  egentlig  fredeligt  Folkefærd  er 
Nybyggerne  just  ikke.  Den  Splid,  der  bragte  Kirke- 
samfundet til  at  spalte  sig,  er  et  Spejlbillede  af  de 
Rivninger,  der  kan  opstaa  indenfor  den  enkelte  Me- 
nighed. Det  sker  da,  at  Præsten  bliver  enten  Fler- 
tallets eller  Mindretallets  Præst.  Især  i  sidste  Til- 
fælde bliver  hans  Stilling  vanskelig,  og  han  « siger 
op».  Dette  gaar  slet  ikke  sjældent  for  sig.  Præsten 
flytter  ofte,  og  han  flytter  ikke,  saaledes  som  her 
hjemme,  altid  til  en  bedre  lønnet  Plads;  det  mod- 
satte kan  saa  godt  være  Tilfældet.  Den  præsteløse 
Menighed  bliver  da,   ofte  først  efter  adskillig  For- 

handling,  maaske  Rivning,  enig  om  at  sende  Kalds- 
brev til  en  anden  Præst  uden  først  at  undersøge, 
om  han  i  det  hele  gaar  i  Flyttetanker.  Den  faar 
derfor  ikke  sjældent  Afslag  og  maa  prøve  sin  Lykke 
et  andet  Sted. 

Kirkegangen  er  langtfra  lige  god  alle  Steder,  og 
det  fik  jeg  ogsaa  at  mærke,  hvor  jeg  talte.  Der 
kunde  etsteds  være  2 — 300  Mennesker  i  Kirke, 
andetsteds  kun  en  Snes  eller  lidt  mere,  ogsaa  hvor 
det  ikke  var  af  Mangel  paa  Menighedsmedlemmer. 
Men  de,  der  mødte,  var  det  i  Regelen  en  Fornøjelse 
at  tale  til,  og  Sangen  var  god,  gjennemgaaende 
bedre,  syntes  det  mig,  end  her  hjemme.  Hos  alle 
Kirkesamfund  i  Amerika  er  der  i  Almindelighed  en 
god  Sang.  Der  gjøres  noget  for  den.  Mens  jeg 
opholdt  mig  i  Muskegon,  kom  jeg  en  Dag  forbi 
den  methodistiske  Kirke,  hvor  det  methodistiske 
Samfund  for  Staten  Michigan  havde  Aarsmøde.  Jeg 
gik  derind.  Kirken  var  fuld  af  Præster  og  Læg- 
mænd, og  der  begyndtes  med  Altergang.  For  hvert 
Sæt,  der  havde  været  oppe,  blev  der  sunget  et 
enkelt  Vers,  hver  Gang  af  en  forskjellig  Salme. 
Men  som  de  Mennesker  kunde  synge!  Der  var 
prægtige  Tenorer,  og  fra  forsk jellige  Steder  i  For- 
samlingen lød  nogle  af  de  fyldigste  Basstemmer, 
jeg  nogen  Sinde  har  hørt.  Sammensangen  var  til- 
med fortrinlig.  Man  skulde  ikke  tro,  det  var  almin- 
delig Menighedssang,  man  hørte,  men  et  indøvet, 
sammensunget  Kor. 

De  to  Kirkesamfund:  «den  danske  Kirke »  og 
«den    forenede    Kirke»    omfatte  ikke  saa  nær  alle 

Danske  eller  Dansktalende  i  Amerika,  men  kun  et 
Antal  af  henved  30,000.  Kirken  derovre  maa  derfor 
ogsaa  være  missionerende.  Der  maa  staa  over  den, 
hvad  der  stod  over  en  engelsk  Kirkebygning  i 
Cleveland:  Come  (kom)! 


Skoleforhold. 

Den  amerikanske  offentlige  Skole  er  en  fælles 
Skole  [Common-school),  fælles,  fordi  riges  og  fattiges 
Børn  her  sidde  paa  Bænk  sammen,  og  fælles,  fordi 
begge  Kjøn  undervises  sammen.  Undervisningen 
koster  intet;  uden  at  betale  noget  for  den  kan  man 
begynde  i  Børnehaven  og  slutte  med  Afgang  fra 
Universitetet.  I  Byerne  kan  Børn  allerede  fra  372 
Aars  Alderen  sendes  til  Børnehaven.  Fra  7  Aars 
Alderen  er  der  Skoletvang  gjennem  8  Aars  Under- 
visning, først  i  Primary  ^ySkoltn,  derefter  i  Gram- 
;;^Ær**)-Skolen.  Der  kan  saa  fortsættes  i  4  Aar 
gjennem  High-school  (Højskole).  Og  fra  denne 
Skole  kan  man  tage  paa  en  College,  der  nærmest 
er  at  ligne  ved  en  Latinskole,  hvor  der  tillige  kan 
hentes  særlig  Fagdannelse.  Toppen  paa  den  hele 
store  Bygning  er  Universitetet,  hvoraf  der  findes 
et  i  hver  Stat.  Religionsundervisning  gives  ikke. 
Den  maa  der  privat  sørges  for,  hvilket  særlig  sker 
gjennem  Søndagsskolen. 

Om  Lørdagen  holdes  ingen  Skole,  og  i  Maane- 
derne  Juli  og  August,  Aarets  to  varmeste  Maaneder, 

*)  Primary  =  først.        **)  Grammar  =  Grammatik. 

skal  Skolen  være  lukket.  Men  ofte  er  den  det 
ogsaa  i  Juni  Maaned,  eller  den  kan  ved  Skoleraadets 
Bestemmelse  være- lukket  f.  Eks.  fra  Midten  af  Juni 
til  Midten  af  September.  Det  traf  sig  saaledes,  at 
Skolerne  havde  Ferie  det  meste  af  den  Tid,  jeg 
jeg  opholdt  mig  i  Amerika.  Kun  i  Byerne  Luding- 
ton  og  Muskegon,  begge  i  Michigan,  havde  jeg  i 
September  Maaned  Lejlighed  til  at  gjøre  mig  bekjendt 
med  Undervisningen,  mest  dog  i  Muskegon.  En 
Rigmand  havde  skjænket  Byen  en  prægtig  Skole- 
bygning, og  der  manglede  intet  i  Henseende  til  Ud- 
styrelse. Det,  der  var  mig  mest  paafaldende,  var, 
at  hele  Undervisningen  forestodes  af  Lærerinder,  og 
det  ikke  blot  i  de  yngre,  men  ogsaa  i  de  ældre 
Klasser,  der  søgtes  af  Elever  op  til  i8  Aars  Alderen. 
Lærerinderne  var  deres  Pladser  fuldkommen  voksne, 
og  DiscipHnen  kunde  ikke  være  bedre.  Ved  To- 
mandsborde  sad  her  unge  Mænd  og  unge  Kvinder 
i  samme  Klasse  og  nød  samme  Undervisning.  Med 
Undtagelse  af,  at  der  ved  samme  Bord  altid  sad  to 
af  samme  Kjøn,  var  der  ingen  Sondring  mellem 
Kjønnene.  Bagved  to  unge  Piger  kunde  der  sidde 
et  Par  unge  Mænd,  ligesaa  foran  dem,  og  et  Bord 
med  unge  Mænd  kunde  have  unge  Piger  baade 
foran  og  bagved.  De  unge  Mænd,  hvoraf  flere 
havde  voksen  Højde,  rejste  sig  beskedent  op  under 
Lærerindens  Overhøring  og  udviste  i  det  hele  den 
mønsterværdigste  Opførsel.  Den  samme  udmærkede 
Disciplin  viste  sig  gjennem  alle  Klasser;  jeg  saa' 
ikke,  at  der  et  eneste  Sted  blev  gjort  Brud  paa  den. 
Ingen   Hyssen,  ingen   Formanen,   ingen  Skjænden, 

fordi  der  ingen  Grund  var  dertil.  Det  var  den 
samme  beundringsværdige  Ro  og  Orden,  som  jeg 
havde  set  i  tyske  og  svejtsiske  Skoler.  Ejendomme- 
ligt var  det  at  se  Eleverne  marchere  to  og  to  ud 
af  Skolen  under  Musik.  En  Lærerinde  satte  sig 
ved  det  store  Flygel,  der  stod  i  det  fælles  For- 
værelse, og  spillede  en  March,  og  ud  af  de  for- 
skjellige  Klasser  kom  Eleverne  i  bedste  Orden,  uden 
Snakken,  uden  anden  Lyd  end  den  fra  de  marche- 
rende Fødder.  I  Dørene  og  paa  Trapperne  havde 
Lærerinderne  Post.  Jeg  stod  en  Dag  uden  for 
Skolen,  da  Eleverne  myldrede  ud.  Efter  at  være 
komne  udenfor  vendte  hver  hjemad  uden  Støj  og 
uden  Vildskab. 

Ved  Undervisningen  bruges  meget  den  i  Tysk- 
land og  Svejts  saa  almindelige  Herbartske  Spørge- 
og  Svaremethode.  Læreren  fremsætter  et  Spørgs- 
maal.  De,  der  kan  svare,  række  en  Haand  i  Vejret; 
men  kun  den  svarer,  som  Læreren  opfordrer  dertil. 
Da  Emnet  gjennem  Spørgsmaal  og  Svar  pindes  ud 
i  alle  sine  Enkeltheder,  synes  Methoden  noget  træt- 
tende og  tidsspildende.  Gjentagelser  og  vedblivende 
Indøvelse  i  Begyndelsesgrunde  vare  ret  almindelige. 
Jeg  saa'  en  hel  Klasse  12  Aars  Børn  staa  ved  Vægge- 
tavlen,  der  gaar  hele  Skolestuen  rundt,  og  lægge 
Tal  sammen,  hvis  hele  Sum  blev  f.  Eks.  71.  Lige- 
ledes saa'  jeg  en  Klasse  af  samme  Alder  uafladelig 
skrive  Streger  i  Takt  efter  Lærerindens  Tælling: 
«én,  to,  tre,  fire;  én,  to,  tre,  fire;  .  .  .  .»  Men  Ele- 
verne syntes  meget  interesserede  i  disse  Øvelser,  og 
Opmærksomheden    blev   vedligeholdt  gjennem   alle 

c.  Balling:     En  Sommer  i  Amerika.  9 

Fagene.  Der  veksles  hyppig  med  de  forskjellige 
Undemsningsfag,  og  mellem  «Timerne»,  der  jo  paa 
den  Maade  blive  smaa,  kan  det  ske,  at  der  sættes 
en  Marchøvelse  i  Gang  rundt  om  Bordene  eller 
opføres  en  lille  Leg.  Af  og  til  under  Undervisnin- 
gen hørtes  Lærerindens:  «Sit  up  straighth^  en 
Formaning  til  Børnene  om  at  sidde  rankt  paa  Bæn- 
ken.   I  hver  Klasse  er  der  almindelig  50  Børn. 

Dersom  et  Barn  vedblivende  skulde  vise  slet 
Opførsel,  bliver  det  vist  ud  af  Skolen.  Optages  det 
igjen  efter  Forældrenes  Anmodning,  men  dets  Op- 
førsel ikke  bedres,  saa  at  det  atter  maa  udvises,  kan 
det  tages  fra  Forældrene  og  sættes  ind  i  en  Anstalt, 
der  nærmest  svarer  til  dem,  vi  har  for  « moralsk 
fordærvede »  Børn. 

Kjøbstadlærerne  kan  faa  deres  Uddannelse  paa 
en  College  eller  ved  den  saakaldte  Normals chool, 
et  Slags  Lærerseminarium.  Lønnen  er  noget  for- 
skjellig  i  de  forskjellige  Egne.  For  Boston  har  jeg 
set  Lønnen  opgivet  saaledes:  800  Doll.  aarhg  at 
begynde  med;  der  kan  stiges  til  1000  Doll.  (3750 
Kr.).  I  Lincoln,  Nebraska,  er  Lønnen  gjennemsnit- 
lig  50  Doll.  maanedlig.  Dette  svarer  til,  hvad  en 
flink  Fabriksarbejder  almindelig  kan  tjene.  Pension 
er  der  ikke  noget,  der  hedder.  Nogen  y&j/  Stilling 
er  Lærervirksomheden  i  det  hele  ikke  i  Amerika. 
I  Regelen  lejes  Læreren  for  et  Aar  ad  Gangen,  og 
de  fleste  Lærere  gaa  efter  nogle  Aars  Forløb  over 
i  anden  Virksomhed. 

Det  er  ofte  Tilfældet  i  Amerika,  at  Rigmænd 
ofre   store    Summer   paa  Oplysningsvæsenet,    hvad 

enten  dette  nu  sker  af  human  Interesse,  eller  de 
nærmest  ville  opnaa  at  vinde  sig  et  Navn  derved, 
i  hvilket  sidste  Tilfælde  de  jo  have  noget  af  deres 
«Løn  borte».  I  Muskegon  er  der  en  Mand  ved 
Navn  Hackley,  som  har  været  meget  rundhaandet 
mod  sin  Bys  Skolevæsen.  Fra  ringe  Kaar  arbejdede 
han  sig  op  til  Velstand.  Han  blev  Savmølleejer, 
kjøbte  umaadelige  Skovstrækninger  og  tjente  sig 
Millioner  af  Dollars.  Nu  er  han  Bankmand.  Han 
er  gift,  men  barnløs.  Da  Byens  gamle  Skolebyg- 
ning af  Træ  brændte,  skjænkede  han  sin  By  den 
omtalte  prægtige  Skolebygning  af  Sten.  Han  op- 
førte en  stor  Bibliotheksbygning  og  forsynede  den 
med  Bøger.  Sidste  Sommer  blev  der  bygget  to 
Fløje  til.  Bibliotheket  har  over  40,000  Bind,  der 
staa  til  Afbenyttelse  for  enhver  i  Muskegon.  Senere 
har  han  bygget  Byen  en  Sløjdskole,  udstyret  med 
det  bedste,  der  er  at  faa  for  Penge.  Der  kan  be- 
gyndes paa  Skolen  med  almindelig  Sløjd  og  fort- 
sættes i  Smede-,  Støberi-  og  Maskinafdelingen.  Ad- 
gang og  Undervisning  er  fri.  For  kvindelige  Elever 
gives  der  Undervisning  i  Haandarbejde,  Vadsk,  Stryg- 
ning og  almindelig  Husholdning.  Ogsaa  til  denne 
Bygning  var  der  sidste  Sommer  to  Fløje  under  Op- 
førelse. Tillige  blev  der  indrettet  to  Gymnastik- 
lokaler, ét  for  mandlige  og  ét  for  kvindelige  Elever. 
Gjennem  Legater  er  Værket  sikret  fremtidig  Bestaaen. 
—  Mellem  Bibliotheket  og  Skolen  er  der  en  stor 
firkantet  Plads,  som  Hackley  har  ladet  omdanne  til 
en  skjøn  Park  med  Billedstøtter  af  Lincoln,  Grant 
og  andre  amerikanske  Stormænd. 

9* 

Landsbyskolen  har  ingen  Klassedeling.  Alle 
Aldere  gaa  her  mellem  hverandre  fra  fem  til  — 
femogtyve  Aar.  Der  er  nemlig  den  Mærkelighed 
ved  den  offentlige  Skole,  at  den  staar  aaben  for 
alle  indtil  25  Aars  Alderen.  En  af  mine  tidligere 
Elever  fortalte  mig,  at  han  i  2  Vintre  havde  sat  sig 
paa  Skolebænk  mellem  Børnene  for  at  lære  Engelsk. 
Han  var  da  over  20  Aar  og  havde  Garderhøjde. 
Naar  man  kjører  over  Prærien,  ser  man  med  be- 
stemte Mellemrum  den  hvidmalede  lille  Skolebyg- 
ning af  Træ.  Fire  Sectioner  (å  640  Acres  Land) 
udgjør  et  Skoledistrikt  og  har  sin  Skolebygning, 
der  ligger  ved  Korsvejen,  hvor  de  fire  Sectioner 
støde  sammen. 

Der  hører  ikke  megen  Lærdom  eller  megen 
Eksamen  til  for  at  blive  Lærer  eller  Lærerinde  paa 
Landet.  For  hvert  County  (Amt)  er  der  en  Super- 
intendent eller  Skoletilsynsmand.  Hos  ham  tages 
der  Eksamen,  og  han  udsteder  et  Certificate  (Vid- 
nesbyrd, Eksamensbevis)  af  3dje,  2den  eller  iste 
Grad.  De,  der  kun  tage  3dje  Grad,  maa  vedblivende 
hvert  Aar  paa  en  bestemt  Dag  møde  for  Amtsskole- 
superintendenten  til  en  Prøve,  hvis  Udfald  bestem- 
mer, om  de  atter  for  et  Aar  faa  Tilladelse  til  at 
holde  Skole.  En  mere  omfattende  Prøve  kan,  hvis 
den  bliver  bestaaet,  give  et  Certificat  af  2den  Grad, 
som  giver  Tilladelse  for  fem  Aar;  kun  iste  Grads 
Certificat  giver  vedvarende  Tilladelse.  Medens  de, 
der  underkaste  sig  Eksamen,  ere  samlede  hos  Super- 
intendenten, nytter  han  Lejligheden  til  nogle  Dage 
i  Rad  at  holde  pædagogiske  Foredrag  for  dem. 

De  fleste  Lærere  paa  Landet  ere  unge  Mennesker, 
oftest  unge  Piger,  der  nogle  Aar  af  deres  Liv  give 
sig  af  med  Skolehold.  De  tjene  jo  en  Løn  derved 
og  gaa  i  disse  Aar  paa  en  Maade  selv  i  Skole.  De 
lejes  for  et  Aar  ad  Gangen,  og  det  hører  ikke  just 
til  det  sædvanlige,  at  de  flere  Aar  i  Træk  under- 
viser i  samme  Skole.  Lærerskifte  er  saaledes  meget 
almindelig.  En  Lærer  eller  Lærerinde  paa  Landet 
lønnes  almindehg  med  30  Doll.  om  Maaneden. 

Jeg  har  hørt  og  læst  meget  modsatte  Domme 
om  den  amerikanske  Skole.  Nogle  rose  den  stærkt; 
andre  finde  store  Mangler  ved  den.  Den  alminde- 
ligst udtalte  Ros  over  den  er,  at  Børnene  søge  den 
med  Lyst.  Den  almindeligst  udtalte  Dadel  er,  at 
den  er  aandløs. 


Det  er  denne  Skole,  de  indvandrede  Danske  ere 
henviste  til  at  bruge,  og  de  bruge  den  overalt,  hvor 
der  ikke  er  saa  mange  samlede,  at  de  kan  magte  at 
oprette  en  privat  Skole.  Men  Forældre  med  dansk 
Følelse  kan  ikke  undgaa  at  mærke,  at  den  engelske 
Skole  i  mere  end  én  Henseende  tager  Børnene  fra 
dem.  Den  er  jo  fuldstændig  amerikansk  i  Væsen 
og  Formaal  og  omdanner  lidt  efter  lidt  Børnene  i 
sit  Billede.  Særlig  kj  endes  dette  paa  Sproget.  Saa- 
vel  ved  Undervisningen  som  paa  Legepladsen  høre 
Børnene  kun  Engelsk.  De  danske  Børn  lære  dette 
Sprog  forbavsende  hurtigt,  og  det  varer  ikke  længe, 
inden  Forældrene  med  Skræk  mærke,  at  deres  Børn 
hellere    tale    Engelsk    end    Dansk.      Oline   Iversen 

(skriver  J.  C.  Bay  i  «Dnv.»)  er  indskrevet  i  Skolen 
og  har  faaet  Navnet  Lena  Everson.  Hun  kommer 
hjem  fra  Skolen  og  faar  noget  at  spise. 

«Line,  vil  Du  have  mere  Suppe  ?»  spørger 
Moderen. 

/  don't  care.  (Jeg  er  lige  glad),  svarer  Line 
eller  —  Lena. 

«Line,  knap  Dit  Forklæde l» 

But f ns  all  torn  out,  Mal  (Alle  Knapper  er 
revet  af,  Mo'r!). 

«Line,  hvordan  gaar  det  i  Skolen  ?» 

All  right.  We  've  got  lots  of  fun.  (Meget 
godt.    Vi  har  en  Mængde  Løjer). 

«Line,  hvorfor  taler  Du  dog  ikke  Dansk  her 
hjemme?» 

O,  Ma,  it  sounds  too  queer.  (Aa,  Mo'r,  det 
lyder  altfor  løjerligt  1). 

Indbyrdes  tale  Søskende  saa  godt  som  udeluk- 
kende Engelsk,  og  naar  de  ogsaa  tiltalte  Forældrene 
paa  dette  Sprog,  er  det  ikke  alle  Forældre,  der  tage 
Tingen  saaledes,  som  en  dansk  Mand  i  en  Stationsby 
gjorde  det.  Jeg  fulgtes  med  ham  hen  ad  Fortovet, 
og  en  lille  vakker  Dreng  kom  hen  og  vekslede 
nogle  faa  Ord  med  ham.  Da  vi  gik  videre,  spurgte 
jeg  Manden,  om  Drengen  var  hans  Søn.  «Nej», 
sagde  han,  « havde  han  været  det,  saa  havde  han 
faaet  en  Lussing. »  —  «E[vorfor  dog  det.^>  —  «Fordi 
han  tiltalte  mig  paa  Engelsk. »  Mange  Forældre  gaa 
lige  den  modsatte  Vej;  de  gaa  lidt  efter  lidt  over 
til  selv  at  tale  Engelsk  med  Børnene.  Dette  er 
navnlig  Tilfældet  i  de  større  Byer,  hvor  Danskerne 

bo  splittede,  og  hvor  alle  omgivende  tale  Engelsk. 
Der  er  paa  saadanne  Steder  al  Udsigt  til,  at  det 
danske  Sprog  vil  dø  ud  i  det  andet  Slægtled;  thi 
de  Børn,  der  nu  kun  ugjerne  tale  Dansk,  vil  vente- 
lig ikke,  naar  de  selv  faa  Børn,  tale  Dansk  til  disse. 
—  1  de  store  danske  Nybygder  er  det  en  anden 
Sag.  Det  danske  Sprog  vilde  dér  have  gode  Be- 
tingelser, saafremt  man  undlod  at  benytte  den 
engelske  Skole.  Ogsaa  paa  disse  Pladser  erfares  det 
nemlig,  at  saasnart  Børnene  søge  denne,  bliver 
Engelsk  det  Sprog,  de  helst  tale.  Jeg  besøgte  en 
Dag  den  danske  Ferieskole  i  en  saadan  stor  Ny- 
bygd.  I  Skolen  gik  alt  paa  Dansk;  men  jeg  lagde 
Mærke  til,  at  ude  paa  Legepladsen  talte  Børnene 
Engelsk.  Mere  end  noget  andet  bidrager  den  en- 
gelske Skole  til,  at  de  danske  Børn  amerikaniseres, 
og  at  Engelsk  bliver  saa  at  sige  deres  Modersmaal. 
Man  kunde  sige:  «Ja,  men  hvad  gjør  det?  Bør- 
nene blive  jo  engang  amerikanske  Borgere,  og  hvad 
er  vel  rimeligere,  end  at  de  holdes  til  at  tale  og 
elske  det  Lands  Sprog,  hvor  de  blive  boende,  og 
hvor  de  vel  endog  ere  fødte !»  Ja,  saadan  kan  man 
sige,  og  det  lyder  meget  fornuftigt.  Men  saa  for- 
nuftigt lyder  det  ogsaa,  naar  man  siger:  «Hvad 
gjør  det,  om  sønder jydske  Børn  gjennem  tysk  Skole- 
gang skulde  faa  mest  Lyst  til  at  tale  det  tyske 
Sprog;  de  skal  jo  dog  engang  være  prøjsiske  Bor- 
gere i »  Her  vil  imidlertid  enhver  danskfølende  sige: 
Det  var  en  Sorg  og  en  Ulykke,  om  saa  skete!  Men 
en  lignende  Følelse  griber  ham,  naar  han  tænker 
paa  Forholdene   i  Amerika.     Vistnok   har   de  ind- 

vandrede  Danske  frivillig  valgt  at  blive  amerikanske 
Statsborgere;  men  dette  udelukker  ikke,  at  de  og 
deres  Efterkommere  kan  vedblive  at  føle  sig  som 
danske  Amerikanere.  Dette  behøver  ikke  at  inde- 
holde nogen  Troløshed  mod  det  Land,  der  venligt 
modtog  dem,  og  hvis  Borgere  de  ere  blevne.  Der 
findes  jo  ikke  noget  egentlig  amerikansk  Folk.  I 
Amerika  er  der  en  Samling  af  Enkeltmennesker  fra 
meget  forskjellige  Lande.  Hver  bringer  sit  med  sig, 
sit  Sprog,  sin  folkelige  Arv,  og  det,  den  ene  bringer 
med,  har  lige  saa  megen  Ret  til  at  bestaa  og  til  at 
paatrykke  Statssamfundet  sit  Særpræg  som  det,  den 
anden  bringer  med  sig.  I  Amerika  er  der  et  engelsk- 
amerikansk  Folk,  som  ganske  vist  vejer  mest,  og 
Engelsk  er  jo  bleven  Fællessproget.  Men  der  er 
ogsaa  f.  Eks.  et  /jv^>^-amerikansk  Folk,  som,  især 
paa  visse  Egne,  hævder  sig  meget  stærkt  og  holder 
paa  sit  eget  Sprog  ved  Siden  af  Fællessproget.  Og 
med  samme  Ret  har  det  fl^<a;;2j^-amerikanske  Folk  i 
Amerika  Lov  til  at  opretholde  sin  Ejendommelighed. 
Det  vilde  være  unaturligt,  hvis  det  ikke  gjorde  det, 
og  rent  ud  sagt  til  liden  Hæder  for  det. 

Men  der  arbejdes  ogsaa  i  Amerika  for  at  bevare 
den  danske  Ejendommelighed.  Paa  mange  Pladser 
holdes  der  hele  Aaret  igjennem  dansk  Søndagsskole 
med  Bibelhistorieundervisning  og  dansk  Salmesang. 
Ligesaa  holdes  der  i  de  tre  Sommermaaneder,  da 
den  engelske  Skole  er  lukket,  dansk  Feneskole. 
Undervisningen  samler  sig  her  navnlig  om  dansk 
Sprog  samt  Danmarks  Historie  og  Geografi.  Ferie- 
skolen er  naturligvis  en  Hjælp  for  det  Danske.    Men 

den  holdes  i  de  Maaneder,  der  paa  Grund  af  Heden 
almindelig  anses  for  uheldige  for  Skolegang,  og  de 
danske  Børn  faa  paa  den  Maade  slet  ingen  Ferie. 
Men  hvis  det  danske  Sprog  skal  have  nogen  virke- 
lig Udsigt  til  at  blive  bevaret,  bør  Maalet  være: 
udelukkende  dansk  Skole  gjennem  hele  Skoleaaret, 
hvor  Undervisningen  gives  paa  Dansk  med  Und- 
tagelse af  selve  de  engelske  Sprogtimer.  Det  en- 
gelske Sprog  bliver  da  lært,  hvilket  ogsaa  bør  være 
Tilfældet;  men  det  bliver  ikke  Skolens  Sprog. 

Et  andet  Led  i  Bevarelsen  af  det  Danske  er  Op- 
rettelsen af  danske  Folkehøjskoler  i  Amerika.  Den 
første  aabnedes  1878  i  Elk  Horn,  Iowa,  af  Pastor 
O.  L.  Kirkeberg.  Fra  dette  Sted  udgik  der  Aaret 
efter  et  dansk  Ugeblad,  der  kaldtes  «Dannevirke». 
Det  udgaar  endnu,  dog  ikke  fra  Elk  Horn,  men 
fra  Cedar  Falls,  Iowa,  og  har  i  stort  Maal  svaret 
til  sit  Navn:  at  være  et  Danneværn.  Skolen  i  Elk 
Horn  hører  nu  det  forenede  Kirkesamfund  til.  I 
1882  oprettedes  Folkehøjskolen  \  Ashland,  Michigan, 
af  Pastor  H.  J.  Pedersen,  og  i  1887  begyndte  Pastor 
Skovgaard  en  Folkehøjskole  i  Nysted,  Nebraska, 
senere  fortsat  af  Pastor  H.  C.  Strandskov.  I  1888 
flyttede  H.  J.  Pedersen  bort  fra  Ashland  for  at  over- 
tage Præstegjerningen  i  den  danske  Ny  bygd  Dane- 
bod, Minnesota,  og  allerede  samme  Aar  aabnede 
han  her  en  Folkehøjskole.  De  danske  Folkehøj- 
skoler har  dog  ikke  ret  villet  trives  i  Amerika.  Til- 
gangen har  været  for  ringe.  Den  oprindelige  Høj- 
skoletanke:  at  virke  for  aandehg  Løftelse  har  ikke 
fuldtud  tilfredsstillet  de  danske  Amerikanere.     Kun 

naar  en  Højskole  tillige  —  eller  maaske  rettere  for- 
trinsvis —  har  stilet  efter  at  meddele  nyttige  Kund- 
skaber, har  den  kunnet  skaffe  sig  et  nogenlunde 
tilstrækkeligt  Antal  Elever. 

I  1887  begyndtes  der,  med  Pastor  Th.  Helveg 
som  Forstander,  en  Præsteskole  i  West  Denmark, 
Wisconsin.  Den  blev  et  Stridsemne  under  de  kirke- 
lige Kampe  og  nedlagdes.  Men  da  den  kirkelige  Ad- 
skillelse var  fuldbyrdet,  samlede  «den  danske  Kirke» 
sine  Kræfter  om  et  større  Værk:  Oprettelsen  af  en 
stor  dansk  Undervisningsanstalt,  der  baade  skulde 
være  Præste-  og  Lærerskole  og  tillige  en  udvidet  Folke- 
højskole, hvor  der  kunde  hentes  forskjelligartet  Op- 
lysning efter  de  enkelte  Elevers  Trang  og  Ønske. 
Skolen  indviedes  den  27.  Oktober  1896.  Men  det 
var  noget .  knapt  med  Elever.  Der  var  nemlig  — 
ingen.  Lige  efter  Middag  kom  der  imidlertid  én. 
Han  bar  det  stolte  Navn  Niels  Juul  og  efterfulgtes 
i  Vinterens  Løb  af  flere,  saa  at  der  ialt  blev  34, 
hvoraf  de  tre  agtede  at  uddanne  sig  til  præstelig 
Gjerning.  Skolen  har  siden  ikke  manglet  Tilgang 
og  Tilslutning.  Ved  Nytaarstid  1902  var  der  70 
Elever  paa  Skolen.  Der  er  nu  flere  Lærere.  For- 
standeren er  Pastor  R.  R.  Vestergaard.  Ogsaa  denne 
Skole  tjener  det  ^(jz/ifjy^-amerikanske. 

Af  afgj ørende  Betydning  for  dette  er  ogsaa  Ar- 
bejdet paa  at  samle  de  Danske  i  større  Kolonier. 
De  første  saadanne  oprettedes  tilfældigt,  idet  de  Ny- 
byggere, der  først  bosatte  sig  paa  Stedet,  trak  andre 
til.  Det  var  især  i  Halvfjerdserne,  at  den  store 
Indvandrerstrøm   «settlede»  Landet.     Men  først  ind 

i  Firserne  tog  Danskerne  det  som  en  Fællesopgave 
at  stifte  nye  Settlementer  (Nybygder).  1 1885  grund- 
lagdes Danebod  paa  Minnesotas  Prærie.  I  1893 
drog  gamle  Pastor  A.  S.  Nielsen  op  til  Withee  i 
Wisconsins  Skove  og  grundlagde  dér  en  Nybygd, 
som  senere  er  taget  godt  til.  Saalangt  mod  Syd 
som  i  Texas  er  der  en  Nybygd,  som  bærer  Navnet 
Dannevang,  og  mod  Vest  helt  ude  paa  Øen  Van- 
couver i  det  stille  Hav  er  der  i  1897  paabegyndt  en 
Nybygd  ved  Cape  Scott.  Ogsaa  den  er  i  Frem- 
gang. For  Øjeblikket  gaar  der  et  Træk  til  Nord 
Dakota,  hvor  der  nylig  er  grundlagt  en  Nybygd 
ved  Larimore. 


Det  har  ikke  kunnet  være  anderledes,  selv  hvor 
der  —  som  i  de  større  Nybygder  —  stadig  tales 
Dansk,  end  at  adskillige  engelske  Ord  har  vundet 
Plads  i  vore  Landsmænds  Tale.  De  Danske  véd 
knap  selv  af,  at  de  bruge  disse  Ord;  men  for  den, 
der  hører  dem  første  Gang,  lyde  disse  engelske 
Brokker,  der  ofte  modtage  danske  grammatiske  Bøj- 
ninger, højst  paafaldende.  Ikke  sjældent  gjør  de  en 
komisk  Virkning. 

«Ja»  vil  gjerne  blive  vX  yes  (udtales:  jes),  «nej» 
til  no  (udt. :  noh).  Der  er  kun  faa  Danske,  der 
ikke  bruge  Ordet:  Well  (javel,  rigtignok).  Jeg  har 
hørt  dem^  der  begynde  saa  godt  som  ethvert  Til- 
svar med  dette  Ord.  Jeg  udtaler  noget  for  en  Mand. 
«JVell»^  siger  han,  og  saa  kommer  han  med  sin 
Udtalelse.     Et  mindst  lige   saa   brugt  engelsk  Ord 

er:  All  right  (udt.:  aahl  rejt),  det  er:  alt  rigtigt, 
alt  i  Orden. 

Ordene  Farm  (Avlsgaard)  og  Farmer  (Jord- 
bruger, Landmand)  ere  fuldstændig  gaaede  over  i 
Sproget. 

Man  hører  sjældent,  at  en  Dansker  «forpagter» 
en  Farm.  Nej,  han  renter  den.  Er  der  to  om  det, 
kaldes  hver  af  dem  en  Partner,  hvilket  engelske 
Ord  jo  egentlig  er  godt  dansk  og  langt  at  fore- 
trække for  det  sædvanligt  brugte:  Compagnon.  I 
Byerne  ser  man  ofte  paa  en  Vinduesrude  følgende 
Opslag:  For  rent.  Ser  man  ind  af  Vinduet  og 
venter  at  finde  Spor  af  overdreven  Renholdelse,  vil 
man  i  Almindelighed  blive  skuffet.  Men  man  har 
ogsaa  misforstaaet  Ordet.  Det  er  Engelsk  og  be- 
tyder: Til  Leje.  En  Misforstaaelse  vil  det  ogsaa 
være,  hvis  man  mener,  at  en  Forretningsmand  paa 
Dansk  kalder  sig  for,  hvad  han  er,  naar  der  paa 
hans  Skilt  staar  med  store  Bogstaver:  Snyder.  Man 
maa  udtale  det:  Snejder,  og  saa  faar  man  at  vide, 
hvad  Manden  hedder. 

Jeg  hørte  ofte  Farmere  sige:  «Vi  skal  hen  at 
k^^lte vætter »,  hvilket  jeg  ikke  forstod,  før  jeg  saa' 
et  Redskab,  de  kaldte  en  «KÆÆltevætter».  Da  gik 
det  op  for  mig,  at  Redskabet  var  en  Cultivator,  en 
Radrenser.  Med  dette  Redskab  kjørte  de  en  Tid  af 
Aaret  uafladelig  i  deres  Majsmarker. 

De  tre  daglige  Maaltider  kaldes  saagodtsom  altid : 
Breakfast  (udt. :  Brækfæst),  Dinner  og  Supper.  En 
Kone  fortalte  mig,  hvorledes  hun  kom  afsted  med 
det  sidste  af  disse  tre  Ord.    Hun  var  lige  kommen 

til  Amerika  og  blev  modtagen  i  en  dansk  Farmer- 
familie. Da  Husmoderen  havde  siddet  lidt  hos 
hende,  udbrød  hun:  «Ja,  jeg  maa  hen  at  lave 
Supper ».  «Det  var  herligt»,  tænkte  den  fremmede 
Kvinde;  «vi  skal  altsaa  have  Suppe  til  Aften».  Der 
kom  de  sædvanlige  amerikanske  Retter  paa  Bordet: 
Bøf,  Æg,  Fisk,  henkogte  i  Daaser,  Brød,  Smør  o.  s.  v. 
Den  fremmede  satte  sig  for,  at  hun  ikke  vilde  spise 
ret  meget  af  disse  Ting,  for  at  hun  kunde  have 
Kræfter  til  Suppen.  Men  der  kom  ingen  Suppe. 
Hvad  hun  fik,  var  Supper,  det  er:  Aftensmand. 

En  Fugl,  der  hyppig  spises  i  Amerika,  og  hvis 
Steg  har  en  lignende  Plads  dér  som  Gaasesteg  hos 
os,  er  Kalkunen.  Men  Danskerne  kalde  den  med 
dens  engelske  Navn :  Turkey  (udt. :  Tørki).  De  kille 
(slagte)  den  især  til  Taksigelsesfesten  (en  Slags  Høst- 
fest) den  sidste  Torsdag  i  November. 

Det  engelske  Train  (udt. :  Træhn)  bruges  næsten 
altid  om  Jærnbanetoget.  Ligesaa  Navnet  Car  (udt. : 
Kahr)  om  Sporvognen.  Man  staar  paa  Gadehjørnet 
og  « venter  paa  Karen»,  «tager  med  Karen»  o.  s.  v., 
som  om  det  var  en  Kvinde  af  dette  Navn,  man 
mente,  idet  man  giver  det  engelske  Ord  en  dansk 
Bøjning. 

Saavel  Gadefortovet  som  det,  der  kan  findes  ved 
den  enkelte  Bygning,  kaldes  Side-walk  (udt.:  Sejd- 
waahk),  d.  e.  Side- Vej,  Side-Gang.  Jeg  har  aldrig 
hørt  andet  Navn  dertil.  Det  samme  gjælder  om 
Ordene  Creek  (udt.:  Krihk),  Bæk,  Aa,  og  River^ 
Flod. 

Det  lyder  underligt  at  høre  en  Dansk  sige,   at 

han  har  kun  halv  Krop.  Meningen  er,  at  han  dette 
Aar  kun  har  avlet  en  halv  Afgrøde.  Crop  betyder 
nemlig  Avl.  Værre  er  det  dog,  naar  han  slet  intet 
avler  og  da  maa  «luse  sin  Krop»,  det  vil  sige: 
miste  sin  Avl.  Loose  (udt. :  luhs)  er  nemlig  det 
samme  som:  slippe,  miste.  Man  véd  at  sige  om  en 
Mand,  der  skrev  hjem  til  Danmark,  at  hans  Barn 
(Lade)  var  brændt,  men  han  reddede  sin  Krop. 
Ligeledes  véd  man  at  fortælle  om  en  Farmerkone, 
som  forfærdede  en  nykommen  Dansker  med  at  sige, 
at  hendes  Mand  var  kjørt  til  Byen  for  at  kjøbe  en 
Tung'  til  sin  Mor  og  en  Sut  til  sin  Far.  Det  vil 
sige:  han  vilde  kjøbe  en  Stang  [Tongué)  til  sin 
Maskine  {Mower)  og  et  Sæt  Tøj  [Suit)  til  sin 
Fader. 

En  Jydsk  Pige  var  kommen  til  Amerika  og 
havde  faaet  Plads  hos  en  engelsk  Familie.  Hendes 
danske  Venner  spurgte  hende  saa,  hvorledes  hendes 
Madmoder  var  fornøjet  med  hende.  «Godt»,  svarede 
hun;  «hun  sejer,  te  a  er  en  dørtig  Pihg»  (hun  siger, 
at  jeg  er  en  dygtig  Pige).  Men  det  engelske  dir  ty 
pig  (udt. :  dørti  pigg)  indeholdt  langtfra  nogen  Lov- 
tale. Det  betyder:  snavset  Gris,  eller  paa  Pigens 
eget  jydske  Maal:  beskidt  Sow. 


Foredragsrejsen. 

(Se  Kortet  bag  i  Bogen). 

Hos  Pastor  Bobjerg  i  Tyler,  Minnesota,  laa  Ind- 
bydelserne til  mig  om  at  holde  Foredrag.  Jeg  var 
ikke  fremmed  for  de  Danske  i  Amerika,  idet  mange 

kjendte  mig  fra,  hvad  jeg  havde  skrevet,  særHg  i 
mit  Blad  «Vægteren».  Der  manglede  heller  ikke 
paa  Indbydelser,  og  jeg  kom  ialt  til  at  tale  paa  43 
Pladser. 

Foredragsrejsen  kom  saaledes  til  at  gaa  ud  fra 
Tyler.  Denne  Nybygd  er  én  af  de  største  danske  i 
Amerika,  endda  den  kun  er  16  Aar  gammel;  og 
man  kan  ved  at  se,  hvad  der  paa  dette  Sted  er 
bygget  og  dyrket  op  i  disse  faa  Aar,  faa  en  Fore- 
stilling om,  med  hvilken  Fart  Udviklingen  foregaar 
i  Amerika.  Paa  Aarsmødet  i  Clinton  1884  t>lev  der 
taget  Beslutning  om,  at  den  danske  Kirke  skulde 
virke  for  Dannelsen  af  en  dansk  Koloni.  Der  blev 
nedsat  et  Udvalg,  og  dette  sikrede  sig  i  Minnesota 
35,000  Acres  Prærieland,  som  i  tre  Aar  kun  maatte 
sælges  til  Danske.  Prisen  skulde  være  7  Doll.  (26 
Kr.)  pr.  Acre,  hvilket  vilde  svare  til  en  35  Kr.  pr. 
Td.  Land.  Jordbunden  var  fortrinlig:  et  Par  Fod 
sort  Muld  paa  Lerunderlag.  Ensformigheden  i  det 
bølgeformige,  skovløse  Landskab  afbrødes  af  nogle 
Smaasøer.  En  Jærnbane  gik  allerede  gjennem  Lan- 
det. Udvalget  indbød  til  et  Møde  paa  en  0  i  Ben- 
tonsøen (Lake  Benton)  i  Juni  Maaned  1885.  I  de 
nærmeste  Dage  efter  dette  Møde  solgtes  henimod 
Fjerdeparten  af  de  3 5,000  Acres,  og  i  Foraaret  1886 
kom  de  første  Nybyggere.  Hvor  der  dengang  saa- 
godtsom  kun  var  vild  Prærie,  bor  der  nu  en  Mængde 
velstillede  Farmere  i  velbyggede  Gaarde.  Nu  kan 
en  Acre  ikke  kjøbes  for  7  Doll.;  man  maa  op  til 
omtrent  det  seksdobbelte,  og  Prisen  stiger  stadig. 

Det  er  dog  egentlig  først  i  de  sidste  6 — 7  Aar, 

at  Velstanden  har  indfundet  sig.  I  Nybygdens  første 
Aar  maatte  Kaarene  nødvendigvis  være  knappe ;  med 
smaa  Midler  skulde  der  tages  fat  paa  fuldstændig 
bar  Bund.  Saa  hjemsøgtes  Kolonien  i  Juli  1893  af 
en  Hagelstorm,  der  saa  godt  som  helt  ødelagde 
dette  Aars  Afgrøde  paa  Marken  og  gjorde  betydelig 
Skade  paa  Bygningerne.  Næste  Aar  indtraf  der 
Tørke,  saa  at  Markerne  kun  gav  halv  Høst.  1 1895 
var  Avlen  til  Gjengjæld  glimrende.  Men  i  dette 
Aar  vare  Kornpriserne  ualmindelig  lave,  f.  Eks.  5^2 
Kr.  for  I  Td.  Hvede  og  kun  i^a  Kr.  for  i  Td.  Byg 
eller  ikke  engang  i  Øre  for  et  Pund.  Disse  lave 
Priser  bleve  tilmed  ved  at  holde  sig  et  Par  Aar  til. 
Jeg  nævner  disse  Forhold  ogsaa  af  den  Grund,  at 
de  i  det  hele  ere  betegnende.  Fra  først  af  maatte 
Farmerne  paa  alle  Pladser  friste  meget  knappe  Kaar. 
De  sloges  med  Gjæld,  Afdrag  og  høje  Renter;  10 
pCt.  hørte  til  det  meget  almindelige.  Fejlslagne 
Aar  vekslede  med  Overflødighedsaar,  i  hvilke  Pri- 
serne paa  det  avlede  vare  saa  lave,  at  Farmerne 
endog  brugte  Majs  som  Brændsel.  De  kastede  Kol- 
berne med  Kjernerne  siddende  paa  i  Ovnen,  fordi 
det  var  billigere  at  fyre  med  Majs  end  med  Kul. 
Der  var  ganske  vist  Egne,  som  f.  Eks.  i  Illinois, 
Iowa  og  Nebraska,  hvor  Farmere  for  flere  Aar  til- 
bage vare  naaede  til  Velstand.  Men  det  meste  af 
Halvfemserne  hørte  i  Amerika  til  de  «daarlige  Tider », 
og  det  er  egentlig  først  i  de  sidste  6 — 7  Aars  «gode 
Tider »,  at  de  danske  Farmere  paa  hele  Linien  ere 
gledne  ind  i  virkelig  gode  økonomiske  Kaar. 

En  halv  Fjerdingvej  fra  Tyler  Station  ligger  den 

lille  By  Danebod,  et  Navn,  der  ogsaa  gives  hele 
Nybygden.  Her  findes  en  smuk  og  rummelig  Kirke 
samt  Højskole,  Forsamlingshus  og  Præstebolig,  ikke 
at  tale  om  den  uundgaaelige  store  Kirkestald.  For- 
samlingshuset kaldes  «Stenhuset»,  fordi  det  til  For- 
sk j  el  fra  alle  de  andre  Bygninger  er  opført  af  til- 
hugne Kampesten.  Arbejdet  udførtes  uden  Vederlag 
af  to  tidligere  Højskoleelever  Chr.  KUnk  og  Niels 
Pedersen.  Den  første  bar  endda  paa  en  Sygdom, 
og  da  Huset  var  færdigt,  var  han  ogsaa  færdig;  han 
døde  kort  efter.  Den,  der  var  den  egentlige  Sjæl  i 
alle  disse  Foretagender,  var  imidlertid  Præsten  H.  J. 
Pedersen,  der  kom  til  Tyler  1888,  men  nu  har  «sagt 
op».  Han  ejer  sjældne  Gaver  til  at  administrere,  til  at 
skaffe  Penge  og  holde  Hus  med  Penge,  og  disse 
Gaver  ere  komne  alle  de  Pladser  til  Gode,  hvor 
han  har  virket.  —  For  Tiden  er  Højskolen  uden 
Forstander,  eftersom  Pastor  Bobjerg  har  «sagt  op» 
og  er  vendt  hjem  til  Danmark.  En  Arbejdskraft  er 
derved  gaaet  tabt  for  de  Danske  i  Amerika. 

Da  jeg  den  11.  Juni  steg  ud  af  Toget  i  Tyler, 
fandt  jeg  mig  pludselig  omringet  af  en  hel  Flok 
tidligere  Skolebørn,  og  bag  ved  dem  stod  min 
gamle  Ven  fra  Lindeballe  Anders  Utoft,  hvis  Vogn 
holdt  ude  paa  Vejen  for  at  føre  mig  til  hans  Hjem. 
Hos  ham  og  paa  Besøg  hos  de  gamle  Elever,  hvoraf 
de  fleste  vare  gifte  og  bosiddende,  gjorde  jeg  mit 
længste  Ophold  i  Amerika.  Jeg  blev  der  i  5  Uger, 
dog  ikke  uafbrudt,  idet  jeg  herfra  gjorde  adskillige 
Foredragsudflugter. 

Min  første  Udflugt  blev  til  Byen  Benton  (ogsaa 

c.  Balling:     En  Sommer  i  Amerika.  10 

kaldet  Lake  Benton),  et  Par  danske  Mil  fra  Tyler. 
Efter  at  jeg  Søndag  den  16.  Juni  havde  talt  i  Kirken 
i  Danebod,  kom  Kjøbmand  Knud  Petersen  fra 
Benton  til  mig  og  opfordrede  mig  til  om  Tirsdagen 
at  komme  til  denne  By.  Der  var  ingen  dansk  Kirke 
her,  hvorfor  Kongregationalisternes  Kirke  var  bleven 
lejet.  Da  jeg  til  den  bestemte  Tid,  Kl.  8  om  Aftenen, 
indfandt  mig  i  Kirken,  var  der  ikke  mødt  et  eneste 
Menneske.  Men  det  varede  ikke  længe,  inden  der 
var  mødt  en  ret  talrig  Forsamling.  Der  havde  jo 
kun  været  kort  Tid  til  at  faa  Mødet  bekjendtgjort. 
Men  Kjøbmanden  havde  ladet  trykke  Løbesedler,  og 
disse  havde  Mandag  og  Tirsdag  fundet  Vej  ikke 
blot  om  i  Byen,  men  ud  til  Omegnens  Farmere. 
Jeg  gjemmer  endnu  en  af  disse  Løbesedler,  som  jeg 
saa'  ligge  hos  Kjøbmanden.  Amerika  er  et  stort 
Land,  men  dog  ikke  uoverkommeligere,  end  at  jeg, 
da  jeg  om  Aftenen  den  22.  August  talte  i  Stefans- 
kirken  i  Chicago,  500  engl.  Mil  længere  mod  Øst, 
ogsaa  dér  fandt  Kjøbmand  Knud  Petersen  fra  Benton. 
—  Byen  Benton  blev  bygget  ved  Lake  Benton  og 
maa  den  Gang  have  ligget  meget  smukt.  Men  naar 
man  nu  gaar  op  paa  de  høje  Banker,  ved  hvis  Fod 
Byen  ligger,  ser  man  ikke  mere  nogen  Sø,  men 
kun  den  sivbevoksede  Lavning,  hvor  Søen  har 
bredt  sig.  Ogsaa  den  smukke  lille  Sø,  der  laa  ved 
Danebod,  er  udtørret. 

Dagen   efter  mit  Besøg  i  Benton  gav  jeg  mig 
paa  en  betydelig  længere  Udflugt,  nemlig  til  Minne- 
sotas største  By  Minneapolis.    Ogsaa  her  havde  jeg  ; 
en  Flok  Skolebørn,  men  opholdt  mig  dog  foreløbig  - 

kun  en  Dags  Tid  i  Byen,  idet  jeg  derfra  gjorde  en 
Udflugt  til  den  lille  By  Hutchinson,  en  éo  engl. 
Mil  Vest  for  Minneapolis.  Præsten,  til  hvem  Med- 
delelsen om  min  Ankomst  var  sendt,  havde  været 
udrejst.  Paa  Rejsen  var  han  bleven  vidende  derom; 
men  det  Telegram,  han  saa  sendte,  kom  først  til 
Hutchinson  omtrent  samtidig  med  mig.  Der  var 
derfor  ingen  til  at  tage  imod  mig  paa  Stationen. 
Men  da  jeg  gik  op  gjennem  Byen,  kom  et  cyklende 
ungt  Menneske  hen  imod  mig  og  spurgte,  om  jeg 
ikke  var  « Mister  Balling ».  Han  var  paa  Vej  til 
Stationen  for  at  tage  imod  mig.  Der  gik  nu  Bud 
til  Menighedsformanden  M.  J.  Vesterholm,  som 
boede  udenfor  Byen.  Han  kom  snart  kj ørende. 
Medens  der  gik  Bud  fra  Mand  til  Mand  inde  i 
Byen,  vilde  han  kjøre  omkring  til  Skovfarmerne 
for  at  tilvarsle  Møde  i  Kirken  om  Aftenen,  og  han 
spurgte,  om  jeg  havde  Lyst  til  at  kjøre  med.  Det 
var  netop,  hvad  jeg  havde.  Mens  vi  kjørte,  fik  jeg 
at  vide,  at  Manden  i  snævrere  Forstand  var  min 
Landsmand,  nemlig  fra  Nabopastoratet,  og  snart 
skulde  jeg  gjøre  yderligere  Opdagelser  i  den  Ret- 
ning. Vi  kjørte  fra  Farm  til  Farm  og  fik  en  lille 
Snak  hvert  Sted.  En  af  Farmerne  var  fra  Jelling, 
og  hans  Kone  var  fra  Hovedsognet  her:  Gadbjerg. 
Endelig  satte  Vesterholm  mig  af  i  en  Farm,  hvor 
jeg  skulde  opholde  mig,  mens  han  kjørte  en  Tur 
længere  ind  i  Skoven.  Jeg  gik  ind  i  Stuen,  hvor 
Konen  traadte  mig  i  Møde.  «Men  hvad»,  udbrød 
jeg,  «det  er  jo  Lavst  Iversens  Datter ».  Hun  var  fra 
Gadbjerg  Sogn  og  havde  oftere  besøgt  mine  Aften- 

møder  i  Lindeballe  Skole.  Der  gik  Bud  ud  paa 
Marken  efter  Manden  (H.  Ravn),  og  han  var  mig 
heller  ikke  ubekjendt.  Jeg  vidste  vel,  at  de  i  sin 
Tid  vare  udvandrede,  men  havde  ingen  Anelse  om 
at  skulle  træffe  dem  her.  Der  blev  nu  meget  at 
udveksle.  En  stor  Del  af  de  Danske  i  og  ved 
Hutchinson  er  fra  Vejle-  og  Horsensegnen,  og  det 
var  underligt  for  mig,  uventet  at  træffe  snart  paa 
én,  snart  paa  en  anden  Bekjendt.  Ligesom  Mødet 
i  Kirken  skulde  begynde,  kom  Toget,  og  med 
dette  var  Præsten  (A.  J.  Tarpgaard).  Da  vi  senere 
i  den  mørke  Aften  kjørte  ud  til  Vesterholms  Farm, 
var  Luften  overalt  fuld  af  Ildfluer,  en  Slags  lysende 
Biller.  Det  var  som  en  lille  Illumination.  Atter 
næste  Aften  var  der  Møde  i  Kirken.  Om  Lørdagen 
kjørte  jeg  sammen  med  Pastor  Tarpgaard  tilbage  til 
Minneapolis,  hvor  vi  begge  om  Søndagen  talte  i 
Kirken.  Eftermiddagen  brugtes  til  en  længere  Kj øre- 
tur, og  om  Aftenen  samledes  en  Del  af  mine  tid- 
ligere Skolebørn  i  det  gjæstfrie  Hjem  hos  min  Vært, 
Slagter  A.  Petersen,  hvis  Hustru  ogsaa  er  en  af 
«mine». 

Mandag  Formiddag  rejste  jeg  til  den  danske 
Koloni  JVes^  Denmark  i  Staten  Wisconsin,  en  60 
engl.  Mile  N.  0.  for  Minneapolis.  Den  sidste  Fjerde- 
part af  Vejen  foretoges  til  Vogns,  idet  Farmeren 
A.  C.  Ravnholt  mødte  i  Taylors  Falls  for  at  hente 
mig.  West  Denmark  ligger  i  Skoven,  som  pletvis 
er  ryddet.  Jordbunden  er  frugtbar  Lermuld.  Landet 
kjøbtes  i  sin  Tid  af  Staten  for  1^4  DoU.  pr.  Acre. 
En  billig  Pris!  Ja,  men  det  var  et  sent  og  møjsom- 

meligt  Arbejde  at  faa  Skoven  omdannet  til  Ager- 
land. Da  Farmerne  tilmed  som  Regel  kun  havde 
ubetydelig  Kapital  at  begynde  med,  kneb  det  længe 
haardt  for  dem.  Et  afgjort  Fremskridt  var  det,  da 
de  i  Firserne  slog  ind  paa  Fællesmejeridrift.  Nu  er 
Tilstanden  god,  og  den  vil  ikke  blive  ringere  der- 
ved, at  en  ny  Jærnbanelinie  er  bleven  ført  igjennem 
Kolonien. 

Jeg  blev  der  i  3 — 4  Dage  og  kom  adskilligt  om- 
kring, takket  være  mine  Værter  Ravnholt  og  Pastor 
J.  M.  Gregersen.  Ogsaa  her  havde  jeg  Skolebørn 
at  besøge.  En  af  Dagene  var  der  Bryllup  i  Ny- 
bygden, og  man  var  saa  venlig  at  byde  mig  med. 
Alle  de  forsamlede  vare  Danske;  men  Bryllups- 
skikkene vare  ikke  som  i  Danmark.  Selve  Vielsen 
foregik  i  Hjemmet.  Jeg  husker  tydeligt,  at  Brude- 
talen blev  lagt  over  Emnet:  Vand,  og  Præsten  frem- 
hævede Nødvendigheden  af  at  sikre  sig  Adgang  til 
gode  Kildevæld.  Det  var  den  Dag  en  brændende 
Hede,  én  af  de  varmeste  Dage  i  dette  Aars  saa 
ualmindelig  varme  Sommer  i  Amerika,  og  jeg  havde 
aldrig  saa  tydelig  forstaaet,  hvor  virkningsfuldt  det 
gamle  bibelske  Billede  af  Vandkilden  maatte  være 
for  Østerlandets  Børn  under  den  brændende  Sol. 
Dagen  efter  var  der  stævnet  til  Møde.  Festpladsen 
var  meget  smukt  beliggende  nær  ved  Præsteboligen, 
i  en  Højskov,  hvis  Skrænter  gaa  ned  til  en  venlig 
Indsø.  Vejret  var  smukt,  og  der  samledes  en  Mængde 
Mennesker.  De  havde  Madkurve  med,  hvis  Indhold 
blev  sat  frem  paa  lange  Borde.  I  en  Træbod  kunde 
der  kjøbes  Frugt  og  Limonade.    Som  den  indbudte 

danske  Gjæst  maatte  jeg  holde  Tale  baade  før  og 
efter  Maaltidet.  Der  er  ikke  mange  Steder  i  Ame- 
rika, hvor  Præsteboligen  ligger  venligere  end  i  West 
Denmark.  Den  ligger  lunt  omsluttet  af  Skov  paa 
alle  Sider;  men  Indesluttetheden  brydes  ved  den 
nære  Udsigt  over  Søen.  Man  overraskes  ved  de 
store  Bygninger.  Den  ene  er  den  tidligere  Præste- 
skole,  der  nu  staar  ubenyttet  hen.  Tæt  ved  ligger 
Kirken,  bygget  af  en  Haandværker  her  fra  Linde- 
balle-Egnen. I  Holger  Rosenstands  Bog:  «Fra  de 
store  Søers  Land»  omtales  Side  165  en  Mand  ved 
Navn  Søren  Smed.  Han  var  fra  Nørup,  hvor 
Pastor  H.  Svejstrup  havde  været  hans  Præst.  Denne 
Mand  traf  jeg  i  West  Denmark.  Svejstrup  havde 
jeg  kjendt,  da  han  var  Præst  i  Nørup,  og  Svendsen 
var  Præst  i  Jelling;  og  det  var,  som  om  noget  af 
det,  der  særtegnede  denne  gode  Tid,  havde  gjemt 
sig  hen  i  dette  Farmerhjem  højt  oppe  i  Wisconsins 
Skove.  Søren  Smed  bevarede  som  en  Skat  flere 
herlige  Breve,  Svejstrup  havde  skrevet  over  til  ham. 
Nogle  af  dem  vare  fra  de  Aar,  da  den  indre  poli- 
tiske Strid  rasede  heftigt  i  Danmark,  og  Svejstrup 
udtalte  sig  oftere  i  Brevene  om  disse  Forhold.  Men 
hans  Udtalelser  vidnede  alle  om  hans  ædle  og  kjær- 
lige Sind. 

Efter  et  kortere  Ophold  igjen  i  Minneapolis 
vendte  jeg  tilbage  til  Tyler,  men  ad  en  Omvej, 
idet  jeg  fulgte  en  Indbydelse  fra  Menigheden  i 
Carlston  (eller  Alden),  der  ligger  en  100  engl.  Mile 
S.    for    Minneapolis.      Her   findes    en    blomstrende 

Koloni  af  Møenboere.  Ogsaa  Præsten  J.  Jørgensen 
er  en  Møenbo. 

Det  var  en  Aftale,  at  jeg  skulde  tale  i  Tyler 
ved  4.  Juli  Festen  (Amerikanernes  « 5.  Juni»).  Vejret 
var  godt,  og  der  samledes  adskillige  Hundrede  Men- 
nesker, nogle  endog  fra  fjernere  Egne.  Om  For- 
middagen talte  Pastor  H.  J.  Pedersen  i  Stenhuset, 
og  om  Eftermiddagen  talte  jeg  i  Lunden  ved  Høj- 
skolen. 

Fra  Tyler  gjorde  jeg  endnu  den  6.  Juli  en  Ud- 
flugt, nemlig  til  Hetland  i  Syd  Dakota,  hvor  der 
findes  en  Nybygd  ved  Navn  Denmark,  en  75  engl. 
Mile  V.  for  Tyler.  De  fleste  Danske  her  er  Thy- 
boere. Jeg  fik  Station  hos  Pastor  L.  Henningsen,  i 
hvis  forholdsvis  lille  Præstebolig  der  var  hyggeligt 
og  hjemligt.  Her  er  ingen  Kirke,  men  et  rumme- 
ligt Forsamlingshus.  I  dette  var  der  stort  Møde 
Dagen  efter  min  Ankomst,  og  der  blev  talt  baade 
Formiddag  og  Eftermiddag.  Til  Middag  blev  de  med- 
bragte Madkurve  tagne  frem,  og  der  blev  dækket 
Bord  i  Forsamlingshuset. 

Næste  Dag  kjørte  vi  over  Prærien  til  de  to 
andre  Pladser  i  Nybygden :  Erwin  og  Bryant.  Erwin 
har  Kirke.  I  Bryant  holdtes  Mødet  i  et  nedlagt 
Stuehus,  idet  Ejeren  havde  bygget  sig  et  nyt  og 
større  paa  et  andet  Sted  af  sin  Mark.  Det  var  et 
meget  lille  Rum,  svarende  til  de  smaa  Kaar,  Ejeren 
havde,  da  han  byggede  det.  Men  det  var  ogsaa 
kun  en  meget  lille  Forsamling,  der  var  til  Stede. 
Nogle  af  Vinduesruderne  bare  kj  endelige  Spor  af, 
at  et  Hagelvejr  var  gaaet  over  Egnen.    Hele  Farten 

var  35  engl.  Mile,  —  en  ret  antagelig  Kirkevej,  især 
i  daarligt  Vejr.  Denne  Dag  var  det  en  imlmindelig 
stærk  Hede,  saa  at  jeg  maatte  kaste  min  danske 
Sommeroverfrakke.  Denne  Overfrakke  var  i  den 
ualmindelig  varme  Sommer  G  jenstand  for  adskillig 
Forundring,  idet  jeg  gjerne  beholdt  den  paa,  naar 
jeg  rejste  omkring.  Efter  min  Hjemkomst  skrev  en 
Præst  bl.  a.  til  mig:  «Det  undrede  mig,  at  De  saa 
godt  kunde  taale  Rejsens  Besværligheder.  At  De 
kom  her  til  Byen  i  Deres  Overfrakke  paa  en  Tid, 
da  vi  andre  var  nær  ved  at  dø  af  Hede,  vakte  min 
udelte  Beundring».  —  Jeg  blev  endnu  en  Dag  i 
Hetland,  og  denne  blev  brugt  til  en  Udflugt  til  en 
større  Indsø:  Lake  Poinsett.  Vi  var  to  Vognlæs, 
idet  Præstens  Nabo  Frederik  Jensen  med  Famihe 
ogsaa  tog  med.  Hans  Datter  var  gift  med  en  af 
mine  «Drenge»,  boende  i  Tyler.  Dennes  Søster, 
ogsaa  en  af  «mine»,  var  for  Tiden  i  Besøg  hos 
Frederik  Jensens.  Et  livligt  ungt  Menneske  ved 
Navn  A.  H.  Andersen  var  ogsaa  med.  Han  var 
Elev  paa  Kunstakademiet  i  Chicago  og  gjorde  Ferie- 
ophold i  Hetland.  Vi  havde  en  meget  fornøjelig 
Tur.  Vi  kom  først  gjennem  en  almindelig  Prærie- 
egn, hvor  vi  navnlig  saa'  smukke  Hvede-  og  Havre- 
marker. Derefter  kom  vi  forbi  en  længere  Indsø, 
omgivet  af  smukke,  tildels  kratbevoksede  Skrænter. 
Ude  i  Søen  svømmede  der  store  Flokke  af  Søfugle. 
Efter  en  2 — 3  Timers  Kjørsel  naaede  vi  Lake  Poinsett, 
vort  Bestemmelsessted.  I  Nærheden  af  Søen  laa  der 
en  dansk  Farm,  hvor  vi  fik  Hestene  ind,  og  saa 
lejrede   vi    os   med   vore    Madkurve    paa   en   krat- 

bevokset  Skrænt  ved  Søen  og  spiste  til  Middag. 
En  Baad  indbød  til  en  Sejltur;  men  den  viste  sig 
ubrugelig.  Gjennem  en  lille  Lund  kunde  man 
komme  op  paa  et  Udsigtspunkt  og  se  ud  over 
Søen.  Egentlig  skjøn  var  den  ikke,  eftersom  dens 
Kyster  i  det  hele  vare  flade  eller  kun  kantede  med 
nogle  Sandskrænter.  Vinden  bar  mod  Land  og 
medbragte  en  behagelig  Kjøling.  Efter  at  vi  havde 
spredt  os  og  set  os  om,  lod  vi  Hvile  falde  paa  os. 
Jeg  lagde  mig  i  det  tørre,  varme  Strandsand,  slog 
Paraplyen  op  over  mig  og  sov  snart  sødelig  ind. 

Paa  disse  Prøveudflugter,  om  jeg  saa  maa  kalde 
dem,  havde  jeg  allerede  erfaret,  hvad  jeg  paa  den 
senere,  større  Foredragsrejse  stadig  vedblev  at  erfare, 
at  det  var  godt  at  besøge  Landsmænd  i  Amerika. 
Jeg  véd  ikke,  at  jeg  nogensteds  saa  hurtig  har  følt 
mig  hjemme  som  blandt  disse.  Jeg  kom  til  mange, 
som  jeg  aldrig  før  havde  kjendt,  og  undtagelsesvis 
var  der  ogsaa  dem,  som  jeg  mere  eller  mindre  ved- 
blev at  føle  mig  fremmed  for.  Men  den  store 
Regel  —  saa  stor  og  almindelig,  at  jeg  maatte 
undres  derover  —  var,  at,  saasnart  jeg  vel  havde 
sat  min  Fod  indenfor  en  Dør,  var  det,  som  om 
det  var  gamle  Venner,  jeg  besøgte.  Vort  Samvær 
trykkedes  ikke  af  den  Ufrihed,  man  plejer  at  føle 
over  for  fremmede.  Vi  kunde  paa  begge  Sider 
være  os  selv,  kunde  tale  sammen,  som  naar  gode 
Venner  mødes,  og  i  Regelen  tale  uafbrudt,  men 
kunde  ogsaa  taale,  at  der  indtraadte  en  «Pavse», 
saaledes  som  de  kan  det,  der  ere  fortrolige  og  sam- 

levede   og  kan  sidde  og  glæde  sig    blot  ved  hin- 
andens Nærværelse. 

Den  17.  Juli  tog  jeg  Afsked  med  mine  Venner 
i  Tyler.  Jeg  ansaa'  det  for  meget  sandsynligt,  at 
jeg  ingen  Sinde  mere  skulde  faa  nogen  af  dem  at 
se.  Men  dette  kom  dog  ikke  til  at  passe;  i  disse 
Dage,  medens  dette  skrives,  har  jeg  Besøg  derovre  fra 
af  én  af  mine  tidhgere  Elever  fra  Lindeballe,  Henrik 
Utoft,  nu  28  Aar.  Han  vil  nogen  Tid  se  sig  om 
i  Danmark.  —  I  de  fem  Uger,  jeg  havde  haft  Station 
i  Tyler,  havde  jeg  set  de  forskjellige  Kornsorter  ud- 
vikle sig  forbavsende  hurtigt.  Men  sydlige,  hede 
Vinde  bragte  paa  faa  Dage  Kornet  til  at  hvidne. 
Der  var  alle  Tegn  til,  at  det  vilde  modnes  for 
hastigt.  Jeg  hørte  dog  senere,  at  Nybygden  ved 
indtrædende  gunstigere  Vejr  havde  faaet  en  god  Avl. 

Saa  begyndte  den  lange  Rundrejse.  Min  første 
Station  var  —  Ringsted^  d.  v.  s.  Ringsted  i  Staten 
Iowa.  Ved  ny  Jærnbaneanlæg  maa  en  Station  ofte 
lægges  paa  et  Sted,  der  ikke  forud  har  noget  Navn. 
Man  griber  da  til  at  kalde  Stationen  op  efter  hvad- 
somhelst.  Stationen  Sleepy  Eye  (3:  søvnigt  Øje) 
skal  saaledes  være  nævnt  efter  en  Hest,  som  brugtes 
ved  Jordarbejdet,  og  som  stod  og  sov,  saasnart  Lej- 
lighed gaves.  Stationen  Ringsted  skal  have  faaet 
Navn  af,  at  den  antagne  Postmesters  Kone  var  fra 
Ringsted  i  Sjælland  (sammenlign  dermed  det  fra 
den  sydafrikanske  Krig  saa  bekjendte  Bynavn  Lady- 
smith). Den  lille  Stationsby,  der  kun  er  3  Aar 
gammel,   udvider  sig  stærkt,   og  uden  om  den  bor 

der  en  større  Koloni  af  danske  Farmere.  Siden 
1882  har  der  været  en  dansk  Menighed.  Præsten 
er  Kr.  Østergaard,  bekjendt  her  hjemme  for  sine 
amerikanske  Meddelelser  til  forskjellige  Blade  og 
for  nogle  velskrevne  Noveller,  der  paalideligt  skildre 
forskjellige  Sider  af  amerikansk  Nybyggerliv.  Han 
gjorde  Indtryk  af  at  være  af  de  selvhjulpne  Folk. 
Han  havde  kjøbt  40  Acres  Land  og  desuden  anlagt 
et  større  Hønseri.  Det  skulde  være  hans  « Pension ». 
At  dette  er  økonomisk  sundt,  er  utvivlsomt;  men 
det  kan  ogsaa  være  sjælelig  sundt  i  et  passende 
Forhold  at  dele  sig  mellem  aandelige  og  økonomiske 
Interesser.  Siden  1890  har  Ringsted  haft  en  Kirke. 
Uden  om  den  ligger  der  en  Kirkegaard,  der  efter 
amerikanske  Forhold  er  ualmindelig  vel  holdt. 

Fra  Ringsted  tog  jeg  til  Newell,  ogsaa  i  Iowa. 
Vejlængden  blev  en  140  engl.  Mil,  idet  der  maatte 
gjøres  en  lang  Omvej  om  ad  Webster  City.  Her 
maatte  jeg  ved  Nattetid  skifte  Bane  og  i  flere  Timer 
opholde  mig  paa  Illinois  Central  Liniens  i  en  sjælden 
Grad  tarveligt  udstyrede  Banegaard.  Jeg  prøvede  paa 
at  sove  hen  ad  en  Bænk;  men  det  vilde  ikke  lykkes. 
Jævnlig  kom  der  ogsaa  et  «Train»  (Tog)  forbi.  Jeg 
gik  saa  ud  og  lagde  da  for  første  Gang  rigtig  Mærke 
til,  hvilke  Uhyrer  af  Lokomotiver  og  hvilke  uende- 
lige Vognrækker  de  amerikanske  Tog  kan  have. 
Først  ud  paa  Morgenstunden  naaede  jeg  Newell, 
hvor  det  gjorde  godt  at  lande  i  P.  Kjølhedes  hygge- 
lige Præstebolig  og  faa  Morgenkaffen.  Pastor  Kjøl- 
hede,  der  er  Formand  for  Kirkesamfundet  og  vant 
til   at   rejse,    forlangte   straks  efter  Maaltidet  at  «se 

mine  Papirer»  for  at  komme  efter,  om  min  Rejse- 
plan var  i  Orden.  Dette  var  vel  betænkt  af  ham ; 
thi  skal  der  gjøres  Forandringer,  eller  skal  der  skrives 
forud  til  det  Sted,  hvor  man  agter  sig  hen,  maa 
saadant  jo  ske  i  Tide.  Saasnart  jeg  kom  til  et  nyt 
Sted,  sørgede  jeg  iøvrigt  selv  for  at  faa  alt  efterset 
saaledes,  at  jeg  kunde  være  sikker  paa  at  naa  frem 
til  rette  Tid  og  ad  rette  Vej.  Hele  Rejsen  kom 
ogsaa  til  at  gaa  som  efter  en  Snor  uden  nogen 
Forstyrrelse.  Om  Eftermiddagen  kjørte  Præsten  ud 
med  mig  for  at  vise  mig  Egnen,  og  vi  tog  ind  et 
Par  Steder  og  gjorde  Besøg.  Et  Sted  traf  vi  Far- 
meren oven  paa  en  uhyre  Høstak,  som  han  hjalp 
til  med  at  sætte.  Høet  blev  bjerget  i  en  udmærket 
Tilstand,  men  var  noget  stridt  og  groft.  Næste 
Dag,  Søndag  den  21.  Juli,  var  der  Gudstjeneste  med 
Altergang.  Præsten  holdt  en  Skriftetale,  men  præ- 
dikede ikke  den  Dag;  i  det  Sted  talte  jeg.  Ud  paa 
Eftermiddagen  var  der  Møde  méd  Foredrag.  Den 
kolossale  Kirkestald,  der  ligger  ved  Præsteboligen, 
stod  lantgfra  ubrugt.  Varmen  var  i  denne  Tid  meget 
stærk  om  Dagen,  og  de  ophedede  Træhuse  bleve 
ikke  færdige  med  at  udstraale  deres  Varme  før  langt 
hen  paa  Natten.  Aftenens  Kjølighed  nød  vi  stadig 
ude  paa  Verandaen,  indtil  vi  henimod  Kl.  10  havde 
set  Chicago  Iltoget  fare  forbi.  Saa  gik  vi  ind  i 
vore  Soveovne,  om  jeg  saa  maa  kalde  dem. 

Nu  gik  Rejsen  til  Looking  Glass  i  Nebraska. 
Det  var  en  lang  Kjøretur,  henimod  en  300  engl. 
Mil.  Paa  denne  Plads  havde  jeg  min  største  Flok 
Skolebørn  og  desuden  andre  Bekj endte,  og  mit  Op- 

hold  her  var  derfor  bestemt  til  at  skulle  vare  en 
Uge.  Da  jeg  sent  paa  Eftermiddagen  naaede  til 
Stationen  Lindsay,  var  der  vel  en  Mand  fra  Looking 
Glass  til  Stede  for  at  tage  imod  mig.  Han  havde 
kjendt  mig  for  en  Del  Aar  siden,  men  mente  ikke, 
at  den  graaskj æggede  Mand,  han  nu  saa',  kunde 
være  Balling.  Har  jeg  set  ham,  saa  har  heller  ikke 
jeg  kjendt  ham.  Resultatet  blev,  at  da  alt  var  for- 
svundet, stod  jeg  ene  tilbage  ved  Stationen.  Men 
Kjølhede,  der  før  har  været  Præst  i  Looking  Glass, 
havde  sagt  mig,  at  dersom  noget  saadant  skulde 
hænde,  skulde  jeg  bare  gaa  op  i  Byen  til  Kjøbmand 
Povlsen;  saa  skulde  han  nok  klare  alting.  Uden 
synderlig  Vanskelighed  fandt  jeg  ind  i  Povlsens 
Butik  og  sagde  ham,  hvem  jeg  var.  «Kan  De  kjende 
mig.^>  spurgte  han.  Jeg  svarede:  Nej.  «Da  kjender 
jeg  godt  Dem»,  sagde  han,  «og  kjender  De  ikke 
mig,  saa  kjender  De  min  Fader. »  I  samme  Øjeblik 
gik  Døren  til  Gaden  op,  og  en  ældre  Mand  traadte 
ind.  «Hvad»,  udbrød  jeg,  «det  er  jo  August  Povlsen ». 
Denne  Mand  havde  i  en  Aarrække  boet  i  Nabo- 
sognet, en  halv  Mil  fra  Lindeballe,  og  jeg  havde 
mange  Gange  set  ham  og  talt  med  ham.  Det  er 
underligt  saaledes  at  træffe  gamle  Kjendinge,  hvor 
man  ikke  havde  anet  det,  og  det  endda  saa  mange 
Mil  borte.  Gamle  Povlsen  maatte  nu  kjøre  mig  til 
Looking  Glass.  Dertil  var  der  to  danske  Mil;  men 
Vejret  var  dejligt.  Klokken  blev  over  ii,  inden 
vi  under  gj ensidig  Udspørgen  om  nyt  og  gammelt 
naaede  Præsteboligen,  hvor  jeg  skulde  have  Kvarter. 

Derind  forsvandt  jeg,   og  Povlsen  indkvarterede  sig 
hos  Naboen,  der  netop  var  hans  Svigersøn. 

I  1879  udvandrede  en  Mand  her  fra  Egnen  ved 
Navn  Mikkel  Sørensen  til  Looking  Glass  i  Nebraska. 
Da  hans  Børn  søgte  min  Skole,  blev  jeg  ved  at 
staa  i  Forbindelse  med  Familien  og  kjende  dens 
Kaar.  Disse  vare  i  Begyndelsen  trange  i  alle  Maader. 
Der  var  kun  liden  Adgang  til  aandelig  Bespisning, 
og  timeligt  var  det  ogsaa  knapt.  Mikkel  «gik  i 
Jorden»,  som  han  selv  udtrykte  sig,  ligesom  hans 
Navne  Ræven ;  han  opførte  sig  et  Jordhus  til  Bolig. 
Dette  Jordhus  med  sine  smaa  Rum  maatte  i  flere 
Aar  tjene  til  Samlingssted  for  de  omboende  Danske, 
naar  de  fik  en  Præst  eller  Ordfører  andensteds  fra 
til  at  gjæste  sig.  Da  fløj  Sjælen  af  By  trods  de 
snævre  Grænser,  og  Jordhytten  højnede  sig  til  et 
Tempel.  I  1884  blev  der  stiftet  en  dansk  Menig- 
hed, og  4  Aar  efter  byggedes  der  en  Kirke.  Da  jeg 
nu  besøgte  Nybygden,  var  Mikkel  forlængst  krøben 
op  af  Jorden,  og  jeg  fandt  ham  paa  sine  gamle 
Dage  boende  i  en  smuk  og  rummelig  Villa.  Seks 
af  hans  Børn  vare  gifte  og  ejede  hver  en  anselig 
Farm.  Jeg  besøgte  dem  alle,  og  siden  har  en  ugift 
Søn  besøgt  mig  her  i  Lindeballe.  Men  jeg  traf  i 
Nybygden  uventet  ikke  faa  andre,  som  jeg  kjendte 
her  hjemmefra,  men  hvis  Spor  jeg  havde  tabt.  Jeg 
har  paa  forrige  Side  allerede  nævnt  den  Povlsenske 
FamiHe.  Den  ene  Farmer  kjørte  mig  til  den  anden, 
og  denne  kjørte  mig  saa  til  andre,  og  saaledes  gik 
en  Dag.  Paa  andre  Dage  var  der  Møde,  den  ene 
Dag  i  Kirken,   den  anden  Dag  i  ForsamUngshuset, 

hvor  der  tillige  var  Fællesspisning.  Og  dér  traf  jeg 
en  Del  fjernere  boende  Bekjendte,  deriblandt  ad- 
skillige tidligere  Skolebørn. 

Menneskene  var  det  stadigt  rart  at  mødes  med, 
og  rart  var  ogsaa  Opholdet  i  Præsteboligen  hos 
C.  C.  Sørensen  og  Hustru.  Men  det  forekom  mig, 
at  Looking  Glass  —  eller  Rosenborg,  som  Nybygden 
vel  nu  blive  kaldt  efter  Navnet  paa  det  ny  Brev- 
samlingssted —  var  som  et  Menneske,  godt  af  Sind, 
men  med  et  mindre  heldigt  Ydre.  Jorden  var  nem- 
lig frugtbar;  men  Naturen  havde  kun  liden  Ynde. 
Saaledes  var  i  alt  Fald  det  Indtryk,  jeg  modtog  af 
den;  men  Indtrykket  paavirkedes  mulig  noget  af, 
at  Tørken  havde  sat  sit  kj edelige  Præg  paa  alting. 
Udsigterne  for  Høsten  vare  ikke  gode,  og  Høsten 
blev  heller  ikke  god. 

Fra  Looking  Glass  gik  Rejsen  til  Davey^  hvor 
P.  Jensen  er  Præst.  Om  Aftenen  besøgte  vi  en 
dansk  Kjøbmand  ved  Navn  Harksen,  der  har  været 
Medlem  af  Nebraskas  lovgivende  Forsamling,  og 
traf  dér  flere  andre  Danske.  Næste  Dag  talte  jeg  i 
Kirken,  hvortil  der  var  en  lille  Kj  øretur.  Om  Efter- 
middagen kjørte  P.  Jensen  ud  med  mig  i  Egnen, 
der  forekom  mig  at  være  én  af  de  smukkeste  paa 
Prærien.  Her  er  der  nemlig  plantet  meget.  Langs 
med  Vejene  staar  der  saaledes  høje  Løvtræer.  Af 
og  til  tror  man  sig  hensat  til  en  sjællandsk  eller 
østjydsk  Egn.  Efter  Hjemkomsten  havde  jeg  Lejlig- 
hed til  at  se  mig  om  paa  et  Kornmagasin  i  Nær- 
heden af  Stationen,  en  saakaldt  Elevator,  fordi  Kornet 
kan  løftes  op  i  de  forsk jellige  Etager.    Jeg  maatte 

atter  her  beundre  den  Snildhed,  hvormed  Amerika- 
nerne forstaa  at  lette  Arbejdet.    Jeg  saa'  en  Farmer  | 
komme  kjørende  med  et  Læs  Majs.    Han  lod  Vog-    ' 
nen  holde  paa  en  stor  Vægt;   derpaa  blev  det  hele 
vejet  og  noteret  af  Vejeren.    Derefter  kjørte  han  ad 
en  skraa  Opkjørsel  ind  i  Elevatoren,  hvor  den  bageste 
Del  af  Vognen  ved  Hjælp  af  en  snild  Mekanisme 
sank  saa  meget  ned  gjennem  Gulvet,  at  Majsen  af 
sig   selv   kunde,    idet  Bagsmækken  toges  af,    glide 
ned   i   en   stor    Beholder,    der   aabnede   sig   under 
Gulvet.     Saa  løftedes  Vognen  igjen  og  kjørtes  til- 
bage til  Vejeboden  og  ind  paa  Vægten.     Naar  den 
Vægt,  Vognen  nu  havde,  blev  trukket  fra  den  Vægt, 
den  før  blev  noteret  for,  havde  man  nøjagtig  Vægten 
af  den  i  Elevatoren  aflæssede  Majs.    Lige  saa  nemt 
vejes  Kornet  igjen,  naar  det  skal  føres  ud  fra  Ele- 
vatoren.    Det  hæves  op  af  Beholderen,  løber  ned 
en  stor  Trætragt,   der  selv  er  en  bevægelig  Vægt. 
Vægten  noteres,   og  Kornet  løber  derpaa  gjennem, 
en  Rende  ned  i  en  Jærnbanevogn,  der  fra  Stationenj 
kan  føres  lige  hen  under  Elevatoren.    Enhver  nogen- 
lunde anselig  Station  har  én  eller  flere  Elevatorer^ 
og   paa    den  høje  Elevator  og  det  høje  Vandværk 
kan  man  i  lang  Afstand  se,  at  man  nærmer  sig 
Station.     Elevatoren  ejes  gjerne  af  et  Handelskoi 
pagni,    som    kjøber  Kornet   af  Farmerne    og    igj 
sælger  det.    Farmerne  tærske  i  Regelen  deres  mest 
Sæd  af  straks  efter  Høsten  og  føre  den  til  Elevatoren' 
enten  for  at  sælge  den  eller,  hvis  Prisen  er  lille,  for 
at  faa  den  opbevaret  dér,  naturligvis  mod  en  Afgift. 
Om  Aftenen  samledes  en  Del  Danske  i  Præste- 

boligen  til  Foredrag  og  Samtale,  og  næste  Morgen 
kjørte  Præsten  mig  til  Byen  Lincoln.  Jeg  havde 
Tid  nok  til  at  se  det  anselige  Capitolium,  Nebraskas 
Rigsdagsbygning,  inden  Toget  førte  mig  til  mit 
Bestemmelsessted :  Cordova. 

I  Cordova  havde  Bobjerg  kun  givet  mig  kort 
Ophold.  Efterat  jeg  havde  talt  i  Kirken,  og  jeg  i 
Præsteboligen  havde  været  samlet  med  en  Del  Danske, 
rejste  jeg  næste  Morgen  videre.  Pastor  N.  C.  Strand- 
skov spændte  for,  og  vi  havde  en  fornøjelig  Kj øre- 
tur sammen  over  Prærien.  Da  jeg  med  Toget 
naaede  til  den  bestemte  Station,  holdt  L.  N.  Hansen 
dér  for  at  hente  mig.  Undervejs  «bedede»  vi  paa 
hans  anselige  Farm  (han  holder  30 — 40  Malkekøer 
og  feder  aarlig  en  70  Stude  samt  2 — 300  Svin).  Da 
vi  havde  spist,  satte  vi  os  atter  paa  Vogn  og  kjørte 
til  Marquette. 

1  Marquette  saa'  alt  mere  storstilet  ud  end  de 
fleste  andre  Steder.  Uden  om  en  stor,  firkantet 
Plads  ligger  fire  anselige  Bygninger:  en  smuk  Kirke, 
en  rummelig  Præstebolig,  et  stort  Skolehus  med 
Gymnastiksal  og  en  kolossal  Kirkestald.  Alt  er  ny- 
bygget, og  der  knytter  sig  særegne  Begivenheder  til 
disse  Nybygninger.  For  en  3  Aars  Tid  siden  hjem- 
søgtes nemlig  Stedet  af  en  voldsom  Hvirvelstorm, 
der  jævnede  de  tidligere  Bygninger  med  Jorden, 
endog  en  smuk  lille  Plantning,  og  efterlod  det  hele 
som  Pindebrænde.  Alt  er  siden  opført  paa  ny,  og 
at  der  paa  det  hele,  af  Værdi  8000  DolL,  kun 
skyldes  1000  DolL,  vidner  enten  om  Velstand  eller 
Offervillighed   eller  om  begge  Dele,   især  naar  man 

c.  Balling:     En  Sommer  i  Amerika.  II 

betænker,  at  Menigheden  kun  har  48  bidragydende 
Medlemmer.  Om  Eftermiddagen  samledes  vi  i  Kirken, 
og  da  Farmerne  havde  «syslet»  til  Aften,  mødte  de 
igjen  i  Skolen,  hvor  vi  havde  en  meget  fornøjelig 
Sammenkomst  til  henimod  Sengetid.  Den  ene  Vogn 
rullede  da  ud  af  Gaarden  efter  den  anden.  Næste 
Morgen  saa'  jeg  Menighedens  Børn  samle  sig  til 
dansk  Ferieskole.  Ikke  faa,  især  Piger,  kom  kjørende 
med  en  Hest  for  en  lille  «Buggy»  (let  Vogn).  I 
Buggyen  laa  der  et  Havreneg  til  Hesten.  Da  Bør- 
nene siden  fik  Frikvarter,  trak  hver  sin  Hest  ud  af 
Stalden,  vandede  den  ved  Pumpen  og  lagde  Havre- 
neget i  Krybben  for  den;  først  da  blev  deres  egen 
Mad  taget  frem  af  den  lille  Blikspand  med  Laag 
over,  hvori  de  paa  amerikansk  havde  medbragt  den. 
Der  var  vel  et  halvt  hundrede  Børn  i  Skole.  Lærer- 
inden var  en  ung  Pige  ved  Navn  Solvejg  Thomsen, 
en  Datter  af  Pastor  Thomsen,  der  døde  som 
Præst  i  Marquette  1891.  Undervisningen  gik  her 
i  disse  tre  Feriemaaneder  udelukkende  paa  Dansk, 
og  det  kunde  nok  behøves;  thi  Børnene,  der  de  9 
Maaneder  af  Aaret  undervises  udelukkende  paa  En- 
gelsk, kan  nok  tale  Dansk,  men  mangle  her  som 
andre  Steder  Færdighed  baade  i  at  læse  og  skrive 
Dansk.  Undervisningen  var  livlig  og  god,  og  det 
var  navnlig  fornøjeligt  at  høre  Børnene  synge. 
Præsten  i  Marquette  er  H.  C.  Strandskov,  en  tid- 
ligere Højskolemand  og  en  ivrig  Forkjæmper  for 
det  </(«^j'^-amerikanske. 

Den  næste  Plads,  jeg  skulde  besøge,  -^'xr  Nysted 
med  Annekset  Dannevirke.    Pastor  Th.  Knudsen  tog 

imod  mig  ved  Stationen  og  kjørte  mig  først  til 
Dannevirke,  hvor  vi  ikke  naaede  hen  før  lige  til 
Aften.  Her  var  der  næste  Dag  Møde  i  Forsamlings- 
huset. Ffter  et  religiøst  Foredrag  blev  der  holdt 
Fællesspisning.  Der  var  mødt  saa  mange,  at  der 
maatte  spises  i  3  Hold.  Derefter  blev  der  holdt  et 
Foredrag,  hvori  der  forekom  en  Del  skjæmtende 
Ordsprog  og  Smaahistorier.  Min  Vært,  en  gammel 
«Kronjyde»,  som  han  med  Stolthed  kaldte  sig,  blev 
saa  oprømt  ved  dette  Foredrag,  at  han  kom  hen  til 
mig,  slog  mig  kraftigt  paa  Skulderen  og  sagde: 
«Do  er  en  Gavstrik,  er  Do»  (mange  danske  og 
norske  Farmere  bruge  at  sige  «Du»  til  Landsmænd)! 
Og  han  forsikrede,  at  han  næste  Dag  vilde  komme 
og  høre  mig  i  Nysted,  4  danske  Mil  derfra.  Jeg 
lod  ham  vide,  at  der  da  ikke  vilde  vanke  Ordsprog; 
men  han  svarede:  «Det  er  lig'  møj;  det  kommer 
fræ  den  samm'  Tønd'!»  Han  mødte  ogsaa  næste 
Dag,  hørte  atter  to  Foredrag  og  forsvandt  ud  paa 
Eftermiddagen  i  en  vældig  Støvsky,  som  hans  to 
raske  brune  hvirvlede  op.  Ved  Siden  af  ham  sad 
der  en  3  Alen  høj  Svigersøn,  en  Sjællænder.  Den 
gamle  «Kronjyde»  hed  Christen  Olesen  Leth.  Han 
kom  til  Dannevirke  1883  og  var  nu  70  Aar,  men 
saa'  ud  som  en  Mand  i  sin  bedste  Alder.  Han 
havde  9  levende  Børn,  der  alle  vare  gifte  og  hørte 
med  til  de  100  danske  Famiher  i  Nybygden  «Danne- 
virke».  De  gifte  Børn  havde  tilsammen  44  Børn. 
Der  var  altsaa  53  Børn  og  Børnebørn,  —  et  anseligt 
Bidrag  til  Befolkningens  Tilvækst.  Naar  det  gamle 
Ægtepar  kaldte  Børn,  Svigerbørn  og  Børnebørn  til 

sig,  udgjorde  den  hele  Flok  af  «Børi]»  62  Personer. 
Gamle  Leth  sagde  ogsaa  spøgende,  at  « Onkel  Sam» 
(den  amerikanske  Stat)  kunde  tilkomme  at  give  ham 
Præmie  for  den  Del,  han  havde  i  Amerikas  Bebyg- 
gelse. —  Farmerne  har  i  det  hele  Velstand  paa  Børn, 
endda  de  i  dette  Land  maa  savne  Storken  til  at 
komme  med  dem.  Denne  Fugl  findes  nemlig  ikke 
derovre.  Lad  mig  med  det  samme  bemærke,  at  op- 
rindelig fandtes  Graaspurven  der  heller  ikke.  Men 
den  blev  indført  fra  Europa  og  har  udbredt  sig  saa- 
ledes,  at  man  vistnok  nu  synes,  det  kunde  være 
nok.  —  Selve  Nysted  ligger  ret  venligt  med  sin 
Kirke,  Præstebolig  og  Højskole.  Højskolen  havde 
denne  Sommer  en  Tilbygning  under  Opførelse  og 
maa  nu  tage  sig  ret  anselig  ud.  Den  ny  Forstander, 
Pastor  Dorf,  var  rejst  til  Danmark  for  at  hente  sig 
en  Hustru  paa  Salling  Højskole.  Men  Pastor  Knudsen 
vedbliver  som  hidtil  at  være  Skolen  en  værdifuld 
Støtte. 

Over  Omaha  gik  Rejsen  til  Kimhallton,  og  jeg 
var  nu  atter  i  Iowa.  Togtiden  var  her  bleven  for- 
andret, og  derved  skete  det,  at  jeg  kom  et  Par 
Timer  før  til  Stationen  end  Vognen,  der  skulde 
hente  mig.  Jeg  ventede  en  Tid  paa  den,  men 
lejede  saa  en  Vogn,  for  hvilken  jeg  maatte  give  3 
Dollars  (11  Kroner).  En  ung  Tysker  var  Kusk. 
Denne  3 — 4  Timers  Kjørsel  gik  igjennem  en  smuk 
og  frugtbar  Egn,  et  Stykke  Østjylland  med  Bakker 
og  Dale  og  rigelig  Træplantning.  Der  var  her  til- 
lige falden  Regn,  saa  at  alt  struttede  af  Frodighed. 
—  Kimb aliton   har   Læge,    Kjøbmænd    og   en   Del 

Haandværkere.  Præsteboligen  stod  tom,  eftersom 
Præsten  C.  C.  Sørensen  havde  «sagt  op»  og  var 
flyttet  til  Looking  Glass.  Der  er  en  større  Menig- 
hed omkring  Kimballton,  og  Forsamlingshuset  var 
overfyldt  baade  Formiddag  og  Eftermiddag.  Hos 
mine  venlige  Værtsfolk  Smed  P.  J.  Bertelsen  og 
Hustru  kom  Pastor  Hald  fra  Exira  Dagen  efter  for 
at  hente  mig.  —  Siden  har  en  Ulykke  desværre 
ramt  Kimballton.  Sidste  Pinselørdag  gik  en  Hvirvel- 
storm over  Nybygden  og  gjort  megen  Skade.  Endog 
Menneskeliv  er  gaaet  tabt. 

Det  var  en  lang  Kj øretur,  Pastor  Hald  førte  mig 
paa.  Men  Tiden  gik  fornøjelig  med  Samtale,  og 
saa  fik  jeg  tillige  den  Egn  at  se.  Vi  kom  igjennem 
Elk  Horn,  hvis  Højskole,  Kirke  og  Præstebolig  nu 
hører  til  «den  forenede  Kirke».  Præsten  hedder 
P.  Vig,  og  da  jeg  kj  endte  ham  her  hjemme  fra,  af- 
lagde vi  ham  et  lille  Besøg.  —  Der  blev  den  Dag 
talt  i  Kirken  i  Oak  Hill  (d:  Egehøj;  paa  Prærien 
her  findes  flere  Steder  tætte  Masser  af  Egepurl)  og 
næste  Dag  i  Exira.  Dagen  efter  maatte  Pastor 
Hald  og  hans  to  smaa  Skimler  atter  afsted  med  mig 
ad  lange  Veje  til  Byen  Atlantic,  hvorfra  jeg  med 
Tog  naaede  Des  Moines,  Hovedstaden  i  Iowa. 

\ Des Moines  ligger  «den  danske  Kirke»s  Skole: 
« Grand  View  Collegey>,  og  den  havde  jeg  Lyst  til 
at  se.  Jeg  maatte  ogsaa  nøjes  med  at  se  den;  thi 
Skolen  havde  Ferie.  Men  Forstanderen  R.  R.  Vester- 
gaard og  Lærer  Hornsyld  vare  heldigvis  hjemme. 
Forstanderen,  der  modtog  mig  paa  Banegaarden, 
viste    mig    først    Byens    pragtfulde    Capitolium    og 

siden  Skolen,  der  ligger  i  en  Udkant  af  Byen  paa 
en  højtliggende  aaben  Plads:  Grand  View  (d:  stor 
Udsigt).  Der  er  ogsaa  herfra  god  Udsigt,  dels  til 
Byen  med  dens  altbeherskende  Capitolium,  hvis 
forgyldte  Kuppel  straaler  i  Solen,  dels  til  et  bølge- 
formigt,  tildels  skovklædt  Landskab.  Skolen  bestaar 
af  to  grundmurede  Fløje  et  Stykke  fra  hinanden. 
De  vente  nemlig  paa  den  Mellembygning,  der  skal 
forene  dem.  Den  kommer  nok,  og  da  vil  Skolen 
være  en  meget  anselig  Bygning.  Et  smukt  Gym- 
nastikhus af  Træ  er  i  1889  skjænket  til  Skolen  af 
unge  Mænd  og  Kvinder.  Med  Materiel  er  Skolen 
godt  forsynet.  Jeg  blev  paa  Skolen  til  næste  Dag. 
Lørdag  den  11.  August  kom  jeg  til  Byen  Cedar 
Falls,  hvor  Pastor  Gravengaard  tog  imod  mig. 
Ud  paa  Eftermiddagen  mødte  Pastor  Rodholm  med 
Vogn  for  at  hente  mig  til  den  betydelige  danske 
Nybygd  Fredsville,  et  Par  danske  Mil  fra  Cedar 
Falls.  Landet  er  venligt,  og  alt  tyder  paa  Velstand. 
I  Fredville  Kirke  talte  jeg  Søndag  Formiddag,  og 
om  Eftermiddagen  var  jeg  atter  i  Cedar  Falls  og 
talte  tilligemed  flere  ved  et  stort  Møde  i  Skoven. 
En  Aften  senere  talte  jeg  i  Kirken.  I  Cedar  Falls 
bor  der  adskillige  Danske,  som  jeg  havde  ventet 
mig  særlig  Glæde  af,  saaledes  Redaktøren  af  «Danne- 
virke»  M.  Holst.  Men  der  blev  gjort  Skaar  i  dette 
derved,  at  jeg  maatte  gaa  til  Sengs  paa  Grund  af 
en  Forkjølelsesfeber.  Takket  være  den  danske  Læge 
Skands  Hansen  og  den  gode  Pleje,  jeg  fik  hos  Gra- 
vengaards,  var  jeg  efter  to  Dages  Forløb  helt  rask 
igjen.    Og  glad  var  jeg.    Men  i  Nabobyen  Waterloo, 

hvor  jeg  ogsaa  skulde  have  talt,  maatte  Graven- 
gaard  ene  gjøre  det  ud.  Ellers  var  jeg  saa  heldig 
paa  hele  Rejsen  ikke  at  kjende  til  noget,  der  hed 
Ildebefindende.  Naar  man  spurgte  til  mit  Befin- 
findende,  kunde  jeg  have  svaret,  som  Danskerne 
derovre  pleje  at  sige,  paavirkéde  af  det  Engelske: 
«Jeg  føler  godt».  Klimaet  havde  den  Indvirkning 
paa  mig,  at  jeg  kunde  sove  langt  mere,  end  jeg 
kan  herhjemme.  Samtidig  var  Trangen  til  Føde 
langt  mindre  dér  end  her,  og  det  blev  mig  mere 
og  mere  imod  at  spise  Kjød.  Først  efter  at  jeg 
havde  været  her  hjemme  nogen  Tid,  kom  dette 
igjen  i  den  gamle  Gænge.  Det  er  dog  ingenlunde 
alle,  der  den  første  Tid,  de  er  i  Amerika,  har  det 
saaledes. 

Fra  Cedar  Falls  kom  jeg  til  Clinton,  hvor  F.  L. 
Grundtvig  har  været  Præst  i  17  Aar  (1883 — 1900). 
Hans  Eftermand,  Aug.  Faber,  viste  mig  Gjæstfrihed 
under  mit  Ophold  i  Byen.  Næste  Aften  talte  jeg 
i  Kirken,  og  derefter  var  der  en  Sammenkomst  i 
et  andet  Lokale,  hvor  der  blev  talt  og  sunget  og 
spist  Frugt  samt  Kage  og  Ice-Cream  (Is-Fløde),  en 
yndet  amerikansk  Ret  om  Sommeren.  Jeg  traf  her 
flere  bekjendte  Danske,  saaledes  Manufakturhandler 
J.  F.  Faaborg,  der  er  Medlem  af  Kirkesamfundets 
Styrelse  og  er  dens  Kasserer,  samt  Gartner  E.  F. 
Madsen,  der  hører  til  de  danske  Penneførere  i 
Amerika.  —  I  Clinton  oplevede  jeg  igjen  et  Eksempel 
paa,  hvorledes  de  store  Afstande  ligesom  kunne  ud- 
viskes. Da  jeg  rejste  til  Amerika,  var  Pastor  Otto 
Møller   i  Gylling   meget   syg,    og   jeg   havde   ikke 

siden  hørt  noget  om,  hvorledes  han  havde  det. 
Under  Sammenkomsten  om  Aftenen  i  Clinton  spurgte 
jeg  efter  en  mangeaarig  Holder  af « Vægteren »:  Niels 
Nielsen.  Men  han  var  gaaet  hjem  lige  fra  Kirken. 
Hans  Søn  kom  nu  til.  Denne  Søn  fortalte  mig,  at 
han  nylig  havde  været  i  Besøg  i  Danmark.  Jeg 
vidste,  at  han  var  fra  Gylling-Egnen,  og  spurgte, 
om  han  havde  hørt  noget  til  Otto  Møller.  «Ja,  han 
har  været  syg»,  sagde  han,  «men  jeg  hørte  ham  for 
2  Søndage  siden  prædike  i  Gylling  Kirke ».  Som 
om  Gylling  Kirke  havde  ligget  lige  i  Nærheden  og 
ikke  en  looo  danske  Mil  borte. 

Fra  CHnton  skulde  jeg  til  Sheffield  i  Illinois.  Jeg 
tog  med  Damper  ned  ad  Mississippi  til  Davenport 
og  Rock  Island,  to  større  Byer,  der  ligge  lige  over 
for  hinanden  paa  hver  sin  Side  af  Floden.  Jeg 
havde  flere  Timers  Ophold  her  og  nyttede  Lejlig- 
heden til  at  se  den  svenske  Augustana  College  og 
theologiske  Seminarium  i  Rock  Island,  en  Skole, 
der  svarer  til  den  danske  Kirkes  i  Des  Moines. 
Den  danske  Skole  er  rigtignok  kun  lille  ved  Siden 
af  den  svenske.  Men  den  svenske  Augustana  Synode 
har  ogsaa  mange  flere  Medlemmer  end  «den  danske 
Kirke ».  I  1901  talte  Synoden  339  Menigheder  med 
140  Præster  (mod  49  i  den  danske  Kirke),  og  den 
havde  270  Kirkebygninger  og  98  Præsteboliger. 
Skolen  i  Rock  Island  havde  61 9  Elever  og  28 
Lærere.  Der  var  to  mægtige  Bygninger,  der  — 
ligesom  Grand  View  College  —  laa  højt  med  prægtig 
Udsigt  over  de  to  Søsterbyer  og  Mississippi.  Paa 
Skolen  kunde  der  faas  Undervisning  i  snart  hvilket- 

somhelst  Fag.  Der  var  endog  en  « Malerskole », 
altsaa  et  Stykke  Kunstakademi.  Lokalerne  vare  for- 
trinlige. Storstilet  og  overordentlig  tiltalende  var 
Fest-  eller  Forsamlingssalen  med  sit  udmærkede 
Orgel.  I  denne  Sal  blev  der  daglig  holdt  Andagt. 
—  Medens  den  danske  Skoles  Aarsberetning  skrives 
paa  Dansk,  skrives  den  svenske  paa  Engelsk. 

I  Sheffield  boede  jeg  hos  Pastor  Blichfeld,  talte 
i  Kirken  om  Søndagen  den  18.  August  og  rejste 
Mandag  Morgen  til  Chicago.  Sheffield  er  en  net 
By.  I  den  Gade,  hvor  Præsteboligen  laa,  var  der 
flere  Kirker,  tilhørende  forskjellige  Bekjendelser.  Der 
lød  Sang  i  dem  baade  Dag  og  Aften.  Ogsaa  i 
Sheffield  havde  Præsten  «sagt  op». 

Mit  5  Dages  Ophold  i  Chicago  har  jeg  tidligere 
omtalt.  Jeg  var  forud  indtaget  mod  denne  By,  som 
man  i  Bøger  og  Blade  jo  ofte  ser  ilde  omtalt.  Men 
jeg   maa  tilstaa,   at  jeg  befandt  mig  meget  vel  her. 

Mit  næste  Opholdssted  Racine  i  Wisconsin  var 
derimod  omtalt  for  mig  som  et  herligt  Sted.  Jeg 
blev  heller  ingenlunde  skuffet.  Her  havde  jeg  Be- 
kjendte  fra  min  Hjemegn,  og  hos  én  af  disse:  Niels 
Utoft  Hansen  fik  jeg  Kvarter.  Baade  hos  ham  og 
hos  en  Slægtning  af  ham  saa'  jeg,  hvilket  smukt 
og  hyggeligt  Hjem  en  amerikansk  Arbejder  kan 
have.  Jeg  var  i  Byen  en  Søndag  over,  og  i  Kirken 
var  det  «godt  at  være»  den  Dag.  Den  forenede 
Kirke  havde  Kirkejubilæum  i  Byen  i  disse  Dage,  og 
der  var  indbudt  en  Del  fremmede.  En  Eftermiddag 
holdtes  der  Taler  i  Skoven,  og  jeg  gik  derud.  Jeg 
traf  at  høre  P.  Vig.    Efter  Talen  sang  et  Kor  nogle 

firstemmige  Sange  og  gjorde  det  smukt.  En  Efter- 
middag rejste  jeg  efter  Indbydelse  til  Nabobyen 
Kenosha  og  talte.  Menigheden  her  hører  til  «den 
forenede  Kirke ».  Præsten  ved  «den  danske  Kirke » 
i  Racine  er  P.  Gøtke,  Redaktør  af  «Kirkelig  Samler». 
Vi  har  i  adskillige  Aar  byttet  Blade,  og  jeg  har 
mange  Gange  sendt  ham  « Vægteren »  og  skrevet 
hans  Navn  uden  paa.  Som  det  plejer  at  være  Til- 
fældet, havde  jeg  dannet  mig  en  Forestilling  om 
Mandens  Væsen  og  Udseende;  men  jeg  maatte  — 
som  det  ogsaa  plejer  at  være  Tilfældet  —  gjøre  den 
Opdagelse,  at  Forestillingen  ikke  svarede  til  Virke- 
ligheden. Jeg  tabte  dog  ikke  derved.  Gøtke  var 
ét  af  de  livligste  Mennesker,  jeg  traf  i  Amerika,  og 
jeg  havde  mange  gode  og  fornøjelige  Timer  i  hans 
Selskab.  Da  jeg  skulde  rejse  videre,  fulgte  han  mig 
til  Milwaukee,  viste  mig  om  i  den  smukke  By  og 
fik  mig  sat  ind  i  det  rette  Tog,  der  skulde  føre 
mig  200  engl.  Mil  bort,  til  Withee,  højt  oppe  i 
Wisconsins  Skovegne. 

Withee  i  Wisconsin  er  en  forholdsvis  ung  dansk 
Nybygd.  Den  grundlagdes  1893  om  gamle  Pastor 
A.  S.  Nielsen,  der  flyttede  herop  fra  Trinitatis  Menig- 
hed i  Chicago.  Den  frugtbare  Jord  laa  dengang  i 
Skovland,  som  det  krævede  Tid  og  Møje  at  rydde. 
Nybygden  er  nu  i  god  Fremblomstring.  Pastor  Bo- 
bjerg  i  Tyler,  der  jo  havde  ordnet  min  Rundrejse, 
havde  her  bestemt  et  længere  Ophold  for  mig,  som 
jeg  ogsaa  havde  megen  Glæde  af,  ikke  mindst  gj en- 
nem  Samtale  med  Pastor  Nielsen,  der  i  en  lang 
Aarrække  har  været  Kirkesamfundets  « Biskop »,  selv 

om  han  ikke  har  baaret  Navnet.  Han  har  i  Aar 
fyldt  « Støvets  Aar»  og  har  ved  denne  Lejlighed 
modtaget  talrige  Vidnesbyrd  om  Kjærlighed  og  Tak- 
nemmelighed fra  mange  Egne  af  Amerika.  Jeg  boede 
hos  ham  i  hans  Villa  i  Skovkanten,  et  af  de  rumme- 
ligste og  pynteligste  danske  Huse,  jeg  saa'  i  Amerika. 
Men  den,  der  havde  tilkaldt  mig  og  forestod  Af- 
holdelsen af  Møderne,  var  Pastor  Nielsens  Sviger- 
søn Frede  Vestergaard,  der  er  Kjøbmand  i  den  nær- 
liggende Stationsby.  Jeg  talte  to  Gange  i  Kirken 
og  én  Gang  i  en  Hall  (Sal)  i  Byen.  Salen  var  pak- 
fuld af  Mennesker.  Ogsaa  i  denne  Nybygd  havde 
jeg  bekjendte,  deriblandt  en  tidligere  Elev:  Frederik 
Kristensen.  Som  12  Aars  Skoledreng  havde  han 
saa  musikalsk  et  Øre,  at  han,  alene  ledet  af  dette, 
kunde  sætte  en  smuk  Andenstemme  til  hvilkensom- 
helst  Sang,  der  blev  sunget  i  Skolen.  Jeg  havde 
brevvekslet  lidt  med  ham  og  vidste,  at  han  nu  var 
i  Withee.  Som  jeg  havde  ventet,  var  han  her  en 
udmærket  Støtte  for  Sangen.  Men  der  var  flere 
fortrinlige  Sangere  i  Nybygden,  saa  Sangen  lød 
ualmindelig  smukt. 

Nu  gik  Rejsen  til  Marinette  ved  den  vestlige 
Side  af  Michigansøen.  Naar  man  færdedes  ad  de 
Gader,  der  just  ikke  laa  i  Byens  Midtpunkt, 
kunde  man  paa  den  ejendommelige  Brolægning, 
om  man  saa  maa  kalde  den,  forstaa,  at  man  var 
kommen  til  en  Savmølleby.  Man  brugte  nemlig 
Affaldet  fra  Savmøllerne,  ligesom  naar  man  i  Jylland 
hjælper  en  sandet  Vej  til  at  bære  op  ved  at  paaføre 
den  Lyng  eller  Ris.    Og  Byerne  ved  Michigansøens 

Bredder  ere  alle  byggede  paa  Strandsand.  —  Præsten 
i  Manistee  er  K.  C.  Bodholdt,  der  er  Medlem  af 
Samfundets  Styrelse  og  dens  Sekretær.  I  Marinette 
og  dens  Søsterby  Menofninee  tilbragte  jeg  nogle 
fornøjelige  Dage  i  godt  Samvær  med  Bodholdts  og 
andre  Danske.  De  to  Tvillingbyer  ligge  hver  paa 
sin  Side  af  Floden  Menominee.  Denne  Flod  gjør 
tillige  Grænse  mellem  to  Stater,  idet  Marinette 
ligger  i  Wisconsin,  og  Menominee  i  Michigan.  De 
to  Byer  har  et  venligt  og  hyggeligt  Præg;  de  kunde 
godt  indbyde  til,  at  man  slog  sig  ned  her  for  læn- 
gere Tid.  Fjerde  Dags  Eftermiddag  tog  jeg  med 
Damperen  over  Michigansøen.  Skibet  gik  ikke  til 
bestemt  Tid,  og  det  blev  henad  Aften,  inden  vi 
kom  til  at  sejle.  Tvillingbyerne  gled  længere  og 
længere  tilbage  for  Synet;  men  i  lang  Afstand  ved- 
blev Lyset,  der  straalede  op  fra  dem,  at  fortælle, 
hvor  de  laa.  Ude  i  Søen  skyder  en  stor  Landtunge 
sig  frem  fra  Kysten.  Tidligere  sejlede  man  uden 
om  den,  hvilket  var  en  lang  Omvej.  Nu  sejler 
man  igjennem  den.  Man  har  nemlig,  vistnok  med 
stor  Bekostning,  gravet  en  Kanal  tværs  over  den 
paa  et  Sted,  hvor  en  Bugt  paa  en  længere  Stræk- 
ning kunde  tages  i  Brug  som  Vandvej.  Da  vi  kom 
ind  i  Bugten,  stod  Maanen  op.  Inderst  i  Bugten  j 
ligger  der  en  By,  hvor  vi  lagde  til  og  gjorde  et 
Ophold.  Saa  sent  det  end  var,  var  der  en  Del  Liv 
i  Havnen.  To  andre  Dampere,  hvorfra  Lysene 
skinnede  ud  af  Kahytsvinduerne,  lagde  ligeledes  til. 
Vi  sejlede  nu  ind  i  Kanalen.  I  ganske  blikstille 
Vejr  laa  alt  belyst  af  Maanen.   Kysterne  bestod  enten 

af  Sandskrænter  eller  dækkedes  af  Smaaskov.  Da 
vi  noget  over  Midnat  naaede  gjennem  Kanalen  og 
ud  i  rum  Sø,  gik  jeg  til  Køjs  og  sov,  til  Skibet 
Kl.  5 — 6  lagde  til  ved  Byen  Manistee  paa  Søens 
østlige  Kyst.  Jeg  gik  ind  i  Spisesalen  og  forlangte 
Kaffe.  Der  blev  paa  amerikansk  Vis  sat  vel  et 
Fjerdingspund  Skinke  frem  for  mig,  ligesom  det 
var  taget  af  Stegepanden.  Paa  en  anden  Tallerken 
kom  der  to  dampende  Spejlæg.  Og  saa  fulgte 
Kaffen.  Skinken  kunde  jeg  slet  ikke  gjøre  noget 
ved  saa  tidlig  om  Morgenen,  og  kun  det  ene  Æg 
vilde  glide  ned.  Men  Kaffen  var  ret  tilpas.  Jeg 
vilde  ikke  saa  tidlig  gjøre  Uro  hos  Pastor  Larsens, 
hvor  jeg  skulde  bo.  Men  jeg  havde  knap  faaet 
Kaffen  drukket,  før  Larsen  mødte  paa  Skibet  for  at 
hente  mig. 

Bobjerg  havde  kun  skjænket  mig  en  Dag  til  Op- 
holdet i  Manistee.  Denne  Dag  fik  jeg  dog  adskil- 
ligt ud  af  Pastor  Larsen  var  saa  betænksom  at 
føre  mig  hen  til  noget,  der  var  meget  interessant 
for  mig,  nemlig  til  et  stort  Savværk  med  tilhørende 
Saltværk.  En  dansk  Mand  paa  Værket  i  en  ledende 
Stilling  førte  os  om  og  viste  og  forklarede  os,  hvad 
jeg  tidligere  (Se  S.  43)  har  beskrevet.  Efter  Hjem- 
komsten blev  jeg  Vidne  til,  hvorledes  det  amerikanske 
Brandvæsen  arbejder.  Der  blev  Ildløs  i  den  Bygning, 
der  laa  lige  overfor  Præsteboligen.  Røgen  stod  ud 
af  fluset,  og  der  blev  travlt  med  at  bære  ud  af 
Indboet.  Det  varede  ikke  mange  Minutter,  før 
Sprøjten  kom  svingende  om  Hjørnet  af  Gaden  i  en 
saadan  Fart,  at  Kjørselen  fortsattes  et  Par  Huse  for 

langt  ned  i  Gaden.  Men  snart  var  alt  paa  sin  Plads, 
Slangen  paaskruet  en  Hane  i  Gadens  Vandledning, 
og  Sprøjten  i  fuld  Gang.  I  en  forbavsende  kort 
Tid  var  Ilden  i  det  brændende  Træhus  slukket.  — 
Om  Aftenen  blev  der  holdt  Møde  i  Skolestuen,  og 
næste  Morgen  gik  Rejsen  videre,  stadig  gjennem 
Skovland. 

Efter  kortere  Ophold  i  Byerne  Ludington  og 
Big  Rapids  kom  jeg  v^  Ashland  vtå.  Grant  Station. 
Ashland  er  et  Navn,  som  man  ofte  hører.  Siden 
1882  har  der  nemlig  her  været  en  dansk  Højskole. 
Ingen  af  Højskolerne  i  Amerika  har  haft  tilstrække- 
lig Tilslutning,  Ashland  dog  vel  mindst.  Den  har 
været  helt  standset,  men  havde  nu  igjen  begyndt  sit 
Arbejde  med  den  bekjendte  Dansker  J.  C.  Bay  som 
Forstander.  Bay  er  Videnskabsmand  (Bakteriolog) 
og  har  taget  livlig  Del  i  al  aandelig  Bevægelse  blandt 
vore  Landsmænd.  Paa  Stationen  kom  en  yngre, 
stilfærdig  Mand  hen  til  mig.  Det  var  Bay,  som 
var  kommen  for  at  tage  imod  mig.  Jeg  havde  i 
« Dannevirke*  ofte  set  hans  Navn  og  læst  mangt  et 
kvikt  Indlæg  fra  hans  Haand,  og  jeg  havde  derfor 
forestillet  mig  hans  Udseende  noget  anderledes.  Men 
efterhaanden  som  vi  kom  i  Samtale  med  hinanden, 
gjenkjendte  jeg  den  Bay,  jeg  havde  mødt  i  «Danne- 
virke».  —  At  Egnen  omkring  Grant  Station  var 
ryddet  Skovjord,  kunde  man  bl.  a.  se  af  de  vældige 
Trærødder,  der  vare  stillede  op  ved  Siden  af  Vejene 
som  Hegn.  Skovpartier  saas  forøvrigt  i  Nærheden. 
Men  det  meste  af  Skoven  var  dels  storhugget,  dels 
afbrændt.    Jordbunden  var  snart  leret,  snart  sandet. 

Selve  Højskolen  laa  paa  Sandet,  og  Naturen  her 
mindede  mig  en  hel  Del  om  den  sandede  Skovegn, 
jeg  har  hjemme  paa  i  Danmark.  En  gammel  Bekjendt 
saa'  jeg  her  for  første  Gang  i  Amerika:  Boghveden, 
og  paa  Vejkanterne,  hvor  ellers  det  store,  grove 
Prærieukrudt  hersker,  var  der  hist  og  her  et  tæt 
Filt  af  Kvikgræs  (Senegræs).  Hjemme  er  jeg  ingen 
Ynder  af  det;  men  her  gjorde  det  mig  ligefrem 
godt  at  se  det.  Saavel  Omgivelserne  som  Menne- 
skene kappedes  om  at  bringe  mig  paa  den  Fore- 
stilling, at  jeg  var  hjemme. 

En  Eftermiddag  besøgte  jeg  en  Farmer  i  Nær- 
heden af  Højskolen  og  saa',  hvorledes  man  «farmede» 
paa  den  Egn.  Den  Del  af  Bedriften,  der  optog  mig 
mest,  var  den  store  Frugthave.  Michigan  er  et 
Frugtland,  og  selv  paa  denne  Farms  gule  Sand 
kunde  man  mærke  det.  Det  var  især  Ferskener, 
der  dyrkedes.  I  en  stor  Firkant  stod  der  her  450 
Ferskentræer.  Ferskentræet  bærer  en  Krone  af  samme 
Form  som  et  Æbletræ ;  men  Bladene  minde  om  Pile- 
blade. Nogen  stor  Overflødighed  af  Frugt  var  der 
ikke  dette  Aar.  Enkelte  Træer  hang  dog  fulde  af 
prægtige,  modne  Frugter,  lystelige  at  se,  lyste- 
ligere endda  at  smage,  og  Ejeren  sagde:  Spis  bare 
vækl  ja  fyldte  mine  Lommer  oven  i  Kjøbet. 

Menigheden  i  Nybygden  havde  for  Tiden  ingen 
Præst.  Da  jeg  Søndag  Formiddag  den  8.  September 
kom  ind  i  Kirken,  saa  jeg,  at  der  var  pyntet  smag- 
fuldt op  med  Kornneg,  Majsplanter,  Æbler,  Ferskener 
og  Blomster.  J^  skjønnede  da,  at  det  var  en  Høst- 
fest,  jeg  var  kommen   til,    og    det  faldt  mig  ikke 

vanskeligt  at  faa  nogen  Høststemning  bragt  ind  i 
Talen.  Den  høstfestlige  Udpyntning  indbød  dertil. 
Desuden  havde  Avlen  i  det  hele  været  god,  saa  at 
Folk  var  glade.  Det  var  de  nok  i  øvrigt  til  Jævns- 
hold.  En  Mand,  der  havde  opholdt  sig  paa  flere 
Egne  i  Amerika,  fortalte  mig  siden,  at  han  her  i 
Ashland  gjennemgaaende  fandt  Folk  mere  veltil- 
fredse end  ude  paa  Prærien.  Her  paa  den  tarvelige 
Sandjord  havde  man  lært  at  nøjes  og  var  tilfreds 
med  jævne  Kaar.  Paa  den  fede  Prærie  derimod 
lokkedes  man  til  at  stræbe  efter  Rigdom.  Men 
af  den  faar  et  Menneske  jo  sjældent,  hvad  han 
kalder  nok. 

Om  Aftenen  samledes  vi  paa  Højskolen  til  Fore- 
drag og  Sang  og  derefter  til  en  Kop  Kaffe.  Der 
er  hyggeligt  inden  Døre  paa  Ashland  Højskole. 
Hvad  Skolen  hidtil  har  manglet,  er  —  Elever,  de 
amerikanske  Højskolers  vante  Lod.  Den  nuværende 
Forstander  er  henvist  til  at  leve  af  sin  dygtige 
engelske  Pen,  som  amerikanske  Blade  og  Tids- 
skrifter har  lært  at  sætte  Pris  paa.  Men  i  Længden 
ere  saadanne  Vilkaar  jo  utilfredsstillende. 

Gjennem  Skovegne  kjørte  jeg  nu  tilbage  igjen 
mod  Michigansøen  og  standsede  i  Muskegon.  Den 
amerikanske  (engelske)  Skole  var  nu  begyndt  efter 
Ferien,  og  jeg  skylder  Pastor  K.  Knudsen  Tak,  fordi 
han  skaffede  mig  Lejlighed  til  under  mit  to  Dages 
Ophold  at  gjøre  mig  bekjendt  med  Skolevæsenet  i 
Muskegon. 

Fra  denne  By  rejste  jeg  til  Grand  Rapids.  Her 
boede  jeg  hos   en  prægtig  dansk  Familie,   én  af  de 

ikke  saa  faa,  jeg  traf  paa,  der  kjendelig  vare  prægede 
af  alvorlig  Kristendom.  Jeg  talte  i  Byen  en  Aften, 
og  Mødestedet  var  en  «Hall»,  hvor  en  dansk  sel- 
skabelig Forening  plejede  at  samles.  En  Del  af 
Foreningens  Medlemmer  vare  mødte,  og  Forsam- 
lingen blev  derved  temmelig  blandet.  Der  var  ikke 
liden  Forskjel  paa  at  tale  her  og  paa  at  tale  i 
« Hallen »  i  Withee. 

Efter  en  Jærnbanekjørsel  paa  275  eng.  Mil  naaede 
jeg  til  Cleveland  i  Ohio,  det  sidste  Sted,  hvor  jeg 
efter  Rejseplanen  skulde  holde  Foredrag,  idet  jeg 
nemlig  havde  maattet  opgive  Hartford  i  Connecticut, 
hvorfra  jeg  ogsaa  havde  Indbydelse.  Om  mit  Op- 
hold i  Cleveland  har  jeg  tidligere  fortalt.  Rejsen 
gik  nu  efter  Hjemmet.  Ved  at  se  tilbage  paa  den 
hele  Fart  maatte  jeg  taknemmelig  mindes  det  svenske 
Ordsprog:  «Den,  Gud  under  en  Gunst,  ham  lader 
han  komme  paa  en  Rejse». 


Hjemrejsen. 

Om  Eftermiddagen  den  21.  September  sejlede 
jeg  med  den  danske  Damper  « Norge »  ud  fra  New 
York  i  et  udmærket  smukt  Vejr,  som  holdt  sig 
flere  Dage.  Jeg  havde  taget  første  Klasses  Kahyt  til 
den  14 — 15  Dages  Sejltur.  Denne  Klasse  svarer  til 
anden  Klasse  paa  «Campania».  Der  var  her  ikke 
flere  Passagerer,  end  at  jeg  kunde  faa  en  Kahyt  for 
mig  selv,  og  jeg  havde  det  rigtig  behageligt.  Et 
Par  Døgns  Tid  sejlede  vi  i  Golfstrømmen,  kjendelig 

paa  sin  Varmegrad  (over  20  Gr.  R.)  og  sin  indigo- 
blaa  Farve.  Jeg  tog  mig  et  Bad  i  Golfstrømmen  — 
det  vil  rigtignok  sige:  Vandet  blev  pumpet  op  i  et 
Badekar.  Men  det  var  dog  i  Golfvandet,  jeg  badede. 
Saa  blev  jeg  vel  indigoblaa  over  hele  Kroppen?  Aa 
nej.  I  Badekarret  har  Vandet  ingen  Lighed  med 
Blaaelsevand.  Det  er  kun,  naar  man  ser  det  strømme 
i  Havet,  at  det  faar  dette  Udseende.  Hvoraf  det 
kommer,  véd  jeg  ikke.  Det  er  vel  Havets  større 
Varmegrad  i  Forhold  til  Luftvarmen,  der  virker  det. 
I  smukt  Vejr  er  det  herligt  at  blive  gynget  paa 
Bølgerne.  Nogen  Blæst  gjør  heller  ikke  Skaar  i 
Fornøjelsen.  «Norge»  er  langtfra  saadant  et  Kjæmpe- 
skib  som  «Campania»,  med  hvilket  jeg  gik  til  kmt- 
rika.  Men  det  er  vistnok  udmærket  godt  bygget 
og  gaar  støt  og  stolt  over  Bølgerne.  Naar  man 
stod  paa  det  øverste  Dæk  eller  paa  Broen,  saa'  man 
ret,  hvor  smukt,  næsten  fornemt  det  duvede  og 
nejede.  Snart  var  Stavnen  i  Vejret  over  Horisonten, 
snart  dukkede  den  ned,  og  man  havde  da  Oceanet 
liggende  for  sig  i  en  stor  Runding.  Kun  Himmel 
og  Hav  var  der  at  se.  Ja,  en  Sejler  saas  af  og  til; 
men  Vejen  var  saa  bred,  at  man  ikke  ret  ofte  mødte 
nogen.  Af  og  til  kunde  man  se  en  lille  Flyvefisk 
hæve  sig  paa  sine  store  Finner  og  pile  afsted  et 
lille  Stykke  hen  over  Vandet.  Fugle  er  der  paa 
dette  Strøg  at  se  over  hele  Atlanterhavet;  Storm- 
svaler og  Maager  følge  stadig  Skibet.  Ikke  sjældent 
sejlede  Skibet  ind  i  en  Stime  Delfiner,  de  saakaldte 
«Springere».  De  skjære  igjennem  Bølgerne,  ofte 
med   større  Fart  end   Skibet,    og   saa   højt  oppe  i 

Vandet,  at  man  tydelig  kan  se  dem.  Og  med  ét 
gjør  de  et  alenhøjt  Spring  over  Vandspejlet.  Ofte 
komme  3 — 4 — 5  springende  paa  én  Gang  og  i  Rad, 
som  var  det  efter  Kommando.  Det  er  et  meget 
morsomt  Syn.  Delfinen,  der  er  af  Størrelse  som 
en  stor  Torsk,  er  en  Art  Hval,  altsaa  et  Pattedyr, 
der  aander  gjennem  Lunger.  Det  er  altsaa  for  at 
aande,  at  den  hæver  sig  over  Vandet  —  ligesom 
Hvalen.  Denne  saa'  jeg  desværre  ikke  noget  til; 
ikke  engang  i  Afstand  saa'  jeg  de  Vandsøjler,  der 
fremkommer  af  Dampen  fra  dens  Udaanding.  Jeg 
spejdede  daglig  derefter,  men  forgjæves.  Udkigs- 
manden havde  af  Kaptejnen  faaet  Ordre  til  at  melde 
Hval  i  Sigte,  hvis  nogen  lod  sig  se;  men  han  saa' 
ingen.  Det  var  unægtelig  noget  fattigt  at  sejle  baade 
frem  og  tilbage  over  Atlanterhavet  uden  at  øjne  en 
Hval. 

Men  saa  havde  jeg  andre  Oplevelser,  som  — 
heldigvis  maa  man  sige  —  ikke  høre  til  det  sæd- 
vanlige. Det  gav  nogle  Dages  Storm,  og  da  var 
Sølivet  mindre  behageligt.  En  Skibsdreng  faldt  i 
én  af  disse  Stormnætter  over  Bord  i  høj  Søgang 
under  et  gjennemtrængende  Skrig.  Der  blev  øje- 
blikkelig fra  Skibet  gjoit  Forsøg  paa  at  finde  ham, 
men  forgjæves.  —  Nogle  Dage  efter  døde  én  af 
Passagererne,  en  Tæringspatient,  der  fra  Amerika 
rejste  hjem  til  sine  Forældre  i  Norge  —  for  at  dø 
hjemme  eller  mulig  dér  gjenvinde  sit  Helbred.  Men 
Døden  indhentede  den  unge  Mand  midt  ude  paa 
Atlanterhavet.  Næste  Dag  skulde  han  begraves  — 
det  vil  sige :  sænkes  i  Havet.     Om  Morgenen  Kl.  8 

ringedes  der  med  Skibsklokken,  og  alle,  der  kunde, 
mødte  paa  Dækket.  Kisten,  omvundet  med  det 
norske  Flag,  blev  under  Klokkeklang  baaret  hen 
foran  Kommandobroen,  paa  hvilken  Kaptejnen  havde 
taget  Plads.  Dagen  forud  havde  Kaptejnen  anmodet 
mig  om  at  holde  en  kort  Tale  og  forrette  Jords- 
paakastelsen,  hvilken  Anmodning  jeg  efter  nogen 
Overvejelse  mente  at  burde  imødekomme.  Efter 
Talen,  hvori  jeg  søgte  med  faa  Ord  at  tolke  den 
Stemning,  der  maatte  være  til  Stede  ved  en  saadan 
Begivenhed,  og  som  jeg  i  alt  Fald  selv  følte,  blottedes 
alle  Hoveder,  mens  vi  bad  «Fadervor».  Derefter  sang 
vi:  « Klokken  slaar.  Tiden  gaar».  Og  da  den  sidste 
Skovlfuld  Sand  var  faldet  paa  Kisten,  gled  denne 
med  sin  Byrde  ud  i  Havet.  Kaptejnen  lod  Skibet 
standse  et  Øjeblik  og  svaje  lidt  til  Siden,  for  at 
Kisten  skulde  komme  klar  af  Skibet  og  ikke  blive 
knust  mod  dets  Side.  Kisten  duvede  lidt  i  Bølgerne. 
Men  der  var  lagt  Jærn  i  Bunden,  og  Søvandet 
trængte  desuden  ind  igjennem  nogle  Huller,  hvor- 
med Kisten  var  gjennemboret.  Den  saas  derfor 
kun  nogle  Øjeblikke;  saa  gik  den  til  Bunds.  Paa 
Forhaand  er  man  tilbøjelig  til  at  finde  en  Begra- 
velse til  Søs  uhyggelig:  at  skulle  sænkes  ned  i  det 
kolde,  vaade  Hav !  Men  —  er  Jorden,  hvori  vi  ere 
vante  til  at  se  de  døde  blive  nedsænkede,  ikke  ogsaa 
vaad  og  kold! 

Henimod  50  danske  Mil  Vest  for  Skotland  kom 
vi  tæt  forbi  en  enlig,  70  Fod  høj  Klippeblok,  Rock 
All  kaldet.  Den  er  en  Skræk  for  de  søfarende,  og 
mangt   et  Øje  er  her  bleven  lukket,    naar  Skibet 

stødte  mod  Klippen  eller  mod  de  Grunde,  der  om- 
give den,  og  af  hvilke  den  selv  er  den  synlige  Top. 
Vi  kunde  uden  Rædsel  vide  os  i  Nærheden  af  Rock 
All;  thi  vi  passerede  den  i  klart  Solskinsvejr.  Dér 
laa  den,  som  vilde  den  sige:  <f.Jeg  viger  ikke  for 
nogen !»  Og  de  Bølger,  der  Række  paa  Række 
stormede  imod  den,  opløstes  da  ogsaa  i  regnbue- 
farvet Skum  mod  dens  Sider. 

Den  3.  Oktober  gik  vi  norden  om  Skotland. 
Her  havde  vi  Fastlandet,  store,  graa,  tildels  lodrette 
Klipper,  til  den  ene  Side,  Ørkenøerne  (eller  Orkney- 
øerne)  til  den  anden  Side.  Det  var  et  helt  lille 
Panorama  at  sejle  saa  tæt  forbi  Øen  South  Ronaldsha, 
at  man  i  Kikkert  kunde  iagttage  alt  paa  Kysten. 
Klipperne,  der  hævede  sig  lodret  op  fra  Stranden, 
lod  paa  en  lille  Strækning  blive  Plads  for  en  flad 
Strand,  der  hævede  sig  skraanende  opad.  Her  laa 
der  en  hel  lille  Bygd  samt  en  Del  spredte  Gaarde 
og  Huse,  der  alle  syntes  byggede  af  graa  Klippe- 
sten. Kreaturer  gik  og  græssede  paa  Marken,  og 
Græsgangen  syntes  udmærket.  Korn  (sagtens  Havre) 
stod  endnu  i  Hobe  paa  Marken.  Hobene  fyldte 
godt;  men  det  kunde  jo  have  sin  Vanskelighed  saa 
sent  paa  Aaret  og  i  et  saa  fugtigt  Klima  at  faa  den 
gode  Afgrøde  tør  i  Hus.  Man  kunde,  mens  man 
nød  Synet  af  den  ejendommeHge  Kyst,  ikke  lade 
være  med  at  tænke:  Denne  0  har  engang  været 
en  dansk  0. 

Norges  Kyst  saa'  vi  kun  ved  Aften.  Fyr  ved 
"^yr  skinnede  ud  fra  den  som  en  Række  vidt  spredte 
;ygter.     I   stille   Maaneskinsvejr  sejlede  vi  ind    til 

Kristianssand  paa  Norges  Sydkyst.  Havnen  var  godt 
oplyst,  og  Klipperne  saas  tydeligt  til  alle  Sider.  Der 
var  ikke  en  Krusning  paa  Vandet,  da  vi  KL  4  om 
Morgenen  gled  ud  af  Havnen  og  Bugten.  En  Del 
Passagerer  blev  i  Kristianssand,  Nordmænd,  der 
vendte  hjem  fra  Amerika,  nogle  paa  Besøg,  de  fleste 
for  at  blive  hjemme.  Jeg  havde  intet  haft  imod, 
om  Skibet  var  gaaet  op  til  Kristiania.  Jeg  havde 
været  der  i  1885  og  vidste,  hvor  smuk  Sejlturen  er 
gjennem  Kristiania  Fjord.  Men  den  Omvej  gjør 
Skibet  kun,  naar  det  sejler  til  Amerika. 

Ved  næste  Dag  at  passere  Skagen  nød  man  et 
lignende  Syn  som  under  Ørkenøerne.  Paa  den  nøgne 
Strand  saas  Skagens  By  med  Hotel,  Kirke  og  Mølle. 
Ude  i  Sandmilerne  saas  den  tilsandede  gamle  Kirke 
og  ligeledes  det  gamle  Fyrtaarn.  Men  højere  op 
end  noget  andet  ragede  det  ny  Fyrtaarn  paa  den 
nordligste  Pynt  af  vort  Fædreland.  Det  gik  altsaa 
nu  stærkt  mod  Hjemmet.     Og 

